{"text":"1\n1Dantsé godeyaadá' Yati' golį́į́ lę́k'e, Yati' Bik'ehgo'ihi'ṉań yił nlįį, Yati'íí Bik'ehgo'ihi'ṉań nlįį. 2Yati'íí dantsé godeyaadá' Bik'ehgo'ihi'ṉań yił nlįį. 3Áń dawahá áyíílaa; áń doo hak'i dayúgo dawahá álzaahíí doo álzaa le'at'éé da. 4Ihi'ṉaahíí biyi' golį́į́; áí ihi'ṉaahíí nṉee yee daago'įį. 5Got'iiníí godiłhiłyú idindláád; godiłhiłíí got'iiníí doo yitis nlįį da.\n6Bik'ehgo'ihi'ṉań nṉee John holzéhi yides'a'. 7Áń Begot'ínihíí nṉee yił nagolṉi'go nyáá, bíí bee nṉee dawa da'odląą doleełgo. 8John doo Begot'iiníí nlįį da, áídá' Begot'iiníí yaa nagolṉi'go nyáá. 9Da'aṉii Begot'ínihíí nṉee ni'gosdzáń biká' daagolííníí dawa bee daayo'įį. 10Áń ni'gosdzáń nṉeehíí yitah silįį, áń ni'gosdzáń áyíílaa, ndi ni'gosdzáń biká' nṉeehíí doo bídaagołsį da lę́k'e. 11Dabíí áyíílaahíí yaa nyáá, áídá' dabíí hat'i'ihíí doo hádaabit'įį da. 12Áídá' hadíí hádaabit'iiníí, daabosdląądíí, Bik'ehgo'ihi'ṉań bichągháshé daaleehgo yaa goden'ą́ą́: 13Áí nádaagosdliiníí doo nṉee hadaazt'i'íí bee da, doo kots'íhíí bee da, doo nṉee bits'ą́'dí'go da, áídá' Bik'ehgo'ihi'ṉań bits'ą́'dí' nádaagosdlįį. 14Yati'íí nṉee silįįgo nohwitahyú gólį́į́ lę́k'e, dawahá ye'at'éhihi biłgoch'oba'íí ła'íí da'aṉii ágot'éhi nlįį, (Bik'ehgo'ihi'ṉań biYe' dała'áhi nlįįhíí bighą ízisgo at'éégo bits'ą́'idindláád, áí bits'ą́'idindláádíí daahihiiltsąą ni'.)\n15John baa nagolṉi'go nádidilghaazh lę́k'e gáṉíígo, Díń áłdishṉii ni', ágádéṉiid n'dá', Shiké'dí' hígháhíí dashíntsé golį́į́híí bighą shitisgo at'éé. 16Dawahá yegoyiłííníí nohwaa hi'né', biłgoch'oba'íí dałiké'go nohwaa hi'ṉiił. 17Bik'ehgo'ihi'ṉań yegos'aaníí Moses biláhyú ngot'ąą lę́k'e, áídá' biłgoch'oba'íí hik'e da'aṉii ágot'éhi Jesus Christ yił nyáá. 18Doo hadíń Bik'ehgo'ihi'ṉań yo'įį da; biYe' dała'áhi Bik'ehgo'ihi'ṉań ádíbóltą'ihi, áń zhą́ ch'í'ṉah áyíílaa.\n19Jerúsalem golzeedí' okąąh yedaabik'ehi hik'e Lévites daanlínihi Jews daanlíni odaabis'a', Hadíń lą́ą́ áńt'ee? daabiłṉiigo nabídaadiłkidá' John gáṉíí lę́k'e, 20Shíí doo Christ ánsht'ee da, doo nayił'į'go da da'aṉiigo ádaa nagolṉi'. 21Áídí' nayínádaadiłkid, Hadíń ánt'éé gá? Elías ńlį́į́ née? Dah, doo áń nshłįį da, ṉii lę́k'e. Bik'ehgo'ihi'ṉań binkááyú na'iziidihíí, ya' áí ńlį́į́ née? Dah, ṉiigo hadzii. 22Gánádaayiłdo'ṉiid, Áídá' hadíń áńt'éé gá? Nohwił nagolṉí'go hadíń daanohwides'a'íí bił nadaagohiilṉi'. Hant'é nṉiigo ádaa nagolṉí'? 23Áídí' gáṉíí, NohweBik'ehń bádįhyú iłch'ígodezdǫhgo ádaahłe', dishṉiigo shíí da'igolį́į́yú dilwoshi nshłįį, Esáias, Bik'ehgo'ihi'ṉań binkááyú nada'iziidi áṉíí n'íí k'ehgo. 24Nṉee na'ídaadiłkidihíí Phárisees daanlíni daabinł'a'. 25Nabídaadiłkidgo, Doo Christ ńlį́į́ dadá', ła'íí doo Elías dagohíí Bik'ehgo'ihi'ṉań binkááyú na'iziidihíí ńlį́į́ dadá', nt'é bighą baptize ánł'įį? daaṉii. 26John bich'į' hadzii, Shihíí tú bee baptize ash'įį: áídá' ła' nohwitahyú sizįį, doo bídaagonołsį dahi; 27Da'áń shikédí' hígháhíí shitisgo at'éhi, biketł'óól k'e'ish'adgo ndi doo bik'eh sítį́į́ da. 28Áí Bethábara golzeeyú Jórdan túńlííníí hanaayú ágodzaa, John baptize ágole'gee.\n29Iskąą hik'e John Jesus bich'į' higaałgo yo'įįgo gáṉíí, Daadeh'į́į́, dibełį́į́ biZhaazhé Bik'ehgo'ihi'ṉań bíyéhi áídí' higaał! Áń ni'gosdzáń biká' nṉee binchǫ'íí da'ílį́į́ yiłchiih. 30Díń áłdishṉii ni' gádéṉiid n'dá', Nṉee ła' shikédí' hígháh, áń dashíntsé gólį́į́híí bighą shitisgo at'éé. 31Dashíí ndi doo bígonsį da ni': áídá' Israel hat'i'i bił ch'í'ṉah ágolṉe'híí bighą tú bee baptize ádaagoshłe'go niyáá. 32John yaa nagolṉi'go gáṉíí, Holy Spirit yaaká'dí' hawú k'ehgo Jesus yich'į' nke'eṉíihgo biká' dahnezdaago hish'įį. 33Shíí ndi doo bígonsį da ni': áídá' hadíń tú bee baptize ádaagoshłe'go shides'a'ń shich'į' gánṉiid ni', Hadíń Holy Spirit yaaká'dí' bich'į' nke'eṉíihgo biká' dahnezdaago hí'ííníí, áń Holy Spirit bee baptize ádaagole'íí át'éé. 34Díí hiłtsąą hik'e baa nagosisṉi', Díń da'aṉii Bik'ehgo'ihi'ṉań biYe' ląą, dishṉiigo.\n35Iskąą hik'e John bitsiłke'yu naki yił nadaazį'; 36Jesus higaałyú ndaineł'į́į́'go gánṉiid, Daadeh'į́į́, dibełį́į́ biZhaazhé, Bik'ehgo'ihi'ṉań bíyéhi! 37John bitsiłke'yu nakihíí ágáṉíígo daabidezts'ąągo Jesus yiké' dahizh'aazh. 38Jesus t'ąązhį' déz'įįgo biké' hi'ashgo yiłtsąągo gáyiłṉii, Hant'é biká hanohtaago aht'į́į́? Áík'ehgo gádaaṉii, Rábbi, (Iłch'ígó'aahíí golzeego ágolzee,) hayú gonlį́į́? 39Jesus gádaabiłṉii, Yushdé' ákú dokáhgo bígonołsįįh. Áík'ehgo yił okaigo hayú sidaahíí yídaagołsįįd, t'ahbįdí' gonenádn łedihikęęzyú nákaigo, ákú dá yił naháztąą lę́k'e. 40Nṉee nakihíí John áṉííhíí daidezts'aaníí, Jesus yiké' ó'áázhíí dała'á Andrew holzee, Simon Peter bik'isnhi. 41Andrewhíí ntsé bik'isn Simon holzéhi yaa nyáágo gáyiłṉii, Messías baa nt'áázh, áí Christ golzeego ágolzee. 42Áídí' Simon Jesus yaa yił n'áázh. Jesus Simon yineł'į́į́ hik'e gáyiłṉii, Simon, Jona biye' ńlíni, Céphas honlzéé doleeł, tséé golzeego ágolzee.\n43Iskąą hik'e Jesus Gálileeyú deyaago, Philip yaa nyáágo, Shiké' híṉááł, yiłṉii. 44Andrew ła'íí Peter Bethsáida golzeedí' na'aash, ła'íí Philip ałdó' áídí' naghaa. 45Philip Nathánael yaa nyáágo gáyiłṉii, Jesus, Joseph biye', Názarethdí' gólíni baa nkai, Bik'ehgo'ihi'ṉań yegos'aaníí biyi' Moses bak'e'eshchįį lę́k'ehi, Bik'ehgo'ihi'ṉań binkááyú nada'iziidi n'íí ałdó' bak'eda'ashchįį lę́k'ehi. 46Nathánael gábiłṉii, Hant'é nzhooníí Názarethdí' behagowáhshą'? Philip gánábiłdo'ṉiid, Ákú dot'aashgo bígonłsį́įh. 47Jesus Nathánael bich'į' higaałgo yo'įįgo gáṉíí, Da'aṉii Israel hat'i'íí nlíni kudí' higaał, doo k'izé'át'éhi da. 48Nathánael gábiłṉii, Hagot'éégo shígonłsį́? Jesus gábiłṉii, Philip doo hwahá niká áṉíí dadá', fig ch'il bitł'ááhyú síńdaago nish'įį ni'. 49Nathánael gábiłṉii, Ni iłch'ígó'aahííńlíni, Bik'ehgo'ihi'ṉań biYe' ńlį́į́ lą́ą́; Israel hat'i'ihi ízisgo biNant'a' ńlį́į́ lą́ą́. 50Jesus gábiłṉii, Fig ch'il bitł'ááhyú síńdaago nish'įį niłdishṉii n'íí bighą shondląą née? Díí bitisgo ágot'éhi hí'į́į́ doleeł. 51Jesus gánábiłdo'ṉiid, Da'aṉii, da'aṉiigo gánohwiłdishṉii, Shíí, nṉee k'ehgo Niyááhíí, yáá iłts'ą́'álṉéhgo shik'ehdí' Bik'ehgo'ihi'ṉań binal'a'á yaaká'yú daagolííníí hadagodí' hayaago iłdenánádikahgo daah'įį doleeł.\nCharge les références dans la version secondaire...","id":"","dump":"CC-MAIN-2014-10","url":"https:\/\/www.bible.com\/fr\/bible\/573\/jhn.1.apwnt","date":"2014-03-12T18:11:32Z","file_path":"s3:\/\/commoncrawl\/crawl-data\/CC-MAIN-2014-10\/segments\/1394023864525\/warc\/CC-MAIN-20140305125104-00034-ip-10-183-142-35.ec2.internal.warc.gz","language":"apw","language_score":0.9999932051,"language_script":"Latn","minhash_cluster_size":30,"top_langs":"{\"apw_Latn_score\": 0.9999932050704956}","num_words":742,"character_repetition_ratio":0.07,"word_repetition_ratio":0.0,"special_characters_ratio":0.228,"stopwords_ratio":0.133,"flagged_words_ratio":0.0,"lang_id_score":0.92,"perplexity_score":500.0,"cluster_detection":1} {"text":"THE SECOND GENERAL EPISTLE OF\nJOHN\n1\n1 Shíí, ínashood básízíni, isdzán Bik'ehgo'ihi'ṉań bita'hazlaahíí, bichągháshé biłgo bich'į' k'e'eshchii, áí da'aṉiigo shił daanzhǫǫ, doo shí zhą́ da, nṉee da'aṉii ágot'eehíí yídaagołsiníí dawa ałdó'; 2 Da'aṉii ágot'eehíí nohwijíí biyi' golį́į́híí bighą k'e'eshchii, áí da'aṉii ágot'eehíí dahazhį' nohwił nlįį doleeł. 3 Bik'ehgo'ihi'ṉań nohwiTaa ła'íí Jesus Christ nohweBik'ehń, nohwiTaa biYe' nlíni, bits'ą́'dí' aatét'íi ła'íí iłch'į'gont'ééhíí bee nohwich'į' goz'ąą le', da'aṉii ágot'eehíí ła'íí ił'ijóóníí biłgo. 4 Nichągháshé ła', nohwiTaa nohwá ngon'ą́ą́híí k'ehgo da'aṉii ágot'eehíí yikísk'eh hikahgo baa niyááhíí bighą shił gozhǫ́ǫ́. 5 Shilah, begoz'aaníí doo áníidéhi bee nich'į' k'e'eshchii da, áídá' yati' baa gozhóni dantsé daadesiits'ąądá' bee nohwá ngot'ąą n'íí, baa nánoshkąąh, díínko, Łił daanjǫ́ǫ́ le'. 6 Díí bee nohwił'ijóóníí bígózį, Bik'ehgo'ihi'ṉań yegos'aaníí bikísk'eh hiikahyúgo. Díínko begoz'áni, Bił'ijóóníí biyi'zhį'go hohkah le', dantsé daadesots'ąą n'íí k'ehgo. 7 K'izé'idiłteehíí łą́ą́go ni'gosdzáń biká'yú daadeskai, áí Jesus Christ nṉee k'ehgo nyáá, doo ṉii da. Hadíń doo áṉíí dahíí k'izé'idiłteehíí ła'íí Christ bich'į' ngonłkaadíí át'éé. 8 Ídaa daagonohdząą, nohwitahyú nada'siidziidíí doo da'ílíí daanoł'įį da doleełgo, áídá' áí bighą nohwich'į' nahi'ṉííł doleeł. 9 Dahadíń, Iłch'ígonsh'aah, ṉiidá', Christ áṉííyú doo áṉíí dayúgo, Bik'ehgo'ihi'ṉań doo bił nlįį da. Áídá' dahadíń Christ áṉííyú áṉííhíí nohwiTaa hik'e biYe' biłgo yił nlíni at'éé. 10 Hadíń nohwaa nyáágo díí iłch'ígot'aahíí doo yee nohwich'į' yałti' dayúgo, nohwigową yuṉe' nohwił ha'áowáh hela', doo k'ébiłdohṉii da: 11 Hadíń k'eyiłṉiihíí nchǫ'go na'iziidíí yich'oṉíhi at'éé. 12 Łą́ą́go nohwich'į' k'e'eshchii hasht'į́į́ ndihíí doo naltsoos biká' ła'íí bek'e'echíhé bee nohwich'į' k'e'eshchii hasht'į́į́ da, ndi nohwaa nsháhgo daałiit'įįgo iłch'į' yádaahiilti'íí zhą́ hásht'į́į́, áík'ehgo zhą́ dawa bee nohwił daagozhǫ́ǫ́ doleeł. 13 Nidee Bik'ehgo'ihi'ṉań bita'hazlaahíí bichągháshé, Gozhǫ́ǫ́, daaniłṉii. Doleełgo at'éé.","id":"","dump":"CC-MAIN-2018-51","url":"https:\/\/ebible.org\/apwNT\/2JN01.htm","date":"2018-12-12T02:40:31Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376823712.21\/warc\/CC-MAIN-20181212022517-20181212044017-00559.warc.gz","language":"apw","language_score":1.0000044107,"language_script":"Latn","minhash_cluster_size":4,"top_langs":"{\"apw_Latn_score\": 1.0000044107437134}","num_words":249,"character_repetition_ratio":0.089,"word_repetition_ratio":0.0,"special_characters_ratio":0.229,"stopwords_ratio":0.169,"flagged_words_ratio":0.0,"lang_id_score":0.892,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO\nTITUS\n1\n1 Shíí Paul, Bik'ehgo'ihi'ṉań bána'isiidíí ła'íí Jesus Christ binal'a'á nshłíni k'e'eshchii; díínko bighą shides'a', nṉee Bik'ehgo'ihi'ṉań yitahaslaahíí bi'odlą' nłdzil doleełgo ła'íí dayúwehégo da'aṉii ágot'eehíí yídaagołsįįh doleełgo, áí bee nṉee Bik'ehgo'ihi'ṉań yikísk'eh ádaat'eego alṉe'; 2 Áí bee dahazhį' ihi'ṉaahíí yiká daadéz'įį, áí Bik'ehgo'ihi'ṉań, doo łé'iłchóhi da, yee nohwá ngon'ą́ą́ lę́k'e, ni'gosdzáń doo hwahá nnit'aa dadá'; 3 Áík'ehgo baa gonyáágee biyati' yaa yánáltihíí yee ch'í'ṉah ágólaa, áík'ehgo Bik'ehgo'ihi'ṉań Hasdánohwiṉiiłíí yengon'ą́ą́go biyati' baa yashti'go shaa det'ąą; 4 Titus bich'į' k'e'eshchii, nohwi'odlą' dała'áhíí bee shiye' nlíni: Bik'ehgo'ihi'ṉań nohwiTaa ła'íí nohweBik'ehń Jesus Christ Hasdánohwiṉiiłíí biłgoch'oba'íí ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 5 Díí bighą Crete golzeegee nniniłtį́į́ ni', dawahá doo iłch'į'hilzaa dahíí iłch'į'nle'go, kįh nagozṉilíí dawago ínashood yá nazįį doleełíí hahiṉííł, ániłdishṉii n'íí k'ehgo: 6 Áí nṉee doo hagot'éégo baa dahdaagosit'aa dahi daanlįį doo, bi'aa dała'áhi, bichągháshé da'odląągo, nchǫ'íí dagohíí doo daadits'ag dahíí doo daabiłdi'ṉii dahi zhą́ hahiṉííł. 7 Ínashood yiṉádéz'iiníí, bishop holzéhi, Bik'ehgo'ihi'ṉań yána'iziidíí nlįįgo doo hagot'éégo baa dahgosit'aa dahíí, doo dabízhą́ bik'eh dahíí, doo hashkee dahíí, doo idląą dahíí, doo dagoshch'į' bágochįįh dahíí, bestso doo yidáhzhį' at'éé dahíí nlįį le'; 8 Bahasta' nakahíí bił nzhooníí, nṉee daanłt'ééhíí bił nzhooníí, biini' golííníí, dábik'ehyú át'ééhíí, godnłsíníí, dabíí ádaagodzaaníí nlįį le'; 9 Bił ch'ígót'ą́ą́ n'íí k'ehgo yati' ba'olṉiihíí nłdzilgo yotą' le', áík'ehgo da'aṉii iłch'ígót'aahíí bee nṉee yidag yałti' doleeł, ła'íí yits'ą́'zhį' ádaat'eehíí da'aṉii iłch'ígót'aahíí yił ch'í'ṉah ágole' doleeł. 10 Nṉee łáni yati' yił nakaihi, yati' da'ílíné ła'íí k'izé'idiłteehíí yee yádaałti', circumcise ádaanohwi'dolṉe', daanohwiłṉiihíí itisgo: 11 Nṉee ágádaat'eehíí doo dayúweh yádaałti' dago ádaabi'dilṉe'go dábik'eh; áí nṉeehíí doo bee iłch'ígót'aah bígonedząą dahíí bestso hádaat'įįhíí bighą yee iłch'ídaago'aahgo nṉee bichągháshé biłgo yił nadaagodesgeed. 12 Ła' itah nlíni, yuṉáásyú ágoṉe'íí báyo'iiníí gáṉíí, Cretedí' daagolíni dábik'ehn łéda'iłchóhi, dziłká'yú daagolíni bégódzidíí k'ehgo ádaat'éhi, bił daagoyéé'go daadichiníí daanlįį, ṉii. 13 Díí yaa nagolṉi'íí da'aṉii. Áík'ehgo bił daadntéh, da'aṉii iłch'ígót'aahíí zhą́ daayodląą doleełhíí bighą; 14 Jews daanlíni yati' daazhógo ádaagole'íí, ła'íí nṉee da'aṉii ágot'eehíí yits'ą́'yúgo ádaat'eehíí yendaagos'aaníí doo daidits'ag da doleełhíí bighą bił daadntéh. 15 Nṉee biini' daanzhooníí nłt'éégo ágot'eehíí zhą́ yaa natsídaakees: áídá' daanchǫ'íí ła'íí doo da'odląą dahíí nchǫ'go ágot'eehíí zhą́ yaa natsídaakees; biini' daachǫǫdgo nt'é nłt'éégo at'éé dagohíí nchǫ'go at'éé doo yídaagołsį da daasilįį. 16 Bik'ehgo'ihi'ṉań bídaagonlzį daaṉii ndi ánádaat'įįłíí bee doo hádaat'įį dago bígózį, bik'edaach'inṉiih, ła'íí doo da'dits'ag da, ła'íí nłt'éégo ánádaat'įįłíí dawa doo yik'eh shijeed da.","id":"","dump":"CC-MAIN-2018-51","url":"https:\/\/ebible.org\/apwNT\/TIT01.htm","date":"2018-12-14T06:39:06Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376825363.58\/warc\/CC-MAIN-20181214044833-20181214070333-00504.warc.gz","language":"apw","language_score":1.0000075102,"language_script":"Latn","minhash_cluster_size":5,"top_langs":"{\"apw_Latn_score\": 1.0000075101852417}","num_words":371,"character_repetition_ratio":0.064,"word_repetition_ratio":0.0,"special_characters_ratio":0.221,"stopwords_ratio":0.183,"flagged_words_ratio":0.0,"lang_id_score":0.891,"perplexity_score":500.0,"cluster_detection":1} {"text":"THE GENERAL EPISTLE OF\nJAMES\n1\n1 Shíí James, Bik'ehgo'ihi'ṉań ła'íí Jesus Christ nohweBik'ehń binal'a'á nshłíni, nṉee nakits'ádahyú hat'i'i iłch'ą́'yú odaagohesle'ihíí nohwich'į' k'e'eshchii, Bik'ehgo'ihi'ṉań nohwił nlįį le', nohwiłdishṉii. 2 Shik'ííyú, iłtah at'éégo nohwich'į' nagontł'ogyúgo, baa nohwił daagozhǫ́ǫ́ le'; 3 Díí bídaagonołsįgo, nohwi'odlą'íí nayídntaahgo nyee ndi dahdaanołdǫh daałeeh. 4 Áí dayúweh nohwiyi' na'iziid le', áík'ehgo nohwi'at'e' nzhooníí zhą́ be'ádaanołt'ee doleeł, doo hat'íí bee dábich'į'go da. 5 Nohwitahyú dahadń doo goyą́ą́ dayúgohíí Bik'ehgo'ihi'ṉań yíyókeed le', áík'ehgo baa hi'né' doleeł; Bik'ehgo'ihi'ṉań dánzhǫǫ at'éégo nṉee dawa daazhógo yaa yiné'hi at'éé. 6 Áń nṉeehń odląągo áṉíí le', doo biini' nakigo da: dahadń biini' nakihń, ńch'iigo túnteel nádidáhíí k'ehgo at'éé. 7 Nṉee ágát'éhń nohweBik'ehń bich'ą́'gé' doo hat'íí ích'į' nyohodlíí da le'. 8 Nṉee biini' nakihíí doo bígózįgo nagháhi at'éé da. 9 Nṉee ádaagoch'iyolba'ń Bik'ehgo'ihi'ṉań binadzahgee ízisgo at'éégo ábi'delzaahíí bighą bił gozhǫ́ǫ́ le': 10 Áíná' nṉee ízis it'įįń ádaagoch'iyolba'go ábi'delzaahíí bighą bił gozhǫ́ǫ́ le': tł'oh dénzhonéhíí ánádaasdįįdhíí k'ehgo bee ch'ígowáh doleełhíí bighą. 11 Ch'ígona'áí sidogo hagháhgo, tł'oh yiniłṉééhgo dénzhonéhíí nandéh, áík'ehgo dénzhoné n'íí ádįh: áí k'a'at'éégo nṉee ízis it'įįń t'ah dá'it'į́į́go bech'ígoṉáh doleeł. 12 Nṉee nabídi'nestąąd lę́'e ndi ąął yitis ch'ínyááhń biyaa gozhóni at'éé: nabídi'nestąądíí ąął yitis ch'ínyáágo dahazhį' ihi'ṉáhi, nṉee Bik'ehgo'ihi'ṉań bił daanzhóni yaa yiden'ááníí, baa didot'aał, gonṉeegee ch'ah hobįįhíí k'ehgo. 13 Nṉee ła' nabídi'nestąąd lę́'eyúgo, Bik'ehgo'ihi'ṉań nashínestąąd, doo ṉii da le': Bik'ehgo'ihi'ṉań doo nchǫ'íí bee nahóntaah goz'ąą da, ła'íí áń doo hadń nayíntaah da: 14 Nṉee daantį́į́gee dénchǫ'go ágot'eehíí yiká hát'ííníí, ídíbiiltso'go nabídintaah. 15 Dénchǫ'go ágot'eehíí hágot'iiníí iłtsąą hileehíí k'ehgo nchǫ'íí yiłchii: áígé' nchǫ'íí nchaa silįįgo da'itsaahíí yiłchii. 16 Shik'ííyú, shił daanołshóni, nda'ołsii hela'. 17 Dawahá nłt'ééhíí ła'íí dawahá nzhooníí yaaká'gé' nohwaa hi'né'hi at'éé, Bik'ehgo'ihi'ṉań idindláádíí Áyíílaahń bich'ą́'gé' nke'né', áń doo łahgo áná'dol'įįłi da, hat'íhíta łéhídáhgo chagosh'oh nágodleehíí doo áí k'a'at'éé da. 18 Bik'ehgo'ihi'ṉań dabíí hát'į́į́go dawahá daahiṉaago áyíílaahíí bitahgé' da'iłtsé nest'áń begodeyaahíí k'ehgo biyati' da'aṉíhi bee nádaagosiidlįįgo ánohwilaa. 19 Áík'ehgo shik'ííyú, shił daanołshóni, nṉee daantį́į́gee nłt'éégo íyésts'ąą le', yati' t'ąązhį' goz'ąągo, ła'íí ha'ashkeehíí t'ąązhį' goz'ąągo: 20 Nṉee bihashke'híí Bik'ehgo'ihi'ṉań binzhǫ'íí doo áíle' da. 21 Áí bighą nchǫ'zhiṉéégo ágot'eehíí ła'íí doo bik'ehyú ágot'eehíí dawa k'ihzhį' ndaanołné'ná', yati' nohwijíí biyi' k'ená'dilzéhíí nohwijíí yuṉe' isht'egodnt'éégo nádaagodoł'aah, áí nohwiyi'siziiníí hasdáyiṉiiłgo yínel'ąą. 22 Bik'ehgo'ihi'ṉań biyati' da'aṉííyú ádaanołt'ee le', doo daazhógo dédaadołts'ago da, doo ách'į' nadaałch'aago da. 23 Dahadń yati' daazhógo yidits'agń doo yikísk'eh at'éé dahń, nṉee ła' biká'got'íné biyi' binii' da'at'ééhíí yineł'į́įhíí k'ehgo at'éé: 24 Áń nṉeehń ádinel'įįd hik'e dahiyaa, áígé' dagoshch'į' ánolįh n'íí yaa yisṉah. 25 Dahadń Bik'ehgo'ihi'ṉań yegos'aaníí dázhǫ́ nłt'éhi, begoz'aaníí nṉee ch'ínáyihi'ṉíłi, biyi' déz'iiníí dayúweh yaa higaałń, doo daazhógo íyésts'ąągo dagoshch'į' yaa yiṉah daná', yati' yikísk'eh at'ééhń, áń nṉeehń dawahá áile'íí bee biyaa gozhǫ́ǫ́ doleeł. 26 Dahadń nłt'éégo oshkąąh nzįná' biyati' doo yaa goyą́ą́go yałti'ń ách'į' nach'aa, áń nṉeehń bi'okąąhíí doo bá begolṉe' da. 27 Chągháshé bitaa ła'íí bimaa ádaadiníí, ła'íí isdzáné itsaa daanliiníí bich'į' nadaagontł'ogíí bich'och'iṉiigo bitaach'ighaago, ła'íí ni'gosdzáń biká'gee nchǫ'go ágot'eehíí doo hayíí be'ách'ít'éégo da, áí Bik'ehgo'ihi'ṉań nohwiTaa'ń biṉááł okąąh da'aṉiihi, ła'íí dánzhǫǫ at'éhi at'éé.","id":"","dump":"CC-MAIN-2018-51","url":"https:\/\/ebible.org\/apwNT\/JAS01.htm","date":"2018-12-10T03:51:08Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376823303.28\/warc\/CC-MAIN-20181210034333-20181210055833-00437.warc.gz","language":"apw","language_score":1.0000063181,"language_script":"Latn","minhash_cluster_size":4,"top_langs":"{\"apw_Latn_score\": 1.0000063180923462}","num_words":453,"character_repetition_ratio":0.072,"word_repetition_ratio":0.0,"special_characters_ratio":0.234,"stopwords_ratio":0.168,"flagged_words_ratio":0.0,"lang_id_score":0.699,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO THE\nGALATIANS\n1\n1 Shíí Paul, des'a'íí nshłįį, (doo nṉee shides'a'go da, doo nṉee bik'ehgo da, áídá' Jesus Christ ła'íí Bik'ehgo'ihi'ṉań nohwiTaa zhą́ bik'ehgo, áń Jesus daztsąądí' naadiidzaago áyíílaahi;) 2 Shíí hik'e odlą' bee shik'isyú bił nashkaihíí dawa, Galátiagee ínashood ha'ánáłséh nagozṉilíí bich'į' k'eda'iilchii: 3 Bik'ehgo'ihi'ṉań nohwiTaa hik'e Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le', 4 Bik'ehgo'ihi'ṉań nohwiTaa bik'ehgo nohwinchǫ'híí bighą Jesus n'ídeltįį, díí nchǫ'go nagowaahíí yits'ą́' nohwiṉííł doleełgo: 5 Kodí' hik'e dahazhį' Bik'ehgo'ihi'ṉań dázhǫ́ ba'ihégosį le'. Doleełgo at'éé. 6 Nohwiká ánṉiidgo Christ biłgoch'oba'íí biyi' onohwiṉil n'íí dagoshch'į' bits'ą́'zhį' ádaasohdzaahíí, ła'íí yati' baa gozhóni łahgo at'éhi bich'į'go daahosohkaihíí baa shił díyagot'éé: 7 Díí ba'ashhahyú yati' baa gozhóni doo ła' nanást'ą́ą́ da; áídá' nṉee ła' nohwił nadaagokigo ádaanohwile'hi ła'íí Christ nłt'éégo baa na'goṉi'íí łahgo ádaile'go hádaat'įį. 8 Áídá' néé dagohíí yaaká'dí' nal'a'á ndi yati' baa gozhóni baa nohwił nadaagosiilṉi'íí łahgo at'éégo nohwił nagolṉi'yúgo, áń góyéégo bángodot'aał. 9 Da'ádaade'ṉiid n'íí k'ehgo gánádish'ṉiih, Nṉee ła' yati' baa gozhóni nádaagodo'ąą n'íí łahgo at'éégo yaa nohwił nagolṉi'yúgo, áń góyéégo bángodot'aał. 10 Ágádishṉiigo ya' nṉee bił daanshǫǫ hileeh née, née Bik'ehgo'ihi'ṉań zhą́ bił nshǫǫ hishłeeh née? Ya' nṉee bił daagoyiłshǫ́ǫ́go hasht'į́į́ gá? Dah, t'ah nṉee bił daagoyiłshǫ́ǫ́go hasht'į́į́yúgo doo Christ bá na'isiidgo at'éé da. 11 Áídá' shik'ííyú, yati' baa gozhóni baa nagoshṉi'íí doo nṉee bik'ehgo alzáhi at'éé dahíí bídaagonołsįįhgo hasht'į́į́. 12 Doo nṉee bits'ą́'dí' nádiiné'i at'éé da, doo shił ch'et'ą́ą́ da, áídá' Jesus Christ shił ch'í'ṉah áyíílaahihi bee bígosíłsįįd. 13 Jews daanlíni bi'okąąhíí bikísk'eh ánsht'ee n'íí ba'ikodaanohsį, Bik'ehgo'ihi'ṉań daayokąąhíí ha'ánáłséhíí nyeego biniidaagonłt'éégo shinagha nakai ni', da'ílíí hishchiigo ch'éh át'įįd: 14 Jews daanlíni bi'okąąh bikísk'eh ánsht'eedá' dashíí bił hat'i'ihíí bił dáłedaahonsdzaahi bitisgo gonsą́ą́ ni', bits'ą́'dí' hadaałinelt'áni bi'at'e' bikísk'eh ánsht'eego dázhǫ́ hásht'į́į́ ni'. 15 Áídá' doo hwahá goshłee dadá' Bik'ehgo'ihi'ṉań hashííłtį́į́, ła'íí shaa ch'oba'íí bee shiká ánṉiidá', 16 BiYe' shił ch'í'ṉah áyíílaa, nṉee doo Jews daanlįį dahíí bitahyú baa nagoshṉi' doleełhíí bighą shiká ánṉiid; áídí' doo hadíń dagoshch'į' baa bił nagoshṉi' da ni': 17 Ła'íí Jerúsalemyú dashínłtségo Jesus binadaal'a'áhíí doo bich'į' oyáá da; áídá' Arabiayú óyáá ni', áídí' Damáscusyú nánsdzaa. 18 Áídí' taadn łegodzaago Jerúsalemyú Peter bich'į' oyáá, ákú ashdla'ádah bił sheiskąą. 19 Jesus binadaal'a'á ła'ihíí dała'á zhą́ hish'įį ni', nohweBik'ehń bik'isn, James holzéhi. 20 Bik'ehgo'ihi'ṉań shá yígółsį, doo łé'ishchoo dago díí bee nohwich'į' k'e'eshchiihíí. 21 Áí bikédí'go ni' Sýria ła'íí Cilícia daagolzeeyú níyáá; 22 Judéagee ha'ánázéh nagozṉili Christ daayokąąhíí doo hwahá daashiłtséh dadá': 23 Díí zhą́ shaa ch'iṉiigo daidezts'ąą, Áń nohwiniidaagodeláa n'íí, odlą' da'ílíí yiłchíígo ch'éh át'į́į́ n'íí, da'áń k'adíí da'áí odlą' n'íí yaa yánáltih ląą, ch'iṉii. 24 Áík'ehgo shíí shighą Bik'ehgo'ihi'ṉań ya'ihédaanzį lę́k'e.","id":"","dump":"CC-MAIN-2018-51","url":"https:\/\/ebible.org\/apwNT\/GAL01.htm","date":"2018-12-14T19:38:13Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376826306.47\/warc\/CC-MAIN-20181214184754-20181214210754-00107.warc.gz","language":"apw","language_score":1.0000067949,"language_script":"Latn","minhash_cluster_size":5,"top_langs":"{\"apw_Latn_score\": 1.0000067949295044}","num_words":403,"character_repetition_ratio":0.072,"word_repetition_ratio":0.0,"special_characters_ratio":0.234,"stopwords_ratio":0.166,"flagged_words_ratio":0.0,"lang_id_score":0.787,"perplexity_score":500.0,"cluster_detection":1} {"text":"THE FIRST GENERAL EPISTLE OF\nPETER\n1\n1 Shíí Peter, Jesus Christ binal'a'á nshłíni, nṉee nanidí' daanlįįgo iłts'ą́'yú Póntus, Galátia, Cappadócia, Asia, ła'íí Bithýnia daagolzeeyú odaagohesle'ihíí bich'į' k'e'eshchii, 2 Nohwíí, Bik'ehgo'ihi'ṉań nohwiTaa dabíntsé nohwídaagołsįgo hanohwihezṉil, ła'íí Holy Spirit hadaanohwidezlaago, Jesus Christ bikísk'eh ádaanoht'eego, ła'íí bidił bee nohwik'í daidiłta' doleełgo hanohwihezṉil: Bik'ehgo'ihi'ṉań biłgoch'oba'íí ła'íí bits'ą́'dí' iłch'į'gont'ééhíí dayúwehégo bee nohwá ígohigháh le'. 3 Bik'ehgo'ihi'ṉań, Jesus Christ nohweBik'ehń biTaa, ba'ihégosį le', áń biłgoch'oba'íí an'odaazliiníí bee Jesus Christ daztsąądí' naadiidzaahíí biláhyú áníidégo nádaagosiidlįį, áík'ehgo yaaká'yú gózhóóníí ndaahóndliihíí doo nohwits'ą́' bech'ígowáh dago biká daadéet'įįh. 4 Bik'ehgo'ihi'ṉań bits'ą́'dí' daanohwíyéé doleełi, doo da'ílíí hileeh dahi, doo hichǫǫh dahi, doo bech'ígoṉáh dahi, yaaká'yú nohwá nano'ṉíí, 5 Nohwi'odlą' golį́į́híí bighą Bik'ehgo'ihi'ṉań binawod bee nłt'éégo nohwiṉádéz'įį, hasdáhiikáhíí ąął łalzaazhį', áí nohwá iłch'į'ilzaago nnágodzaago ch'í'ṉah ádolṉiił. 6 Áí bighą, k'adíí dét'įhézhį' iłtah at'éégo nanohwi'dintaahgo nohwiniidaagonłt'éé lę́k'e ndi dázhǫ́ nohwił daagozhǫ́ǫ́: 7 Nanohwi'dintaahíí bee nohwi'odlą' nłdzil shįhíí nabí'dintaah; óodo kǫ' bee bitádil'eeł, óodo da'ílíí hileeh, áídá' nohwi'odlą'íí óodo bitisgo ilį́į́; áík'ehgo nohwi'odlą' nłdzil bígóziyúgo, Jesus Christ nádzáágo nohwa'ihéndzįgo, daanohwidnłsįgo, ła'íí nohwits'ą́'idindláád doleeł: 8 Christ doo hwahá daahołtséh da ndi nohwił daanzhǫǫ; k'adíí áń doo daah'į́į́ da ndi daahohdląągo nohwił daagozhǫ́ǫ́, nohwił gozhóóníí doo hagot'éégo baa na'goṉi' dago yaaká'yú idindláádíí k'a'at'éé: 9 Dayúweh nohwi'odlą' bee nasozįįyúgo nohwiyi'siziiníí hasdakáh. 10 Áí hasdách'igháhíí bee Bik'ehgo'ihi'ṉań nohwaa ch'oba' doleełíí, dabíí binkááyú nada'iziidi n'íí yaa nadaagosṉi'; áí hasdách'igháhíí yiká na'ódaadiłkid, ła'íí dázhǫ́ yídaagołsįįh hádaat'įįgo nadaayiłkaah lę́k'e: 11 Bik'ehgo'ihi'ṉań binkááyú nada'iziidi n'íí Christ biSpirit daayigoyiłíni dabíntsédá' Christ biniigodilṉe'íí yaa nagosṉi', ła'íí bikédí'go bits'ą́'idindláádíí ałdó' yaa nagosṉi', áík'ehgo hagot'éégo ágodoṉiiłíí, ła'íí da'os'ah ágodoṉiiłíí yiká na'ódaadiłkid lę́k'e. 12 Holy Spirit yaa nagosṉi' n'íí, doo áí goldohíí biyi' ánágot'įįł da doleełgo, áídá' díí goldohíí biyi' ágoṉe' doleełgo Bik'ehgo'ihi'ṉań binkááyú nada'iziidi n'íí bich'į' ch'í'ṉah ágolzaa, áík'ehgo k'adíí da'áí bee nohwił na'goṉi', nṉee Holy Spirit yaaká'dí' nkenł'a'íí biláhyú yati' baa gozhóni yee nohwich'į' yádaałti'íí, da'áí yee nohwił nanádaagolṉi', áí Bik'ehgo'ihi'ṉań binal'a'á yaaká'yú daagolííníí yídaagołsįįhgo hádaat'įį. 13 Áí bighą nohwiini' ładaahłe', ídaa daagonohdząą le', Jesus Christ nádzáágo Bik'ehgo'ihi'ṉań biłgoch'oba'íí nohwíyéé doleełíí dángont'i'zhį' ndaahołíí; 14 Chągháshé da'dits'agíí k'ehgo ádaanoht'ee le', Bik'ehgo'ihi'ṉań doo hwahá bídaagonołsįįh dadá' nchǫ'íí zhą́ hádaaht'įį n'íí doo dayúweh be'ádaanoht'ee da le': 15 Áídá' Bik'ehgo'ihi'ṉań, nohwich'į' ánṉiidíí, godilzįhgo at'ééhíí k'ehgo nohwíí ałdó' nohwi'at'e'íí dawa bee daagodinołsį le'; 16 Gáṉíígo bek'e'eshchįįhíí bighą, Shíí dilzinihíí nshłįį; áík'ehgo nohwíí ałdó' daagodinołsį le'. 17 Bik'ehgo'ihi'ṉań doo hadíń yik'izhį' at'éégo da, nṉee daantį́į́gee hagot'éégo ádáát'įįdíí yee yándaago'a', áń nohwiTaa daabiłdohṉiigo nádaahohkąąhyú bédaałdzidgo daadinołsį le', ni'gosdzáń biká' daagonohłįįdá': 18 Díí bídaagonołsį le', doo áníidá' daanohwitaa n'íí bi'at'e' nohwił ch'ídaiz'ąą n'íí doo nt'é da, áídá' áí biyi'dí' nanánohwi'dihezṉii, Béshłigai ła'íí óodo da'ílíí hileehi doo bee nanánohwi'dihezṉii da; 19 Áídá' Christ bidił łáń ílíni bee, áń dibełį́į́ bizhaazhé doo baa dahgoz'áni da, doo hayú baa daats'idiłhił dahíí k'a'at'éégo nlįį: 20 Áń ni'gosdzáń doo hwahá nnit'aa dadá' habi'doltįį, áík'ehgo da'iké'yú ngonyáágee nohwá ch'í'ṉah alzaa, 21 Christ biláhyú Bik'ehgo'ihi'ṉań daahohdląą; Christ daztsąądí' Bik'ehgo'ihi'ṉań naadiidzaago ábíílaa, ła'íí bee bits'ą́'idindláádíí baidin'ą́ą́, áík'ehgo Bik'ehgo'ihi'ṉań daahohdląągo bits'ą́'dí' nłt'ééhíí ndaahołíí doleeł. 22 Doo daazhógo da, áídá' da'aṉiigo nohwik'isyú nohwił daanzhǫǫ doleełgo Holy Spirit biláhyú da'aṉii ágot'eehíí bikísk'eh ádaanoht'eehíí bee nohwiyi'siziiníí nzhǫǫgo ádaahłaa, áík'ehgo nohwijíídí' dázhǫ́ łił daanohjǫǫ le': 23 Da'ílíí hileehi doo bee áníidégo nádaagosohdlįį da, áídá' doo da'ílíí hileeh dahi bee nádaagosohdlįį, Bik'ehgo'ihi'ṉań biyati' hiṉáhi ła'íí dahazhį' begoldohi bee nádaagosohdlįį. 24 Nṉee dawa tł'oh k'ehgo ádaat'ee, ła'íí nṉee zhiṉéégo ízisgo ágot'eehíí ch'il dénzhonéhíí k'ehgo ádaat'ee. Tł'ohíí daaniłné, ła'íí ch'il dánzhonéhíí n'íí nanihidéh: 25 Áídá' nohweBik'ehń biyati' dahazhį' begoldohi at'éé. Díí yati'íí bee nohwich'į' yáná'itihíí, yati' baa gozhóni at'éé.","id":"","dump":"CC-MAIN-2018-51","url":"https:\/\/ebible.org\/apwNT\/1PE01.htm","date":"2018-12-14T18:55:55Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376826306.47\/warc\/CC-MAIN-20181214184754-20181214210754-00287.warc.gz","language":"apw","language_score":1.0000070333,"language_script":"Latn","minhash_cluster_size":5,"top_langs":"{\"apw_Latn_score\": 1.0000070333480835}","num_words":545,"character_repetition_ratio":0.08,"word_repetition_ratio":0.0,"special_characters_ratio":0.216,"stopwords_ratio":0.149,"flagged_words_ratio":0.0,"lang_id_score":0.929,"perplexity_score":500.0,"cluster_detection":1} {"text":"THE SECOND EPISTLE OF PAUL THE APOSTLE TO THE\nCORINTHIANS\n1\n1 Shíí, Paul, Bik'ehgo'ihi'ṉań bik'ehgo Jesus Christ binal'a'á nshłíni, ła'íí nohwik'isn Timotheus holzéhi biłgo, Bik'ehgo'ihi'ṉań daayokąąhíí Corinthgee ha'ánáłséhíí bich'į' k'e'iilchii, ínashood daanliiníí dawa Akéya biyi' dahot'éhé daagolííníí biłgo: 2 Bik'ehgo'ihi'ṉań nohwiTaa, Jesus Christ nohweBik'ehń biłgo biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Bik'ehgo'ihi'ṉań, Jesus Christ nohweBik'ehń biTaa, ba'ihégosį le', áń bits'ą́'dí' aatét'íi begoz'ąą, Bik'ehgo'ihi'ṉań dawa bee hadag ánágodle'íí; 4 Áń góyéégo nohwich'į' nagowaagee hadag ádaanohwiłsį, nṉee dant'éhéta bee bich'į' nadaagontł'ogyúgo hadag ánádaahiidle'híí bighą, danéé Bik'ehgo'ihi'ṉań hadag ádaanohwiłsįhíí bee hadag ánádaahiidle'go. 5 Christ biłgo dánohwiniigonłt'éé ńt'ééhíí k'ehgo Christ nłdzilgo hadag da'ánohwiłsį nt'éé. 6 Néé nohwiniigodilṉe' lę́k'eyúgo, hadag ádaanoht'ee doleełhíí ła'íí hasdánohwiṉiił doleełhíí bighąhi at'éé, áí nohwiniigonłt'ééhííł k'ehgo nohwíí ałdó' nohwiniigonłt'ééhíí bee hadag ádaanoht'eego ádaanohwiłsį, ła'íí néé hadag ánohwi'dilṉe' lę́k'eyúgo hadag ádaanoht'ee doleełhíí ła'íí hasdánohwiṉiił doleełhíí bighąhi at'éé. 7 Nłdzilgo nohwaa da'óndlii, díínko bígonlzįhíí bighą, néé nohwiniigodilṉe'híí k'ehgo nohwíí ałdó' nohwiniigodilṉe' ndi Bik'ehgo'ihi'ṉań hadag ádaanohwiłsįhíí k'ehgo nohwíí ałdó' Bik'ehgo'ihi'ṉań hadag ádaanohwiłsį doleeł. 8 Christ biláhyú nohwik'ííyú daanohłíni, Asiayú góyéégo nohwich'į' nagoyaahíí bídaagonołsį háhiit'įį, dázhǫ́ góyéégo nohwich'į' nagoyaahíí bighą nohwinawod dásdozhą́ asdįįdgo daahiitsaah ląą niidzįį: 9 Da'itsaahíí bee nohwá ngot'ąą niidzįį, áídá' danéé doo ída'óndlii da, ndi Bik'ehgo'ihi'ṉań nanezna'íí nádaayihii'ṉa'íí ba'óndlii doleełhíí bighą nohwich'į' ágodzaa. 10 Áń góyéégo da'itsaahíí yits'ą́' nohwiṉil áídí' yits'ą́' nánohwiṉííł: ła'íí ágánánohwidle' doleełgo ba'óndlii; 11 Nohwíí ałdó' nohwi'okąąhíí bee nohwich'odaahṉii, áík'ehgo nṉee łą́ą́go nohwa da'oskąądgo hagot'éégo Bik'ehgo'ihi'ṉań nohwich'ozṉi'íí nṉee łą́ą́go ba'ihédaanzį doleeł. 12 Díí baa nohwiłgozhǫ́ǫ́, díínko nohwijíí yuṉe' bígonlzį, ni'gosdzáń biká' nṉee bitahyú ła'íí itisgo nohwíí nohwitahyú Bik'ehgo'ihi'ṉań binadzahgee da'aṉiigo, doo daazhógo da ánáhiit'įįł, doo ni'gosdzáń biká'dí' igoyą'íí bee da, Bik'ehgo'ihi'ṉań biłgoch'oba'íí binkááyú ánáhiit'įįł. 13 Daahohshííhíí ła'íí dá bee nohwił ídaagoziníí zhą́ baa nohwich'į' k'e'iilchii; áí dahot'éhé baa nohwił ídaagozį doleełgo hasht'į́į́; 14 Ilk'idá' łahzhį' nohwídaagonołsį n'íí k'ehgo, áík'ehgo néé nohwaa nohwił gozhǫ́ǫ́híí k'ehgo nohwíí ałdó' nohwaa nohwił gozhǫ́ǫ́ doleeł, Jesus nohweBik'ehń nádáhíí bijįį. 15 Áí da'aṉiigo bígonsįhíí bighą ntsé nohwaa nsháhgo ni', nakidn nohwił daagoyiłshǫ́ǫ́ doleełgo; 16 Macedóniayú hishaałyú ła'íí t'ąązhį' náshdaałgo nohwaa nsháhgo ni', áídí' Judeayú shich'odaahṉiigo disháhgo ni'. 17 Ya' daazhógo ádishṉiigo ágádishṉii lą́ née? Ya' ni'gosdzáń biká' nṉee k'ehgo nagoshchi' née, ya' shił nagokigo, Ha'oh, ła'íí, Dah, dishṉii née? 18 Dah, áídá' Bik'ehgo'ihi'ṉań da'aṉii nlįįhíí k'ehgo doo nohwił nagokigo, Ha'oh, ła'íí, Dah, nohwiłn'ṉii da. 19 Silvánus ła'íí Timotheus hik'e shíí biłgo Bik'ehgo'ihi'ṉań biYe', Jesus Christ, nohwitahyú baa nohwił nadaagosiilṉi'íí doo bił nagokigo, Ha'oh, ła'íí, Dah, ṉii da, áídá' áń dábik'ehn, Ha'oh, ṉii. 20 Dábik'ehn Bik'ehgo'ihi'ṉań nt'é ṉiigo yengon'ą́ą́dá' Christ, Ha'oh, da'aṉii ṉii ni', ła'íí áń binkááyú, Doleełgo at'éé, daan'ṉii, Bik'ehgo'ihi'ṉań ba'ihégosį doleełgo. 21 Bik'ehgo'ihi'ṉań néé hik'e nohwíí biłgo Christ bił dała'á daandlįįgo nłdzilgo ánohwiłsįhi at'éé, ła'íí da'áń hadaanohwidilaahi at'éé; 22 Áń nohwiká' da'izkałhíí k'ehgo bíyéé daandlįįgo nohwígózįgo áyíílaa, ła'íí nohwijíí biyi' Holy Spirit nohwaidin'ą́ą́, áí Bik'ehgo'ihi'ṉań nohwiłṉiigo yengon'ááníí begolṉe'go ch'í'ṉah hileeh. 23 Dií da'aṉii ádishṉiigo Bik'ehgo'ihi'ṉań shá yígółsįgo biká ádishṉii, doo nohwił daagozhǫ́ǫ́ dago ánohwishłe' doo hasht'į́į́ dahíí bighą doo hwahá Corinthyú náshdáh da. 24 Doo nohwe'odlą' bee nant'aahíí k'ehgo nohwaa natsídaahkees da, áídá' nohwił daagozhǫ́ǫ́ doleełgo nohwił nada'idziid; nohwi'odlą'íí iłk'idá' nalwod.","id":"","dump":"CC-MAIN-2018-51","url":"https:\/\/ebible.org\/apwNT\/2CO01.htm","date":"2018-12-14T05:57:24Z","file_path":"s3:\/\/commoncrawl\/crawl-data\/CC-MAIN-2018-51\/segments\/1544376825363.58\/warc\/CC-MAIN-20181214044833-20181214070333-00215.warc.gz","language":"apw","language_score":1.0000091791,"language_script":"Latn","minhash_cluster_size":4,"top_langs":"{\"apw_Latn_score\": 1.0000091791152954}","num_words":476,"character_repetition_ratio":0.098,"word_repetition_ratio":0.0,"special_characters_ratio":0.214,"stopwords_ratio":0.12,"flagged_words_ratio":0.0,"lang_id_score":0.98,"perplexity_score":500.0,"cluster_detection":1} {"text":"Matthew 2\n1Judéayú Béthlehem golzeegee Jesus gozlįįdá' Hérod nant'án nlįį lę́k'e, áídá' ya'áí hanadáhdí' nṉee daagoyánihi hikai, Jerúsalemzhį', 2Gádaaṉiigo, Jews binant'a' gozlįįhíí hayú? Ya'áí hanadáhdí' bits'iłsǫǫsé dah hiit'įįhíí bighą daahohiikąąhyú dekai. 3Hérod nant'án nlíni ła'íí nṉee dawa Jerúsalemyú daagolíni biłgo díí daidezts'ąądá' doo bił daagozhǫ́ǫ́ da lę́k'e. 4Hérod okąąh yebik'ehi itisyú nadaandeehi ła'íí begoz'aaníí ye'ik'eda'iłchíhi íła'áyíílaago, Hayú Christ goleeh? daayiłṉiigo nayídaadiłkid. 5Áík'ehgo gádaabiłṉii, Judéayú Béthlehem golzeegee; Bik'ehgo'ihi'ṉań binkááyú na'iziidi n'íí k'e'eshchįįhíí k'ehgo, 6Júda bini'yú Béthlehem ńlííníí, Júdagee nant'án daanliiníí bił dáłedaanłt'éé: nant'án shichągháshé, Israel hat'i'íí, yá nant'aa doleełíí nits'ą́'dí'go goleehíí bighą, ṉii. 7Hérod dánant'į'ego nṉee daagoyánihíí yiká o'ił'a'dá' nayídaadiłkid, Daadá' ts'iłsǫǫsé dantsé hit'įį silįį? ṉiigo. 8Áídí' Béthlehemyú odaayis'a' gádaabiłṉiigo, Ishkiin ałts'ísę́ę nłt'éégo biká hadaanohtaa; baa nohkai lę́k'eyúgo shił nanádaagodołṉihgo shíí ałdó' ákú hoshkąąhyú disháh. 9Nant'án áṉííhíí daidezts'ąądá' dahiskai; hikaahdá' ya'áí hanadáhdí'go ts'iłsǫǫsé dahs'ąągo daayo'įį n'íí bádįhyúgo hiltǫǫł nt'éégo, ishkiin ałts'ísę́hi sitįįgee bik'ehdí' dahs'ąą silįį. 10Ts'iłsǫǫsé daayiłtsąądá' dázhǫ́ yaa bił daagozhǫ́ǫ́ lę́k'e;\n11Áídí' kįh yuṉe' ha'ákaidá' ishkiin ałts'ísę́híí bą́ą́, Mary holzéhi, yiłgo daayiłtsąądá', yich'į' hayaa ádaadzaago daayokąąh: ilínihi nadaayiné'íí yidá'ch'ída'iztąągo óodo, jeeh didlidgo łikągolchini, frankincense holzéhi, ła'íí jeeh nch'í'i, myrrh holzéhi, yaa daizné'. 12Nṉee daagoyáni Bik'ehgo'ihi'ṉań, Hérod bich'į'yú nádohkáh hela', daabiłṉiigo yaa nadaiyeełgo, dabíí bini'yú onákai, łahyúgo. 13Anákaidá' Bik'ehgo'ihi'ṉań binal'a'á yaaká'dí'hi Joseph bił ch'í'ṉah ánágodlaa nayeełíí bee, gáṉíígo, Nádndáh, mé' hik'e bą́ą́ biłgo Egyptyú bił nkáh, akú nahísóotąą, nohwił nanágosisṉi'zhį'; Hérod k'ad mé' yiziłheego yiká hantaa godigháh. 14Áík'ehgo Joseph nádiidzaago mé'ihíí hik'e bąąhíí biłgo tł'é'yú Egyptyú okai. 15Hérod daztsąązhį' da'akú naháztąą: Bik'ehgo'ihi'ṉań binkááyú na'iziidíí áṉíí n'íí, ShiYe' Egyptdí' hanṉáh biłdishṉii, nṉiidíí begolṉe'go ágodzaa.\n16Áídí' Hérod nṉee daagoyáni bich'į' nadaazhch'a'go yígołsįįdá' dázhǫ́ bágóchįįdgo, ishikíń naki bił łedaagodzaadí' hayaa godezt'i'go dawa natseedgo yengon'ą́ą́ Béthlehemyú, nṉee daagoyáni Jesus yaa nayídaadiłkid n'íídí' godezt'i'go. 17Jéremy, Bik'ehgo'ihi'ṉań binkááyú na'iziidi n'íí, gánṉiidíí begolne', 18Rámayú ła' bizhii daidits'ag, daachag ła'íí chaał daadilwosh, Rachel bichągháshé yighą hichago, yati' inesk'azíí bee bich'į' yádaach'iłti' ndi doo hagot'éégo da lę́k'e, bichągháshé da'ádaadįhíí bighą.\n19Hérod daztsąądá' Bik'ehgo'ihi'ṉań binal'a'á yaaká'dí'hi Egyptgee Joseph nayeełíí bee bił ch'í'ṉah ánágodlaa, 20Gáṉíígo, Nádndáh, niye' hik'e bą́ą́ biłgo Israel hat'i'i bini'yú bił nádnkáh: niye' daiziłhee hádaat'įį n'íí nanezna'. 21Áídí' nádiidzaago biye' hik'e bąąhíí biłgo Israel hat'i'íí bini'yú onákai. 22Arkeláus Judéayú nant'án nanásdlį́į́, bitaa Hérod sitįį n'íígee nnańtłizhgo Joseph ya'ikonzįįdá', ákú digháhzhį' neldzid: áík'ehgo bindzeełíí bee Bik'ehgo'ihi'ṉań, Doo ákú ńṉáh da, biłnṉiid, áík'ehgo ni' łahyúgo Galilee golzeeyú okai. 23Áídí' kįh gozṉilíí Názareth golzeegee ndaagozle'; Bik'ehgo'ihi'ṉań binkááyú nada'iziidi, Áń Názarene holzee doleeł, daaṉii n'íí begolṉe'go.","id":"","dump":"CC-MAIN-2019-35","url":"http:\/\/biblesearch.americanbible.org\/apw-APWNT\/Matt\/2\/","date":"2019-08-19T01:54:44Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027314638.49\/warc\/CC-MAIN-20190819011034-20190819033034-00378.warc.gz","language":"apw","language_score":0.999985218,"language_script":"Latn","minhash_cluster_size":1,"top_langs":"{\"apw_Latn_score\": 0.9999852180480957}","num_words":392,"character_repetition_ratio":0.07,"word_repetition_ratio":0.0,"special_characters_ratio":0.212,"stopwords_ratio":0.082,"flagged_words_ratio":0.0,"lang_id_score":0.892,"perplexity_score":500.0,"cluster_detection":1} {"text":"2\n1Taagi hileehíí bijįį Gálileehíí biyi' Cána golzeegee ni'i'ṉéh; ákú Jesus bą́ą́hi itah lę́k'e: 2Jesus ałdó' bitsiłke'yu biłgo ni'i'ṉéhyú daabi'dokeed. 3Dasts'aa bitoo ásdįįdá' Jesus bą́ą́ gábiłṉii, Dasts'aa bitoo ásdįįd. 4Jesus gábiłṉii, Shimaa, hago ląą ánishłéhgo ánṉii? Shágoz'aaníí doo hwahá bengowáh da. 5Bą́ą́ nada'iziidíí gáyiłṉii, Hant'é daanohwiłṉiiyú dakú ádaat'įį doleeł. 6Áígee tús tséé álzaahi gostáń siṉil, Jews daanlíni daagos'ąąhíí k'ehgo yee táda'digisíí bighą, túsíí dała'ágo nadin dagohíí tádin gallons dábik'eh lę́k'e. 7Jesus gádaabiłṉii, Túsíí tú bee hada'dołbį. Áík'ehgo dáhalk'iłgo hada'desbį. 8Jesus gánádaabiłdo'ṉiid, Ła' hakaahgo bik'ehgo da'idaaníí bich'į' dohkaah. Áík'ehgo odaiskąą. 9Bik'ehgo da'idaaníí tú dasts'aa bitoo silįįhíí yizlįh, hadí' hídziid shįhíí doo yígółsį dago, (nada'iziidíí tú hadaiziidíí zhą́ yídaagołsį ndihíí,) bik'ehgo da'idaaníí nṉee niiṉéhi yiká ánṉiidgo, 10Gáyiłṉii, Nṉee dawa da'idąą débegonyaago dasts'aa bitoo nzhónihíí ntsé yita'ikaah; áídí' dahádaat'įįzhį' da'odląądá' doo nzhǫǫ dahíí yita'ikaah: áídá' nihíí dasts'aa bitoo nzhónihíí áníita bitasíńkąą. 11Áí Jesus dantsé godiyįhgo adzaa, Gálilee biyi', Cána golzeegee, áík'ehgo ízisgo ye'at'éhi bee bígozįįd; áídí' bitsiłke'yu daabosdląąd lę́k'e.\n12Díí bikédí'go Capérnaum golzeeyú bíí hik'e bą́ą́, bik'isyú ła'íí bitsiłke'yu yił okai; akú da'akwii bedahiskąą.\n13 Bitis‐hagowáh n'íí bíná'godiṉíhgo Jews daanlíni da'iyąąhíí biká' ngonyáágo Jesus Jerúsalemyú óyáá. 14Akú da'ch'okąąh goz'ąą yuṉe' nṉee ła' magashi, dibełį́į́, hawúcho baa nadaahiṉiihi, ła'íí zhaali iłkáh ch'ídaihiṉiiłíí binasdziid yaa naháztąągo yiká nnyáá. 15Tł'óół iłkénásgisíí ił'áyíílaago dawa, dibełį́į́, magashita biłgo da'ch'okąąh goz'ąą biyi'dí' ch'íinihiyood; ła'íí zhaali iłkáh ch'ídaihiṉiiłi bizhaalihíí yayinką́ą́, áídí' zhaali yiká' iłkáh ch'ínádaiṉiiłíí naz'aaníí nanyihesgo'. 16Áídí' hawúcho baa nadaahiṉiihíí gáyiłnṉiid, Dííhíí ch'ídaahohṉiił; shiTaa bikįhíí kįh biyi' na'iṉiihi ádaagołe' hela'. 17Nikįhíí dázhǫ́ godilziníí begoz'ąą doleełgo dázhǫ́ hásht'į́į́híí bighą shidizidee, golzeego bek'e'eshchiiníí bitsiłke'yu yínádaalṉii.\n18Áídí' Jews daanlíni gádaabiłṉii, Nt'é godiyįhgo be'ígóziníí nohwił ch'í'ṉah ánle', díí ánánt'įįłhíí bighą? 19Jesus gádaabiłṉii, Díí kįh biyi' da'ch'okąąhíí ąął nanádaagołṉiiłgo, taagi jįį hileehgo ánágoshdle'. 20Jews daanlíni gábiłṉii, Díí kįh biyi' da'ch'okąąhíí ágolṉe'go dizdin gostáń łegodzaa, áídá' nihííshą' taagi jįį hileehgo ánágodle'? 21Ndi bíí bits'íhi kįh biyi' da'ch'okąąhíí k'ehgo yaa yałti'. 22Jesus daztsąądí' naadiidzaadá' bitsiłke'yu nt'é ṉii n'íí yínádaalṉii; áík'ehgo Bik'ehgo'ihi'ṉań biyati' bek'e'eshchiiníí ła'íí Jesus áṉíí n'íí daayosdląąd lę́k'e.\n23Jerúsalem golzeeyú bitis‐hagowáh n'íí bee bíná'godiṉíhgo da'idaaníí bijįį, Jesus akú itah nlįįgo nṉee łą́ą́go daabosdląąd, godiyįhgo áná'ol'įįłíí daayiłtsąądá'. 24Áídá' Jesus nṉeehíí doo yada'ołíí da, nṉee dawa yígółsįhíí bighą. 25Doo hadíń nṉee ye'at'ééhíí baa bił nagolṉi' bik'eh da; dabíí nṉee ye'at'ééhíí dawa yígółsįhíí bighą.","id":"","dump":"CC-MAIN-2019-35","url":"https:\/\/www.bible.com\/bible\/573\/JHN.2.APWNT","date":"2019-08-23T13:56:26Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027318421.65\/warc\/CC-MAIN-20190823130046-20190823152046-00524.warc.gz","language":"apw","language_score":0.9999947548,"language_script":"Latn","minhash_cluster_size":1,"top_langs":"{\"apw_Latn_score\": 0.9999947547912598}","num_words":364,"character_repetition_ratio":0.063,"word_repetition_ratio":0.0,"special_characters_ratio":0.21,"stopwords_ratio":0.118,"flagged_words_ratio":0.0,"lang_id_score":0.97,"perplexity_score":500.0,"cluster_detection":1} {"text":"24\n1Áí iskąą hik'e godilziníí bijįį dázhǫ́ t'ałbįgo tsébii'i'áńyú łikągolchini iłch'į'daizlaa n'íí odaizné', ła'i ałdó' yił hikai. 2Tsébii'i'áńyú hikaigo tséé daadin'ą́ą́ n'íí yó'olyiz lę́'e. 3Ákóṉe' ha'ákaigé' Jesus nohweBik'ehń bits'íhíí doo hwaa da lę́'e. 4Hayúshą' daanzįná' nṉee naki bidiyágé dázhǫ́ bik'enadidlaadi bit'ahgé' nazįį silįį: 5Isdzáné tsídaadolyizgo hayaa ádaadzaa nt'éégo nṉeehíí gádaabiłṉii, Hat'íí bighą hiṉáhi nanezna'íí bitahyú hádaadeł'į́į́? 6Áń doo hwaa da, naadiidzaa: t'ah Gálileeyú naghaaná' gádaanohwiłṉii n'íí bénádaałṉiih shį, 7Shíí, nṉee k'ehgo Niyááhíí, nṉee binchǫ' daagolííníí baa shich'ilteehgo tsį'iłna'áhi biká' dastsaah, áíná' taagi jįį hileehgo naadiishdáh. 8Áík'ehgo áí áṉíí n'íí yénádaalṉiih. 9Tsébii'i'áńgé' nákaiyú łats'ádahíí ła'íí ła' Jesus biké' hikahíí ałdó' bił nadaagosṉi'. 10Mary Mágdalene, Jóanna, ła'íí Mary, James bimaa, ła' isdzáné biłgo nadaal'a'á díí yił nadaagosṉi'. 11Ndi daazhógo ádaaṉii daanzįgo doo daayodląą da. 12Áíná' Peter nádiidzaago tsébii'i'áńyú nádilwod; hayaa adzaago ákóṉe' déz'įįd, nak'ą'łigai n'íí daazhógo siṉilgo yiłtsąą, áík'ehgo t'ąązhį' gowąyú onádzaa, hagoshą' ágodzaa nzįgo.\n13Da'áí bijįį ła' naki dilt'eego Jerúsalemhíí da'dáńyú gosts'idi dahgostǫ'yúshįgotah, Emmáus golzeeyú dezh'aazh. 14Díí ánágot'įįłíí dawa yaa łił nagolṉi'go goldoh. 15T'ah yádaałti'go łił nagolṉi' nt'éégo Jesus bit'ah nyáágo bił dahiskai. 16Áíná' daineł'į́į́ ndi hadń át'ííníí doo bídaagołsįįd da alzaa lę́'e. 17Jesus gádaabiłṉii, Hat'íílá baa łił nagołṉi' goldoh, doo nohwił daagozhǫ́ǫ́ dago? 18Dała'á, Cléopas holzéhihíí, gábiłṉii, Ya' dáni zhą́ Jerúsalemyú asta'ńyáhi, áníi áígee ánágot'įįłíí doo bígonłsį́ da née? 19Hago ágolzaahi áłdołṉii? ṉii, Jesus. Áík'ehgo gánádaabiłdo'ṉiid, Jesus, Názarethgé' nlínihi, Bik'ehgo'ihi'ṉań binkááyú na'iziidi, dázhǫ́ ízisgo áná'ol'įįłi, biyati' nłdzili, Bik'ehgo'ihi'ṉań ła'íí nṉee dawa biṉááłihi áłn'ṉii. 20Áń dánohwíí nohwi'okąąh yebik'ehi itisyú nadaandeehíí ła'íí nohwá nadaant'aahíí bángot'aahgo bidizideego ndaistįį, áígé' tsį'iłna'áhi yiká' daizes‐hįį: 21Áíná' nohwíí Israel hadaasiit'i'íí hasdánohwiṉiił lą́ą́ daandzį: n'íí díí ánágot'įįł n'íí yúshdé' taagi jįį silįį. 22Nohwitahgé' ła' isdzáné nohwił díyadaagot'eego ádaanohwizlaa, áń dázhǫ́ t'ałbįná' tsébii'i'áńyú okai lą́ą́; 23Ndi Jesus bits'íhíí ákú doo hwaa da lą́ą́go, t'ąązhį' nakai gádaaṉiigo, Bik'ehgo'ihi'ṉań binadaal'a'á yaaká'gé'hi nohwich'į' ch'í'ṉah ádaadzaago gádaanohwiłṉii, Jesus hiṉaa. 24Ła' bił nahikaihíí tsébii'i'áńyú okai, isdzáné da'ádaaṉii n'íí k'ehgo yaa hikai: ndi Jesus doo hwaa daayiłtsąą da. 25Áígé' Jesus gádaabiłṉii, Nohwíí nṉee doo daagoyáni daanołínihi, Bik'ehgo'ihi'ṉań binkááyú nada'iziidi n'íí nadaagosṉi'íí doo dáhah daahołdląąh da: 26Christ áík'ehgo biniigodilṉe'go áígé' yee ízisgo at'ééhíí baa godidot'aałgo dábik'eh lą́ą́ née? 27Mosesgé' godezt'i'go Bik'ehgo'ihi'ṉań binkááyú nada'iziidi n'íí ádaaṉiihíí dawa, ła'íí Bik'ehgo'ihi'ṉań biyati' bek'eda'ashchiiníí dahot'éhé dabíí baa k'e'eshchiiníí hat'íí golzeego ágolzeehíí yił nadaagosṉi'. 28Gotah dezh'aazh n'ííyú dák'ad nikáh: Jesus bádn dayúweh dahiyaa nt'éégo, 29Nił nahátąą le', daabiłṉiigo nádaabokąąh; ałk'iná' o'i'ą́ą́, k'ad tł'é' goleeh, daabiłṉii. Áík'ehgo yił ha'ákaiyú yił naháztąą. 30Da'iyąągo bił dinezbįhgo báń náidn'ąągo ya'ahénzįgo oskąądná' iłk'íyíné'go baa daizné'. 31Áníita áígee hadń át'į́į́ shįhíí nzhogo daayiłtsąą; nt'éégo Jesus dádaineł'į́į́zhį' yitł'ąą tsídaazghal. 32Gádaałiłdi'ṉii, Nohwijíí dázhǫ́ diltłi' ngonolįgo at'éé, itínyú nohwich'į' yałti'ná', áń Bik'ehgo'ihi'ṉań biyati' bek'eda'ashchiiníí hat'íí ṉiigo aṉííhíí baa nohwił nagolṉi'ná'. 33Áígé' dagoshch'į' nádiit'aazhgo Jerúsalemyú onát'aazh, ákú łats'ádahíí ła'íí nṉee ła' ishhah dała'ádaat'eego baa n'áázh, 34Nt'éégo gádaabiłṉii, NohweBik'ehń da'aṉii naadiidzaa lą́, Simon bich'į' ch'í'ṉah ádilzaa ałdó'. 35Nṉee áníi n'áázhíí itínyú hago ágodzaahíí, ła'íí hago at'éégo Jesus báń iłk'íyíné'gee yínádaagosdzįįdíí yaa nadaagosṉi'.\n36Gádaaṉiiná' Jesus dabíí áí bitah sizįį silįįgo gádaayiłṉii, Iłch'į'gont'ééhíí bee nohwich'į' goz'ąą le'. 37Ndi bił díyadaagodzaago tsídaadesyiz, ch'iidn daahiiltsąą daanzįgo. 38Jesus gádaabiłṉii, Hat'íí bighą tsídaadołyiz? Hat'íí bighą na'ódikidíí nohwiini' biyi' begoz'ąą? 39Shigan ła'íí shikee daanéł'į́į́, da'aṉii shíí ásht'į́į́: shídaadołṉih, áík'ehgo bídaagonołsįįh; ch'iidn bits'í ła'íí bits'in doo golį́į́ da go'į́į́, daał'įį go'į́į́ nkoh, shíí shits'í ła'íí shits'in golį́į́. 40Ánṉiidná' bigan ła'íí bikee yił ch'í'ṉah áyíílaa. 41Dázhǫ́ bił daagozhǫ́ǫ́ ła'íí bił díyadaagot'ee ndi t'ah doo da'odląą daná' Jesus gádaabiłṉii, Dahat'íhíta hidąąhíí ła' daasołné' née? 42Łóg sit'éédhíí ła'íí gosnih yaa daizné'. 43Náidnné'go biṉááł yíyą́ą́ lę́'e. 44Áígé' gádaayiłṉii, T'ah nohwił nshłįįná' díí bee nohwił nadaagosisṉi' go'į́į́, Moses ngon'ą́ą́ lę́'ehi shaa k'e'eshchiiníí, ła'íí Bik'ehgo'ihi'ṉań binkááyú nada'iziidi n'íí k'eda'ashchiiníí, psalms holzéhi ndi, biyi' dábegolṉe' goz'ąą, daanohwiłdishṉii ni'. 45Áígé' Bik'ehgo'ihi'ṉań biyati' bek'e'eshchiiníí hat'íí ṉiigo aṉíí shįhíí bił ídaagozįgo ádaabizlaago, 46Gádaabiłṉii, Shíí Christ nshłíni, shiniigodilṉe'go taagi jįį hileehgo naadiishdáh golzeego shak'e'ashchįį, áík'ehgo dábik'ehyú ágodzaa: 47Ła'íí Jerúsalemgé' godezt'i'go shizhi'íí bee yá'iti' nṉee dahot'éhé hadaazt'i'íí bitahyú, bidaanchǫ'íí yich'ą́'zhį' ádaaṉe'go binchǫ'híí bighą baa nádaagodit'aah golzeego. 48Díí daał'įį go'į́į́ ákoh baa nadaagołṉi'.\n49ShiTaa nohwaa yiné'go ngon'ááníí nohwaa dishné': Jerúsalem yuṉe' nahísółtąą, yaaká'gé' nawodíí bee nohwaa ngonyáázhį'.\n50Áígé' Jesus Jerúsalemgé' binadaal'a'á yił ch'ékai, Béthanyzhį', yádn ninyáágo, áígee hadag yaa dilṉiigo yá da'oskąąd, Nohwiyaa gozhǫ́ǫ́ doleeł, ṉii. 51Yá da'oskąądná' yich'ą́' yaaká'yú hadag be'ogoyáá. 52Binadaal'a'á daaboskąądgé' Jerúsalemyú onákai, dázhǫ́ bił daagozhǫ́ǫ́go: 53Bik'ehgo'ihi'ṉań bich'į' ahédaanzįgo da'ch'okąąh goz'ąą yuṉe' dáda'okąąh nt'éé lę́'e.","id":"","dump":"CC-MAIN-2019-35","url":"https:\/\/www.bible.com\/bible\/573\/LUK.24.APWNT","date":"2019-08-18T17:42:23Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027313987.32\/warc\/CC-MAIN-20190818165510-20190818191510-00134.warc.gz","language":"apw","language_score":0.9999992847,"language_script":"Latn","minhash_cluster_size":1,"top_langs":"{\"apw_Latn_score\": 0.9999992847442627}","num_words":694,"character_repetition_ratio":0.06,"word_repetition_ratio":0.0,"special_characters_ratio":0.223,"stopwords_ratio":0.12,"flagged_words_ratio":0.0,"lang_id_score":0.905,"perplexity_score":500.0,"cluster_detection":1} {"text":"John 7\n1Díí bikédí'go Jesus Gálileeyú anádaał: Judéayú doo naghaa da, Jews daanlíni daabiziłheego hádaat'įįhíí bighą. 2Jews daanlíni tł'ohdahskáń yuṉe' náda'idįįhíí biká' ngonyáá. 3Jesus bik'isyú gádaabiłnṉiid, Kodí' dahnṉáhgo Judéayú ńṉáh, ákú niké' hikaahíí áná'íl'įįłíí daayiłtséh doleełhíí bighą. 4Nṉee shígózį le' nziníí doo dánant'į'ego ánát'įįł da. Díí baa nanṉaayúgo, ni'gosdzáń biká' nṉee bił ch'í'ṉah ádńlzį. 5Bik'isyú ndi doo daabodląą da. 6Jesus gádaabiłṉii, Shíí t'ah doo shaa gowáh da: áídá' nohwíí zhą́ da'ádzaagee nohwaa gowáh. 7Ni'gosdzáń biká' nṉee nohwíí doo nohwik'edaanṉiih da; dénchǫ'go ánádaat'įįł dishṉiigo baa nagoshṉi'híí bighą shíí zhą́ shik'edaanṉiih. 8Dánohwízhą́ da'idąąyú dohkáh: shíí t'ah doo shaa gowáh dahíí bighą doo dak'ad da'idąąyú déyáá da. 9Ágánṉiidá' da'akú Gálilee golzeeyú sidaa lę́k'e.\n10Bik'isyú da'idąąyú okaihíí bikédí'go, bíí ałdó' dánant'į'ego akú óyáá. 11Da'idąągee Jews daanlíni biká daadéz'įįgo, Áńhíí hayú? daabiłṉii. 12Nṉee bitahyú łą́ą́go baa daanet'į́į́ lę́k'e: ła', Nṉee nłt'éhi nlįį, daaṉiidá' ła'íí, Dah, nṉee ch'a'oyiłkaadi nlįį, daaṉii. 13Áídá' Jews daanlíni yédaaldzidhíí bighą doo ch'í'ṉah baa yádaałti' da.\n14Da'idąąhíí da'iłṉí'yú goldohdá' Jesus da'ch'okąąh goz'ąąyú óyáágo iłch'ígó'aah. 15Jews daanlíni bił díyadaagot'ee gádaaṉiigo, Hagot'éégo díí nṉeehíí dawahá yígółsį, doo ółtagyú nayaa dadá'? 16Jesus gádaabiłṉii, Iłch'ígonsh'aahíí doo dashíí ádíshṉii da, shinł'a'ń áṉííhíí át'éé. 17Nṉee ła' Bik'ehgo'ihi'ṉań dáhat'į́į́híí ánát'įįł hat'į́į́yúgo, iłch'ígonsh'aahíí Bik'ehgo'ihi'ṉań bits'ą́'dí'hi at'éé, dagohíí dashínik'ehgo yashti'íí yígółsį doleeł. 18Dahadíń dabínik'ehgo yałti'íí dabíí ízisgo ádestįį hat'į́į́: áídá' hadíń binł'a'ń ízisgo ágot'eehíí yá hát'ííníí, áń da'aṉii áṉíí, áík'ehgo áń biyi' łé'gochoohíí da'ádįh. 19Ya' Moses begoz'aaníí yee doo nohwá ngon'ą́ą́ da née? Áídá' doo ła' bikísk'eh ádaanoht'ee da. Nt'é bighą daashizołhee hádaaht'į́į́? 20Nṉeehíí gádaabiłṉii, Ch'iidn niyi' golį́į́ lą́ą́: hadíń niziłhee hat'į́į́? 21Jesus gádaabiłṉii, Dałán áná'íł'įįdgee nohwił díyadaagot'ee ni'. 22Moses círcumcise ádaanohwidilṉe'go yee nohwá ngon'ą́ą́; (ndi Moses doo bits'ą́'dí' begodeyaa da, daanohwitaa n'íí bits'ą́'dí';) áík'ehgo godilziníí bijįį nṉee círcumcise ádaahłe'. 23Godilziníí bijįį Moses yegos'aaníí doo k'ích'ídzį́į́s da doleełhíí bighą nṉee círcumcise alzaayúgo, godilziníí bijįį nṉee bits'í dawa nłt'éégo ánáshdlaahíí bighą shich'į' hadaashohkee née? 24Doo da'ánoliníí zhą́ bee aayádaałti' da, áídá' da'aṉii ágot'eehíí bee aayádaałti' le'. 25Jerúsalemgee nṉee ła' gádaaṉii, Díń daayiziłheego hádaat'iiníí shį ya'? 26Áń kú doo biini' hą́h dago yałti'go naghaa, áídá' doo nt'é daayiłṉii da. Nant'án daanlíni díń da'aṉii Christ nlįįgo yídaagołsįįd shį. 27Áídá' díí nṉee hadí' naghaa shįhíí bídaagonlzį: Christ nyáágo hadí' naghaa shįhíí doo hadíń yígółsį da doleeł. 28Áík'ehgo Jesus da'ch'okąąh goz'ąą yuṉe' iłch'ígó'aahgo gáṉíí, Shídaagonołsį, ła'íí hadí' nashaahíí bídaagonołsį: doo dashíí hásht'į́į́go niyáá da, shinł'a'ń da'aṉii, áń doo bídaagonołsį da. 29Shíí bígonsį; shinł'a'go bits'ą́'dí' níyááhíí bighą. 30Áík'ehgo ha'ádaabiłt'e' hádaat'įį: ndi doo daabiłtsood da, doo hwahá bidizi'deehíí biká' ngowáh dahíí bighą. 31Nṉee łą́ą́go daabosdląądgo gádaaṉii, Christ nyáágo, díí nṉee godiyįhgo áná'ol'įįłíí bitisgo áná'ol'įįł doleeł née?\n32Phárisees daanlíni nṉee ágát'éégo baa yádaałti'go ba'ikodaanzįįdá', okąąh yedaabik'ehi itisyú nadaandeehi ła'íí Phárisees daanlíni biłgo aasiṉilíí bich'į' odais'a', daabiłtsoodgo. 33Jesus gádaabiłṉii, Dét'įhézhį' t'ah nohwił nashkai, áídí' shinł'a'ń bich'į' nádésdzá. 34Shíka daanohtaa ndi doo shaa nohkáh át'éé da: hayú níyááyú doo nohkáh át'éé da. 35Jews daanlíni gádaałiłdi'ṉii, Díí nṉee hayú doo baa nkáh dayú deyaago aṉii? Jews daanliiníí doo Jews daanlįį dahíí bitahyú iłtanáhosąą n'íí yich'į' deyaayú, doo Jews daanlįį dahíí yił ch'ídaago'aahgo aṉíí shį? 36Nt'é ṉíígo aṉii, Shíka daanohtaa ndi doo shaa nohkáh át'éé da: ła'íí, Hayú níyááyú doo nohkáh át'éé da? 37Da'idaaníí bennágódáhíí bijįį, nṉee łą́ą́go íła'adzaahíí bijįį, Jesus hizį'dá' adįįd hadziigo, Dahadíń dibá' silįįhń shich'į' nowáhgo odląą, ṉii. 38Dahadíń shodląąhń biyi'dí' tú hiṉáhi hálį́į́ doleeł, Bik'ehgo'ihi'ṉań biyati' bek'e'eshchiiníí k'ehgo. 39(Díí k'ehgo Holy Spirit yaa yałti', áń hadíí daabodlaaníí bee baa godot'aał: Holy Spirit doo hwahá hadíń baa det'aah dadá', Jesus ízisgo ye'at'ééhíí doo hwahá ch'í'ṉah ábi'dilṉe' dahíí bighą.)\n40Nṉee łą́ą́go díí yati'íí daidezts'ąądá' gádaanṉiid, Díń da'aṉii Bik'ehgo'ihi'ṉań binkááyú Na'iziidíí át'į́į́ lą́ą́. 41Ła'íí gádaaṉii, Díń da'aṉii Christ nlįį lą́ą́. Ła'íí gádaaṉii, Ya' Christ Gálileedí' hígháhgo láń? 42Bik'ehgo'ihi'ṉań biyati' bek'e'eshchiinííshą' gáṉíí, Christ David hat'i'íí bits'ą́'dí' goleeh, Béthlehem golzeedí' hígháh, David golį́į́ lę́k'egee? 43Áík'ehgo áígee Jesus bighą nṉee iłts'ą́'kai. 44Ła' daabiłtsood hádaat'įį ndi doo daabiłtsood da.\n45Aasiṉilíí okąąh yedaabik'ehi itisyú nadaandeehi ła'íí Phárisees daanlíni biłgo yaa nákaigo gádaabiłṉii, Nt'é bighą doo daahołtsood da? 46Aasiṉilíí gádaabiłṉii, Doo ła' nṉee díí nṉeehíí k'ehgo yałti' da. 47Phárisees daanlíni gánádaabiłdo'ṉiid, Ya' nohwíí ałdó' nohwich'į' na'deshch'a' née? 48Ya' ła' nant'án daanlíni dagohíí Phárisees daanlíni daabosdląą née? 49Áídá' díí nṉeehíí begoz'aaníí doo yídaagołsį dahíí nchǫ'íí bee bá ha'odzii. 50Nicodémus, Phárisees itah nlíni, (łah tł'é'yú Jesus yaa nyáá lę́k'e n'íí,) gádaabiłṉii, 51Bedaagosiil'aaníí k'ehgo ya' nṉee dá doo daadihiits'į́hé, ła'íí dá doo ánát'įįłíí bídaagonlzįhé baa yáhiilti' née? 52Áík'ehgo gánádaado'ṉiid, Ya' ni ałdó' Gálileedí' nanṉaa née? Bik'ehgo'ihi'ṉań biyati' bek'e'eshchiiníí biyi' díń'įį, áík'ehgo bígonłsįįh ndi at'éé: Bik'ehgo'ihi'ṉań binkááyú na'iziidi doo ła' Gálileedí' hígháh golzee da. 53Áídí' nṉee dawa bigowąyú nnáheskai lę́k'e.","id":"","dump":"CC-MAIN-2019-39","url":"http:\/\/bibles.org\/apw-APWNT\/John\/7\/","date":"2019-09-19T17:41:53Z","file_path":"s3:\/\/commoncrawl\/crawl-data\/CC-MAIN-2019-39\/segments\/1568514573561.45\/warc\/CC-MAIN-20190919163337-20190919185337-00493.warc.gz","language":"apw","language_score":1.000002265,"language_script":"Latn","minhash_cluster_size":1,"top_langs":"{\"apw_Latn_score\": 1.0000022649765015}","num_words":737,"character_repetition_ratio":0.062,"word_repetition_ratio":0.0,"special_characters_ratio":0.226,"stopwords_ratio":0.186,"flagged_words_ratio":0.0,"lang_id_score":0.96,"perplexity_score":500.0,"cluster_detection":1} {"text":"Luke 6\n1Jews daagodnłsiníí bijįį nakigeehíí Jesus tł'oh nagháí hentííníí yiyi'yú higaał; bitsiłke'yu yił hikaahgo tł'oh nagháí binest'ą' nadaayiṉiił; áígé' daidnzhishgo daayiyąą lę́'e. 2Phárisees daanlíni ła' gádaabiłṉii, Hat'íí bighą godilziníí bijįį doo hat'íí baa nach'ighaa dahíí ádaałt'įį? 3Jesus gáṉíí, Ya' David ła'íí yił nakaihíí biłgo shiṉá' daasilįįgo hago ádaasdzaa láń shįhíí doo hwahá baa da'ołshiih da née? 4Bik'ehgo'ihi'ṉań daach'okąąh goz'ąą yuṉe' ha'ayáágo, báń Bik'ehgo'ihi'ṉań ye'okąąhgo baa hi'né'go nii'né' n'íí náidnné'go yiyąą, ła'íí yił nakaihíí ałdó' ła' yá'ńné' lę́'e; áí báńhíí okąąh yedaabik'ehi zhą́ daayiyąągo goz'ánihi. 5Shíí, nṉee k'ehgo Niyááhíí, godilziníí bijįį ndi beshik'eh, ṉii, Jesus. 6Łah Jews daagodnłsiníí bijįį ha'ánáłséh goz'ąą yuṉe' Jesus ha'ayáágo iłch'ígó'aah lę́'e: akóṉe' nṉee bigan dihe'nazhiṉéégo binawod ásdįįdi itah sidaa. 7Begoz'aaníí ye'ik'eda'iłchíhi ła'íí Phárisees daanlíni biłgo Jesus daineł'į́į́ lę́'e, godilziníí bijįį nṉeehíí náyilziih shį daanzįgo; ágádzaayúgo Jesus hat'íhíta yee yaa dahdaago'aahíí bighą. 8Áíná' Jesus áí natsídaakeesíí yígółsįhíí bighą nṉee bigan binawod ásdįįdi gáyiłṉii, Nádndáhgo kodé' hizįį. Áík'ehgo nádiidzaago áígee hizį' lę́'e. 9Jesus begoz'aaníí ye'ik'eda'iłchíhi ła'íí Phárisees biłgo gádaayiłṉii, Dała'á nanohwídaadishkid, ya' godilziníí bijįį nłt'éégo ách'ít'įįgo goz'ąą née, dagohíí dénchǫ'égo ách'ít'įį née? Ya' nṉee hasdách'iłteehgo née, dagohíí ch'iziłheego née? 10Jesus nṉee yitah déz'įį lę́'e, áígé' nṉee bigan binawod ásdįįdi gáyiłṉii, Yushdé' dahdinlṉíh. Ágádzaaná' bigan nłt'éé násdlį́į́, łahzhiṉééhíí ga'at'éé. 11Nṉee Jesus yik'edaanṉiihíí hadaashkeego gádaałiłdi'ṉii, Jesus hagoshą' ádaahiidle'? 12Áíná' Jesus dasahn dziłyú óyáá okąąhgo, Bik'ehgo'ihi'ṉań yich'į' okąąhgo iskąą.\n13Hayiłką́ą́yú biké' hikahíí, Yushdé', daayiłnṉiidná' nakits'ádah hayiṉil: áí shinadaal'a'á daayiłṉii; 14Simon, (Peter yízhi' yá áyíílaahíí,) bik'isn Andrew, ła'íí James, John, Philip, Barthólemew, 15Matthew, Thomas, ła'íí James Alphéus biye'i, Simon Zelótes holzéhi, 16Judas James bik'isn, ła'íí Judas Iscáriot, ch'íbido'aał doleełi.\n17Dziłgé' yił nkenákainá' dziłíí bitl'ááhgee sizįį, áígee biké' hikahíí, ła'íí nṉee łą́ą́go Judéagé', Jerúsalemgé', ła'íí tádá'yú Tyre ła'íí Sídongé' daagolínihi daabidits'į́h hádaat'įįgo, ła'íí daanezgaihíí nádaabidilziih hádaat'įįgo baa náńłsą́ą́; 18Hayíí spirits nchǫ'i biyi' daagolííníí ałdó' baa hikai: áík'ehgo náda'bidilzii lę́'e. 19Nṉee dawa bedaadilchiid hádaat'įį lę́'e: binawodíí nádaabilziihíí bighą.\n20Biké' hikahíí yineł'į́į́go gáyiłṉii, Nohwíí tédaanołt'iyéhíí nohwiyaa gozhǫ́ǫ́ doleeł: Bik'ehgo'ihi'ṉań bilałtł'áhgee daanliiníí itah daanołįį. 21K'adíí shiṉá' daanołiiníí nohwiyaa gozhǫ́ǫ́ doleeł: náda'dołdǫǫł. K'adíí daałchagíí nohwiyaa gozhǫ́ǫ́ doleeł: daałdloh doleeł. 22Shíí, nṉee k'ehgo Niyááhíí, shighą nṉee nohwik'edaanṉiihyúgo, ła'íí doo hádaanohwit'įį dayúgo, nchǫ'go nohwich'į' yádaałti'yúgo, nohwizhi' nchǫ'go yaa yádaałti'yúgo nohwiyaa gozhǫ́ǫ́ doleeł. 23Áí bijįį dázhǫ́ nohwił daagozhǫ́ǫ́go yaadaołjah le': yaaká'yú itisgo nohwaa hi'né'i dázhǫ́ nchaa doleeł: nṉee nohwik'edaanṉiihíí bich'ą́'gé' nṉee daanlínihíí Bik'ehgo'ihi'ṉań binkááyú nada'iziidi n'íí ałdó' ágádaayiłsį lę́'e. 24Áíná' nohwíí ízisgo da'ołt'iiníí, nohwá góyéé doleeł! ałk'iná' dawa hádaałt'iiníí nohwíyéé. 25K'adíí náda'sołdįįdíí, nohwá góyéé doleeł! shiṉá' daanołįį doleeł. K'adíí daałdlohíí, nohwá góyéé doleeł! ík'edaadoł'ṉii ła'íí daołchag doleeł. 26Nohwíí nṉee dawa nłt'éégo nohwaa yádaałti'ihíí, nohwá góyéé doleeł! áí bich'ą́'gé' nṉee daanlínihíí Bik'ehgo'ihi'ṉań binkááyú nada'iziidíí daazhógo ádaadil'íni n'íí ágádaayiłnṉiid ałdó'.\n27Shihíí daashidołts'agíí gádaanohwiłdishṉii, Nohwik'edaanṉiihíí nohwił daanzhǫǫ le', hayíí bił daanołchǫ'íí nłt'éégo bich'į' ádaanołt'ee le', 28Yati' yee daanohwókaałíí nłt'éégo bich'į' natsídaałkees le', ła'íí nchǫ'go nohwich'į' ádaat'eehíí bá da'ołkąąh le'. 29Hadń nitł'ah yonłts'íyúgo łahzhiṉéé bich'į' nnanínt'aah; hadń ni'íícho nich'ą́' náidiłtsoozyúgo n'íí ałdó' doo baa ńchį' da. 30Dahadń hat'íí níyókeedíí baa nné'; hadń dahat'íhíta ṉíyééhíí nich'ą́' náidnné'yúgo doo t'ąązhį' bínáhóńkeed da. 31Nṉee hago'at'éégo nohwich'į' ádaat'eego hádaałt'įįhíí k'ehgo nohwíí ałdó' bich'į' ágádaanołt'ee. 32Hayíí bił daanołshooníí zhą́ nohwił daanzhǫǫyúgo, hago'at'éégo nłt'éé áí? Nṉee doo daagodnłsį dahíí ndi hayíí bił daanzhooníí bił daanzhǫǫ. 33Hayíí nłt'éégo ádaanłsį shįhíí zhą́ bich'į' nłt'éégo ádaanołt'eeyúgo, hago'at'éégo nłt'éé áí? Nṉee doo daagodnłsį dahíí ndi ágádaat'íni at'éé ałdó'. 34Nohwíí hadń hat'íí bá ch'ídaashołné'yúgo t'ąązhį' shaa nné' daanołsįgo, hago'at'éégo nłt'éé áí? nṉee doo daagodnłsį dahíí ndi dawahá łáłch'ínádai'né'i at'éé, da'áígee shaa nai'né' daanzįgo. 35Nohwik'edaanṉiihíí nohwił daanzhǫǫ le', ła'íí nłt'éégo ádaałt'įį, dahat'íhíta ch'ídaanołné' le' doo shaa nané' daanołsį dago; áík'ehgo yaaká'gé' łą́ą́go nohwaa nané' ła'íí Da'tiséyú At'éhi bichągháshé daanołįį doleeł: áń nṉee doo ahédaanzį dahíí ła'íí daanchǫ'íí ndi yich'į' nłt'éégo at'éé. 36NohwiTaa bił goch'oba'híí k'ehgo nohwíí ałdó' nohwił goch'oba' le'. 37Doo hadń baa nádaałt'įį da le', áík'ehgo nohwíí ałdó' doo nohwaa nádaach'it'įį da doleeł: nṉee doo nchǫ'go baa natsídaałkees da le', áík'ehgo doo nchǫ'go nohwaa natsída'ikees da: nṉee nohwich'į' nchǫ'go ánát'įįłíí baa nádaagodenoł'aah le', áík'ehgo nohwíí ałdó' nohwaa nágodet'aah: 38Nṉee baa daanołné', áík'ehgo nohwíí ałdó' nohwaa na'né'; áí nłt'éégo bínel'ąądgo, hayaa iłk'ínábénisdzilgo, nłt'éégo ąął nnésgohgo haláh odaazlįįgo nohwaa nach'iné'. Dáhołąągo kaa daasołné' láńshį n'íí k'ehgo da'ágáhołąągo nohwaa nádo'né'. 39Iłch'ígót'aahgo na'goṉi'íí yee hadziigo gádaabiłnṉiid, Ya'nṉee biṉáá ágodiníí ła' nṉee biṉáá ágodini łolǫǫs née? ágádaasdzaayúgo shą' da'áła ínlwozh yuyaa ołiłdeeł? 40Biłch'ígót'aahíí biłch'ígó'aahi doo yitisgo at'éhi at'éé da: áíná' daakówa nłt'éégo koł ch'ídaakost'ąąyúgo, áí bił ch'ígó'aahíí ga'ách'ít'éé daach'ileeh. 41Hat'íí bighą nik'isn biṉáá yuṉe' tsįałch'ísę́ę sitaaníí hí'į́į́, áíná' nihíí niṉáá yuṉe' tsį nchaahi sitaaníí doo hí'į́į́ da? 42Ni niṉáá yuṉe' tsį nchaahi sitaaníí doo hí'į́į́ daná', hat'íí bighą nik'isn gáłnṉii, Shik'isn, ai tsį ałch'ísę́ę niṉáá yuṉe' sitaaníí ná haoshtįįh? Ni nzhǫǫ ádńł'íni, iłtsé niṉáá yuṉe' tsį nchaahi sitaaníí hatįįh, áík'ehgo nłt'éégo go'į́į́ nleehgo, áníita nik'isn biṉáá yuṉe' tsį ałch'ísę́ę sitaaníí bá hatįįh. 43Tsint'áni nłt'éhihíí doo nest'áń dénchǫ'éhíí baa dahnándahi at'éé da; ła'íí tsint'áni dénchǫ'éhíí nest'áń nłt'éhihíí doo baa dahnándahi at'éé da. 44Tsint'áni dała'á hentį́į́go nest'áń baa dahnándahíí bee bígózį. Figs doo hosh baa ndaach'ihiṉiiłhi at'éé da, ła'íí dasts'aa'íí doo hosh diwozhíí baa ndaach'ihiṉiiłhi at'éé da. 45Nṉee nłt'éhihíí bijíí yuṉe' nłt'éégo goz'aaníí bich'ą́'gé' nłt'éhihíí zhą́ bee hagowá; áíná' nṉee nchǫ'íí bijíí yuṉe' nchǫ'go goz'aaníí bich'ą́'gé' nchǫ'íí zhą́ bee hagowá: hago'at'éégo yách'íłti' shįhíí kojíí yuṉe' hago'at'éégo goz'ąą shįhíí bich'ą́'gé' ách'iṉiihi at'éé.\n46Hat'íí bighą, SheBik'ehń, sheBik'ehń, daashiłdołṉiigo shich'į' ádaadołṉiiná' da'ánohwiłdishṉiiyú doo ádaanołt'ee da? 47Dahadń shaa nyááhń shíyésts'ąągo shiyati' yikísk'eh at'ééhń, díí k'ehgo ako at'éhi at'éé: 48Nṉee yúyahgo hagogéedgo tséé biká' bigową ágodlaa: áík'ehgo tú idezjoolgo bigowąhíí bídilk'oł ndi doo hago adzaa da; nłdzilgo tséé biká' ágolzaahíí bighą. 49Áíná' dahadń shíyésts'ąą ndi doo yikísk'eh at'éé dahń, díí k'ehgo ako at'éhi at'éé, nṉee bigową dá sáí zhą́ yiká' ágodlaa, doo tséé biká' dahgoz'ąą dago; áí gowąhíí yich'į' tú idezjoolgo dagoshch'į' nangóngo'; áík'ehgo aanábígotł'įįł gozlįį.","id":"","dump":"CC-MAIN-2019-39","url":"http:\/\/bibles.org\/apw-APWNT\/Luke\/6\/","date":"2019-09-21T00:36:48Z","file_path":"s3:\/\/commoncrawl\/crawl-data\/CC-MAIN-2019-39\/segments\/1568514574159.19\/warc\/CC-MAIN-20190921001810-20190921023810-00214.warc.gz","language":"apw","language_score":1.0000044107,"language_script":"Latn","minhash_cluster_size":1,"top_langs":"{\"apw_Latn_score\": 1.0000044107437134}","num_words":929,"character_repetition_ratio":0.053,"word_repetition_ratio":0.0,"special_characters_ratio":0.221,"stopwords_ratio":0.156,"flagged_words_ratio":0.0,"lang_id_score":0.925,"perplexity_score":500.0,"cluster_detection":1} {"text":"THE FIRST EPISTLE OF PAUL THE APOSTLE TO\nTIMOTHY\n1\n1 Shíí Paul, Bik'ehgo'ihi'ṉań Hasdánohwiṉilíí, ła'íí Jesus Christ nohweBik'ehń shendaagoz'ąąhíí bighą binal'a'á nshłįį; Jesus Christ biláhyú ihi'ṉaa doo ngonel'ąą dahíí ndaahóndlii; 2 Timothy, odlą' bee da'aṉii shiye' nlíni, bich'į' k'e'eshchii: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 3 Macedóniayú déyáádá' ániłdéṉiid n'íí k'ehgo nanánoshkąąhgo gánániłdish'ṉii, Éphesus golzeeyú síndaadá' ła' nṉeehíí łahgo at'éégo iłch'ígó'aahíí doo bee iłch'ídaagonoh'aah da le', nłdzilgo daabilnṉii, 4 Yati' daazhógo alzaahíí ła'íí hadíń hadaałinest'aaníí doo ąąłzhį' baa na'gozṉi' dahíí doo ídaayełts'ą́ą́ da le', daabiłnṉii ałdó', áí łą́ą́go łahadaagoch'idit'áhgo áile', áí Bik'ehgo'ihi'ṉań kángon'ááníí doo łayolé' át'éé da, áí ko'odlą' zhą́ bee łaile'. 5 Áídá' kojíí biyi' nzhǫǫgo, nłt'éégo ánách'it'įįł bígoch'iłsįgo, ła'íí da'aṉii ch'odląąhíí bighą koł ijǫǫ doleełgo koł ch'ídaagont'aah: 6 Áí ła' nṉee k'ihzhį' ádaasdzaago łahadaadit'áhíí doo nt'é be'alṉéhi yaa yádaałti'íí daasilįį; 7 Bik'ehgo'ihi'ṉań yegos'áni yaa iłch'ídaago'aahíí daanlįįgo hádaat'įį; ndihíí nt'é daaṉiihíí ła'íí nt'é nłdzilgo yaa yádaałti'íí doo yídaagołsį da. 8 Áídá' begoz'aaníí nłt'éhi áile' bídaagonlzį, dábik'ehyú iłch'ígót'aahyúgo, ła'íí bikísk'eh ánádaach'it'įįłyúgo; 9 Díí ałdó' bídaagonlzį, begoz'aaníí nṉee dábik'ehyú ádaat'eehíí doo bá álzaa da, ndi hadíí doo begoz'aaníí yikísk'ehyú ádaat'ee dahíí bá álzaa, doo da'dits'ag dahíí, Bik'ehgo'ihi'ṉań doo daidnłsį dahíí, nchǫ'go ádaat'iiníí, doo biłdaagodiyįh dahíí, ni' biká' nandeehíí zhą́ biłdaanzhǫǫhíí, bitaa hik'e bą́ą́ nadaiłtseedíí, ła'íí nṉee nadaiłtseedíí bá álzaa, 10 Ła'íí nant'į' nakaihíí, nṉee dabíí iłch'į' biini' daamba'íí yee ídaadiłchǫǫhíí, nṉee ch'a'odaayihiyeehíí, łéda'iłchoohíí, yáná'iti' yuṉe' nadaach'aahíí, ła'íí dahadíńta da'aṉii iłch'ígót'aahíí yits'ą́'zhį' ádaat'eehíí, áí dawa begoz'aaníí bá álzaa; 11 Áí da'aṉii iłch'ígót'aahíí Bik'ehgo'ihi'ṉań bits'ą́'dí' baa gozhóni, biyati' nłt'éhi ba'ihégosini at'éé, áí baa nagoshṉi'íí shaa godet'ąą. 12 Christ Jesus nohweBik'ehń bich'į' ihénsį, áń díí bighą bínensh'ąągo áshíílaa, sha'ołííhíí ła'íí bána'isiidgo áshíílaahíí shił ołtago ba'ihénsį; 13 Shíí dabíntségo Jesus nchǫ'go baa yashti' ni', biniigodeshłaa ni', ła'íí hoshch'iid ni': áídá' Bik'ehgo'ihi'ṉań shaa ch'ozbaad, doo bígonsį dayú, ła'íí doo oshdląą dayú ásht'į́į́ lę́k'ehíí bighą. 14 NohweBik'ehń biłgoch'oba'íí shich'į' an'odaazlįį, odlą' ła'íí ił'ijóóníí Christ Jesus biláhyú nohwíyééhíí ałdó' shich'į' an'odaazlįį. 15 Díí ágolzeehíí da'aṉii ágolzéhi, nṉee dawa daayodląągo dábik'eh, Christ Jesus nṉee nchǫ'go ánádaat'įįłíí hasdáyihiṉiiłhíí bighą ni'gosdzáń biká'zhį' nyáá; shíí áí itah dázhǫ́ itisgo nchǫ'ihíí nshłįį ni'. 16 Shíí dantsé shiláhyú Jesus Christ dázhǫ́ shágoho'aałíí ch'í'ṉah áile'híí bighą Bik'ehgo'ihi'ṉań shaa ch'ozbaad, áík'ehgo bikédí'go hadíí da'odląąhgo ihi'ṉaa doo ngonel'ąą dahíí yee daahiṉaa doleełíí ałdó' yágoho'aał doleełíí shágoho'aał n'íí bee bígózį doleełhíí bighą Bik'ehgo'ihi'ṉań shaa chozbaad. 17 Áík'ehgo ízisgo Nant'án, dahazhį' golínihi, doo datsaah dahi, doo hit'įį dahi, Bik'ehgo'ihi'ṉań dabízhą́ goyánihi, doo ngonel'ąą dayú dahazhį' daabich'idnłsį ła'íí dázhǫ́ ba'ihédaach'inzį le'. Doleełgo at'éé. 18 Timothy shiye', dabíntségo Holy Spirit binkááyú naa yałti' n'íí k'ehgo naa godensh'aahgo gániłdishṉii, Áí naa nagolṉi' n'íí k'ehgo nłt'éégo nagonłkáad le'; 19 Ni'odlą' nłdzilgo hóńtą', ła'íí nłt'éégo ánánt'įįłíí ádígonlzį le'; ła' bi'odlą' doo daayotą' dago daabi'odlą' doo nt'é da silįį, tsina'eełíí nihiltǫǫdhíí k'ehgo: 20 Áí Hyméneus ła'íí Alexánder daaholzéhi itah; áí Bik'ehgo'ihi'ṉań doo nchǫ'go yaa yádaałti' dago yídaagoł'aah doleełhíí bighą ch'iidn nant'án, Satan holzéhi, bich'į' bidéchid, yiniidaagodilṉe' doleełgo.","id":"","dump":"CC-MAIN-2020-29","url":"https:\/\/ebible.org\/apwNT\/1TI01.htm","date":"2020-07-15T13:10:09Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00351.warc.gz","language":"apw","language_score":1.000007391,"language_script":"Latn","minhash_cluster_size":2,"top_langs":"{\"apw_Latn_score\": 1.0000073909759521}","num_words":462,"character_repetition_ratio":0.067,"word_repetition_ratio":0.0,"special_characters_ratio":0.226,"stopwords_ratio":0.154,"flagged_words_ratio":0.0,"lang_id_score":0.813,"perplexity_score":500.0,"cluster_detection":1} {"text":"THE FIRST EPISTLE OF PAUL THE APOSTLE TO THE\nCORINTHIANS\n1\n1 Shíí, Paul, Jesus Christ binal'a'á nshłįįgo Bik'ehgo'ih'ṉań háshit'įįgo shi'dokéed, ła'íí nohwik'isn Sosthenes, 2 Ínashood Corinthgee ha'ánáłséhíí bich'į' k'e'iilchii, áí Christ Jesus biláhyú godilzįhgo ádaat'eego ádaabi'deszaa, Bik'ehgo'ihi'ṉań báhadaadeszaahíí daaleehgo daabi'dokéed, ła'íí dahot'éhé Jesus Christ nohweBik'ehń bizhi' biláhyú daayokąąhíí dawa bich'į' k'e'iilchii, áń dabíí beBik'ehń ła'íí néé nohweBik'ehń nlįį: 3 Bik'ehgo'ihi'ṉań nohwiTaa hik'e Jesus Christ nohweBik'ehń bits'ą́'dí' iłgoch'oba'íí ła'íí iłch'į'gont'ééhíí bee nohwich'į' goz'ąą le'. 4 Bik'ehgo'ihi'ṉań biłgoch'oba'íí Jesus Christ biláhyú nohwaa yiné'híí bighą dábik'ehń oshkąąhgo nohwá ba'ihénsį; 5 Áń dawahá yee nohwich'oṉii, yati' yee nohwich'oṉii, nohwigoyą' ndi nohwá ágółsį; 6 Áík'ehgo Christ baa nadaagohiilṉi'íí nohwitahyú nłdzilgo áyíłsį: 7 Áík'ehgo yaaká'dí' nohwaa hi'né'íí doo ła' binohdįh da; Jesus Christ nohweBik'ehń nadáhíí biba' ádaanoht'eedá': 8 Bik'ehgo'ihi'ṉań nołdzilgo ánohwiłsį doleeł danágódzáázhį', áík'ehgo Jesus Christ nohweBik'ehń nadáhíí bijįį doo nt'é bee nohwaa dahgoz'ąą da doleeł. 9 Bik'ehgo'ihi'ṉań da'áṉííyú át'éé, áń biYe' Jesus Christ nohweBik'ehń bił łił daanohdlįįgo nohwich'į' ánṉiid. 10 K'adíí nánohwoshkąąh, shik'ííyú, Jesus Christ nohweBik'ehń bizhi' biláyú dáłełt'eego yádaałti' doleełgo, nohwitahyú doo iłts'ą́' ádaanoht'ee da doleełgo: áídá' nohwiini' dáłełt'eego ła'íí dáłełt'eego natsídaahkeesgo dałaházhį' be'ádaanoht'ee le'. 11 Shik'ííyú, iłch'į' nanádaagonołkaad ląą, Klóe yił naháztaaníí shił nadaagolṉi'. 12 Gádishṉiigo ádishṉii, ła', Shíí Paul zhiṉéé nshłįį; ła'íí, Shíí Apóllos zhiṉéé nshłįį; ła'íí, Shíí Céphas zhiṉéé nshłįį, ła'íí, Shíí Christ zhiṉéé nshłįį, daadohṉii lą́ą́. 13 Ya' Christshą' dákwíihi daahohiikąąh née? Ya' Paul tsį'iłna'áhi nohwá bíheskał née? Ya' Paul bizhi' bee baptize ádaanohwi'deszaa née? 14 Bik'ehgo'ihi'ṉań ba'ihénsį, doo ła' baptize ádaanohwishłaa da, Críspus hik'e Gáius zhą́; 15 Baptize ánohwishłaayúgo dánko dahadíń gáṉii, Dabíí bizhi' yee baptize ágoł'įį. 16 Áídá' Stéphanas bił daagolííníí baptize ashłaa ałdó': ba'ashhah ła' baptize ashłaa shįhíí doo bígonsį da. 17 Christ doo baptize ash'į́į́go shinł'a' da, áídá' yati' baa gozhóni baa nagoshṉi'go shinł'a': doo yati' goyááníí bee yashti' da, áík'ehgo yashti'yúgo dánko tsį'iłna'áhi baa na'goṉi'íí doo nt'é áile' da doleeł ni'. 18 Tsį'iłna'áhi baa na'goṉi'íí ch'á'onehezdeehíí bich'į'yúgo déba'odlohé; áídá' néé hasdáhiikaihíí nohwich'į'yúgo Bik'ehgo'ihi'ṉań binawod at'éé. 19 Bek'e'eshchiiníí gáṉíígo, Nṉee daagoyáni bigoyą' da'ádįhgo ádaashłe' doleeł, nṉee bił ídaagoziníí ałdó' doo bił ídaagozįh dago ádaashłe' doleeł. 20 Nṉee goyáni n'íí hayú láń? Begoz'aaníí ye'ik'e'iłchíhi n'íí hayú láń? Ni'gosdzáń biká' ágot'eehíí ye'agodet'áhi n'íí hayú láń? Díí ni'gosdzáń biká' igoyą'íí, Bik'ehgo'ihi'ṉań doo nt'é dago áyíílaahi at'éé. 21 Bik'ehgo'ihi'ṉań góyą́ą́go ngonłchį́į́ lę́k'ehíí k'ehgo ni'gosdzáń biká' nṉee dabíí bigoyą'íí bee Bik'ehgo'ihi'ṉań ch'éh yídaagołsįįh, áídá' yati' baa gozhóni yaa yałti'íí, ni'gosdzáń biká' nṉee bich'į'yúgo doo nt'é da ndi, biláhyú da'odlaaníí hasdáhi'ṉiiłgo Bik'ehgo'ihi'ṉań ngon'ą́ą́. 22 Jews daanlíni godiyįhgo be'ígózinihíí yiká hádaat'įį, ła'íí Greeks daanlíni kogoyą' zhą́ yiká daadéz'įį: 23 Áídá' nééhíí Christ tsį'iłna'áhi bíheskałíí baa nadaagohiilṉi', áí Jews daanlíni bidáh sizįį, Greeks daanlíni bich'į'yúgo déba'odlohé; 24 Áídá' Bik'ehgo'ihi'ṉań bich'į' ádaanṉiidíí, Jews daanlíni ła'íí Greeks daanlíni dawa yich'į'yúgo Christ, Bik'ehgo'ihi'ṉań binawodíí át'éé, ła'íí Bik'ehgo'ihi'ṉań bigoyą' at'éé. 25 Bik'ehgo'ihi'ṉań bigoyą'íí, ni'gosdzáń biká' nṉee bich'į'yúgo déba'odlohé ndi, nṉee bigoyą'íí yitisgo goyą́ą́; ni'gosdzáń biká' nṉee bich'į'yúgo Bik'ehgo'ihi'ṉań doo nalwod da ndi, nṉee binawodíí yitisgo nalwodhi at'éé. 26 Shik'ííyú, Bik'ehgo'ihi'ṉań nohwich'į' ádaanṉiidíí baa natsídaahkees; doo hołąągo nṉee bigoyą' bee daagonohsąą da, doo hołąągo dák'a'ádaanoht'ee da, doo hołąągo ízisgo ágot'ee zhiṉéégo gosolį́į́ da: 27 Ndi Bik'ehgo'ihi'ṉań ni'gosdzáń biká' nt'é doo góyą́ą́ dahíí hayihezṉil, daagoyááníí ídaayádaandzįgo áile'híí bighą; ła'íí Bik'ehgo'ihi'ṉań doo daanłdzil dahíí hayihezṉil, nadaalwodíí ídaayádaandzįgo áile'híí bighą; 28 Ni'gosdzáń biká' doo ízisgo ádaat'eego daagozliiníí, ła'íí daach'ich'ołaahíí Bik'ehgo'ihi'ṉań hayihezṉil, doo begoṉáh dahíí hayihezṉil, dząągee begoz'aaníí doo nt'é dago ch'í'ṉah áile'híí bighą: 29 Áík'ehgo nṉee doo ła' Bik'ehgo'ihi'ṉań binadzahgee ída'odlíí da doleeł. 30 Áídá' Bik'ehgo'ihi'ṉań ánát'įįgo Christ Jesus bił dała'á daanohłįį, áń biláhyú Bik'ehgo'ihi'ṉań daagondzą́ą́go ádaanohwizlaa, dábik'ehyú ádaant'ee, ła'íí godilzįhgo ádaant'eego ádaanohwizlaa, áń biláhyú ałdó' hanádaanohwidihez'ṉil: 31 Bek'e'eshchiiníí gáṉííhíí k'ehgo, Hadíń ída'odlííhíí nohweBik'ehń yee ída'odlíí le'.","id":"","dump":"CC-MAIN-2020-29","url":"https:\/\/ebible.org\/apwNT\/1CO01.htm","date":"2020-07-15T12:59:35Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00470.warc.gz","language":"apw","language_score":1.0000076294,"language_script":"Latn","minhash_cluster_size":3,"top_langs":"{\"apw_Latn_score\": 1.0000076293945312}","num_words":564,"character_repetition_ratio":0.109,"word_repetition_ratio":0.0,"special_characters_ratio":0.224,"stopwords_ratio":0.163,"flagged_words_ratio":0.0,"lang_id_score":0.913,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO THE\nEPHESIANS\n1\n1 Shíí Paul, Bik'ehgo'ihi'ṉań bik'ehgo Jesus Christ binal'a'á nshłíni, ínashood Ephesus golzeegee daagolííníí, áí Christ Jesus daayodląągo bíyéé daanliiníí, bich'į' k'e'eshchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Jesus Christ nohweBik'ehń biTaa, Bik'ehgo'ihi'ṉań, ba'ihégosį, áń yaaká'yú nagoz'ąągee nohwiyi'siziiníí bá gózhǫ́ǫ́go dawa nohwainé', Christ biláhyú: 4 Áń biláhyú ni'gosdzáń doo hwahá nnit'aa dadá' Bik'ehgo'ihi'ṉań hanánohwezṉil, biṉááł godilzįgo ádaant'eego doo nt'é bee nohwaa dahgoz'ąą da doleełgo: 5 Bichągháshé daandlįį doleełgo hanánohwidi'ṉííłgo nohwá ngonłchį́į́, Jesus Christ biláhyú, áí nohwá hát'į́į́go yaa bił gozhǫ́ǫ́, 6 Ízisgo biłgoch'oba'íí ba'ihédaandzį doleełgo, áí nohwiká'zhį' áyíílaago, biYe' bił nzhóni biláhyú: 7 Áń bidiłíí bee nchǫ'íí bits'ą́'zhį' nanánohwi'dihezṉii, nohwinchǫ' n'íí bighą nohwaa nágodet'ąą, Bik'ehgo'ihi'ṉań biłgoch'oba'íí ch'ída'izkaadíí bik'ehgo; 8 Áí ch'ída'izkaadgo nohwiká'zhį' áyíłsį, daagondząągo ła'íí dawahá bídaagonlzįgo ánohwiłsį; 9 Bik'ehgo'ihi'ṉań hát'į́į́níí doo bígózį da n'íí nohwił ch'í'ṉah áyíílaa, da'áń bił gozhǫ́ǫ́go hat'į́į́híí k'ehgo áń ngonłchį́į́: 10 Goldohíí biká' ngonyáágo yaaká'yú ágot'eehíí ła'íí ni'gosdzáń biká' ágot'eehíí dawa Christ yebik'ehgo dała' áile': 11 Áń biláhyú ałdó' nt'é nohwíyéé doleełíí nohwaa det'ąą, dabíí hát'į́į́go dawa łayił'įįhíí k'ehgo nohwádįhyú nohwá ngonłchį́į́: 12 Néé dantsé Christ daahosiidląądíí, nłt'éégo daahii'ṉaahíí bighą Bik'ehgo'ihi'ṉań ízisgo ye'at'éhi nṉee daayidnłsį doleełgo. 13 Nohwíí ałdó' yati' da'aṉíhi, yati' baa gozhóni bee hasdánohwezṉili daasidohts'ąądá' daahohdląą ni': daahosohdląądá' Holy Spirit bee nohwángon'ą́ą́ n'íí bee nohwiká' izkałhíí k'ehgo bee nohwígózį, 14 Áí bee Christ bidiłíí bee nohwá nayihesṉii n'íí nohwíyéé silįįzhį', nt'é yengon'ą́ą́ n'íí da'aṉiigo nohwíyéé doleełgo bídaagonlzį, áń ízisgo ye'at'éhi ba'ihégosį doleełgo. 15 Áí bighą Jesus nohweBik'ehń daahohdląągo, ła'íí ínashood dawa nohwił daanzhǫǫgo ba'ikonizįįdá', 16 Da'ákozhą́ Bik'ehgo'ihi'ṉań bich'į' nohwa'ihénsį, nohwá da'oshkąąhgo; 17 Bik'ehgo'ihi'ṉań, Jesus Christ nohweBik'ehń yokąąhíí, Jesus biTaa ízisgo ye'at'ééhíí, daagonohsąągo ádaanohwile'go nohwá oshkąąh, ła'íí Bik'ehgo'ihi'ṉań dabíí nohwił ch'í'ṉah ádidle'go bídaagonołsį doleełgo ałdó' oshkąąh: 18 Nłt'éégo ágot'eehíí daahohłíí doleełhíí bighą nohwíká ánṉiidíí bídaagonołsį doleełgo, ła'íí ínashood daanliiníí biłgo ízisgo ágot'eehíí behałdzili nohwíyéé doleełíí ałdó' bídaagonołsį doleełgo nohwijíí yuṉe' nohwił ch'í'ṉah ágółsį doleełhíí bighą nohwá oshkąąh, 19 Ła'íí Bik'ehgo'ihi'ṉań binawod ch'ída'izkaadgo, binawod ízisgo at'éhi bee na'iziidhíí k'ehgo, néé daahohiidlaaníí nohwá siné'go bídaagonołsį doleełhíí bighą nohwá oshkąąh; 20 Bik'ehgo'ihi'ṉań binawodíí bee Christ daztsąądí' naadiidzaago áyíílaadá' yaaká'yú bigan dihe'nazhiṉéé dahyinesdaa, 21 Spirits binadaant'a'íí, spirits binawodíí, dak'a'at'ééhíí, ła'íí yedaabik'ehíí dawa bitisgo, doo díí goldohíí zhą́ biyi' da, ndi yuṉáásyú goldoh doleełíí ałdó' biyi', iłtah at'éégo daabizhi' daawójííhíí dawa bitisgo sitįįgo áyíílaa: 22 Dawahá yebik'ehgo bilałtł'ááh nyiné', ła'íí ínashood dawa yá sizįįgo bitsits'inhíí k'ehgo at'éégo ałdó' ábíílaa, 23 Ínashood dawa, Christ bee dała'á daanliiníí, bits'í nlįįgo bełalzaa, áń bee dawa iłtah at'éégo łayił'įįh.","id":"","dump":"CC-MAIN-2020-29","url":"https:\/\/ebible.org\/apwNT\/EPH01.htm","date":"2020-07-15T11:25:36Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00478.warc.gz","language":"apw","language_score":1.0000058413,"language_script":"Latn","minhash_cluster_size":3,"top_langs":"{\"apw_Latn_score\": 1.000005841255188}","num_words":391,"character_repetition_ratio":0.085,"word_repetition_ratio":0.0,"special_characters_ratio":0.21,"stopwords_ratio":0.118,"flagged_words_ratio":0.0,"lang_id_score":0.969,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO THE\nPHILIPPIANS\n1\n1 Shíí Paul ła'íí Timótheus biłgo Jesus Christ bánaidziidíí, ínashood dawa Philippi golzeegee daagolínihíí bich'į' k'e'iilchii, ínashood yiṉádaadéz'iiníí ła'íí tédaat'iyehíí nłt'éégo áyíłsiníí ałdó' bich'į' k'e'iilchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Dahagee nohwínáshṉiihgee nohwighą Bik'ehgo'ihi'ṉań hoshkąąhń ba'ihénsį, 4 Dábik'ehn daanohwigha nohwá oshkąąhgee shił gozhǫ́ǫ́go nohwá oshkąąh, 5 Yati' baa gozhóni dantsé daadesots'ąądí' díí jįįzhį' bee shich'odaahṉiigo ngohenyááhíí ba'ihénsį; 6 Díí nłt'éégo bígonsį, nohwijíí biyi' nłt'éégo nanohwik'í'iziid nkegonyaahíí Jesus Christ nádáhíí bijįį ąął łaile' doleeł: 7 Shijíídí' shił daanohshǫǫhíí bighą daanohwigha díí k'ehgo nohwaa natseskees dábik'eh; ha'ásítį́į́dá' ła'íí yati' baa gozhóni yashti'go bá sízį́į́dá' shíí hik'e nohwíí ałdó' łahdí' Bik'ehgo'ihi'ṉań biłgoch'oba'íí bee nohwiká'zhį' at'éé. 8 Jesus Christ bits'ą́'dí'go ił'ijóóníí bee shił daanoh shǫǫgo daanohwigha nohwaa ch'íṉá nshłiiníí Bik'ehgo'ihi'ṉań shá yígółsį. 9 Díí bighą nohwá oshkąąh, nohwił ídaagozįgo ła'íí daagonohsąągo nohwił'ijóóníí dázhǫ́ ch'ída'izkaadyú nohwá bínágohidáh; 10 Áík'ehgo nłt'éégo ágot'eehíí zhą́ nohwił dábik'eh doleeł; ła'íí nohwijíí bił da'aṉiigo doo nohwaa dahdaagoz'ąą dago daahinohṉaa doleeł, Christ nádáhíí bijįįzhį'; 11 Áík'ehgo Bik'ehgo'ihi'ṉań ízisgo at'ééhíí ch'í'ṉah hileehgo, ła'íí áń ba'ihégozį doleełhíí bighą dábik'ehyú ádaanoht'eego Jesus Christ binawodíí bee nłt'éégo áná'ol'įįłíí an'odaazlįįgo ánádaaht'įįłgo nohwá oshkąąh. 12 Shik'ííyú, shich'į' ágódzaahíí yati' baa gozhóni yuṉáásyú be'ánágon'ą́ą́ doleełhíí bighą shich'į' ágódzaahíí bídaagonołsį hasht'į́į́; 13 Áík'ehgo Christ bighą ha'ásítį́į́híí silááda ízisgo nant'án yánada'iziidíí ła'íí nṉee dahot'éhé dádaagolį́į́ ńt'éégo shídaagołsįįd; 14 Ha'ásítį́į́híí bighą nohweBik'ehń biláhyú shik'isyú daanliiníí łą́ą́go bi'odlą' daanłdzil daasilįį, áík'ehgo Bik'ehgo'ihi'ṉań biyati' da'itisgo doo nédaaldzid dago, ła'íí doo biini' daahą́h dago yee yádaałti'. 15 Łą́ą́go shídaayésts'ąąhíí bighą shik'edaanṉiihgo, dagohíí iłch'į' nadaagonłkaadgo nṉee ła' Christ yaa nadaagolṉi'; ła'ihíí nłt'éégo shaa natsídaakeesgo Christ yaa nadaagolṉi': 16 Iłch'į' nadaagonłkaadgo Christ yaa nadaagolṉi'íí daazhógo ádaaṉii, ha'ásítį́į́ ndi dayúweh shich'į' nagontł'og le' daasho'ṉíígo: 17 Áídá' ła'ihíí bił daanshǫǫhíí bighą Christ yaa nadaagolṉi', yati' baa gozhóni bá sízį́į́go nshi'deltįįhíí yídaagołsįhíí bighą. 18 Hago'at'éégo áídá'? Doo hago'at'éé da, da'ádzaayú ndi, daazhógo ádaaṉiigo ndi, dagohíí da'aṉiigo ádaaṉiigo Christ baa na'goṉi'; áík'ehgo shíí shił gozhǫ́ǫ́, ła'íí dayúweh shił gozhǫ́ǫ́ doleeł. 19 Nohwi'okąąhíí ła'íí Jesus Christ biSpirit shich'oṉiihíí bee shiyaa gozhǫ́ǫ́ doleełgo bígonsį, 20 Doo ídaayánsdzį da doleeł, áídá' doo shiini' hą́h dago shits'í binkááyú Christ ba'ihégosį n'íí k'ehgo dák'ad ndi ba'ihégosį doleełíí shijíí dawa bee hasht'į́į́go bikádésh'įį, t'ah hinshṉaadá' dagohíí dasiitsąą ndi. 21 Shíí hinshṉaayúgo Christ bá hinshṉaa, dasiitsąąyúgohíí ihi'ṉaa doo ngonel'ąą dahíí hisht'įįh. 22 Dayúweh hinshṉaayúgo Bik'ehgo'ihi'ṉań bá na'isiidíí binest'ą' golį́į́híí k'ehgo dayúweh ídaagowa': áídá' hadíí nágodish'aahíí doo bígonsį da. 23 Díí nakigo goz'aaníí dázhǫ́ baa natséskees, dahdisháhgo Christ bił hishłeehíí dázhǫ́ hásht'į́į́; áí itisgo shił nzhǫǫ: 24 Áídá' dayúweh hinshṉaahíí itisgo nohwá nzhǫǫ. 25 Áík'ehgo díí bígosíłsįįd, dayúweh hinshṉaago daanohwigha nohwił daagonshłįį doleełgo, nohwi'odlą' nłdzilgo ła'íí bee nohwił daagozhǫ́ǫ́go dayúweh nohwá daagowahíí bee nohwich'odaashṉii doleeł; 26 Áík'ehgo nohwaa násdzaahíí bighą Jesus Christ binkááyú shaa nohwił daagozhǫ́ǫ́ doleeł. 27 Dáhagot'éégo shich'į' godeyaayúgo, Christ nłt'éégo baa na'goṉi'íí bikísk'eh ádaanoht'eego ádaanołsį: áík'ehgo nohwaa niyáágo nohwish'įį, dagohíí doo nohwaa niyáá da ndi, dáłełt'eego natsídaahkeesgo ła'íí. dała'á daanohwiini'go yati' baa gozhóni ch'odlaaníí bá nłdzilgo nasozįįgo, la'íí nłdzilgo bá nada'ohsiidgo nohwa'ikonsį doleeł; 28 Nohwik'edaanṉiihíí doo bédaałdzid da: áí bee díínko yídaagołsį, áí da'ílíí daadoleełíí ádaat'ee, nohwihíí hasdáhkaihíí ádaanoht'ee, áí Bik'ehgo'ihi'ṉań bits'ą́'dí'hi. 29 Christ daahohdląągo nohwaa godet'ąą, áídá' doo daáí zhą́ da, bá nohwiniidaagonłt'ę́égo ałdó' nohwaa godet'ąą; 30 Shíí ła'íí nohwíí dáłełt'eego nohwi'odlą' bee nadaagonlkaad, ágát'éégo nagonshkaadíí daashoh'įį ni', ła'íí t'ah nagonshkaadíí sha'ikodaanohsį.","id":"","dump":"CC-MAIN-2020-29","url":"https:\/\/ebible.org\/apwNT\/PHP01.htm","date":"2020-07-15T13:13:36Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00529.warc.gz","language":"apw","language_score":1.0000060797,"language_script":"Latn","minhash_cluster_size":3,"top_langs":"{\"apw_Latn_score\": 1.000006079673767}","num_words":518,"character_repetition_ratio":0.07,"word_repetition_ratio":0.0,"special_characters_ratio":0.203,"stopwords_ratio":0.147,"flagged_words_ratio":0.0,"lang_id_score":0.981,"perplexity_score":500.0,"cluster_detection":1} {"text":"THE SECOND EPISTLE OF PAUL THE APOSTLE TO\nTIMOTHY\n1\n1 Bik'ehgo'ihi'ṉań bik'ehgo shíí Paul, Christ Jesus binal'a'á nshłíni, Christ Jesus biyi' ihi'ṉaahíí nohwá ngon'ááníí bik'ehgo, 2 Timothy, shiye' dázhǫ́ shił nzhóni, bich'į' k'e'eshchii: Bik'ehgo'ihi'ṉań nohwiTaa, Christ Jesus nohweBik'ehń biłgo biłgoch'oba'íí, ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 3 Nłt'éégo ánásht'įįłgo bígonsįgo, daashitaa n'íí ádaadzaa n'íí k'ehgo Bik'ehgo'ihi'ṉań bá na'isiid; áń ba'ihénsįgo shi'okąąhíí bee nínádishṉíhgo, tł'é'gee hik'e jįįgee dá'oshkąąh nt'éé; 4 Niṉáá tú n'íí bínáshṉiihgee k'azhą́ nániistséh, dázhǫ́ naa shił gozhǫ́ǫ́ doleełhíí bighą; 5 Dantsé niwóyé, Lois, áídí' nimaa, Eunice, da'aṉii bi'odlą'íí bínádishṉíh, hik'e ni ałdó' odlą' da'ágát'éhi niyi' begoz'ąągo bígonsį go'į́į́. 6 Áí bighą díí bínáńlṉíh hásht'į́į́, niká' ndinshṉiidá' niyi' golį́į́ doleełgo Bik'ehgo'ihi'ṉań naa yiné' n'íí kǫ' nádnłtłaadgo diltłi'híí k'ehgo dáhiṉaa nt'éégo áńłsį. 7 Bik'ehgo'ihi'ṉań nohwiini' hą́hgo natsekees doo nohwaidin'ąą da; áídá' natsekees nalwodíí, koł'ijóóníí, ła'íí ídaagondzááníí nohwaidin'ąą. 8 Áík'ehgo nohweBik'ehń baa nagolṉí'go doo bik'e ídaayándzį da, shíí áń bighą ha'ásítííníí ałdó' shaa nagolṉí'go doo bik'e ídaayándzį da: áídá' ni ałdó', Bik'ehgo'ihi'ṉań binawodíí bee, yati' baa gozhónihíí bighą nyee'i niniigonłt'éé le'; 9 Áń hasdánohwihezṉil, ła'íí godiyįhgo bá na'idziidgo hanohwihezṉil, nłt'éégo ánádaahiit'įįłíí doo bighą da, áídá' dabíí bighanigolį́į́híí ła'íí biłgoch'oba'híí bighą, áí Christ Jesus bee nohwaidin'ąą lę́k'e, ni'gosdzáń doo hwahá begodigháh dadá'; 10 Áí k'adíí ch'í'ṉah silįį, Jesus Christ Hasdánohwihezṉilíí hit'įį silįįhíí bee; áń da'itsaahíí nohwá yó'oyiné', ła'íí ihi'ṉaahíí ła'íí doo da'itsaah dahíí yati' baa gozhóni bee got'įįzhį' nyiné': 11 Áí yati' baa gozhónihíí baa yánáshtihgo, ła'íí doo Jews daanlįį dahíí bich'į' yides'a'íí ła'íí bił ch'ígó'aahíí nshłįįgo háshi'doltįį. 12 Áí bighą goyéé'go shich'į' nagowaa, ndi doo ídaayánsdzį da, hadíń hosisdląądíí bígonsįhíí bighą, ła'íí nt'é bee ba'oshłííhíí Jesus nadáhíí bijįįzhį' shá yiṉádéz'įįgo yínel'ąągo bígonsį. 13 Yati' baa gozhóni shits'ą́'dí' idesíníts'ąą'íí ágádishṉii n'íí k'ehgo hóńtą', Christ Jesus bił dała'á ńlį́į́go odlą' hik'e ił'ijóóníí bee hiṉááłgo. 14 Nłt'éégo ágot'eehíí naa hi'né' n'íí, Holy Spirit nohwiyi' golííníí bee nłt'éégo biṉádíń'įį. 15 Asia golzeedí' daagolííníí dawa shits'ą́'zhį' ádaasdzaa bígonłsį́, Phygéllus ła'íí Hermógenes ałdó' itah. 16 NohweBik'ehń Onesíphorus bichągháshé biłgo yaa ch'oba' le'; áń da'iłháné shił gozhǫ́ǫ́go ánáshił'įį, bésh hishbizhíí bee daashidestł'ǫ́ǫ́ ndi doo yik'e ídaayándzį da: 17 Áídá' Romeyú naghaadá' dázhǫ́ shikáhantaago shaa nyáá. 18 Áík'ehgo nohweBik'ehń nadáhíí bijįį baa ch'oba' doleeł; áń Éphesus golzeeyú doo áłch'ídé shá áyíílaa n'íí nłt'éégo bígonłsį́.","id":"","dump":"CC-MAIN-2020-29","url":"https:\/\/ebible.org\/apwNT\/2TI01.htm","date":"2020-07-15T13:10:15Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00536.warc.gz","language":"apw","language_score":1.0000011921,"language_script":"Latn","minhash_cluster_size":2,"top_langs":"{\"apw_Latn_score\": 1.0000011920928955}","num_words":350,"character_repetition_ratio":0.07,"word_repetition_ratio":0.0,"special_characters_ratio":0.228,"stopwords_ratio":0.166,"flagged_words_ratio":0.0,"lang_id_score":0.816,"perplexity_score":500.0,"cluster_detection":1} {"text":"THE GENERAL EPISTLE OF\nJUDE\n1\n1 Shíí Jude, Jesus Christ bána'isiidíí, James bik'isn nshłíni, nṉee Bik'ehgo'ihi'ṉań nohwiTaa hadaidezlaahíí bich'į' k'e'eshchii, áí Jesus Christ ídédaaboltą'i ła'íí Bik'ehgo'ihi'ṉań bich'į' ádaanṉiidi: 2 Bik'ehgo'ihi'ṉań biłgoch'oba'íí, ła'íí bits'ą́'dí' iłch'į'gont'ééhíí ła'íí bił'ijóóníí dayúwehyú bee nohwich'į' ígohigháh le'. 3 Shił daanohshóni, odlą' bił dała'á da'ohiidląąhíí bee hasdá'iiłdéhi dázhǫ́ hásht'į́į́go baa nohwich'į' k'e'eshchíígo ni', áídá' odlą' nṉee Bik'ehgo'ihi'ṉań báhadaadeszaahíí baa daadest'ąą n'íí bá nadaagonołkaad doleełgo nohwidag yashti' doleełhíí bighą nohwich'į' k'e'eshchii. 4 Nohwitahyú nṉee ła' ha'ádaanihest'į́į́, áí doo áníidá' díí bighą ch'ídaagodeehgo bá nagoz'ąą lę́k'e, nṉee doo daagodnłsį dahíí, Bik'ehgo'ihi'ṉań biłgoch'oba'íí k'ihzhį' ádaizlaadá' nchǫ'íí zhą́ dahot'éhé yaa ídaadest'ąą lę́k'e, ła'íí Bik'ehgo'ihi'ṉań dała'áhi hik'e Jesus Christ nohweBik'ehń gádaabiłṉii, Doo áń zhą́ da'ch'okąąh at'éé da, daaṉii. 5 Díí iłk'idá' bídaagonołsį ndi bínádaałṉiih nohwiłdishṉii, nohweBik'ehń nṉee Egypt golzeedí' hayííṉil n'íí bikédí'go, áí bitahyú doo da'odląą dahíí da'ílíí ádaizlaa lę́k'e. 6 Bik'ehgo'ihi'ṉań binal'a'á ła' yaaká'yú daagolį́į́ n'íí dantsédá' yedaabik'eh n'íí yits'ą́'zhį' daaheskai, áík'ehgo godiłhił yuyaa bésh hishbizhíí bee dahazhį' dahdaahestł'ǫ́ǫ́go ígozisgo baa yá'iti'íí bijįįzhį' Bik'ehgo'ihi'ṉań bishṉil. 7 Sódom ła'íí Gomórrah ła'íí biṉaayú kįh nagozṉilíí biyi' nṉee daagolíni n'íí da'ágát'éégo nant'į' na'idaahíí yaa ídaadest'ąą, ła'íí iłch'į' biini' daama', áí bich'į' nahi'ṉiiłgo dahazhį' ch'iidn bikǫ' diltłi'i yee biniidaagodeszaa; díínko bee nṉee bił ch'ídaagot'aahi at'éé. 8 Da'ágát'éégo díí nṉee nchǫ'go nadaayeełíí bee bits'í daiłchǫǫh, yedaabik'ehíí doo daidnłsį da, ła'íí yaaká'yú daagolíni daach'idnłsíni nchǫ'go yaa yádaałti'. 9 Míkael, Bik'ehgo'ihi'ṉań binal'a'á yaaká'yú daagolííníí da'tiséyú sitínihi ndi, ch'iidn nant'án yiłnagonłkaadgo Moses bits'í n'íí bighą łahadit'áhdá' biini' hą́hgo doo yati' ye'okáałgo yaa dahgoz'ąą da, áídá' gáyiłṉii, NohweBik'ehń nił diteh ndi at'éé. 10 Áídá' díí nṉeehíí, nt'é doo yídaagołsį dahíí nchǫ'go yaa yádaałti': ndi dziłká'yú gólííníí doo natsídaakees dahíí k'a'at'éégo dabínik'eh yídaagołsiníí ánádaat'įįłíí zhą́ ye'ádaat'ee, áí bee ídaadilchǫǫh. 11 Áí nṉee bá góyéé doleeł! Cain holzéhi adzaa n'íí k'ehgo ádaadzaa, Bálaam holzéhi bich'į' nahi'ṉiiłhíí bighą nihesíí n'íí k'a'at'éégo zhaali yidáhzhį' ádaaṉe'go ndaahiłsiih, ła'íí Córe holzéhi, Bik'ehgo'ihi'ṉań yich'į' nagonłkaadgo da'ílíí silįįhíí k'ehgo áí da'ílíí daadoleeł. 12 Díí nṉeehíí Bik'ehgo'ihi'ṉań binadzahgee łił daanohjǫǫgo náda'ohdįįhíí daiłchǫǫhgo ádaat'įįh, doo daaste' dago itisgo náda'idįįh bił náda'ohdįįhgee: yaak'os tú da'ádįhgo bił nagoyolhíí k'ehgo ádaat'ee; ch'il náhásgani binest'ą' ádini, nakidn da'iłké' náhásgani, bikeghad dá bił hádodzįįzíí k'ehgo ádaat'ee; 13 Túnteel bigháń hashkeego nadiidáhíí k'ehgo ádaat'ee, tú bizhol hayił'eełhíí k'ehgo bi'at'e' bik'e ídaayágosiníí hit'įį hileeh; ts'iłsǫǫsé da'adzaayú nadaahi'ṉahgo dahnazṉilhíí k'ehgo ádaat'ee, chagołheeł dázhǫ́ diłhiłihíí dahazhį' bá begoz'ąą. 14 Adamdí' godezt'i'go gosts'id iłké' hanáłolchįįgee Énoch naghaa lę́k'e, áń díí nṉeehíí yuṉáásyú ágoṉe'íí yaa nagolṉi' lę́k'e, gánṉiidgo, Isąą, nohweBik'ehń nṉee báhadaadeszaahíí goneznan doo náhóltag dayú hilt'eego yił dokah, 15 Nṉee dawa yándaago'aahíí bighą hígháh, áí nṉeehíí bitahyú hadíí doo daagodnłsį dahíí doo daagodnłsį dago ánádáát'įįd n'íí bił ch'í'ṉah ádaagole'go, ła'íí Bik'ehgo'ihi'ṉań daayokáałgo yaa yádaałti' n'íí ałdó' nda'iłsiihíí bił ch'í'ṉah ádaagole'go hígháh. 16 Díí nṉeehíí aadaanét'į́į́, ła'íí dawahá yída'iłtah, nchǫ'i hádaat'iiníí yikísk'eh daahiṉaa; ídaa da'odlíígo yati' dázhǫ́ nchaahíí yee yádaałti', daazhógo ádaaṉiigo yati' baa gozhóni bee nṉee yich'į' yádaałti', da'it'įįhíí bighą. 17 Ndi shił daanohshóni, Jesus Christ nohweBik'ehń binadaal'a'á yuṉáásyú ágoṉe'íí dabíntsédá' yaa nadaagolṉi' n'íí bínádaałṉiih; 18 Gádaanohwiłṉii n'íí, Iké'yú goldohíí biyi' aadaadlohíí doo daagodnłsį dago nchǫ'íí hádaat'iiníí yikísk'eh ádaat'eehíí daahikáh doleeł. 19 Díí nṉeehíí da'aṉii ágot'eehíí yits'ą́'zhį' ádaaṉe'íí daanlįį, ni'gosdzáń biká' ágot'eehíí yikísk'eh ádaat'ee, Holy Spirit doo biyi' daagolį́į́ da. 20 Áídá' nohwihíí, shił daanohshóni, nohwi'odlą' dilzini bee nłdzilgo ádaadohdle', Holy Spirit biláhyú da'ohkąąhgo, 21 Bik'ehgo'ihi'ṉań bił'ijóóníí biyi' daagonohłįįgo ádaadinołzį, Jesus Christ nohweBik'ehń nohwaa ch'oba'go dahazhį' ihi'ṉaahíí nohwaide'aahíí biká daadeh'į́į́. 22 Áí nṉee nchǫ'go ánádaat'įįłíí ła' baa daach'ohba'go łahgo bich'į' ádaanoht'ee: 23 Ła'ihíí binchǫ'íí baa daagonohsąągo, kǫ' biyi'dí' hadaahohdzį́į́sgo hasdádaahṉííł; nchǫ'go ánádaat'įįłhíí bighą bidiyágé bits'ą́' łikizhgo alzaahíí ndi nohwił daanchǫ' le'. 24 Dánkota nanánohdéh doleełíí yits'ą́'zhį' Bik'ehgo'ihi'ṉań ánohwiłsįgo yínel'ąą, ła'íí doo nohwaa dahgoz'ąą dago dabíí bits'ą́'idindláádgee, bidáhzhį' dázhǫ́ nohwił gozhǫ́ǫ́go nasozįįgo ádaanohwidolííłgo yínel'ąą, 25 Áń Bik'ehgo'ihi'ṉań dała'á góyáni, Hasdánohwiṉiiłíí, ihégosiníí, ízisgo at'ééhíí, dahot'éhé yebik'ehíí, ła'íí nawodíí bíyéé le', dák'ad, ła'íí dahazhį'. Doleełgo at'éé.","id":"","dump":"CC-MAIN-2020-29","url":"https:\/\/ebible.org\/apwNT\/JUD01.htm","date":"2020-07-15T12:41:33Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00562.warc.gz","language":"apw","language_score":1.0000077486,"language_script":"Latn","minhash_cluster_size":2,"top_langs":"{\"apw_Latn_score\": 1.0000077486038208}","num_words":598,"character_repetition_ratio":0.074,"word_repetition_ratio":0.0,"special_characters_ratio":0.217,"stopwords_ratio":0.137,"flagged_words_ratio":0.0,"lang_id_score":0.901,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO THE\nCOLOSSIANS\n1\n1 Shíí Paul, Bik'ehgo'ihi'ṉań bik'ehgo Jesus Christ binal'a'á nshłíni, ła'íí nohwik'isn Timótheus biłgo, 2 Colósse golzeegee ínashood daanliiníí ła'íí Christ biláhyú nohwik'ííyú bada'óndliihíí bich'į' k'e'iilchii: Bik'ehgo'ihi'ṉań nohwiTaa, Jesus Christ nohweBik'ehń biłgo biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Bik'ehgo'ihi'ṉań, Jesus Christ nohweBik'ehń biTaa, nohwighą ba'ihéndzigo dábik'ehn nohwá ohiikąąh, 4 Christ Jesus daahohdląągo ła'íí ínashood dawa nohwił daanzhǫǫgo ba'ikondzįhíí bighą, 5 Yaaká'yú nohwiba' goz'aaníí ndaahołííhíí bighą ágádaanoht'ee; áí ndaahołííhíí yati' baa gozhóni, yati' da'aṉíhi bee iłk'idá' daadesots'ąą ni'; 6 Áí yati'íí nohwitahyú didezdláádhíí k'ehgo ni'gosdzáń dágoz'ąą nt'éégo didezdláád; nohwíí daadesots'ąągo Bik'ehgo'ihi'ṉań biłgoch'oba'íí da'aṉiigo bídaagonołsįhíí bijįįdí' godezt'i'go nłt'éégo ádaanohwoliiłhíí k'ehgo bíí ałdó' nłt'éégo ádaaboliił: 7 Áí yati'íí Épaphras holzéhi, nohwił nzhóni, bił na'idziidi, bits'ą́'dí' bídaagoł'ąą, áń nohwá Christ yána'iziidi ba'óndliihíí nlįį; 8 Áń Holy Spirit biláhyú nohwił'ijóóníí ałdó' baa nohwił nagolṉi' n'. 9 Áí bighą áí ba'ikonihidzííníí bijįįdí' godezt'i'go ałdó' dá nohwá ohiikąąh nt'éégo godeyaa, Bik'ehgo'ihi'ṉań nohwá hát'ííníí bídaagonołsįįhíí bighą daagonohsąą, ła'íí yaaká'dí'go ił'ígóziníí dawa bee nohwił ídaagozįgo ánohwiléhgo nohwá ohiikąąh; 10 NohweBik'ehń dá bił bik'ehyú hohkaahgo, ła'íí ánádaaht'įįłíí dawa bee bił daagonołshǫ́ǫ́go, nłt'éégo bá nada'ohsiidgo nest'ą' ch'il yiká' nant'į́híí k'ehgo nłt'éégo da'nołt'į́į́ł, ła'íí Bik'ehgo'ihi'ṉań baa nohwił'ígóziníí nołseełgo ałdó' nohwá ohiikąąh; 11 Bik'ehgo'ihi'ṉań ízisgo binawodíí dawa bee daanołdzilgo, áí bee nohwił daagozhǫ́ǫ́go nyee ndi bidag ádaanoht'eego bádaagohoh'aałgo; 12 Ła'íí Bik'ehgo'ihi'ṉań nohwiTaa ba'ihédaanohsįgo nohwá háhiit'įįgo ohiikąąh, áń bits'ą́'dindláádíí biyi' ínashood bíyéé doleełíí néé ałdó' nohwíyéé doleełgo ładaanohwezlaa: 13 Áń chagołheeł binawodíí bits'ą́'zhį' nohwiṉildí' biYe' bił nzhónihi bilałtł'áhgee daanliiníí yitah nohwiṉil: 14 Áń bidiłíí bee nohwinchǫ'íí bits'ą́'zhį' nanánohwi'dihesṉii, nohwinchǫ'híí bighą nohwaa nágodet'aahgo: 15 Áń Bik'ehgo'ihi'ṉań doo hit'įį dahń ye'at'éhi da'áíyihíí ye'at'éé, dawahá álzaahíí dabíntségo gozlíni: 16 Áń dawahá áyíílaa, yaaká'yú ágot'eehíí ła'íí ni'gosdzáń biká'yú ágot'eehíí, hit'iiníí ła'íí doo hit'įį dahíí, nant'án dahnazdaahíí, dawa yedaabik'ehíí, spirits binadaant'a'íí, ła'íí inawodíí ndi; dawahá áń biláhyú alzaa, ła'íí bá alzaa: 17 Áń dawahá dabíntsé nlįį, dawahá áń bee daałotą'. 18 Ła'íí ínashood dawa bits'íhíí k'ehgo nlįįgo, áń bitsits'inhíí k'ehgo yebik'ehi nlįį: áń dantsé godeyaahíí nlįį nanezna'íí bitahdí' dantsé náhi'ṉa'i nlįį; dabíí zhą́ dawa bee da'tiséyú nlįį doleełgo. 19 BiTaa dabíí ye'at'éhi dawa Christ biyi' golį́į́go bił dábik'eh; 20 Ła'íí tsį'iłna'áhi biká'gee bidił idezjoolíí bee nkegohen'ááníí nohwá goz'ąągo áyíílaago, ni'gosdzáń biká' ágot'eehíí dawa ła'íí yaaká'yú ágot'eehíí dawa Christ bee Bik'ehgo'ihi'ṉań dabíí ách'į' nłt'éégo ánáyidle'go ałdó' bił dábik'eh. 21 Áídí' nohwíí łah nchǫ'go ánádaaht'įįłíí bighą Bik'ehgo'ihi'ṉań bits'ą́'zhį' ádaanoht'ee ni', ła'íí nohwinatsekeesíí bee bik'edaadinohṉiih ni', ndi k'adíí bik'íí ánádaanohwidlaa 22 Christ bits'í daztsaaníí bee; áík'ehgo nohwíí hadaanohwideszaago, doo nt'é bee nohwaa dahgoz'ąągo da, doo hagot'éégo nohwił iditehgo da, Christ Bik'ehgo'ihi'ṉań binadzahgee daanohwidiyołsįįł: 23 Dayúweh da'ohdląąhíí bee nalwodgo nłdzilgo nasozįįyúgo, hasdách'igháhíí yati' baa gozhóni nohwił nadaagolṉi'íí ndaahołííhíí doo bits'ą́'zhį' ádaahṉe' dayúgo, Christ Bik'ehgo'ihi'ṉań binadzahgee ágát'éégo daanohwidiyołsįįł; áí yati' baa gozhóni daadesots'aaníí yáá bitł'ááhgee nṉee dawa bee bich'į' yá'iti'íí; áí yati' baa gozhóni baa nagoshṉi'go shíí, Paul, hashi'doltįį; 24 K'adíí nohwá shiniigonłt'ééhíí baa shił gozhǫ́ǫ́, ínashood dawa, Christ bits'íhíí k'ehgo nlíni, yá biniigodilṉe'íí t'ah ła' édįhíí shíí shits'í biniigonłt'ééhíí bee łaashłe': 25 Ínashood dawa, Christ bits'íhíí k'ehgo nlíni, bá na'isiidgo hashi'doltįį, áí na'idziidíí Bik'ehgo'ihi'ṉań nohwighą shaidin'ą́ą́, Bik'ehgo'ihi'ṉań biyati' dawa baa nagoshṉi'go; 26 Áí doo bígózį da n'íí doo áníidá' goldohíí ła'íí daałinolt'įįłíí bits'ą́'zhį' nanl'į' ni', ndi k'adíí nṉee Bik'ehgo'ihi'ṉań báhadaadeszaahíí bił ch'í'ṉah ádelzaa: 27 Áí bich'į' Bik'ehgo'ihi'ṉań doo Jews daanlįį dahíí bitahyú doo bígózį da n'íí dázhǫ́ łáń ílíni bígózįgo áile'go ngon'ą́ą́, áí Christ nohwiyi' golį́į́, áń nohwiyi' golį́į́go Bik'ehgo'ihi'ṉań baa gozhǫ́ǫ́yú itah daahłeehgo ndaahołíhi at'éé: 28 Christ Jesus biláhyú nṉee dała'á daantį́į́gee Holy Spirit bee bayáń daazlįįgo Bik'ehgo'ihi'ṉań bich'į' bił nkáh doleełhíí bighą Christ baa nagohiilṉi', nṉee dała'á daantį́į́gee baa daahii'ṉiigo, ła'íí dawa bee daagondząągo bił ch'ígont'aahgo: 29 Áí bighą dázhǫ́ na'isiid, Christ Jesus binasdziidíí nalwodgo shinkááyú na'iziidíí bee dahnshdǫh.","id":"","dump":"CC-MAIN-2020-29","url":"https:\/\/ebible.org\/apwNT\/COL01.htm","date":"2020-07-15T12:58:45Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00049.warc.gz","language":"apw","language_score":1.0000072718,"language_script":"Latn","minhash_cluster_size":2,"top_langs":"{\"apw_Latn_score\": 1.0000072717666626}","num_words":580,"character_repetition_ratio":0.082,"word_repetition_ratio":0.0,"special_characters_ratio":0.214,"stopwords_ratio":0.153,"flagged_words_ratio":0.0,"lang_id_score":0.961,"perplexity_score":500.0,"cluster_detection":1} {"text":"THE SECOND EPISTLE OF PAUL THE APOSTLE TO THE\nTHESSALONIANS\n1\n1 Shíí Paul, Silvánus, ła'íí Timótheus biłgo, Bik'ehgo'ihi'ṉań nohwiTaa ła'íí Jesus Christ nohweBik'ehń biláhyú Thessalonícagee ínashood ha'ánáłséhíí bich'į' k'eda'iilchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Shik'ííyú, dábik'ehn Bik'ehgo'ihi'ṉań bich'į' nohwa'ihédaandzį doleełgo at'éé, áí dábik'eh, nohwi'odlą' nchaa holeeł, ła'íí dała'á notįįgee dayúweh łił daanohjǫǫhíí bighą; 4 Áík'ehgo ínashood Bik'ehgo'ihi'ṉań daayokąąhgo ha'ánáłséhíí nagoz'ąą yuṉe' nohwaa da'óndliigo nohwaa nadaagohiilṉi', iłtah at'éégo bee nohwich'į' nada'idziidgee ła'íí nohwich'į' nadaagontł'ogee bidag ádaanoht'eehíí ła'íí nohwi'odlą' nłdzilgo bee nasozįįhíí bighą: 5 Díí bee Bik'ehgo'ihi'ṉań dábik'ehyú nohwaa yałti'go bígózį, bíí bilałtł'áhgee goz'ąą yuṉe' ohkáhíí bik'ehgo sohtįįgo nohwił ołtag, áí bá nasozįįhíí bighą nohwiniidaagonłt'éé: 6 Díínko Bik'ehgo'ihi'ṉań bił dábik'eh, hadíí nohwich'į' nada'iziidíí, da'ágát'éégo Bik'ehgo'ihi'ṉań bits'ą́'dí'go bich'į' naná'hi'ṉííłi at'éé; 7 Áídá' nohwíí nohwich'į' nadaagontł'ogíí ła'íí néé biłgo dała' hadá'hiidzoł doleeł, Jesus nohweBik'ehń binal'a'á yaaká'yú daagolíni, dák'a'ádaat'éhi biłgo yaaká'dí' yił ch'í'ṉah ádelzaahíí bijįį, 8 Hadíí Bik'ehgo'ihi'ṉań doo yídaagołsį da láń shįhíí, hadíí Jesus Christ nohweBik'ehń nłt'éégo baa na'goṉi'íí doo yikísk'eh ádaat'ee da láń shįhíí, Bik'ehgo'ihi'ṉań kǫ' dahdinahíí biyi' yiniidaagodoliił: 9 Doo nnágont'i' dago biniidaagodilṉe'go bił ch'ígódeeh, nohwe Bik'ehń ła'íí binawod bits'ą́'dindláádíí bits'ą́' bida'dentą́ą́go biniidaagodilṉe'; 10 Nádáhíí bijįį hadíí báhadaadeszaahíí binkááyú Christ ízisgo ye'at'ééhíí ch'í'ṉah alṉe', ła'íí daabosdląądíí dawa bił díyadaagot'ee doleeł, (baa nohwił nadaagosiilṉi' n'íí daayosdląądhíí bighą). 11 Díínko bighą dábik'ehn nohwá da'ohiikąąh, Bik'ehgodaahii'ṉaahíí nohwíká ánṉiidíí bik'eh sohtįįgo nohwił ołtag doleeł, ła'íí nłt'éégo ágot'ee zhiṉéégo hádaaht'iiníí ła'íí nohwi'odlą' bee nada'ohsiidíí dabíí binawodíí bee nohwá łaidoliił: 12 Áík'ehgo nohwiláhyú Jesus Christ nohweBik'ehń bizhi' ba'ihégosį doleeł, ła'íí nohwíí ałdó' Jesus biláhyú nohwa'ihégosį doleeł, Bik'ehgodaahii'ṉaahíí ła'íí Jesus Christ nohweBik'ehń biłgoch'oba'íí bik'ehgo.","id":"","dump":"CC-MAIN-2020-29","url":"https:\/\/ebible.org\/apwNT\/2TH01.htm","date":"2020-07-15T13:11:58Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00055.warc.gz","language":"apw","language_score":1.0000095367,"language_script":"Latn","minhash_cluster_size":2,"top_langs":"{\"apw_Latn_score\": 1.000009536743164}","num_words":254,"character_repetition_ratio":0.106,"word_repetition_ratio":0.0,"special_characters_ratio":0.212,"stopwords_ratio":0.138,"flagged_words_ratio":0.0,"lang_id_score":0.937,"perplexity_score":500.0,"cluster_detection":1} {"text":"THE SECOND GENERAL EPISTLE OF\nPETER\n1\n1 Shíí Simon Peter, Jesus Christ yána'iziidíí ła'íí binal'a'á nshłíni, Bik'ehgo'ihi'ṉań dábik'ehyú át'ééhíí biláhyú hik'e Jesus Christ Hasdánohwiłteehíí biláhyú bi'odlą' daa golííníí bich'į' k'e'eshchii, áí bi'odlą' hik'e néé nohwi'odlą' ílíni bił dáłełt'ee: 2 Bik'ehgo'ihi'ṉań ła'íí Jesus Christ nohweBik'ehń bídaagonołsiníí biláhyú Bik'ehgo'ihi'ṉań biłgoch'oba'íí ła'íí bits'ą́'dí' iłch'į'gontééhíí dayúwehyú bee nohwich'į' ígohigháh le'. 3 Bik'ehgo'ihi'ṉań bits'ą́'idindláádíí hik'e binzhǫ'íí yich'į' nohwiká ánṉiidíí bídaagosiilzįįd, áí biláhyú dabíí binawodíí bee dabíí bik'ehgo dábik'ehyú daahin'ṉaago bídaanel'ąągo ádaanohwizlaa: 4 Áń biláhyú ízisgo hik'e ílį́į́go nohwaa hi'né'íí nohwaa det'ąą; áí bee ni'gosdzáń biká' nṉee nchǫ'i zhą́ hádaat'įįhíí bighą daagołchǫǫíí bits'ą́'zhį' hasdádohkah, ła'íí Bik'ehgo'ihi'ṉań ye'at'ééhíí k'ehgo be'ádaanoht'ee doleeł. 5 Áík'ehgo dázhǫ́ dahdaanołdǫhgo dawa bee nohwi'odlą', nłt'éégo ihi'ṉaahíí biłgo da'iłké' ndaahṉil; nłt'éégo ihi'ṉaadí' nohwił'ígoziníí ałdó'; 6 Ła'íí nohwił'ígozįdí' ídaa gonohdzaaníí ałdó'; ídaagonohdząądí' nohwíni' k'eh ádaanołsiníí ałdó'; ła'íí nohwíni' k'eh ádaanołsįdí' Bik'ehgo'ihi'ṉań bikísk'eh ádaanoht'eehíí ałdó; 7 Ła'íí Bik'ehgo'ihi'ṉań bikísk'eh ádaanoht'eedí' k'éh k'ehgo łaadaach'ohba'íí ałdó'; ła'íí k'éh k'ehgo łaadaach'ohba'dí' nohwił'ijóóníí biłgo. 8 Áí dawa nohwiyi' begoz'ąągo dayúweh nohwiyi' nołseełyúgo, nohweBik'ehń bídaagonołsiníí bee doo da'ílíné daahinohṉaa dago nest'ą' ch'il yiká' nant'į́híí k'ehgo nłt'éégo ánádaaht'įįłíí daanołt'į́į́ł doleeł. 9 Áídá' hadíń díí ye'adį́į́híí biṉáá ágodįhíí k'ehgo at'éé, doo anahyú go'įį da, łah binchǫ'íí bá k'é'ol'eel n'íí yaa yizṉah. 10 Áí bighą nko, shik'ííyú, nohwiká ánṉiidgo hanohwezṉilíí nłt'éégo ádaanoht'eehíí bee ch'í'ṉah ádaanołsįgo dahdaanołdǫh; díí dawa be'ádaanoht'eeyúgo doo nahkaad at'éé da: 11 Áík'ehgo Jesus Christ nohweBik'ehń, Hasdánohwiṉiiłíí bilałtł'áhgee goz'aaníí dahazhį'i nohwich'į' bił ch'í'dotįįł. 12 Áík'ehgo díí dawa iłk'idá' bídaagonołsį ndi, ła'íí da'aṉiigo nohwił ch'ídaagost'ááníí bee nadaasozįį ndi dayúweh bínádaadołṉíh hásht'į́į́. 13 T'ah hinshṉaadá' díí bínádaałṉiihgo ádaanohwinsįhíí shił dábik'eh; 14 K'adégo dastsaahgo bígonsįhíí bighą, Jesus Christ nohweBik'ehń shił ch'í'ṉah ágolaahíí k'ehgo. 15 Ła'íí nohwits'ą́' dasiitsą́ą́híí bikédí'go díí dawa dábik'ehn bínádaałṉiih doleełhii bighą ádaanohwiłdishṉii. 16 Jesus Christ nohweBik'ehń binawodíí ła'íí nádaałíí baa nohwił nadaagosiilṉi'dá', doo nach'áhágo na'goṉi'íí baa nadaagohiilṉi' da, áídá' Jesus bits'ą́'idindláádíí danéé nohwiṉáá bee daahiit'įįhi baa nadaagohiilṉi'. 17 Bik'ehgo'ihi'ṉań nohwiTaa bits'ą́'dí' dilziníí ła'íí anáyet'iiníí bee Jesus haidiinlaa, yaaká'dí' idindláádíí bits'ą́'dí' ła' hadzii'go gánṉiid, Díínko shiYe' shił nzhóni, áń baa shił gozhǫ́ǫ́. 18 Díí yaaká'dí' ánṉiidíí daadihiits'ag, dził dilzini biká' áń bił nahiikaidá'. 19 Áí bee Bik'ehgo'ihi'ṉań binkááyú yádaałti'íí ádaaṉii n'íí da'aṉiigo nohwich'į' alzaa; áí yati'íí kǫ' godiłhił yuṉe' diltłi'híík'ehgo at'ééhíí nzhógo baa natsídaahkeesgo nłt'éé, ya'áí k'azhą́ hagháhzhį', ła'íí ts'iłsǫǫsécho hagháhzhį', áík'ehgo daanohwijíí yuṉe' be'idindláád doleeł: 20 Ntsé díí nohwił ídaagozį le', Bik'ehgo'ihi'ṉań biyati' bek'e'eshchiiníí biyi'dí' yuṉáásyú ádaagoṉe'íí baa na'gozṉi' n'íí doo ła' nṉee dabízhą́ binatsekeesíí bee ch'í'ṉah áile' at'éé da. 21 Doo áníidá' Bik'ehgo'ihi'ṉań binkááyú yádaałti' n'íí doo dabíí hádaat'įįyú yádaałti' da: áídá' nṉee hadaabi'deszaahíí Bik'ehgo'ihi'ṉań yánada'iziidi, Holy Spirit yá daabiyiłti'go yádaałti' ni'.","id":"","dump":"CC-MAIN-2020-29","url":"https:\/\/ebible.org\/apwNT\/2PE01.htm","date":"2020-07-15T11:40:42Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00112.warc.gz","language":"apw","language_score":1.0000085831,"language_script":"Latn","minhash_cluster_size":3,"top_langs":"{\"apw_Latn_score\": 1.0000085830688477}","num_words":400,"character_repetition_ratio":0.083,"word_repetition_ratio":0.0,"special_characters_ratio":0.219,"stopwords_ratio":0.147,"flagged_words_ratio":0.0,"lang_id_score":0.858,"perplexity_score":500.0,"cluster_detection":1} {"text":"THE FIRST EPISTLE OF PAUL THE APOSTLE TO THE\nTHESSALONIANS\n1\n1 Shíí Paul, Silvánus, ła'íí Timótheus biłgo, Bik'ehgo'ihi'ṉań nohwiTaa ła'íí Jesus Christ nohweBik'ehń biláhyú Thessalonícagee ínashood ha'ánáłséhíí bich'į' k'eda'iilchii: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 2 Dábik'ehn Bik'ehgo'ihi'ṉań bich'į' nohwa'ihédaandzįgo nohwá da'ohiikąąh. 3 Nohwi'odlą'híí bighą nłt'éégo ánádaaht'įįłíí, nohwił ijǫǫhíí bighą nyeego nada'ohsiidíí, ła'íí Jesus Christ nohweBik'ehń nádáhíí ndaahołííhíí bighą dayúweh dahdaanołdǫhíí Bik'ehgo'ihi'ṉań nohwiTaa daahohiikąąhgee dábik'ehn bínádaahiilṉiih; 4 Shik'ííyú, Bik'ehgo'ihi'ṉań bił daanohshóni, Bik'ehgo'ihi'ṉań hanánohwehesṉilgo bídaagonlzį. 5 Yati' baa gozhóni baa nohwił nadaagohiilṉi'dá' doo yati' zhą́ bee nohwich'į' yádaahiilti' da ni', ndi yati' binawod golį́į́go Holy Spirit nohwinkááyú yałti', áídí' da'aṉiihi bídaagosołsįįd; nohwitahyú nahiikaidá' nohwíí nohwighą hago ánádaahiit'įįł láń shį n'íí bídaagonołsį. 6 NohweBik'ehń hik'e néé biłgo nohwedaanołt'ee daasolįį; doo ałch'ídéyú nohwich'į' nagontł'og da ndi, Holy Spirit binkááyú nohwił daagozhǫ́ǫ́go yati' nádaagodo'ąą: 7 Áík'ehgo Macedóniagee ła'íí Akéyagee Jesus daayodlaaníí dawa nohwíí nohwi'at'e' daineł'į́į́go nohwikísk'eh ádaat'ee daasilįį. 8 Macedóniagee ła'íí Akéyagee nṉee nohwits'ą́'dí' Bik'ehgo'ihi'ṉań biyati' yídaagołsįįd, doo da'áígee zhą́ da, ndi iłts'ą́'yú ałdó' Bik'ehgo'ihi'ṉań daahohdląąhíí bígozįįd; áí bighą doo hagot'éégo nt'é daan'ṉii bik'eh da. 9 Hagot'éégo nohwaa nkaihíí dabíí nohwaa nadaagolṉi', la'íí nohwíí k'e'eshchíń bits'ą́'zhį' ádaasohdzaago Bik'ehgo'ihi'ṉań hiṉáhi hik'e da'aṉíhi bá nada'ohsiid; 10 Ła'íí áń biYe' yaaká'dí' nádáhíí biba' ádaanoht'eego nohwaa nadaagolṉi', áń daztsąądí' naadiidzaago áyíílaa, Jesus holzéhi, Bik'ehgo'ihi'ṉań hashkeego nohwiniidaagodiléhíí yits'ą́' nohwiṉíli at'éé.","id":"","dump":"CC-MAIN-2020-29","url":"https:\/\/ebible.org\/apwNT\/1TH01.htm","date":"2020-07-15T13:11:52Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00118.warc.gz","language":"apw","language_score":1.0000089407,"language_script":"Latn","minhash_cluster_size":2,"top_langs":"{\"apw_Latn_score\": 1.0000089406967163}","num_words":209,"character_repetition_ratio":0.099,"word_repetition_ratio":0.0,"special_characters_ratio":0.204,"stopwords_ratio":0.129,"flagged_words_ratio":0.0,"lang_id_score":0.957,"perplexity_score":500.0,"cluster_detection":1} {"text":"THE EPISTLE OF PAUL THE APOSTLE TO THE\nROMANS\n1\n1 Shíí, Paul, Jesus Christ bána'isiidi, áń binal'a'á nshłįįgo shich'į' ánṉiid, ła'íí Bik'ehgo'ihi'ṉań bits'ą́'dí' yati' baa gozhónihíí baa nagoshṉi'híí bighą its'áshi'doltįį, 2 (Da'áí Bik'ehgo'ihi'ṉań binkááyú nada'iziid n'íí binkááyú yałti'go dabíntsé yengon'ą́ą́, áí godiyįhgo Bek'e'eshchiiníí biyi' bek'eda'ishchįį lę́k'e,) 3 Áí yati' baa gozhóni Bik'ehgo'ihi'ṉań biYe' Jesus Christ nohweBik'ehń yaa nagolṉi', áń nṉee k'ehgo nyáágo David łinolt'įįłíí nlįį; 4 Jesus Christ daztsąądí' naadiidzaahíí bee Bik'ehgo'ihi'ṉań biYe' nlįįgo ch'í'ṉah alzaa, Holy Spirit bits'ą́'dí' binawod golį́į́go: 5 Holy Spirit biláhyú Bik'ehgo'ihi'ṉań bits'ą́'dí' iłgoch'oba'íí shaa det'ąą, binal'a'á nshłįį doleełgo, áík'ehgo Jesus bizhi'íí ba'ihégosį doleełhíí bighą baa nagoshṉi'go, nṉee iłtah at'éégo hadaazt'i'i daabodląąhgo bikísk'eh ádaat'eego ashłe': 6 Nohwíí ałdó' Jesus Christ bíyéé daanohłįį doleełgo nohwich'į' ánṉiid: 7 Daanohwigha Romeyú daagonohłiiníí nohwich'į' k'e'eshchii, Bik'ehgo'ihi'ṉań bił daanohshǫǫgo báhadaadeszaahíí daanohłįįgo nohwich'į' ánṉiid: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 8 Dantsé Jesus Christ binkááyú daanohwigha Bik'ehgohinshṉań nohwighą ba'ihénsį, nohwi'odlą' ni'gosdzáń biká' dahot'éhé baa ch'iṉiihíí bighą. 9 Bik'ehgo'ihi'ṉań, biYe' baa yati' nłt'éhi baa nagoshṉi'go, shijíí biyi'dí' bána'isiidíí da'ákozhą́ nohwá oshkąąh nt'éé shá yígółsį; 10 Díínko bighą dá oshkąąh nt'éé, Bik'ehgo'ihi'ṉań bik'ehgo áníita dáhago'at'éégo nłt'éégo nohwaa deshááł. 11 K'azhą́ daanohwistséh, nt'é Holy Spirit bits'ą́'dí' shaa hi'né'íí ła' nohwaa nshné'híí bighą, áí bee nłdzilgo daahodohsįįł doleełgo; 12 Díí áłdishṉii, nohwíí hik'e shíí biłgo nohwi'odlą' dała'ázhį' iłdeṉáágo bee hadag ádaałinlzį doleeł. 13 Shik'ííyú, doo ałch'ídndi nohwich'į' disháh hásht'į́į́go ni' bídaagonołsįgo hasht'į́į́, doo Jews daanlįį dahíí ła'ihíí bitahyú nṉee Bik'ehgo'ihi'ṉań bich'į' hosiłbą́ą́híí k'ehgo nohwitahyú ałdó' ła' hodishbįįłhíí bighą, (ndi nashi'dinłtł'ogo t'ahkó goldoh.) 14 Greeks daanliiníí hik'e nanidí' nṉee daanliiníí ałdó', daagoyą́ą́híí hik'e doo daagoyą́ą́ dahíí ałdó' shaa hadais'aahíí k'ehgo t'ah Christ baa bił nagoshṉi'go shá goz'ąą. 15 Áík'ehgo iłk'idá' yati' baa gozhóni nohwił nagoshṉi'go dázhǫ́ hásht'į́į́, Romeyú nadaahisohtaaníí ndi. 16 Christ baa yati' baa gozhóni doo bik'e ídaayánsdzį da: áí Bik'ehgo'ihi'ṉań binawodíí biláhyú behasdách'igháhi at'éé, da'odlaaníí dawa bá, Jews daanliiníí dantsé, ła'íí Greeks daanliiníí ałdó'. 17 Áí yati'íí biyi' Bik'ehgo'ihi'ṉań bits'ą́'dí' nṉee bich'į' dábik'ehyú át'ééhíí ch'í'ṉah alzį, odlą' begodeyaadí' odlą' bengont'i'zhį': bek'e'eshchiiníí gáṉííhíí k'ehgo, Hadíń dábik'ehyú át'ééhíí odlą' zhą́ yee hiṉaa doleeł. 18 Nṉee Bik'ehgo'ihi'ṉań doo daidnłsį dahíí ła'íí nchǫ'íí ye'ánádaat'įįłíí dawa yich'į' Bik'ehgo'ihi'ṉań bihashke' yaaká'dí' ch'í'ṉah alzį, áí nchǫ'íí ye'ánádaat'įįłíí yee da'aṉii ágot'eehíí t'ąązhį' ádaayiłsį; 19 Bik'ehgo'ihi'ṉań bebígózį doleełíí ch'í'ṉah alzaago yídaagołsį, Bik'ehgo'ihi'ṉań dabíí bił ch'í'ṉah áyíłsįhíí bighą. 20 Ni'gosdzáń alzaadí' godezt'i'go Bik'ehgo'ihi'ṉań ye'at'éhi doo hit'į́į́ dahíí nłt'éégo bígózį, dahazhį' binawod golííníí, ła'íí Bik'ehgo'ihi'ṉań nliiníí nt'é áyíílaahíí bebígózį; áí bighą áí nṉee nchǫ'go ánádaat'įįłíí doo nt'é bee bich'į' ch'ídaagonowáh át'éé da: 21 Bik'ehgo'ihi'ṉań yídaagołsį ndi doo daidnłsį da, doo ya'ihédaanzį dahíí bighą doo nt'é bee bich'į' ch'ídaagonowáh át'éé da; áídá' da'ílínégo natsídaakees, ła'íí biini' doo goyą́ą́ dahíí godiłhił begoz'ąą daasilįį. 22 Ídił daagodząągo doo daagoyą́ą́ da daasilįį, 23 Nṉee datsaahi, ła'íí dlǫ́', ła'íí dawahá bijad dį́į́'igo nadaakaihíí ła'íí nada'nagíí yeda'ile'go daayokąąh lę́k'e; áí bee Bik'ehgo'ihi'ṉań doo datsaah dahi bits'ą́'dindláádíí hik'e díí kogan be'ádaaszaahíí biłgo iłdeṉáágo ch'ídaizṉil. 24 Áí bighą bijíí yuṉe' nchǫ'go zhą́ natsídaakeesgo dázhǫ́ nchǫ'íí bich'į' Bik'ehgo'ihi'ṉań yó'odaabidez'ąą, daabits'íhíí iłdeṉáágo doo daidnłsį da: 25 Bik'ehgo'ihi'ṉań bits'ą́'dí' da'aṉii ágot'eehíí hik'e łé'iłchoohíí biłgo iłdeṉáágo ch'ídaizṉil, ła'íí Bik'ehgo'ihi'ṉań áyíílaahíí zhą́ daidnłsįgo daayokąąhdá' bííhíí doo daach'okąąh da; Bik'ehgo'ihi'ṉań zhą́ dahazhį' ba'ihégosį. Doleełgo at'éé. 26 Áí bighą bits'í bee ídaayágosįyú ánádaat'įįł hádaat'įįhíí bich'į' Bik'ehgo'ihi'ṉań yó'odaabidez'ąą: isdzáné nṉee bá álzaa n'íí isdzáné dabíí łił ídaayágosįyú ánádaat'įįł: 27 Da'áík'ehgo ałdó' nṉee isdzáné bá alzaa n'íí k'ihzhį' ádaizlaago, dabíí iłch'į' biini' daama'; nṉee dabíí łił ídaayágosįyú ánádaat'įįł, áí bighą nda'iłsiihíí dabíí ích'į' nadaayi'ṉiił, áí da'áígee dábik'eh. 28 Bik'ehgo'ihi'ṉań doo dayúweh yídaagołsį hádaat'įį dahíí bighą dázhǫ́ binatsekees daanchǫ'íí yich'į' Bik'ehgo'ihi'ṉań yó'odaabidez'ąą, doo ánách'ot'įįł dahíí ye'ánádaat'įį doleełgo; 29 Doo bik'ehyú ágot'ee dahíí behadaałk'ił, ła'íí nant'į' na'idaahíí, nchǫ'go ánádaat'įįłíí, dawahá dayúwehégo ídáhádaat'iiníí, da'o'ni'íí; ła' bíyééhíí ídáhádaat'iiníí ałdó' behadaałk'ił, ła'íí its'iziłheehíí, łahadaadit'áhíí, nadaach'aahíí, bi'at'e' nchǫ'íí, ła'íí ch'iṉii daaṉiihíí ałdó' behadaałk'ił; 30 Ła' yiṉída'diłṉíhgo ch'iṉii daaṉii, Bik'ehgo'ihi'ṉań yik'edaanṉiih, doo hadíń daidnłsį da, ídaa da'odlíígo dabíí ídaa yádaałti', dabíí nchǫ'i ádaile'go yídaagoł'aah, daabishchįį n'íí doo daidits'ag da, 31 Doo daagoyą́ą́ da, doo da'ádaaṉiiyú ádaat'ee da, doo hadíń bił daanzhǫǫ da, doo hadíń yaa nádaagode'aah hádaat'įį da, doo bił daagoch'oba' da: 32 Bik'ehgo'ihi'ṉań nṉee ágánádaat'įįłíí da'itsaahíí bee yándaagoz'ąągo yídaagołsį ndi, doo dabízhą́ ágánádaat'įįł da ndi nṉee ágánádaat'įįłíí bił dádaabik'eh.","id":"","dump":"CC-MAIN-2020-29","url":"https:\/\/ebible.org\/apwNT\/ROM01.htm","date":"2020-07-15T13:05:48Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00161.warc.gz","language":"apw","language_score":1.0000087023,"language_script":"Latn","minhash_cluster_size":3,"top_langs":"{\"apw_Latn_score\": 1.0000087022781372}","num_words":656,"character_repetition_ratio":0.099,"word_repetition_ratio":0.0,"special_characters_ratio":0.226,"stopwords_ratio":0.183,"flagged_words_ratio":0.0,"lang_id_score":0.851,"perplexity_score":500.0,"cluster_detection":1} {"text":"2\n1 Shik'ííyú, doo daazhógo nohwaa nkai dahíí nohwíí bídaagonołsį: 2 Philippi golzeegee iłk'idá' nchǫ'go nohwich'į' na'isdziidgo nohwiniidaagodeszaa bídaagonołsį, ndi áí bikédí'go nṉee nohwich'į' nada'iziid ndi Bik'ehgo'ihi'ṉań binkááyú doo bédaahiildzid dago Bik'ehgo'ihi'ṉań biyati' baa gozhóni baa nohwił nadaagosiilṉi'. 3 Iłch'ígont'aahíí doo łé'ichoohíí bits'ą́'dí'go da, ła'íí doo nchǫ'go natsí'ikeesíí bits'ą́'dí'go da, doo nṉee bich'į' nahich'aago da: 4 Áídá' yati' baa gozhóni baa nadaagohiilṉi'go Bik'ehgo'ihi'ṉań biłdábik'ehgo nohwá ngon'ą́ą́, áík'ehgo nṉee doo bił daagoyilzhǫ́ǫ́go da, áídá' Bik'ehgo'ihi'ṉań nohwijíí nayíntaahíí zhą́ bił goyilzhǫ́ǫ́híí bighą yati' baa gozhóni baa nadaagohiilṉi'. 5 Nohwíí nohwá bídaagonołsį, doo daazhógo ádaan'ṉiigo yati' baa gozhóni bee nohwich'į' yádaahiilti' da, doo dawahá ídáhádaahiit'įįgo bił yaa na'siiltsooz da: áí Bik'ehgo'ihi'ṉań nohwá yígółsį: 6 Doo nṉee daanohwidnłsįhíí biká daadéet'įįgo da, doo daanohwidinołsįgo da, ła'íí ałdó' doo daanohwidnłsįgo da, Christ binal'a'á daandlįįhíí bighą nohwída'dokeed le'at'éhi, áídá' doo ágádaan'ṉii da, áík'ehgo doo nadaanohwinłtł'og da. 7 Áídá' nohwitahyú nahiikaidá' nłt'éégo ádaanohwinzį ni', isdzán bichągháshé nłt'éégo áyíłsįhíí k'ehgo: 8 Dázhǫ́ nohwił daanohshǫǫhíí bighą Bik'ehgo'ihi'ṉań biyati' baa gozhóni baa nohwił nadaagohiilṉi', ndi doo áí zhą́ da, danéé nohwaa ádaadint'aah, nohwik'íí daandzįhíí bighą. 9 Shik'ííyú, nada'iidziid n'íí, góyéégo nohwich'į' nadaagowaa n'íí bínádaałṉiih: Bik'ehgo'ihi'ṉań biyati' baa gozhóni baa nohwił nadaagohiilṉi'dá' doo nadaanohwinłtł'og da doleełhíí bighą tł'é'gee hik'e jįįgee nada'iidziid ni'. 10 Akú, Jesus daahohdląąhíí, nohwitahyú nahiikai n'dá' daagodinlzįgo ádaant'eego, dábik'ehyú ádaant'eego, ła'íí doo hadíń nt'é nohwik'izhį' yidi'aah dago ádaant'ee ni' nohwá bídaagonołsį, Bik'ehgo'ihi'ṉań ałdó' nohwá yígółsį: 11 Díí ałdó' nohwá bídaagonołsį, nṉee bichągháshé yich'į' yádaałti'híí k'ehgo, néé ałdó' dała'á notįįgo nohwił daagozhǫ́ǫ́go ádaanohwidle' ni', ła'íí nohwił ch'ídaagosiit'ąą ni', 12 Bik'ehgo'ihi'ṉań bik'eh sohtįįgo daahinohṉaa le', daanohwiłn'ṉiid, áń bilałtł'áhgee ła'íí bits'ą́'dindláádíí goz'ąą yuṉe' daanohwokéed. 13 Díí ałdó' bighą Bik'ehgo'ihi'ṉań dába'ihédaandzį nt'éé, Bik'ehgo'ihi'ṉań biyati' baa nohwił nadaagohiilṉi' n'íí nádaago'ąądá', doo nṉee biyati'híí k'ehgo da ndi da'aṉii Bik'ehgo'ihi'ṉań biyati'híí bighą nádaagodo'ąą, áí yati' daahohdląąhíí nohwiyi' nłt'éégo na'iziid. 14 Nohwíí, shik'ííyú, Judéayú Christ Jesus binkááyú Bik'ehgo'ihi'ṉań daayokąąhgo ha'ánáłséhíí bedaanołt'ee daasolįį, áí Jews daanliiníí biniidaagodnłsįhíí k'ehgo nohwíí ałdó' nohwitahyú daagolííníí nohwiniidaagodnłsį: 15 Jews daanliiníí bik'ehgo Jesus nohweBik'ehń zesdįį, Bik'ehgo'ihi'ṉań binkááyú nada'iziid n'íí ałdó' nadaiłtseed, la'íí néé nohwiniidaagodnłsį; áí Bik'ehgo'ihi'ṉań doo yiłgoyiłshǫ́ǫ́ da, ła'íí nṉee dawa yich'į' nada'iziid: 16 Doo Jews daanlįį dahíí bich'į' yádaahiilti'go hasdákáh doleełíí doo hádaanohwit'įį dahíí bighą dabíí binchǫ'íí łą́ą́go ádaayoliił; áík'ehgo áníita Bik'ehgo'ihi'ṉań hashkeego biniidaagodiléhíí biká'zhį' ádaile'. 17 Shik'ííyú, dét'įh nohwits'ą́' ohiikai, k'adíí doo daałiit'įį da ndi nohwijíí bee dała'á daandlįį, ła'íí k'azhą́ nádaanohwiłtséh. 18 Áík'ehgo ch'éh nohwich'į' nádnkáhgo ádaahiit'įį, shíí Paul, doo ałch'ídndi nohwich'į' nádishdáh hásht'į́į́, ndi ch'iidn nant'án t'ąazhį' daanohwotą'. 19 Jesus Christ nohweBik'ehń nádzáágo biṉááł nłt'éhishą' ndaahóndlii? Nt'éshą' bighą nohwił daagozhǫ́ǫ́ doleeł? Nt'éshą' bighą dant'é hobįįhíí nohwaa hit'áah doo? Nohwíí nohwighą go'į́į́. 20 Nohwíí nohwighą ídaada'óndlii, ła'íí nohwíí nohwighą nohwił daagozhǫ́ǫ́.","id":"","dump":"CC-MAIN-2020-34","url":"https:\/\/ebible.org\/apwNT\/1TH02.htm","date":"2020-08-09T18:06:24Z","file_path":"s3:\/\/commoncrawl\/crawl-data\/CC-MAIN-2020-34\/segments\/1596439738562.5\/warc\/CC-MAIN-20200809162458-20200809192458-00239.warc.gz","language":"apw","language_score":1.0000084639,"language_script":"Latn","minhash_cluster_size":1,"top_langs":"{\"apw_Latn_score\": 1.000008463859558}","num_words":411,"character_repetition_ratio":0.105,"word_repetition_ratio":0.0,"special_characters_ratio":0.212,"stopwords_ratio":0.219,"flagged_words_ratio":0.0,"lang_id_score":0.969,"perplexity_score":500.0,"cluster_detection":1} {"text":"2\n1 Áídí' da'kwíí iskąągo Jesus Capérnaum golzeeyú nádzá; áígee gowąyú sidaa, daaṉii. 2 Dagoshch'į' nṉee łą́ą́go baa náńłsą́ą́, dázhǫ́ doo hagee nágost'ąą da, dáádítį́h bahyú ndi: áígee yati' nłt'éhi yaa yałti' lę́k'e. 3 Áígee nṉee ła' baa hikai, dį́į́'i hilt'eego nṉee di'ili baa daiskąągo, 4 Ch'iląądhíí bighą Jesus doo bit'ah ch'idowáhgo da, áík'ehgo kįh biká'híí yó'adaizṉil, Jesus bik'ehgee: áí ąął ch'í'i'áńgo ádaizlaadí' di'ilihíí yiká' sitiiníí bee nkedaiztįį. 5 Daabi'odlą' Jesus yígółsįįdá' di'ilihíí gáyiłṉii, Shiye', ninchǫ'híí bighą dák'ad naa nágodet'aah. 6 Begoz'aaníí ye'ik'eda'iłchíhi ła' naháztąą, dábiyi'yú na'ídaadiłkidgo gádaaṉii, 7 Hant'é bighą díí nṉee Bik'ehgo'ihi'ṉań ádil'įįgo aṉíí ląą? Hadíń lą́ konchǫ'híí bighą kaa nágode'aah? Bik'ehgo'ihi'ṉań zhą́ go'į́į́. 8 Na'ídaadiłkidíí Jesus dagoshch'į' biyi'siziiníí bee yígołsįįdgo gáyiłṉii, Nt'é bighą na'ídaadołkid? 9 Hadíihíí doo nyeego di'ilihíí áłch'iṉiih da, Ninchǫ'híí bighą naa nágodet'aah; dagohíí, Nádndáh, biká' síńtiiníí dahnádnné'go dahnṉáh? 10 Ni'gosdzáń biká' nṉee binchǫ'híí bighą baa nágodet'aahíí shíí, nṉee k'ehgo Niyááhíí, beshik'ehgo bídaagonołsį doleełhíí bighą, (nṉee di'ili sitiiníí gáyiłnṉiid,) 11 Nádndáhgo biká' síńtiiníí dahnádnné'go gowąyú nádńdáh, niłdishṉii. 12 Dagoshch'į' nádiidzaago yiká' sitįį n'íí dahnáyiné'go dawa biṉááł ch'ínyáá; áík'ehgo nṉee dawa bił díyadaagot'eego Bik'ehgo'ihi'ṉań ya'ihédaanzįgo gádaaṉii, Doohwahá áík'ehgo daahiiltséhi da. 13 Áídí' Jesus túsikaaníí bahyú ch'ínánádzaadá' nṉee baa nanáńłsą́ą́, áígee yił ch'ídaagoz'ąą. 14 Jesus higaałgo Alphéus biye', Levi holzéhi, tax nanáhi'ṉiłígee sidaago yiłtsąądá' gáyiłṉii, Shiké' dahnṉáh. Áík'ehgo nádiidzaago biké' dahiyaa. 15 Áídí' Levi bigową yuṉe' Jesus iyąągo nezdaago, tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí łą́ą́go Jesus hik'e bitsiłke'yu biłgo itah da'iyąągo dahdinezbįh; nṉee gádaat'eehíí łą́ą́go Jesus biké' anáłseeł lę́k'e. 16 Begoz'aaníí ye'ik'eda'iłchíhi hik'e Phárisees daanlíni biłgo tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí Jesus yił da'iyąągo daayiłtsąądá' bitsiłke'yu gádaayiłṉii, Nt'é bighą tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí Jesus yił da'iyąą? 17 Jesus áí yidezts'ąądá' gádaabiłṉii, Doo hago'ádaat'ee dahíí izee nant'án doo yaa nakáh bik'eh da, daanṉiihíí zhą́: shíí nṉee doo bik'ehyú ádaat'ee dahíí, Nohwinchǫ'íí bits'ą́'zhį' ádaahṉe', biłdishṉiiyú níyáá, áídá' nṉee dábik'ehyú ádaat'eehíí doo ágáłdishṉiiyú níyáá da. 18 John bitsiłke'yu hik'e Pharisees daanlíni bitsiłke'yu dáshiṉá' da'okąąh ni': áík'ehgo Jesus yaa hikaigo gáṉíí, Nt'é bighą John bitsiłke'yu hik'e Phárisees bitsiłke'yu dáshiṉá' da'okąąh, áídá' ni nitsiłke'yu doo dáshiṉá' da'okąąh da? 19 Jesus gádaabiłṉii, Ya' ni'i'ṉéhgee nṉee íła'ádaat'eehíí nṉee niiṉéhíí yił nakaiyúgo dáshiṉá' da'okąąh née? Dah, nṉee niiṉéhíí yił nakaiyúgo doo dáshiṉá' da'okąąh at'éé da. 20 Dahagee nṉee niiṉéhíí bits'ą́' nádilteeh ndi at'éé, áígee dáshiṉá' da'okąąh doleeł. 21 Ko'íí dénchǫ'éhíí doo nak'ą' áníidéhíí bee ch'idi'aah da; ágách'idzaayúgo áníidéhíí iłhanigháhgo dayúwehégo onanádlaad. 22 Ła'íí wine áníi alzaahíí ikágé wine benałtiníí dénchǫ'éhíí doo biyi' tádaach'iṉił da; ágách'idzaayúgo wine áníi alzaa'ihíí ikágé yidiłdohgo na'ṉil, áík'ehgo winehíí ąął ha'ijool, ła'íí ikágéhíí kots'ą́' yiłchǫǫh: áídá' wine áníi alzaa'ihíí wine benałtiníí áníidéhíí zhą́ biyi' tádaach'iṉił. 23 Łah Jews daagodnłsinii bijįį Jesus tł'oh nagháí hentííníí yiyi'yú higaał; bitsiłke'yu yił hikaahgo tł'oh nagháí binest'ą' nadaayiṉiił nkegonyaa. 24 Phárisees daanlíni Jesus gádaayiłṉii, Díń'įį, nt'é bighą godilziníí bijįį doo baa nach'ighaa dahíí nitsiłke'yu yaa nakai? 25 Jesus gádaabiłṉii, Ya' David hik'e yił nakaihíí biłgo idáń ádįhgo shiṉá' daasilįįgo, hago ádaasdzaa láń shįhíí doo hwahá baa da'ohshiih da née? 26 Abíathar okąąh yebik'ehi da'tiséyú sitįįdá' Bik'ehgo'ihi'ṉań daach'okąąh goz'ąą yuṉe' ha'ayáágo, báń Bik'ehgo'ihi'ṉań ye'okąąhgo baa hi'né'go nii'né' n'íí náidnné'go yiyąą, ła'íí yił nakaihíí ałdó' ła' yá'ńné' lę́k'e; áí báńhíí okąąh yedaabik'ehi zhą́ daayiyąągo goz'ánihi. 27 Jesus gádaabiłṉii, Godilziníí bijįį nṉee bá alzaa, doo nṉee godilziníí bijįį bá alzaa da: 28 Áí bighą shíí, nṉee k'ehgo Niyááhíí, godilziníí bijįį ndi beshik'eh.","id":"","dump":"CC-MAIN-2020-34","url":"https:\/\/ebible.org\/apwNT\/MRK02.htm","date":"2020-08-09T17:41:40Z","file_path":"s3:\/\/commoncrawl\/crawl-data\/CC-MAIN-2020-34\/segments\/1596439738562.5\/warc\/CC-MAIN-20200809162458-20200809192458-00352.warc.gz","language":"apw","language_score":1.0000047684,"language_script":"Latn","minhash_cluster_size":3,"top_langs":"{\"apw_Latn_score\": 1.000004768371582}","num_words":527,"character_repetition_ratio":0.069,"word_repetition_ratio":0.008,"special_characters_ratio":0.221,"stopwords_ratio":0.194,"flagged_words_ratio":0.0,"lang_id_score":0.972,"perplexity_score":500.0,"cluster_detection":1} {"text":"6\n1 Jesus áídí' dahiyaa, dabíí gólį́į́yú nádzáá; bitsiłke'yu biké' hikaahgo. 2 Jews daagodnłsiníí bijįį, ha'ánáłséh goz'ąą yuṉe' Jesus iłch'ígó'aah nkegonyaa: nṉee łą́ą́go daidits'ago bił díyadaagot'eego gádaaṉii, Hadí' lą́ą́ yígołsįįdihi? Bigoyą'íí hadí' baa hi'né'i, godiyįhgo ánágot'įįłíí ndi ánáyol'įįłgo? 3 Díń la'kįh ágole'hi nlįį, Mary bizhaazhé ya', James, Joses, Juda hik'e Simon daabik'isn ya'? Bilahkiihíí ałdó' la' akú bił nahétąą? Áí bighą bik'edaach'ishch'ii lę́k'e. 4 Jesus gádaabiłṉii, Bik'ehgo'ihi'ṉań binkááyú na'iziidi dahot'éhé nṉee daabidnłsį, áídá' dágolį́į́gee, bik'ííhíí ła'íí dała' naháztaaníí bitahyú zhą́ doo hadíń bidnłsį da. 5 Áí bighą ákú doo ízisgo ánát'įįł da ndihíí daanṉiihíí da'kwííyé zhą́ yik'e daadilṉiihgo nádailzii. 6 Doo daabodląą dahíí bighą bił díyagot'ee lę́k'e. Áígee iłch'ígó'aahgo gotahyú naghaa.\n7 Jesus bitsiłke'yu nakits'ádahíí, Yushdé', daayiłnṉiidá', dánaki nláágo zhą́ odaayihił'aago spirits nchǫ'íí daabidits'ago yá ndaagoz'ąą; 8 Gádaayiłṉiigo, Desohkaiyú doo hant'é daahné'go da, gish zhą́; izis bena'iltiníí dahgo, báń ałdó' dah, nohwibestso bizis biyi' zhaali da'ádįhgo: 9 Kee biká'na'astł'ónihíí biyi' desoł'eez, ni'íícho doo naki da le'. 10 Gánádaayiłdo'ṉiid, Dahagee gowąyú ha'ahkáhgo, da'áígee dinohbįh le'gá, łahyú desohkaizhį'. 11 Dahagee nṉee daagolííníí doo hádaanohwit'įį dayúgo, nohwiyati' doo yídaayésts'ąą dayúgo, áídí' dahdohkáhgo nohwikee bąą łeezhíí baa daałhaał, áí bee doo hádaanohwit'įį dahíí bígózį doo. Da'aṉiigo gánohwiłdishṉii, Bik'ehgo'ihi'ṉań nṉee yándaago'aahíí bijįį Sódom hik'e Gomórrah golzeegee daagolį́į́ n'íí biniidaagodilṉe'íí bitisgo hagee nohkai n'íígee daagolííníí biniidaagodolṉiił. 12 Áík'ehgo nakits'ádahíí dahdikaigo nṉee yich'į' yádaałti', Nohwinchǫ'íí bits'ą́'zhį' ádaahṉe', daaṉiigo. 13 Ch'iidn łą́ą́go nṉee biyi'dí' hadainiheyood, ła'íí daanṉiihíí łą́ą́go ik'ah yił yedaadilṉiihgo nádailzii. 14 Nant'án Hérod holzéhi Jesus ya'ikonzį; (dahot'éhé bizhi' bígozįįdgo;) áík'ehgo gáṉíí, John Baptize ágole' n'íí daztsąądí' naadiidzaa ląą, áí bighą ígozisgo ánát'įįł. 15 Áídá' ła'íí, Elías at'į́į́, daaṉii. Ła', Bik'ehgo'ihi'ṉań binkááyú na'iziidi at'į́į́, dagohíí doo áníidá' Bik'ehgo'ihi'ṉań binkááyú na'iziidi n'íí ga'at'éhi, daaṉii. 16 Hérod Jesus ánát'įįłíí ya'ikonzįįdá' gáṉíí, John, bitsits'in nadik'ii n'íí át'į́į́: daztsąądí' naadiidzaa ląą. 17 Dabíntsédá' Hérod oda'is'a'go John daayiłtsoodgo ha'ádaayist'e', Heródias holzéhihíí bighą, áń Hérod yił nṉaa lę́k'e, bik'isn Philip t'ah yił nanṉee ndi. 18 John Hérod gáyiłnṉiid, Nik'isn bi'aa doo bił na'aashgo ná goz'ąą da. 19 Áí bighą Heródias John yik'enṉiihgo bidizidee hat'į́į́ ndi doo hagot'éégo da lę́k'e: 20 Hérod John yidnłsį, nṉee dábik'ehyú át'ééhíí, dilzįhgo bá habi'delzaahíí nlįįgo yígółsįgo biṉádéz'įį lę́k'e; Hérod yidits'ago yaa bił gozhǫ́ǫ́, bił nagodinlt'ee ndi. 21 Áídá' Heródias bá iłch'į'golzaa, Hérod bił łénágodáhgo nnágodzaagee bá da'odąągo nadaant'aahíí, silááda bá nant'án daanliiníí, ła'íí Gálileegee nṉee itisgo ádaat'eehíí dawa da'iyąą. 22 Heródias bizhaazhé na'ilíhníí ha'ayaadá' ilzhishgo Hérod ła'íí yił da'iyąąhíí yił daagoyiłshǫ́ǫ́, áík'ehgo Hérod na'ilíhníí gáyiłṉii, Dant'éhéta háńt'iiníí shíhóńkeed, áík'ehgo naa nshné'. 23 Bitł'a dahdidilṉiihgo gánáyiłdi'ṉii, Dant'éhéta shíhóńkeedíí, dawahá bánansht'aahíí iłṉí'go ndi naa densh'aa. 24 Áídí' na'ilíhníí onádzaayú bimaa gáyiłṉii, Nt'é bíhóshkeed? Áík'ehgo bimaa gábiłṉii, John Baptize ágole'íí bitsits'in bíhóńkeed. 25 Áík'ehgo na'ilíhníí dagoshch'į' ha'ánádzaadá' hwéhego Hérod yich'į' nnilwodgo gáṉíí, John Baptize ágole'íí bitsits'in bena'ikaahíí biká' dahs'ąągo dagoshch'į' shaa ńkaah. 26 Nant'ánhíí dázhǫ́go doo bił gozhǫ́ǫ́ da; áídá' bitł'a dahdidilṉiih n'íí bighą, ła'íí nṉee yił da'iyąąhíí bighą doo hagot'éégo, Dah, yiłṉii da. 27 Áík'ehgo dagoshch'į' nant'ánhíí silááda John bitsits'in náyíí'aahgo oyił'a': áík'ehgo ha'áná'ilka' yuṉe' bitsits'in nadain'ą́ą́dá', 28 Bena'ikaahíí bee bitsits'ini ha'ádaiskąągo, na'ilíhníí yaa yinką́ą́; áídí' na'ilíhníí bimaa yaa nainką́ą́. 29 John bitsiłke'yu ya'ikodaanzįįdá' bits'íhíí nádainłtįįgo tsébii'i'áń yuṉe' odaiztįį lę́k'e. 30 Odais'a' n'íí Jesus yaa nákaigo hago ánádáát'įįdíí, ła'íí nt'é iłch'ídaagos'ąąhíí dawa baa bił nanádaagosṉi'. 31 Áídí' Jesus gádaabiłṉii, Noo', danéé zhą́ da'igolį́į́yú ch'a'ohkáh, hanádaahidzoołyú; nṉee łą́ą́go baa nihikáhíí bighą doo da'iyąą da le'ágot'ee lę́k'e. 32 Áík'ehgo doo hadíń naghaa dayú dabíí zhą́ bił oda'iz'eel. 33 Áídá' nṉee bił oda'iz'eelgo daabiłtsąą lę́k'e, áík'ehgo łą́ą́go Jesus yídaagołsįįdgo ił'anigo kįh gozṉildí' dáni'go akú dantsé ńkį́į́, áídí' baa náńłsą́ą́. 34 Jesus ákú bił nda'iz'eelgo nṉee łą́ą́go íła'adzaahíí yo'įįgo yaa daach'oba', dibełį́į́ nanyoodíí da'ádįhgo nakai łehíí k'ehgo ádaat'eehíí bighą; áík'ehgo łą́ą́go yił ch'ídaago'áah nkegonyaa. 35 O'i'ą́ą́zhį' godeyaayú bitsiłke'yu baa hikaigo gádaabiłṉii, Kú da'igolį́į́yú doo hadíń gólį́į́ da, k'ad o'i'aahzhį' goldoh: 36 Nṉeehíí dahayú gotahyú nádaadnł'áá, báń nadaayiłṉiihyú; bi'idáń da'ádįhíí bighą. 37 Áídá' Jesus gádaabiłṉii, Nohwíígo bá da'dohné'. Bitsiłke'yu gánádaabiłdo'ṉiid, Báń naki gonenadín zhaali, penny holzéhi, dábik'ehgo nadaahiilṉiihyú nkáh née, bá da'n'né'go? 38 Báń dijolé da'kwíí nadaahné'? ṉii, Jesus, Ti'i, akú hadaadeh'į́į́. Yídaagołsįįdá' gádaaṉii, Ashdla'i ląą, łógíí naki biłgo. 39 Jesus gádaabiłṉii, Nṉee dawa ni'yú tł'oh dotł'izhi biká'yú ił'anigo dinohbįh daabiłdohṉii. 40 Áík'ehgo dała'á gonenadíngo ła'íí ashdladingo dinezbįh. 41 Áídí' Jesus báń ashdla'ihíí łóg nakihíí biłgo náidnné'go hadag déz'įįgo ya'ihénzįgo oskąądí' iłk'ídaizné'go bitsiłke'yu yaa daizné', nṉee yitada'iṉiihgo; ła'íí łóg nakihíí nṉee dawa yitada'izṉii. 42 Áígee nṉee dawa da'iyąągo náda'isdįįd lę́k'e. 43 Ch'ékaadíí táts'aa nakits'ádah bik'ehgo nádaihezlaa, báń hik'e łóg biłgo. 44 Nṉee ashdladn doo náhóltagyú áhołánishį báń daiyą́ą́. 45 Áídí' Jesus bitsiłke'yu gádaayiłṉii, Tsina'eełíí beh hohkáhgo shádįhyú nohwił ido'éeł hanaayú, Bethsáidayú, shíhíí nṉee nádohkáh biłdishṉiidá'. 46 Nádohkáh yiłnṉiidá' dasahndi wą́'yú óyáá, okąąhyú. 47 O'i'ą́ą́ ni' tsina'eełíí tú iłṉí'yú hi'oł, áídá' Jesus dasahndi ni'yú naghaa lę́k'e. 48 Bił da'o'ołgee bidáhzhį' nyolgo bich'į' nagontł'ogo Jesus yiłtsąą; áík'ehgo doo hwahá ha'i'aah dayú bich'į' higaał, tú yiká' higaałgo; ba'ashhah ch'egháhgo. 49 Nt'éégo tú yiká' higaałgo bitsiłke'yu daabiłtsąądá', ch'iidn at'į́į́ daanzįgo nádaadidilghaazh: 50 Dawa daabiłtsąągo tsídaadolyiz. Áídá' dagoshch'į' Jesus bich'į' hadziigo, Nohwił daagozhǫ́ǫ́ le': shíí ásht'į́į́; doo nédaałdzid da, daabiłṉii lę́k'e. 51 Áídí' tsina'eełíí itah yiyi' oyáágo nyolíí isht'idedzaa: áí bighą dázhǫ́ bił díyadaagot'eego tsídaadolyiz. 52 Báń godiyįhgo łą́ą́go alzaa n'íí doo bił ídaagozį da; áídá' bijíí ntł'iz daasilįį. 53 Hanaayú bił nada'dez'eeldá' ni' Gennésaret golzeeyú nda'iz'eelgo tsina'eełíí dah daayihiztł'ǫ́ǫ́. 54 Áígee tsina'eełíí biyi'dí' hakaidá' dagoshch'į' nṉee Jesus yídaagołsįįd. 55 Áík'ehgo daagotahyú dahot'éhé anákeełgo daanṉiihíí ch'id yiká' nashjeed, hayú Jesus naghaa ch'iṉiiyú anádaayołtéeh. 56 Dahayú naghaayú kįh nagoshjaayú, ła'íí kįh nagozṉilyú, ła'íí gotahyú, daanṉiihíí intínk'ehyú ndaayihiṉiił, Jesus náyokąąhgo, Ni'íí bidá'yú zhą́ ndi bedaadenlṉiih, daabiłṉiigo: áík'ehgo bedaadesṉiihíí dawa nádaabi'dilzii.","id":"","dump":"CC-MAIN-2021-21","url":"https:\/\/ebible.org\/apwNT\/MRK06.htm","date":"2021-05-09T16:49:58Z","file_path":"s3:\/\/commoncrawl\/crawl-data\/CC-MAIN-2021-21\/segments\/1620243989006.71\/warc\/CC-MAIN-20210509153220-20210509183220-00516.warc.gz","language":"apw","language_score":0.9999929667,"language_script":"Latn","minhash_cluster_size":1,"top_langs":"{\"apw_Latn_score\": 0.9999929666519165}","num_words":851,"character_repetition_ratio":0.046,"word_repetition_ratio":0.0,"special_characters_ratio":0.223,"stopwords_ratio":0.142,"flagged_words_ratio":0.0,"lang_id_score":0.953,"perplexity_score":500.0,"cluster_detection":1} {"text":"10\n1 Áídí' Jesus dahnádidzaago ni' Judéa golzéhi goz'ąąyú túńlííníí Jórdan holzéhi hanaayú ńyáá: ákú nṉee baa nanáńłsą́ą́; áígee iłch'ígó'aah n'íí k'ehgo yich'į' yałti'go nkenágodidzaa.\n2 Phárisees daanlíni baa hikaigo nabídaantaahgo gádaabiłṉii, Ya' nṉee bi'aa iłk'ínát'aashgo goz'ąą née? 3 Gábiłṉii, Moses nt'é nohwiłṉiigo nohwá ngon'ą́ą́ láń? 4 Áídí' gádaaṉii, Naltsoos bee iłk'íńch'ít'aashíí łayile'go isdzánhíí yił iłk'ínát'aashgo Moses bá ndaagoz'ąą ni'. 5 Jesus gádaabiłṉii, Nohwijíí daantł'izíí bighą díí begoz'aaníí Moses bee nohwich'į' k'e'eshchįį lę́k'e. 6 Dantsé godeyaadá' Bik'ehgo'ihi'ṉań nṉee áyíílaadí' godezt'i'go nṉee ła'íí isdzán áyíílaa. 7 Díí bighą nṉee bitaa hik'e bą́ą́ yits'ą́'gháhgo bi'aa yił nlįį doleeł; 8 Áí naki n'íí dała'á nádodleeł; áík'ehgo doo naki dilt'ee dadá' bits'í dała'á silįį. 9 Áík'ehgo dahadíń Bik'ehgo'ihi'ṉań łayinlááhíí, dahadíńta iłk'íyóléh hela'. 10 Áídí' kįh yuṉe' bitsiłke'yu da'áí baa nabínádaadiłkid. 11 Jesus gáyiłṉii, Hadíń bi'aa yił iłk'ínát'aazhdá' ła'i yił naná'ṉááyúgo nant'į' nagháhi at'éé. 12 Dagohíí isdzánhíí biką' yił iłk'ínát'aazhdá' ła'i yił naná'ṉááyúgo, isdzánhíí ch'a'oṉáá hileeh.\n13 Jesus chągháshé ałts'ísę́hi baa bił nch'ihezkai lę́k'e, yiká' ndaadilṉiih daabich'o'ṉíígo; áídá' bitsiłke'yu, Doo ágádaaht'įį da, daakołṉii. 14 Áídá' Jesus daabiłtsąągo doo bił bik'eh da lę́k'e, áík'ehgo bitsiłke'yu gádaayiłṉii, Ch'ík'eh chągháshé shich'į' nihikáh le', doo t'ąązhį' daahínóhtą' da; bíí ga'ádaat'eehíí Bik'ehgo'ihi'ṉań bilałtł'áhgee daanlįį. 15 Da'aṉiigo gádaanohwiłdishṉii, Dahadíń chągháshé ałts'ísę́híí k'ehgo Bik'ehgo'ihi'ṉań bilałtł'áhgee begoz'aaníí nágodn'ąąyúgo zhą́ Bik'ehgo'ihi'ṉań bilałtł'áhgee daanliiníí itah hileeh. 16 Áík'ehgo dahnáidiłtééhgo yiká' ndaadelṉiigo yá da'oskąąd.\n17 Áídí' łahyúgo Jesus dahnasdzaadá' nṉee bich'į' nádilwodgo biyahzhį' hilzhiizhdá' nabídiłkid, Iłch'ígó'aahíí nłt'éhi ńlínihi, hago ląą áshṉe'go ihi'ṉaa doo ngonel'ąą dahíí bee hinshṉaa doleeł? ṉiigo. 18 Jesus gábiłṉii, Nt'é bighą nłt'éhi shiłnṉii? Doo hadíń nłt'éé da go'į́į́, dała'á zhą́, Bik'ehgo'ihi'ṉań zhą́. 19 Bik'ehgo'ihi'ṉań ngon'ą́ą́ lęk'ehíí bígonłsį́ go'į́į́, Doo nant'į' nach'ighaa da, Doo na'ch'iłtsee da, Doo ich'in'įįh da, Doo łé'ch'iłchoo da, Doo nach'ich'aa da, Kotaa hik'e komaa ch'idnłsį. 20 Nṉeehíí gábiłṉii, Iłch'ígó'aahíí, ánists'ísę́dí' godezt'i'go díí dawa bee ánsht'ee. 21 Jesus bił nzhǫǫgo bineł'į́į́go gábiłṉii, Dała'á zhą́ doo bee áńt'éé da: ti'i, dawahá ṉíyééhíí naa nahoṉiihgo zhaalihíí tédaat'iyéhíí bita'iṉííh, áík'ehgo yaaká'yú dawahá łáń ílíni ṉíyéé doleeł: áídí' yushdé' tsį'iłna'áhi dahntįįłgo shiké' dahsinṉáh. 22 Jesus áṉíídá' nṉeehíí ádaatsídézkeezgo doo bił gozhǫ́ǫ́ dago onádzaa; dázhǫ́ háłdzilhíí bighą.\n23 Áídí' Jesus bitsiłke'yu yitah déz'įįdá' gádaabiłṉii, Nṉee hádaałdzilíí Bik'ehgo'ihi'ṉań bilałtł'áhgee daanliiníí itah daaleehgo dázhǫ́ bá nyee! 24 Bitsiłke'yu Jesus áṉííhíí bighą bił díyadaagot'ee lę́k'e. Áídá' Jesus gánádaabiłdo'ṉiid, Shichągháshé, nṉee hádaałdzilíí zhą́ ya'ołííhíí Bik'ehgo'ihi'ṉań bilałtł'áhgee daanliiníí itah daaleehgo dázhǫ́ bá nyee! 25 Łį́į́ bigháń ha'i'áhíí bená'kadé bigha'i'áńyú ch'égháhgo bá nyeedá' nṉee háłdzilíí Bik'ehgo'ihi'ṉań bilałtł'áhgee daanliiníí itah hileehgo itisgo bá nyee. 26 Bitsiłke'yu díí daidezts'ąądá' dázhǫ́ bił díyadaagodzaago gádaałiłdi'ṉii, Áídá' hadíń zhą́ hasdábi'dilteeh? 27 Jesus daabineł'į́į́go gáṉíí, Nṉeehíí áí doo łayole' at'éé da, Bik'ehgo'ihi'ṉań zhą́ go'į́į́: Bik'ehgo'ihi'ṉań zhą́ dawa łayile'hi at'éé.\n28 Peter gábiłṉii nkegonyaa, Nohwíyéé dawa bits'ą́' dahidiikaidá' niké' dahsiikai ni'. 29 Jesus gádaabiłṉii, Da'aṉii gádaanohwiłdishṉii, dahadíń bigową, bik'isyú, bilahkííyú, bitaa, bą́ą́, bichągháshé, bi'aa, dagohíí bini' shíí shighą ła'íí yati' baa gozhónihíí bighą yits'ą́ dahnyaayúgo, 30 Áń díí goldohíí biyi' gową, bik'isyú, bilahkííyú, bą́ą́, bichągháshé, ła'íí bini' dała'á gonenadín k'a'ánáhołąągo, biniigodilṉéhíí bíhii'né'go, baa det'aahi at'éé, ła'íí łahgo nágodesdzaago ihi'ṉaa doo ngonel'ąą dahíí yee hiṉaa doleeł. 31 Áídá' łą́ą́go dantsé daanlįį n'íí iké'yú doleeł; ła'íí iké'yú daanlįį n'íí dantsé doleeł.\n32 Áídí' Jesus ádįh higaałgo Jerúsalemyú wą́'yú intínk'eh ch'okaah lę́k'e; áígee bił díyadaagot'ee; ła'íí biké' hikaahíí nédaaldzid lę́k'e. Nakits'ádahíí k'ihzhį' yił nnanákaigo bich'į' ágoṉéhíí baa bił nadaagolṉi'go nkenágodidzaa, 33 Gáṉíígo, Isąą, Jerúsalemyú dekai; ákú shíí nṉee k'ehgo Niyááhíí, okąąh yebik'ehi itisyú nadaandeehi hik'e begoz'aaníí ye'ik'eda'iłchíhi biłgo baa shi'dilteehdá' shidizideego shá ngot'áah doleeł, áídí' doo Jews dannlįį dahíí yaa daashiłtéehgo, 34 Shaa daadloh doo, hashída'iłtsaas doo, shik'ídaadihizheeh doo, ła'íí daashiziłhee doleeł; áídí' taagi jįį hileehgo naadishdáh.\n35 Áídí' James hik'e John biłgo, Zébedee biye'kehíí, Jesus yaa n'áázhgo gáyiłṉii, NohwiNant'a', nt'é níhǫ́keedíí nohwá łanle'. 36 Hant'é nohwá áshłe' haht'į́į́ gá'? biłṉii, Jesus. 37 Gádaabiłṉii, Ízisgo áńt'ee síńlįįgee ła' nigan dihe'nazhiṉéé dahsdaa doleełgo, ła'íí ni'eshganzhiṉéé dahsdaa doleełgo nohwá ngon'áah. 38 Áídá' Jesus gádaabiłṉii Nt'é shíhóhkeedíí doo bígonołsį da ląą: idee be'ishdląąhíí be'ohdląągo bínołdzil née? Baptize be'áshi'dilṉ'eíí bee baptize ánohwi'dilṉe'go bínołdzil née? 39 Bínldzil, daabiłṉii. Jesus gánábiłdo'ṉiid, Idee be'ishdląąhíí da'aṉii be'ohdląą doleeł, baptize áshi'dilṉe'íí da'aṉii bee baptize ánohwi'dilṉe' doleeł, 40 Áídá' shigan dihe'nazhiṉéé dagohíí shi'eshganzhiṉéé sodaa doleełíí, doo shíí nohwaa godesh'aah da; áí dahadíń bá iłch'į'golzaahíí zhą́ baa godet'aahi at'éé. 41 Áík'ehgo bitsiłke'yu gonenanhíí James hik'e John ádaaṉiihíí daidezts'ąądá' doo bił daabik'eh da nkegonyaa lę́k'e. 42 Jesus bitsiłke'yu íła'áyíílaago gádaayiłṉii, Doo Jews daanlįį dahíí bánant'án daanlįįgo ha'ṉilíí isná ádaabiłsįgo bá nadaant'aah; ła'íí bitahyú nṉee ízisgo ádaat'eehíí da'áṉííyú ádaat'įįgo ádaabiłsįgo bídaagonołsį. 43 Áídá' nohwihíí nohwitahyú doo ágágot'ee da doleeł: áídá' dahadíń nohwitahyú ízisgo ánsht'ee le' nzįhíí, áń nohwá áił'įį le': 44 Nohwitahyú dahadíń nant'án nshłįį le' nzįhíí, áń nohwá na'iziid le'. 45 Shíí, nṉee k'ehgo Niyááhíí nshłįį ndi, doo hadíń shich'oṉiihíí bighą niyáá da, áídá' nṉee bich'oshṉiihíí bighą niyáá, shi'ihi'ṉa'íí nṉee łáni bá nahishṉiiłhíí bighą niyáá.\n46 Jériko golzeeyú hikai: áídí' Jérikodí' dahiskaigo bitsiłke'yu nṉee łą́ą́go biłgo náńłsą́ą́go nṉee biṉáá ágodini, Bartiméus holzéhi, Timéus biye'híí, intín bahyú sidaa, ídókeedgo. 47 Jesus, Názarethdí' gólíni, higaałgo nṉee biṉáá ágodini ya'ikonzįįdá' nádidilghaazh nkegonyaago gáṉíí, Jesus, David biYe' ńlíni, shaa ch'onbáah. 48 Nṉee łą́ą́go, Godnch'áad, daabiłṉii: áídá' da'tiségo nanádidilghaazhgo gánádo'ṉiid, David biYe' ńlíni, shaa ch'onbáah. 49 Jesus ninyáágo gáṉíí, Yushdé' daabiłdohṉii. Áík'ehgo nṉee biṉáá ágodiníí yich'į' ánṉiidgo gádaabiłṉii, Nił gozhǫ́ǫ́go nádndáh: yushdé' niłṉii. 50 Íícho ídáidiłtsoozdá' nádihiitahgo Jesus yich'į' nyáá. 51 Jesus gánábiłdo'ṉiid, Nt'é ná áshłe' háńt'įį gá? Nṉee biṉáá ágodiníí gábiłṉii, SheBik'ehń, desh'į́į́go ánáshidle'. 52 Jesus gábiłṉii, Ti'i, ni'odlą'íí nłt'éégo ánániidlaa. Áík'ehgo dagoshch'į' biṉáá nágosdlįįgo biké' dahiyaa.","id":"","dump":"CC-MAIN-2021-21","url":"https:\/\/ebible.org\/apwNT\/MRK10.htm","date":"2021-05-09T17:04:54Z","file_path":"s3:\/\/commoncrawl\/crawl-data\/CC-MAIN-2021-21\/segments\/1620243989006.71\/warc\/CC-MAIN-20210509153220-20210509183220-00541.warc.gz","language":"apw","language_score":1.000000596,"language_script":"Latn","minhash_cluster_size":2,"top_langs":"{\"apw_Latn_score\": 1.0000005960464478}","num_words":836,"character_repetition_ratio":0.061,"word_repetition_ratio":0.0,"special_characters_ratio":0.222,"stopwords_ratio":0.163,"flagged_words_ratio":0.0,"lang_id_score":0.965,"perplexity_score":500.0,"cluster_detection":1} {"text":"13\n1 Áídí' Jesus da'ch'okąąh goz'ąądí' ch'ínyáágo, bitsiłke'yu dała'á gábiłṉii, Iłch'ígo'aahíí, díń'įį, tséé ntso ląą nłt'éhi, ła'íí kįh ntso ląą gonłt'éhi gozṉil! 2 Jesus gábiłṉii, Ya' díí kįh ízisgo ádaagoszaahíí hí'į́į́ née? Díí tséé iłká' dahnagozṉilíí doo ła' iłká' dahnast'ą́ą́ da doleeł, dawa nanehiłkaad doleeł. 3 Áídí' da'ch'okąąh goz'aaníí hanaayú dził Olives holzéhi biká'yú Jesus dahsdaago, Peter, James, John hik'e Andrew biłgo zhą́ nabídaadiłkid, gádaaṉiigo, 4 Nohwił nagolṉí', da'os'ah ágoṉéhi? Dawa be'ágoṉe'go hant'é bee bígózį doleeł? 5 Jesus gádaabiłṉii godeyaa, Ídaa daagonohdząą, nṉee ła' ch'a'onohołt'e' hela': 6 Nṉee łą́ą́go shizhi' yee daahikáh doleeł, Shíí Christ nshłįį, daaṉiigo; áí nṉee łą́ą́go ch'a'odaayiłkaad doleel. 7 Nagonłkaadíí ba'ikodaanohsį, ła'íí nagonłkaadíí baa ch'iṉiigo daadohts'agdá', doo nohwijíí natsídaahiltǫ' da le'; áí dawa begolṉe'hi at'éé ndihíí t'ah doo hwahá nnágodáh da. 8 Nṉee iłtah at'éégo hadaazt'i'íí iłch'į' nanágonłkaad doleeł, ła'íí nṉee dala'á binant'a' daagolínihíí ałdó' iłch'į' nanágonłkaad doleeł: da'adzaayú ni' nagohi'naa doleeł; shiṉá' góyééhíí benagowaa doo, ła'íí nyé'i daats'idits'ag doleeł: áí koniidaagonłt'ééhíí begodigháh doleeł.\n9 Áídá' ídaa daagonohdząą: yánádaaltihíí yaa nádaanohwide'aah doleeł; Jews ha'anáłséh nagozṉil yuṉe'hanohwínáda'iłtsas doleeł; ła'íí nant'ánchań hik'e ízisgo nant'án daanliiníí daabiṉááł shaa yádaałti'go biyahzhį' nadaasozįį doo. 10 Yati' baa gozhóni nṉee iłtah at'éégo hadaazt'i'íí dawa ntsé bił na'goṉi' ndi at'éé. 11 Nohwaa yá'iti'yú bił desohkaigo yánádaaltihíí yaa daanohwidez'ąąyúgo, doo hwahá hadaahdziih dadá' nt'éshą' dishṉiih doo daanohsį da, ła'íí doo nohwiini' łą́ą́ da le': áídá' daazhógo nohwaa hi'né'íí baa hadaahdziih, da'áí bik'ehenkéézgee: doo dánohwíí yádaałti' da, Holy Spirit nohwiláhyú yałti' doleeł. 12 Nṉee ła' bik'isn zideeyú nyiiłtéeh doleeł, ła'íí nṉee ła' biye' ágáyidoliił; chągháshé bitaa, bą́ą́ biłgo yich'į' nanáda'idziidgo, ádaaṉiigo nabi'ditseed doleeł. 13 Shizhi' bee daanohwich'ozhííhíí bighą nṉee dawa bił daanohchǫ' doleeł; áídá' dahadíń dángont'i'zhį' dahildǫhíí hasdábi'dolteeł.\n14 Áík'ehgo gołchǫǫhgo o'ṉí'ihíí, Bik'ehgo'ihi'ṉań binkááyú na'iziidi Daniel holzéhi yaa yałti' n'íí, doo bágoz'ąą dagee sizįįgo daah'įįdá', (dahadíń áí yózhííhíí bił ígózį le',) hadíí Judéa golzeeyú daagolííníí dził naz'aaníí yich'į' okeeh doo. 15 Dahadíń bikįh biká'yú dahsdaahíí gódah ch'ínádáhgo bikįh yuṉe' ha'awáh hela', nt'éhéta náidiiné'go. 16 Ła'íí dahadíń k'edolzaahíí yiyi' na'iziidíí t'ąązhį' bidiyágé yaa nánódáh hela'. 17 Áígee goldohíí daaltsaaníí ła'íí isdzáné mé' daabiłbe'íí bá góyéé doleeł! 18 Haihíí biyi' ágóṉéh hela', daadohṉiigo da'ohkąąh. 19 Áígee goldohíí Bik'ehgo'ihi'ṉań dawahá áyíílaadí' godezt'i'go díí jįįzhį' goyéégo nagowaahíí áí ga'at'éhi doo hwahá be'ágoṉe' da, áí doo be'ágánágo'ṉéh át'éé da. 20 Áígee goldohíí nohweBik'ehń doo dé'igodégo áyíílaa dayúgo, nṉee doo ła' hasdáwáh át'éé da: áídá' nṉee bitahasdlaahíí, dabíí yitahezlaahíí bighą áígee goldohíí dé'igodégo áyíílaa. 21 Áígee nṉee ła', Daadeh'į́į́, Christ kú naghaa; dagohíí, Daadeh'į́į́, nlahyú naghaa, nohwiłṉiiyúgo, doo daahohdląą da: 22 Christ ádaadil'iiníí ła'íí Bik'ehgo'ihi'ṉań binkááyú nada'iziidi ádaadil'iiníí hahikáh doleeł, áí godiyįhgo be'igóziníí ch'i'ṉah ádaile', ła'íí ízisgo áńda'ol'įįh doleeł, yídaanel'ąąyúgo áí bee nṉee bitahasdlaahíí ndi ch'a'odaiłkaad doleeł. 23 Áík'ehgo ídaa daagonohdząą: ídaayesółts'ąą, iłk'idá' dabíntsé dawa baa nohwił nagosisṉi'.\n24 Áí benagowaadá', goyéégo nagoyaahíí bikédí'go ya'áí diłhił doleeł, tł'égona'áíhíí doo bee got'įį da doleeł, 25 Ts'iłsǫǫsé yáádí' nanihidéh doleeł, ła'íí yáázhį'go inawodíí nagohi'naa doleeł. 26 Áígee shíí, nṉee k'ehgo Niyááhíí, shinawodíí bee, ła'íí dázhǫ́ shits'ą́'idindláádgo yaak'os biyi'dí' náshdaałgo daashidołtseeł. 27 Áídá' shinadaal'a'á yaaká'dí' ohish'aa doleeł, bitahelááhíí dį́į́dí', ni'gosdzáń nel'ąądí' yáá nel'ąązhį' íł íła'ádaile'. 28 Ch'il fig holzéhi bits'ą́'dí' nohwił ch'igót'aah; bits'ádaaz'aahíí dit'ódé daaleehdí' bit'ąą daagoleehyúgo k'ad shį́į́ nágodleehgo bídaagonołsį: 29 Da'áík'ehgo áí be'ádaagoṉe'íí goldohgo daah'įįdá', k'ad náshdaałzhį' ałhánégo godziihgo bídaagonołsį́: 30 Da'aṉii gánohwiłdishṉii, díí daałinolt'įįłíí doo nohwee ch'ígoṉáh da, díí ádaanohwiłdéṉiidíí dawa begolzaago zhą́. 31 Yáá hik'e ni'gosdzáń biłgo bech'ígoṉáh doleeł; áídá' shiyati'íí doo bech'ígowáh da doleeł.\n32 Hadíí bijįį shįhíí dagohíí da'kwíí bik'ehenkéézgo shįhíí ágoṉe'íí nṉee doo la' yígólsį da, Bik'ehgo'ihi'ṉań binal'a'á yaaká'yú daagolííníí ła'íí biYe' ndi doo yídaagołsį da, shiTaa zhą́ yígółsį. 33 Da'os'ah begoṉáh shįhíí doo bídaagonołsį dahíí bighą ídaa daagonohdząą, biká nádaadeht'į́į́h, ła'íí da'ohkąąh. 34 Shíí, nṉee k'ehgo Niyááhíí, nṉee ła' bigową yits'ą́ dahiyaago łahyú óyááhíí k'ehgo ánsht'ee; áń bánada'iziidíí bíyéé gólííníí yebik'ehgo áyíílaa, dała'á daantį́į́gee binasdziid golį́į́go; ła'íí dáádítį́h yaasidaahíí nádét'įįhgo yángon' ą́ą́. 35 Áik'ehgo nádaadeht'įįh: bikįh golííníí da'os'ah nadáh doleełíí doo bídaagonołsį da, o'i'ą́ą́go shį, tł'é'ís ahgo, tazhik'áné ádaaṉiigo, dagohíí t'ahbį shį nadáh doleeł: 36 Doo nádaadeht'į́įh dayúgo dahį́ko nádaałgo da'ołhoshgo nohwiká niigháh. 37 Ádaanohwiłdishṉiihíí da'áí nṉee dawa ádaabiłdishṉii, Nádaadeht'į́į́h.","id":"","dump":"CC-MAIN-2021-21","url":"https:\/\/ebible.org\/apwNT\/MRK13.htm","date":"2021-05-09T17:07:18Z","file_path":"s3:\/\/commoncrawl\/crawl-data\/CC-MAIN-2021-21\/segments\/1620243989006.71\/warc\/CC-MAIN-20210509153220-20210509183220-00544.warc.gz","language":"apw","language_score":1.000002861,"language_script":"Latn","minhash_cluster_size":1,"top_langs":"{\"apw_Latn_score\": 1.0000028610229492}","num_words":626,"character_repetition_ratio":0.044,"word_repetition_ratio":0.0,"special_characters_ratio":0.221,"stopwords_ratio":0.188,"flagged_words_ratio":0.0,"lang_id_score":0.954,"perplexity_score":500.0,"cluster_detection":1} {"text":"12\n1 Díí bee ánágot'įįłná' nṉee doo náhóltag dayú dała'adzaago dázhǫ́ daałiłjizhná' Jesus bitsiłke'yu iłtsé gáyiłṉii nkegonyaa, Phárisees daanlíni binchǫ'íí báń benilzoołé ga'at'éhi baa daagonołsąą, áí nṉee binadzahgee nzhóni ádaadil'íni at'éé.\n2 K'ad dawahá bił łe'izkaad n'íí ch'í'ṉah ádolṉiił; ła'íí k'ad dawahá nanl'į' n'íí bígózįhgo ádolṉiił.\n3 Áík'ehgo godiłhiłyú hat'íí daadołṉii n'íí got'įįzhį' didots'įįł; kįh biyi' yuṉe' datąąnégo hat'íí daadołṉii n'íí kįh biká'gé' didots'įįł.\n4 Shit'ekéhíí, gádaanohwiłdishṉii, Hayíí kits'í nadaiłtseedná', bikédé'go doo hago ádaaṉéh dahíí doo bédaałdzid da.\n5 Shíí nohwił nadaagoshṉi' hadń bédaałdzid: ich'izishiiníí bikédé'go ch'iidn bikǫ' diltłi' yuyaa kaa o'iłkaadíí áń bédaałdzid; gánohwiłdishṉii, áń bédaałdzid.\n6 Ya' dlǫ'dichiné ashdla'i zhaali łichí'é naki izlįįgo nahiṉiih gá? Da'ágát'éé ndi Bik'ehgo'ihi'ṉań dała'á ndi doo yaa yiṉah da.\n7 Nohwitsizíl dawa ałk'iná' hotagi at'éé. Áík'ehgo doo nédaałdzid da: dlǫ'dichiné doo ałch'ídé bitisgo da'inołįį da.\n8 Gánádaanohwiłdish'ṉii, Dahadń nṉee binadzahgee, Áń bígonsį, shiłṉiihń, shíí nṉee k'ehgo Niyááhíí Bik'ehgo'ihi'ṉań binal'a'á yaaká'yú daagolííníí binadzahgee ágádiłdishṉiił:\n9 Áíná' hadń nṉee binadzahgee, Áń doo bígonsį da, shiłṉiihń, Bik'ehgo'ihi'ṉań binal'a'á yaaká'yú daagolííníí binadzahgee, Doo yígółsį da, biłdidishṉiił.\n10 Dahadń shíí, nṉee k'ehgo Niyááhíí, nchǫ'go shaa yałti' ndi binchǫ'íí bá da'izlíné ánádolṉiił; áíná' dahadń Holy Spirit nchǫ'go yaa yałti'ń binchǫ'íí doo bá da'izlíné ánálṉe' at'éé da.\n11 Jews ha'ánáłséhíí, ła'íí nadaant'aahíí, ła'íí aasiṉilíí binadzahgee ndaanohwidel'aago, hago'at'éégo shą' hasdziih, dagohíí hat'ííshą' dishṉii gádnii, doo daanołsį da:\n12 Holy Spirit da'áí bik'ehen'ą́ą́gee biyi' hat'íí daadołṉiihíí nohwił ch'ígó'aah ndi at'éé.\n13 Nṉee dała'at'ééhíí ła' Jesus yich'į' hadziigo gáṉíí, Iłch'ígó'aahíí, shik'isn hat'íí nohwíyéé doleełíí łahzhį' shaa no'né', biłnṉii.\n14 Jesus gábiłṉii, Dawahá nanohwíńłtł'ogíí hadń nohwá iłch'į'ishłe'go hashiłtį́į́?\n15 Áígé' Jesus gánádo'ṉiid, Daagonołsąą le', dawahá dayúwehégo ádáhádaałt'iiníí baa daagonołsąą: kíyééhíí łą́ą́ ndi doo áí bee ch'ihiṉaa da.\n16 Iłch'ígót'aahgo na'goṉi'íí yee yich'į' hadziigo gáyiłṉii, Nṉee ízisgo it'iiníí łą́ą́go na'inłt'į́h:\n17 Dabíí gáłdi'ṉii, Hago áshṉéh, shinest'ą'íí doo hayú bá nágost'ąą da.\n18 Áígé' gánádi'ṉii, Hago áshṉéhíí bígonsį: dawahá bá gową shíyééhíí nanágohishṉiiłgo nchaago ánágoshdléhgo, shinest'ą'íí ła'íí dawahá shíyééhíí ákóṉe' oshṉiił.\n19 Shiyi'siziiníí gábiłdishṉii, Shiyi'siziiníí, dawahá ṉíyééhíí da'kwíí łegodzaayú dábik'ehyú iłk'eyíhiṉil; áík'ehgo hanányoł, ináá, ídlą́ą́, nił gozhǫ́ǫ́ le'.\n20 Áíná' Bik'ehgo'ihi'ṉań gábiłnṉiid, Doo gonyą́ą́ da; díí tł'é' niyi'siziiníí níhókeed: dawahá ṉíyééhíí iłk'ehiṉilíí hadń bíyéé doleeł áíná'?\n21 Hadń dabízhą́ nzhooníí zhą́ ádáhát'į́į́go iłk'eyihiṉilná' Bik'ehgo'ihi'ṉań binadzahgee doo nzhǫǫ da, áń nṉeehń ágát'éé.\n22 Jesus bitsiłke'yu gáyiłnṉiid, Áí bighą gánohwiłdishṉii, Nohwi'ihi'ṉa'íí doo baa daanohwił goyéé' da le', hat'ííshą' hishąą doleeł, daanołsįgo; dagohíí nohwits'í doo baa daanohwił goyéé' da le', hat'ííshą' ágoshdle', daanołsįgo.\n23 Ki'ihi'ṉa'íí idáń bitisgo ilíni at'éé, kits'íhíí diyágé bitisgo ilíni at'éé.\n24 Gaagé baa natsídaałkees: doo k'eda'dilee da, doo náda'igeesh da; doo hayú binon'iłk'edaayihiṉiiłíí bá gową goz'ąą da; da'ágát'éé ndi Bik'ehgo'ihi'ṉań bá da'diiné': nohwíí dlǫ' bitisgo da'inołįį!\n25 Nohwitahyú hadń daahołṉeezíí yaa natsekeesíí zhą́ bee ayą́hágo ndi hadag ńdiłséhgo ádidle' gá?\n26 Áík'ehgo ágát'éhi dé'iyą́há ndi ch'éh ádaałe'ná', hat'íí bighą ła'ihíí baa daanohwił goyéé'?\n27 Tł'oh dénzhónéhíí baa natsídaałkees, hago'at'éégo nadaanse'íí: doo nada'iziid da, doo da'itł'ool da; da'ágát'éé ndi Sólomon ízisgo at'éé lę́'e ndi, doo díí tł'oh dénzhóné ga'at'éégo ík'e'isdlaa da, nohwiłdishṉii.\n28 Áík'ehgo tł'oh díí jįį nołseełíí, áígé' iskąą daadidlidíí ndi Bik'ehgo'ihi'ṉań nłt'éégo bik'e'isłaaná'; áí tł'ohíí bitisgo Bik'ehgo'ihi'ṉań nohwik'e'isłaa, nohwíí nohwi'odlą' ayą́háhi.\n29 Áík'ehgo hat'íí da'iidąą shįhíí dagohíí hat'íí da'iidląą shįhíí zhą́ doo baa natsídaałkees da, doo nohwiini' hą́h da le'.\n30 Ni'gosdzáń biká' nṉee iłtah at'éégo hadaazt'i'íí áí zhą́ itisgo hádaat'įį: áíná' hat'íí bídn daanołiiníí Bik'ehgo'ihi'ṉań nohwiTaa nohwá yígółsį.\n31 Bik'ehgo'ihi'ṉań bilałtł'áhgee begoz'aaníí itisgo biká hádaałt'įį, áígé' díí dawahá ałdó' nohwíyéé doleeł.\n32 Doo nédaałdzid da, doo hwoigo shiké' hołkah dahíí, Bik'ehgo'ihi'ṉań nohwiTaa bilałtł'áhgee daanliiníí itah daanołįįgo nohwá ngon'ą́ą́, áí bił goyiłshǫ́ǫ́.\n33 Dawahá nohwíyééhíí nohwaa nahiṉiił le', tédaat'iyéhíí baa daanołné'; bestso bizis doo są'i hileeh dahíí nádaadoł'aah, yaaká'zhį' ilínihíí doo édį́įhi nádaadoł'aah, ákú da'in'įįhíí doo keda'in'įįh dayú, ła'ihíí doolé doo nohwich'ą́' da'iyąą dayú.\n34 Dahayú nohwił ilíni siṉilyú áí zhą́ baa natsídaałkees doo.\n35 Ík'eda' sołdlaago t'ałkoná' nohwikǫ' daadiltłi' le',\n36 Nṉee binant'a' ni'i'ṉéhgee k'ad nadáhgo yiba' naháztąąhíí k'ehgo ádaanołt'ee le'; nadzáágo dáádítį́h ńyínłts'įgo dagoshch'į' yá ch'ída'itįįh doleeł.\n37 Nadaal'a'á binant'a' nadzááná' daadéz'įįhíí biyaa gozhǫ́ǫ́ doleeł: da'aṉii gánohwiłdishṉii, ík'e'idleego, Dinołbįh, yiłṉiigo yich'į' iikaah.\n38 K'ad tł'é'ís'ahzhį' godeyaayú, dagohíí hadiyeskąąyú biká daadéł'įįgo nadzááyúgo, áí nadaal'a'á biyaa gozhǫ́ǫ́ doo.\n39 Díí bídaagonołsį, nṉee bigową golííníí da'os'ah in'įįhíí hígháhgo yígółsįyúgo yiká déz'įį doleeł ni', áík'ehgo bigową doo ch'í'nódzį́į́s át'éé da.\n40 Nohwíí ałdó' t'ałkoná' iłch'į'daanołt'ee, shíí nṉee k'ehgo Niyááhíí dahagee nánshdáh, doo ndaashołíí dagee.\n41 Peter gábiłṉii, SheBik'ehń, iłch'ígót'aahgo na'goṉi'íí bee yáńłti'íí, ya' nohwíí zhą́ nohwá ánṉii née, dagohíí dawa bá ánṉii née?\n42 Jesus gáṉíí, Hadń begondlįįgo na'iziidíí góyáni, binant'a' bigowąhíí yebik'ehgo nbiłtį́į́ n'íí, dahagee idáń nana'ṉííhghee idáń nayiṉiih.\n43 Na'iziidíí binant'a' ábiłṉiiyú át'į́į́go binant'a' nadzááyúgo, áń biyaa gozhǫ́ǫ́ doleeł.\n44 Da'aṉiigo gádaanohwiłdishṉii, nant'án hat'íí bíyééhíí dawa yebik'ehgo na'iziidíí nbíłteeh doo.\n45 Áíná' áí na'iziidíí, Shinant'a' doo dáhah nadáh da, idiłdi'ṉiiyúgo; isdzáné ła'íí nṉee nada'iziidíí nadainłkaad nkegonyaayúgo, iyąą ła'íí idląągo bił nágodezyizyúgo;\n46 Áí na'iziidi binant'a' doo yiká déz'įį dagee, doo nyołíí dagee nadáhgo nbihiłgeesh, áígé' hayíí doo da'odląą dahíí bich'į'zhiṉéégo nilteeh.\n47 Áí na'iziidi binant'a' hat'íí áile' hábit'iiníí yígółsį ndi doo hwaa ágádzaa da, doo hwaa iłch'į'ádidlaa dahíí nábi'diltsas.\n48 Áíná' na'iziidi binant'a' hat'íí áile' hábit'iiníí doo yígółsį dahíí, nábi'diltsas dábik'ehyú adzaayúgo ndi, dét'įh ńbi'diltsas doleeł. Hadń łą́ą́go baa hi'né'íí, áń łą́ą́go bínádokił; hadń nṉee łą́ą́go yá'ńné'yúgo, áń łą́ą́go yíná'dókeed doo.\n49 Shíí kǫ' ni'gosdzáń biká'zhį' nkedinshṉiiłgo niyáá: ałk'iná' diltłi' le' láń!\n50 Shíí baptize áshidilṉe'; áí dáhah hadó' begolṉe'!\n51 Ya' ni'gosdzáń biká'zhį' iłch'į'gont'ééhíí nkeniiné' daanołsį née? Dah, nohwiłdishṉii; nṉee iłk'ídaashṉilyú níyáá:\n52 Kodé' godezt'i'go ashdla'i kįh dała'á biyi' daagolį́į́yúgo, taagi yich'į' nakiłt'éé doleeł, dagohíí naki yich'į' tałt'éé doo.\n53 Nṉeehń biye' yił nanágonłkaad doo, biye'ń bitaa yił nanágonłkaad doo ałdó'; ła'íí isdzán bi'isdzą' yił nanágonłkaad doo, bi'isdzą'ń bimaa yił nanágonłkaad doo ałdó'; isdzán yá'iyéhń yił nanágonłkaad doo, isdzán bá'iyéhń yił nanágonłkaad doo ałdó'.\n54 Jesus nṉee dała'at'ééhíí yich'į' hadziigo gánṉiid, O'i'áh biyaayú yaak'os dahnanłse'go daał'įįyúgo dagoshch'į' gádaadołṉii, Nagołtįį ląą; áík'ehgo da'ágánágot'įįł.\n55 Hayaagé'go ńch'iidyúgo, Gozdog doleeł ląą, daadołṉii; áík'ehgo ágánágot'įįł.\n56 Nohwíí nṉee nzhóni ádaagonoł'íni, yaak'os ła'íí ni'gosdzáń hago ágoṉéhíí bídaagonołsįná', hat'íí bighą k'ad ágoṉéhíí doo bídaagonołsį da?\n57 Hat'íí bighą doo dánohwíí nohwi'at'e' hago'at'éé shįhíí bídaagonołsį dashą'?\n58 Hadń naa dahgoz'aaníí nant'án yaa bił hi'ashyú dagoshch'į' bił iłk'ínágonłdǫ́ǫh; dahyúgohíí aayánáltihíí yaa nidołt'eełgo at'éé, áík'ehgo aayánáltihíí aasitíni yaa niłtéehgo, aasitiiníí ha'ániłt'e'.\n59 Doo ch'ínánódáh át'éé da, dá ąął na'íńṉilgo zhą́, niłdishṉii.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK12.html","date":"2024-04-23T21:11:42Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818740.13\/warc\/CC-MAIN-20240423192952-20240423222952-00078.warc.gz","language":"apw","language_score":0.9999979734,"language_script":"Latn","minhash_cluster_size":1,"top_langs":"{\"apw_Latn_score\": 0.9999979734420776}","num_words":969,"character_repetition_ratio":0.054,"word_repetition_ratio":0.0,"special_characters_ratio":0.228,"stopwords_ratio":0.169,"flagged_words_ratio":0.0,"lang_id_score":0.906,"perplexity_score":500.0,"cluster_detection":1} {"text":"13\n1 Nṉee daanliiníí nłt'éégo yádaałti'íí ła'íí Bik'ehgo'ihi'ṉań binal'a'á yaaká'yú daagolínihíí biyati' bee yashti'shą' ndi, shił'ijóóníí da'ádįhyúgo bésh dilwoshé áhiłts'agíí, dagohíí bésh be'idot'ałé łídiildiłgo áhiłts'agíí k'ehgo ánsht'ee.\n2 Bik'ehgo'ihi'ṉań shinkááyú yałti'íí shaa godet'ąąshą' ndi, nt'é doo bígózį da n'íí dawa bígonsįshą' ndi, dawa shił ígózįshą' ndi, ła'íí shi'odlą'íí bee dził láshį godihi'ṉiił lę́k'e ndi, shił'ijóóníí da'ádįhyúgo shíí doo nt'é nshłįį da.\n3 Dawa shíyééhíí tédaat'iyéhíí baa hishṉííłshą' ndi, ła'íí shidi'didlidgo baa ídinsht'ąą lę́k'e ndi, shił ijóóníí da'ádįhyúgo shíí doo nt'é bee hisht'įį da.\n4 Koł ijóóníí nyéé lę́k'e ndi ńzaadzhį' bidag ách'ít'éé, ła'íí koł goch'oba'; ła' bíyééhíí doo ídáhách'ít'į́į́ da; doo ída'ch'odlíí da, doo ích'idilkąąh da,\n5 Koł ijóóníí doo nchǫ'go ách'ít'į́į́ da, doo dashízhą́ ch'inzį da, doo dágóshch'į' bágoch'iłchįįh da, doo dénchǫ'égo baa nats'ítsikees da;\n6 Doo nchǫ'go ágot'eehíí baa koł gozhǫ́ǫ́ da, áídá' da'aṉii ágot'eehíí zhą́ baa koł gozhǫ́ǫ́;\n7 Dawa bidag ách'ít'éé, dawa ch'odląą, nłt'ééhíí dawa nch'ołíí, dawa bich'į' dahch'idnłdǫh.\n8 Koł ijóóníí doo ádį́į́h da: yuṉáásyú ágoṉe'íí baa nagolṉi' lę́k'e ndi bech'ígoṉáh; Holy Spirit binkááyú yati' doo bígózį dahíí bee yách'iłti' lę́k'e ndi bengowáh; bee koł ígóziníí bech'ígowáh.\n9 K'adíí łahzhį' zhą́ bídaagonlzį, hik'e yuṉáásyú ágoṉe'íí łahzhį' zhą́ baa nadaagohiilṉi'.\n10 Áídá' Bik'ehgo'ihi'ṉań ngonłchííhíí dawa łalzaagee, doo dayúweh łahzhį' zhą́ bídaagonlzį da doo, áídá' dawa nohwił ídaagozį doleeł.\n11 Chągháshé nshłįįdá' chągháshé k'ehgo yashti' ni', chągháshé k'ehgo doo gonsą́ą́ dago natséskees ni': áídá' nṉee sílį́į́ hik'e chągháshé k'ehgo ánsht'ee n'íí shits'ą́' bee yó'ogoyáá ni'.\n12 K'adyúgo kát'íné doo nzhǫǫgo biyi' got'įį dahíí biyi' daadet'įįhíí k'a'at'éé, áídá' biká' ngonyáágo daałinél'įįhíí k'ehgo nzhǫǫgo got'įį doleeł: k'adyúgo łahzhį' zhą́ bígonsį, áídá' biká' ngonyáágo dawa bígonsį doleeł, dashíí shígózįhíí k'ehgo.\n13 Áík'ehgo ki'odlą', hik'e nłt'ééhíí nch'ohołííhíí, ła'íí koł ijóóníí biłgo, díí taagihíí begoz'ąą; ndi koł ijóóníí itisgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C113.html","date":"2024-04-19T18:52:31Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817442.65\/warc\/CC-MAIN-20240419172411-20240419202411-00010.warc.gz","language":"apw","language_score":1.0000054836,"language_script":"Latn","minhash_cluster_size":1,"top_langs":"{\"apw_Latn_score\": 1.0000054836273193}","num_words":274,"character_repetition_ratio":0.068,"word_repetition_ratio":0.0,"special_characters_ratio":0.237,"stopwords_ratio":0.215,"flagged_words_ratio":0.0,"lang_id_score":0.8,"perplexity_score":500.0,"cluster_detection":1} {"text":"2\n1 Da'oh'ṉi'íí, nadaahch'aahíí, nzhóni ádaadoł'iiníí, ła' bíyééhíí ídáhádaaht'iiníí, ła'íí nchǫ'go yádaałti'íí dawa k'ihzhį' ndaagodinoh'aahgo,\n2 Mé' áníi gozlíni ibe' yídįh daanlįįhíí k'ehgo, Bik'ehgo'ihi'ṉań biyati', ibe' nłt'éhi, bídįh daanohłįį, bee daanołseeł doleełhíí bighą:\n3 NohweBik'ehń biłgoch'oba'íí iłk'idá' daasolįhgo.\n4 Áń bich'į' nnohkáh, áń tséé hiṉaahíí k'ehgo nlįį, nṉee doo hádaabit'įį da ndi łáń ílį́į́go Bik'ehgo'ihi'ṉań habiłtįį.\n5 Nohwíí ałdó' tséé hiṉáhi daanohłįįhíí k'ehgo kįh godiyini doo hit'įį dahíí nohwee ágólṉe', okąąh yedaabik'ehíí daadilzini daahłeehgo, Bik'ehgo'ihi'ṉań baa hi'ṉiiłhíí k'ehba'ihédaanhsįgo daahohkąąh, áí Jesus Christ biláhyú Bik'ehgo'ihi'ṉań bił dábik'eh.\n6 Bik'ehgo'ihi'ṉań biyati' bek'e'eshchiiníí biyi' gáṉíí, Isąą, Siongee hágon'ą́ą́gee tséé dantsé si'aaníí nnish'aah, łáń ílį́į́go hałtíni, áí tsééhíí Christ nlįį: áík'ehgo dahadíń bosdląądíí doo hant'é yik'e ídaayándzį da doleeł, ṉii.\n7 Áí bighą áń daahohdlaaníí nohwich'į' łáń ílį́į́: áídá' doo da'odląą dahíí bich'į́'go tséé kįh ádaagole'íí yó'odaisṉe'i n'íí hágon'áágee dantsé si'aaníí silįį,\n8 Doo da'odląą dahíí yséé bighą nach'igeehíí, tséé ts'iztałgo nach'ikaadíí silįį, Bik'ehgo'ihi'ṉań biyati' doo daach'idits'ag dahíí bighą nach'iniidéh; díí yee bángon'ąąhi ádaach'it'ee.\n9 Áídá' Bik'ehgo'ihi'ṉań, godiłhiłdí' dabíí bits'ą́'dí' díyat'éégo idindláádzhį' nohwiká ánṉiidíí, ízisgo ye'at'ééhíí ch'í'ṉah ádaanołsį doleełhíí bighą nohwíí daałinolt'įįłíí hanohwi'dihesṉilhi ádaanoht'ee; nadaant'án okąąh yedaabik'ehíí daanohłįį, nohwinant'a' dała'áhíí daanohłįįgo daagodinołsini, Bik'ehgo'ihi'ṉań bíyéé daanohłįį:\n10 Łahn doo Bik'ehgo'ihi'ṉań bíyééhíí daanohłįį da, n'íí k'adíí bíyéé daanohłįį: łahn Bik'ehgo'ihi'ṉań doo nohwaa ch'oba' da, n'íí k'adíí nohwaa ch'oba'.\n11 Shił daanohshóni, díí ni'gosdzáń biká'zhį' nanidí' nakaihíí ła'íí dét'įhézhį' kú nakaihíí k'ehgo daanohłįįgo, nádaanohwoshkąąh, nohwits'í bich'į' zhiṉéégo nchǫ'i zhą́ hádaaht'iiníí bits'ą́'zhį' ádaanoht'ee, nohwijíí yuṉe' nłt'éhihíí nchǫ'íí bich'į' nagonlkaad;\n12 Doo Jews daanlįį dahíí binadzahgee nohwi'at'e' nłt'éégo ádaanołsį: áík'ehgo doo bik'ehyú ánádaaht'įįł da, daaṉiigo nohwída'iłtah ndi nłt'éégo ánádaaht'įįłíí daayo'įįgo Bik'ehgo'ihi'ṉań ya'ihédaanzį doleeł, áń baa nyááhíí bijįį.\n13 NohweBik'ehń bíyéé daanohłįįhíí bighą nṉee yenagos'aaníí dawa bikísk'eh ádaanoht'ee: ízisgo nant'án, áń ízisgo at'éhi nlįįgo daadohts'ag;\n14 Nant'ánchań daanliiníí ałdó' daadohts'ag, áí doo bik'ehyú ánádaat'įįł dahíí biniidaagodilṉe'go, ła'íí dábik'ehyú ánádaat'įįłíí nłt'éégo ánádaaht'įįł daayiłṉiigo ízisgo nant'án nohwich'į' yił'aa.\n15 Díí Bik'ehgo'ihi'ṉań nohwá hát'įį, dábik'ehyú ádaaht'iiníí bee nṉee doo daagoyą́ą́ dahíí, nt'é yaa yádaałti'íí doo yídaagołsį dahíí, doo nt'é daaṉii dago ádaahłe':\n16 Jews bich'į' begoz'aaníí doo dayúweh bi'isna' daanohłįį da; da'ágát'éé ndi dawa nohwá bił ch'í'otąąhíí doo nohwinchǫ'íí bił yaa nadaasołtsooz da, áídá' Bik'ehgo'ihi'ṉań bánada'ohsiidíí daanohłįįgo daahinohṉaa.\n17 Nṉee dawa daadinołsį le'. Odlą' bee nohwik'isyú daanliiníí nohwił daanzhǫǫ le'. Bik'ehgo'ihi'ṉań daadinołsįgo bédaałdzid le'. Ízisgo nant'anhíí daadinołsį le'.\n18 Nada'ohsiidíí, nohwinant'a' daanliiníí dawa bee daadinołsįgo daadohts'ag; daanzhooníí ła'íí doo hago ádaat'įį dahíí doo áí zhą́ da, áídá' hadaashkeehíí ałdó' daadohts'ag.\n19 Bik'ehgo'ihi'ṉań binadzahgee nłt'éégo ách'ídzaago ídégoch'ilziyúgo, áídá' doo nchǫ'go ách'ídzaa da ndi koniigodilṉe'go nye'i ch'idits'ago bidag ách'ít'ééyúgo, Bik'ehgo'ihi'ṉań binadzahgee dábik'ehyú ách'ít'éé.\n20 Nchǫ'go ádaahdzaahíí bighą nohwiniigodelzaahíí bidag ádaanoht'eeyúgo, ya' áí Bik'ehgo'ihi'ṉań bił nzhǫǫ nee? Dah. Áídá' dábik'ehyú ádaaht'įį ndi nohwiniigodelzaago bidag ádaanoht'eeyúgohįį, áí Bik'ehgo'ihi'ṉań bił nzhǫǫ.\n21 Ágát'éégo nohwiniidaagonłt'ééhíí bighą Bik'ehgo'ihi'ṉań nohwich'į' ánṉiid: Christ nohwá biniigodelzaa, áík'ehgo shedaanołt'ee le', nohwiłṉii:\n22 Áń doo nchǫ'go adzaa da, nach'aago yá'iti'íí doo bizé'dí' diits'ag da:\n23 Áń nṉee yati' bee daabokáał ndi bíí doo t'ąązhį' yati' yee okáał da: áń biniigodelzaa ndi goyéégo nohwich'į' godish'aah doo ṉii da; ndihíí Bik'ehgo'ihi'ṉań dábik'ehgo aayałti'ihíí yaa ídet'ąą lę́k'e:\n24 Áń nohwinchǫ'íí dabíí bits'í ída'áyiidlaago tsį'iłna'áhi yiká' daztsąą, néé nohwinchǫ'íí bich'į' dasiitsąądá' dábik'ehyú ágot'eehíí bich'į' daahin'ṉaa doleełhíí bighą: nohwá habi'doltsazíí bighą nohwinchǫ'íí bits'ą́'zhį' nádaahdzii.\n25 Dibełį́į́ ch'a'onałsą́ą́híí k'ehgo ádaanoht'ee ni'; k'adíí t'ąązhį' dibełį́į́ Nanyoodihíí baa nánohkai, áń Christ nlįįgo nohwiyi'siziiníí Yiṉádéz'iiníí nlįį.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/P12.html","date":"2024-04-23T02:24:59Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818452.78\/warc\/CC-MAIN-20240423002028-20240423032028-00535.warc.gz","language":"apw","language_score":1.0000084639,"language_script":"Latn","minhash_cluster_size":1,"top_langs":"{\"apw_Latn_score\": 1.000008463859558}","num_words":516,"character_repetition_ratio":0.09,"word_repetition_ratio":0.0,"special_characters_ratio":0.218,"stopwords_ratio":0.157,"flagged_words_ratio":0.0,"lang_id_score":0.928,"perplexity_score":500.0,"cluster_detection":1} {"text":"11\n1 Áík'ehgo na'ídíshkid, Ya' Bik'ehgo'ihi'ṉań bichągháshé yó'oyiłkaad née? Dah, da'aṉii doo ágát'éé da. Shíí ałdó' Israelite nṉee nshłįį, Abraham bits'ą́'dí'go hashidolchįį, Benjamin hat'i'íí bits'ą́'dí' gosilį́į́.\n2 Bik'ehgo'ihi'ṉań bichągháshé dabíntsé yídaagołsiníí doo yó'oyiłkaad da. Ya' biyati' bek'e'eshchiiníí Elias yaa nagolṉi'íí doo bídaagonołsį da née? Bik'ehgo'ihi'ṉań yokąąhgo Israel yaa yałti'go gáṉíí,\n3 SheBik'ehń, nṉee binkááyú na'izíidíí nadaistseed, ła'íí naa hi'né'íí biká' dahi'ṉiiłi nagoz'ąą n'íí tadaayozṉil; dashízhą́ isdziih, ła'íí shidizideego nadaagołchi', ṉii.\n4 Áídá' Bik'ehgo'ihi'ṉań nt'é biłṉii? Nṉee gosts'idi doo náhóltagyú ídá'ásíłsįįd, doo Baal be'ilzaahíí yich'į' nádaahilzhish dahíí.\n5 Áík'ehgo díí goldohíí biyi' nṉee Bik'ehgo'ihi'ṉań biłgoch'oba'go da'ayą́hágo ídá'áyiidlaago hayihezṉil.\n6 Biłgoch'oba'íí bee hayihezṉilyúgo, doo nłt'éégo ánádaat'įįłhíí bighą da: doo ágát'éé dayúgo Bik'ehgo'ihi'ṉań biłgoch'oba'íí yuṉáásyú doo ílį́į́ da doleeł. Áídá' nṉee nłt'éégo ánát'įįłhíí bighą hayiṉiiłyúgo doo biłgoch'oba'híí bighą da: doo ágát'éé dayúgo nłt'éégo ánát'įįłíí yuṉáásyú doo ílį́į́ da doleeł.\n7 Hago'at'éégo áídá'? Israel hat'i'íí yiká hádaat'iiníí ch'éh yighą ádáát'įįd; hayihezṉilíí zhą́ nádaidné', áídá' ła'ihíí biṉáá ádaagosdįįd.\n8 (Bek'e'eshchiiníí gáṉííhíí k'ehgo, Bik'ehgo'ihi'ṉań áí da'ałhoshgo nakaihíí k'ehgo natsídaakeesgo ádaabizlaa, biṉáá doo yee daago'įį dago, bijeyi' ałdó' doo yee da'dits'ag dago;) díí jįį t'ah ágádaat'ee.\n9 Ła'íí David gáṉíí, Bił daagonedlįįgo da'iyąąhíí bee bánakí'í'áágo daabiłjizh le', nt'éhéta bidáh siné'go yitis hakaadhíí k'ehgo, da'áí binchǫ'íí bee bich'į' nanáhi'ṉiiłle':\n10 Biṉáá doo nzhógo yee daago'įį dago alṉéhgo doo daago'įį da le', biyíl ndaazíí bighą dahazhį' da'isk'id le'.\n11 Na'ónádishkid áídá', Ya' Israel hat'i'íí nanihezdeehíí doo nádaahidzįį da née? Dah, da'aṉii doo ágát'éé da: ndi nanihezdeehíí biláhyú doo Jews daanlįį dahíí hasdákai, Israel hat'i'íí hasdách'ikaihíí danéé zhą́ daanzįgo dayúweh yiká hádaat'įį doleełhíí bighą.\n12 Israel hat'i'íí nanihezdee n'íí biláhyú ni'gosdzáń biká' nṉee da'it'įįyúgo, ła'íí ch'éh ádáát'įįdíí biláhyú doo Jews daanlįį dahíí da'it'įįyúgo, áí bitisgo Israel hat'i'íí dawa Bik'ehgo'ihi'ṉań yich'į' ninábide'ṉiiłíí biláhyú nṉee dawa da'it'įį doleeł.\n13 K'adíí doo Jews daanohłįį dahíí nohwich'į' yashti', shíí doo Jews daanlįį dahíí bich'į' shi'dol'aadgo shinasdziidíí ílį́į́go áńsį:\n14 Dáhago'at'éégo bił dała' hat'i'íí hasdách'ikaihíí danéé zhą́ daanzįgo dayúweh yiká hádaat'įįgo ádaashłe'go ła' hasdádokah.\n15 Israel hat'i'íí yó'olkaadíí biláhyú ni'gosdzáń biká' nṉee Bik'ehgo'ihi'ṉań bił k'íí nádaasdlįįyúgo, áí Bik'ehgo'ihi'ṉań bich'į' ninábide'ṉiiłííshą' hago'at'éé? Da'itsaahdí' nádaahi'ṉahíí k'ehgo at'éé.\n16 Ná'ast'oodgee dantsé bido'né'ihíí Bik'ehgo'ihi'ṉań baa nané'íí diyįhyúgo, ná'ast'oodíí dawa ałdó' diyįh: ła'íí ch'il bikeghad diyįhyúgo, bits'ádaaz'aahíí ałdó' diyįh.\n17 Jews daanliiníí ch'il olive holzeehíí k'ehgo ádaat'ee; ch'il olive holzéhi bits'ádaaz'aahíí ła' nehestǫ'yúgo, áídí' ni, doo Jew ńlį́į́ dahíí, ch'il olive da'ilįįyú hadajeehíí k'ehgo áńt'éhi, áí naheshch'iizhgee onáni'dotsiiyúgo, áík'ehgo olive bikeghad yenoseełíí ni ałdó' bee nanlwodgo bee nłsééłyúgo;\n18 Olive bits'ádaaz'aahíí doo bich'į' ída'óńdlii da. Ídaóńdliiyúgo bínálṉih, ni ikeghadíí doo nee hiṉaa da, áídá' bíí bee hinṉáá.\n19 Ya' gánṉii née, Shíí áígee onáshi'doltsiihíí bighą its'ádaaz'aahíí nahestǫ'?\n20 Da'aṉii ágát'éé, ndi áí doo da'odląą dahíí bighą nahestǫ', áídá' nihíí ni'odlą' zhą́ bee síńzįį. Áík'ehgo doo bee ída'óńdlii da, áídá' nzhógo godínłsį:\n21 Bik'ehgo'ihi'ṉań doo t'ąązhį' at'éé dago its'ádaaz'aahíí nayiheztǫ', áík'ehgo ídaa gondzą́ą́, ni ałdó' dánko ágánidolíłi at'éé.\n22 Bik'ehgo'ihi'ṉań biłgoch'oba'íí ła'íí bihashke'íí baa natsíńkees: nanihezdeehíí bihashke' yiká'zhį' áile'; áídá' nihíí naa ch'oba', biłgoch'oba'íí da'áík'ehgo biyi' hiṉááłyúgo: áídá' doo ágáńt'éé dayúgo ni ałdó' yó'onidi'aah.\n23 Jews daanliiníí, doo da'odląą dahíí doo dayúweh ye'ádaat'ee dayúgo, ch'il olive biyi' onádaabi'ditsiih: Bik'ehgo'ihi'ṉań zhą́ áík'ehgo ádaabile'go yik'e sitįį.\n24 Olive da'ilįįyú hadajeehíí bits'ą́' nanideshgizhdá' ch'il olive nłt'ééhíí biyi' onánidotsiiyúgo, ch'il olive nłt'ééhíí dabíí bits'ádaaz'aahíí naheztǫ' n'íí biyi' onádaitsiihíí itisgo doo bá nyee da.\n25 Shik'ííyú, doo ídaa da'ohdlíí da doleełgo díí doo bígóżį da n'íí bídaagonołsįįh hádaanohwisht'įį, Israel hat'i'íí łahzhį' doo daago'įį da daasilįį, doo Jews daanlįį dahíí dawa ha'ádokahíí begolzaazhį'.\n26 Áík'ehgo Israel hat'i'íí dawa hasdádokah: bek'e'eshchiiníí gáṉíígo, Siondí' Hasdá'iiṉiiłíí dogaał, áń Jacob hat'i'íí doo Bik'ehgo'ihi'ṉań daidnłsį da n'íí daidnłsįgo ádaabidoliił:\n27 Binchǫ'íí baa nádaagodesii'ą́ą́dá', da'áí iłk'idá' bándaagosii'ą́ą́ ni' yínádaalṉiih doleeł, ṉii.\n28 Yati' baa gozhóni nádaagonoh'aahíí bighą Bik'ehgo'ihi'ṉań Israel hat'i'íí k'ihzhį' ádaizlaa: áídá' daabitaa n'íí hadaiyihezṉilhíí bighą Israel hat'i'íí bił daanzhǫǫ.\n29 Bik'ehgo'ihi'ṉań nt'éhéta kaa yiné'yúgo, dagohíí koká ánṉiidyúgo doo łahgo áná'ṉe' da.\n30 Łah Bik'ehgo'ihi'ṉań doo daahohdląą da ni', áídá' k'adíí Israel hat'i'íí doo da'odląą dahíí biláhyú Bik'ehgo'ihi'ṉań biłgoch'oba'íí nohwaa daadest'ąą:\n31 K'adíí Israel hat'i'íí doo da'odląą da, áík'ehgo Bik'ehgo'ihi'ṉań biłgoch'oba'íí nohwaa daadest'aaníí biláhyú bíí ałdó' Bik'ehgo'ihi'ṉań biłgoch'oba'íí baa daadidot'aał.\n32 Bik'ehgo'ihi'ṉań nṉee dawa doo da'odląą dahíí yich'į' ndaayiṉil, dawa yaa ch'oba' doleełgo.\n33 Bik'ehgo'ihi'ṉań bigoyą'íí hik'e bił ígóziníí biłgo łą́ą́go ch'ída'izkaad! Hagot'éégo nṉee yich'į' godi'aahíí doo hagot'éégo ba'ch'iiłkáah da, bi'at'e'íí doo hagot'éégo bígózį da!\n34 Hadíńshą' nohweBik'ehń binatsekeesíí yígółsį? Hadíńshą' nabineztąąd?\n35 Dagohíí hadíńshą' nohweBik'ehń dant'éhéta yaa yiné', t'ąązhį' dant'éhéta baa náyiné' doleełhíí bighą? Doo hadíń da.\n36 Dawa bits'ą́'dí' daagolį́į́, ła'íí dawa biláhyú daahiṉaa, ła'íí dawa bá daahiṉaa, áń dahazhį' ba'ihégosį doo. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM11.html","date":"2024-04-23T17:34:10Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818732.46\/warc\/CC-MAIN-20240423162023-20240423192023-00163.warc.gz","language":"apw","language_score":1.000005722,"language_script":"Latn","minhash_cluster_size":1,"top_langs":"{\"apw_Latn_score\": 1.0000057220458984}","num_words":707,"character_repetition_ratio":0.103,"word_repetition_ratio":0.0,"special_characters_ratio":0.23,"stopwords_ratio":0.168,"flagged_words_ratio":0.0,"lang_id_score":0.728,"perplexity_score":500.0,"cluster_detection":1} {"text":"11\n1 Shíí Christ be'esh'įįhíí k'ehgo nohwíí ałdó' sheda'oł'įį le'.\n2 Shik'ííyú, nohwa'ihédaansį, dawa bee shénádaałṉiihíí bighą, ła'íí nt'é nohwił ch'íní'ą́ą́ n'íí dánohwił nagosisṉi'híí k'ehgo t'ah bikísk'eh ádaanoht'eehíí bighą.\n3 Áídá' díí bídaagonołsį hasht'į́į́, Christ nṉee daantį́į́gee yá sizįįgo bitsits'inhíí k'ehgo nlįį; ła'íí nṉeehíí isdzáné yá sizįįgo bitsits'inhíí k'ehgo nlįį; ła'íí ałdó' Bik'ehgo'ihi'ṉań Christ yá sizįįgo bitsits'inhíí k'ehgo nlįį.\n4 Nṉee nlíni bitsits'in doo bina'deńtsóozdá' okąąhyúgo, dagohíí Bik'ehgo'ihi'ṉań binkááyú yałti'yúgo, bitsits'in doo yidnłsį dago ánát'įįł.\n5 Áídá' isdzáné bitsits'in doo bina'deńtsóoz dago okąąhyúgo, dagohíí Bik'ehgo'ihi'ṉań binkááyú yałti'yúgo, bitsits'in doo yidnłsį dago ánát'įįł: áí isdzán bitsits'in hilzheedhíí k'ehgo at'éé.\n6 Áík'ehgo isdzán doo bitsits'in bina'deńtsóoz dayúgo bitsizíl k'ínógéésh: áídá' isdzán bitsizíl k'égizhgo dagohíí hilzheedgo yik'ee ídaayándzįyúgo bitsits'in bina'deńtsóoz le'.\n7 Nṉee nlíni bitsits'in doo bina'deńtsóoz bik'eh da, Bik'ehgo'ihi'ṉań be'ilzaahíí nlįįgo ízisgo ye'at'ééhíí ch'í'ṉah áyíłsįhíí bighą: áídá' isdzánhíí nṉee ízisgo ye'at'ééhíí ch'í'ṉah áyíłsį.\n8 Nṉee doo isdzán bits'ą́'dí' alzaa da; ndi isdzánhíí nṉee bits'ą́'dí' alzaa.\n9 Ła'íí nṉee doo isdzán bá ábi'delzaa da; ndi isdzánhíí nṉee bá ábi'delzaa.\n10 Áí bighą isdzán bitsits'in bina'deńtsóoz bik'eh, áí biką' yidits'agíí bebígózįhíí bighą, Bik'ehgo'ihi'ṉań binal'a'á yaaká'dí' daagolííníí daabo'įįhíí ałdó' bighą.\n11 Ágát'éé ndi, nohweBik'ehń binadzahgee nṉee doo hagot'éégo hileeh da, isdzán da'ádįhgo, ła'íí isdzán ałdó' doo hagot'éégo hileeh da, nṉee da'ádįhgo.\n12 Isdzán nṉee bits'ą́'dí' ábi'delzaa, da'ágát'éégo nṉee isdzán bits'ą́'dí' goleehgo ábi'delzaa; ndi dawahá Bik'ehgo'ihi'ṉań bits'ą́'dí' daaleehi ádaat'ee.\n13 Dánohwíí díí nzhogo baa natsídaahkees: ya' isdzán bitsits'in doo bina'deńtsóoz dago Bik'ehgo'ihi'ṉań yokąąhíí dábik'eh née?\n14 Da'ádaant'eehíí bee nohwił ch'ígót'aah, nṉee bitsizíl nṉeezyúgo yik'ee ídaayándzį.\n15 Áídá' isdzán bitsizíl nṉeezíí bee ba'olṉíhi at'éé: bitsizílíí bitsits'in bik'eńłtsóoz doleełgo baa hi'né'.\n16 Áídí' nṉee ła' díí bighą łahadaadit'áh hádaat'įįyúgo, díínko bee bił nadaagołṉi', ádishṉii n'íí k'ehgo ádaant'ee, ła'íí Bik'ehgo'ihi'ṉań daayokąąhgo ha'ánáłséhíí dawa ałdó' yikísk'eh ádaat'ee.\n17 Áídá' díí bee nohwił nagoshṉi'íí nłt'éégo ánádaaht'įįł doo hagot'éégo nohwiłdishṉii da, íła'ánáht'įįhíí bits'ą́'dí' doo nłt'éé daahłeeh da, da'itisgo nchǫ' daahłeeh.\n18 Dantsé baa yashti'íí díínko, ínashood da'okąąh yuṉe' íła'ánáht'įįhgee iłts'ą́'yú daahohkahgo nohwa'ikonsį; áshiłṉiihíí łahzhį' hoshdląą.\n19 Hadíí da'aṉii da'odlaaníí nohwitahyú bebídaagozį doleełhíí bighą iłts'ą́'yú daahohkahíí nohwitahyú begoz'ąą doo.\n20 Dałahágee íła'ánáht'įįhgee nohweBik'ehń doo da'aṉii dilzįhgo bá da'ohsąą da go'į́į́.\n21 Áídá' da'idąągee dahałe dánohwíí nohwi'idánéhi daahsąągo nohwa'ikonsį, nṉee ła' doo hwahá da'iyąą dadá': áí bighą ła' shiṉá' daanlįį, ła'ihíí łą́ą́go da'idląą.\n22 Ya' nohwigową nagoz'ąą yuṉe' doo da'ohsąą da gá? Dagohíí Bik'ehgo'ihi'ṉań daayokąąhgo ha'ánáłséhíí doo bił da'ołtag da née, ła'íí nohwitahyú tédaat'iyéhíí ídaayádaandzįgo ádaahłe' née? Nt'é nohwiłdishṉii áídá'? Ya' díí bighą nohwa'ihénsįgo yashti' doleeł gá? Dah, doo áík'ehgo nohwaa yashti' da.\n23 Nohwitahyú nashaadá' nohwił ch'ígoní'ą́ą́ n'íí nohweBik'ehń shił ch'ígon'áni at'éé, áí díínko, Jesus nohweBik'ehń yik'edaanṉiihíí bílák'edaabistįįdá', da'áí bitł'é'gee báń náidn'ąą:\n24 Áídí' ya'ihénzįgo oskąądá' iłk'édaizné'go gánṉiid, Nkóh, daohsąą; díí shits'í át'éé, nohwá nehestǫ'i: díí bee shínádaadołṉíhgo ánádaaht'įįł.\n25 Da'iyaaníí bikédí'go da'ágát'éégo idee beda'iskaaníí náidnkąągo gánṉiid, Díí idee besikaaníí shidił bee áníidégo Bik'ehgo'ihi'ṉań hik'e nṉee biłgo łángot'aaníí át'éé: náda'ohdlį́hgee bee shínádaadołṉíhgo ánádaaht'įįł.\n26 Díí k'ehgo báń nádaahdįįhgee, ła'íí díí k'ehgo idee bee náda'ohdlį́hgee, nohweBik'ehń daztsaaníí ch'í'ṉah ádaanołsį, nádzáázhį'.\n27 Áí bighą hadíń doo godnłsį dago díí báń yiyąąyúgo, dagohíí díí nohweBik'ehń bi'ide' bee idląąyúgo, nohweBik'ehń bits'í ła'íí bidił yich'į' nihesíí.\n28 Áík'ehgo nṉee dawa ídinel'įįgo zhą́ báń yiyąą ła'íí idee bee idląą le'.\n29 Hadíń doo dábik'ehyú át'éé dadá' iyąąyúgo ła'íí idląąyúgo, áí bee dabíí góyéégo ích'į'godot'ááł, da'aṉii nohweBik'ehń bits'í doo yidnłsį dahíí bighą.\n30 Áí bighą nohwitahyú łáni doo nadaalwod da ła'íí kaa yaa nakai, ła'íí łáni da'iłhosh.\n31 Néé da'aṉii ídaadinel'įį lę́k'eyúgo doo nohwaa yá'iti' da doleeł.\n32 Áídá' nohwaa yá'iti' lę́k'eyúgo nohweBik'ehń nohwił ch'ídaago'aahgo nohwiniidaagodnłsį, ni'gosdzáń biká' nṉee doo bił nohwił ch'ígódeeh da doleełhíí bighą.\n33 Áí bighą, shik'ííyú, da'ohsąągee íła'ánáht'įįhyúgo iłba' nasóohtąą.\n34 Nṉee ła' shiṉá' silįį lę́k'eyúgo gowąyú iyąą le'; áík'ehgo íła'ánáht'įįhíí doo nohwił ch'ígódeeh da. Ła' biká nadaashídołkid n'íí náńsdzáágo hasht'egodeshłííł.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C111.html","date":"2024-04-13T15:16:49Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816820.63\/warc\/CC-MAIN-20240413144933-20240413174933-00608.warc.gz","language":"apw","language_score":1.0000075102,"language_script":"Latn","minhash_cluster_size":1,"top_langs":"{\"apw_Latn_score\": 1.0000075101852417}","num_words":580,"character_repetition_ratio":0.086,"word_repetition_ratio":0.004,"special_characters_ratio":0.225,"stopwords_ratio":0.188,"flagged_words_ratio":0.0,"lang_id_score":0.907,"perplexity_score":500.0,"cluster_detection":1} {"text":"8\n1 K'e'eshchíń daach'okąąhgo hidáń baa hi'ṉiił n'íí baa yashti': daanohwigha hidáń doo godiyįh dago bídaagonlzį. Ndi shí itisgo gonsąą ch'inzįyúgo itisgo da'ích'ídolteeł, áídá' iłgoch'oba'íí ínashood nłdzilgo ábile'.\n2 Dahadíń shí itisgo gonsąą ch'inziníí, bígoch'iłsį le'at'éhi doo ła' bígoch'iłsį da.\n3 Áídá' dahadíń Bik'ehgo'ihi'ṉań bił nzhǫǫyúgo, áń Bik'ehgo'ihi'ṉań bígółsį.\n4 Áík'ehgo k'e'eshchíń daach'okąąhgo hidáń baa hi'ṉiił n'íí daach'iyąąhíí baa yashti', k'e'eshchíń doo da'aṉii hiṉaa dago bídaagonlzį, ła'íí Bik'ehgo'ihi'ṉań dała'á zhą́ gólííníí ałdó' bídaagonlzį.\n5 Yaaká'yú ła'íí ni'gosdzáń biká'yú dant'éhéta daach'okąąhíí, gods daaholzéhi, łą́ą́ ndi, (bich'į' daach'okąąhíí łą́ą́go, ła'íí nadaant'án łą́ą́go daagolį́į́ ndi,)\n6 Néé Bik'ehgo'ihi'ṉań dała'á nohwá gólį́į́, nohwiTaa, áń bits'ą́'dí' dawa daagolį́į́, ła'íí áń bá daahin'ṉaa; ła'íí nohweBik'ehń dała'á gólį́į́, Jesus Christ, áń binkááyú dawa daagolį́į́, ła'íí áń binkááyú daahin'ṉaa.\n7 Da'ágát'éé ndi ínashood doo dawa áí yídaagołsį da: áídá' kú begonyaazhį' ła' k'e'eshchíń zhą́ daach'okąąhíí yídaagołsį ni'; áí hidáń godiyįhgo at'éé daanzįgo hidáń k'e'eshchíń daach'okąąhgo baa hi'ṉiił n'íí daayiyąąyúgo, yuṉáásyú itisgo doo daanłdzil nazįį da daaleeh.\n8 Doo hidáń Bik'ehgo'ihi'ṉań bit'ahgo nohwinoṉííł át'éé da: daahiidąąyúgo doo áí bighą Bik'ehgo'ihi'ṉań binadzahgee itisgo daanjǫǫ da, dagohíí doo daahiidąą dayúgo doo áí bighą Bik'ehgo'ihi'ṉań binadzahgee itisgo daanchǫ' da.\n9 Áídá' ídaa daagonohdząą, nohwi'odlą' daanłdzilhíí bighą hidáń k'e'eshchíń baa hi'ṉiił n'íí daahohyąąyúgo, dánko nṉee bi'odlą' doo daanłdzil dahíí ła' nageehgo ádaahłe'.\n10 Ni, hidáń doo godiyįhgo at'éé da bígonłsíni, k'e'eshchíń náda'okąąhé yuṉe' nnaago nṉee ła', bi'odlą' doo nłdzil dahíí no'įįyúgo, dánko doo hago'at'éé ląą nzįgo bíí ałdó' yiyąą doleeł;\n11 Áík'ehgo shí itisgo gonsąą nńzįhíí bik'izhį' áí nṉee bi'odlą' doo nłdzil dahíí dánko ch'a'otłízh, áń Christ biláhyú nik'isnhi, Christ bá daztsáni.\n12 Nohwik'isn bi'odlą' doo nłdzil dago doo bik'ehyú ágot'eehíí dábik'ehyú át'éé nzįgo ádaabinołsįgo bich'į' nchǫ'go ánádaaht'įįłgo Christ bich'į' nchǫ'go ánádaaht'įįł hileeh.\n13 Áík'ehgo hidáń hishąąhíí bighą shik'isn nanago'yúgo, dánnágódzáázhį' doo itsį' náoshdąą at'éé da, shik'isn doo nanashgéeh hasht'į́į́ dahíí bighą.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C18.html","date":"2024-04-23T05:26:24Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818464.67\/warc\/CC-MAIN-20240423033153-20240423063153-00814.warc.gz","language":"apw","language_score":1.0000059605,"language_script":"Latn","minhash_cluster_size":1,"top_langs":"{\"apw_Latn_score\": 1.0000059604644775}","num_words":285,"character_repetition_ratio":0.09,"word_repetition_ratio":0.0,"special_characters_ratio":0.224,"stopwords_ratio":0.182,"flagged_words_ratio":0.0,"lang_id_score":0.933,"perplexity_score":500.0,"cluster_detection":1} {"text":"11\n1 Łahn Jesus okąąh lę́'e; ąął oskąądná' bitsiłke'yu dała'á gábiłṉii, SheBik'ehń, da'ohiikąąhgo nohwił ch'ígon'áah, John bitsiłke'yu yił ch'ígon'ąą lę́'ehíí k'ehgo.\n2 Áík'ehgo Jesus gáṉíí, Da'ołkąąhgee gádaadidołṉiił, NohwiTaa yaaká'yú dahsíńdaahń, Nizhi'íí dilzįhgo bígózįh le'. Nant'án ńlį́į́híí begodowáh. Hago'at'éégo ánṉiiyú yaaká'yú benagowaahíí k'ehgo ni'gosdzáń biká'yú ałdó' begodolṉííł.\n3 Dajįį biigha daahiidaaníí nohwá ágonłsį́.\n4 Nohwinchǫ'híí nohwá da'izlíné ánándle'; nohwíí ałdó' nṉee nchǫ'go nohwich'į' ádaadzaahíí baa nádaagodent'aah. Nanohwída'dintaah yuṉe' onohoṉííł hela'; áíná' nchǫ'go at'ééhíí bich'ą́'zhį' hanánohwihi'ṉííł.\n5 Jesus gádaabiłṉii, Tł'é'ís'ahgo nohwíí ła' dánko nit'eké bich'į' nṉáhgo gábiłńṉiił, Shit'éké, báń dijolé taagi shá ch'íhinjáh;\n6 Ła' shit'ekéhi shaa nyaaná' doo hat'íí bá'dishné' da.\n7 Bigową yuṉe' nit'ekéhíí dánko gániłdiṉiih, Doo nashíńłtł'og da: ałk'iná' dáádítį́h da'dintą́ą́, shichągháshé bił shiijééd; doo hago'at'éégo nádishdáhgo dahat'íhíta naa nshné' da.\n8 Gádaanohwiłdishṉii, Áí nṉeehń nádiidáhgo nṉee ídókeedíí dahát'į́į́gee yaa yiné', doo bit'ekéhíí zhą́ bighą da, dayúweh ídókeedhíí bighą.\n9 Áík'ehgo gádaanohwiłdishṉii, Da'dołkeed, áík'ehgo hat'íí daadołkeedíí nohwaa hi'né'hi at'éé; nadaanołtaad, áík'ehgo hat'íí bíka daanołtaadihíí nádaadołné'hi at'éé; dáádítį́h ńdaanołts'į, áík'ehgo nohwá ch'í'ítįįhi at'éé.\n10 Hadń ídókeedń baa hi'né'hi at'éé; hadń nantaadń hat'íí yíka ntaadíí náidiné'hi at'éé; hadń dáádítį́h ńyinłts'įhń bá ch'í'ítįįhi at'éé.\n11 Nohwitahyú ła' nṉee biye' golíni, biye' báń bíyókeedyúgo, ya' tséégo yaa yi'aah gá? Dagohíí łóg bíyókeedyúgo, ya' tł'iishgo yaa yiłteeh gá?\n12 Dagohíí iyęęzh bíyókeedyúgo, ya' ch'ígodahistasgo yaa yiłteeh gá?\n13 Daanołchǫ' ndi nohwichągháshé nłt'éhi baa hi'né'íí bídaagonołsįyúgo, itisgo nohwaa natsekeesgo nohwiTaa yaaká'yú dahsdaahń hadń Holy Spirit bíyókeedíí yaa yiné'hi at'éé.\n14 Jesus ch'iidn doo yałti' dahíí hainyood lę́'e. Ch'iidn habi'dinodzoodná' nṉee doo yałti' da n'íí hadzii; áík'ehgo nṉee dała'adzaahíí bił díyadaagot'ee.\n15 Áíná' ła' gádaaṉii, Ch'iidn nant'án Beélzebub holzéhi binawodíí bee Jesus ch'iidn hainihiyood.\n16 Ła'ihíí nayídaantaahgo gádaaṉii, Yaaká'gé' godiyįhgo be'ígóziníí nohwił ch'í'ṉah ánle'.\n17 Áíná' Jesus, áí nṉee natsídaakeesíí yígółsįgo gáyiłṉii, Nṉee iłch'į' t'ekédaas'anihíí dabíí iłch'į' nanádaagonłkaadyúgo da'izlį́į́ hileeh; nṉee dała' naháztaaníí dabíí iłk'ídahnájahyúgo doo aṉahyú begonowáh át'éé da.\n18 Áík'ehgo Satan dabíí ích'į' naná'idziidyúgo hagoshą' yebik'ehíí bínágoṉaał doleeł? Ni Beélzebub bee ch'iidn haniyóód daashiłdołṉiihíí bighą ádishṉii.\n19 Shíí Beélzebub bee ch'iidn haniisoodyúgo, nohwíí daanohwiye'íí hadń bee ch'iidn hadainiyood áíná'? Áík'ehgo daanohwiye'íí ch'í'ṉah ádaanohwile'.\n20 Áíná' Bik'ehgo'ihi'ṉań binawodíí bee ch'iidn haniisoodyúgo, da'aṉiigo Bik'ehgo'ihi'ṉań nohwitahyú ałk'iná' nant'aa.\n21 Nṉee nłdzili yenagonłkaad doleełíí ałk'iná' dahyoné'go bigową yiṉádéz'įįyúgo, dawahá bíyééhíí doo hago aṉéh da:\n22 Áíná' ła' nṉee bitisgo nłdzilihi bich'į' nanálwodgo isná ábidlaayúgo, yenagonłkaadíí ya'ołíí n'íí bich'ą́' náyidinṉiiłgo nṉee yitah'iṉiih.\n23 Hadń doo bił gonsht'įį dahń shich'į' got'įį'hi at'éé; hadń doo bił dała'á ná'áshdle' dahń shich'ą́' ts'iłtįįgo áile'.\n24 Spirit nchǫ'íí nṉee yiyi'gé' háyááná' tú ádįhyú aanádaał, hayú hanayóołíí yíka ntaago; áíná' doo hagee dahíí bighą gáṉíí, Shigowąyú hagé' níyáá n'ííyú nádésdzá.\n25 Bigową n'íí nłt'éégo nágolzhoogo dawahá nzhǫǫgo neheshjaayú nádzá.\n26 Áík'ehgo spirits gosts'idi daanchǫ'i yił nakai, bíí bitisgo daanchǫ'ihi, áí gową yuṉe' yił ha'akáhgo áígee ndaagoleeh: áík'ehgo nṉee iłtséná' át'éé n'íí bitisgo at'éé hileeh.\n27 Jesus t'ah yałti'ná' ła' isdzán dała'ách'ít'éé biyi'gé' hadziigo Jesus gáyiłṉii, Isdzán bibishch'id biyi'gé'go síńlįįgo nnłbe' n'íí biyaa gozhǫ́ǫ́ doleeł.\n28 Áíná' Jesus gáṉíí, Hadń Bik'ehgo'ihi'ṉań biyati' yidits'ago yikísk'eh at'ééhń, áńgo biyaa gozhǫ́ǫ́ doleeł.\n29 Nṉee łą́ą́go dała'adzaaná' Jesus gáṉíí nágodidzaa, Dázhǫ́ nchǫ'go daałinolt'įįłi: godiyįhgo be'ígóziníí yíka daadéz'įį; áíná' be'ígóziníí doo bił ch'í'ṉah ádaalṉe'hi at'éé da, Bik'ehgo'ihi'ṉań binkááyú na'iziidi n'íí, Jonas holzéhi, nṉee bich'į' be'ígózįh alzaahíí zhą́.\n30 Jonas nṉee Nínevehgee daagolííníí bich'į' be'ígózįh alzaahíí k'ehgo shíí, nṉee k'ehgo Niyááhíí, daałinolt'įįłíí bich'į' be'ígózįh doleeł.\n31 Bik'ehgo'ihi'ṉań nṉee yándaago'aahíí bijįį isdzán nant'ánihi hayaadé'go nyááhń hizįįgo daałinolt'įįłíí yaa yałti'go, Shíí shitisgo daanchǫ' ni', didoṉiił: áń dázhǫ́ ńzaadgé' ńyáá, Sólomon bigoyą' yidits'į́hgo; áíná' k'adíí Sólomon bitisgo ánsht'éhi niyáá.\n32 Aayá'iti'gee nṉee Nínevehgee daagolį́į́ n'íí daahizįįgo nṉee daałinolt'įįłíí yaa yádaałti'go, Nohwíí nohwitisgo daanchǫ' ni', daadidoṉiił; Nínevehgee daagolííníí Jonas yałti'go daidezts'ąąná' binchǫ'íí yich'ą́'zhį'go ánádaasdzaa; áíná' k'adíí Jonas bitisgo ánsht'éhi niyáá.\n33 Doo hadń ik'ah kǫ'íí yidiłtłaadgo nagont'į'yú nyiłt'áah da, dagohíí doo táts'aa yił yaa nyí'aah da, áíná' ik'ah kǫ'íí biká' dahnásiłt'ááhyú daach'iłt'aah, áík'ehgo hayíí ha'áhikáhíí áí kǫ'íí daayo'įį doleeł.\n34 Kiṉáá'íí kits'í bikǫ'i at'éé: kiṉáá nłt'ééyúgo kits'í dahot'éhé bikǫ' golíni at'éé; áíná' doo nłt'éé dayúgohíí kits'íhíí dahot'éhé diłhiłi at'éé.\n35 Áík'ehgo ádaagots'idząą, dahyúgo kiyi' ná'dindíín n'íí kich'ą́' diłhił nádleeh.\n36 Kits'í dahot'éhé biyi' adindíínyúgo, hayú doo diłhiłgo baa dahgoz'ąą dayúgo, kits'í dahot'éhé bich'ą́'idindíín doo, ik'ah kǫ'íí bich'ą́'idindíínhíí k'ehgo.\n37 Jesus t'ah yałti'ná' Phárisee nlínihi, Shił ináá, biłṉii: áík'ehgo Jesus itah iyąągo nezdaa.\n38 Jesus Phárisees bi'at'e'híí k'ehgo dá doo táádígisé itah iyąągo nezdaago Pháriseehíí bił díyagot'ee lę́'e.\n39 Jesus gábiłṉii, Nohwíí Phárisees daanołíni, idee ła'íí its'aa biká'yú zhą́ táádaałgis; áíná' nohwiyi'yú aadaach'ihi'ṉiiłíí ła'íí daanchǫ'íí zhą́ begoz'ąą.\n40 Nohwíí doo daagonołsáni da, hadń nohwits'í áyíílaahń shą' da'áń nohwiyi'ihíí ałdó' áyíílaa?\n41 Dawahá nohwijíí biyi'gé' nłt'ééhíí nṉee bá daadołné'; áík'ehgo dawahá nohwá nłt'éé doleeł.\n42 Phárisees daanołíni, nohwá góyéé doleeł! tł'oh mint holzéhi, ła'íí rue holzéhi, ła'íí tł'oh iłtah at'ééhíí dágonenanyú iłk'é'ṉilgo dała'á Bik'ehgo'ihi'ṉań baa nádaałné', áíná' nłt'éégo ágot'eehíí doo bikísk'eh ádaanołt'ee da, Bik'ehgo'ihi'ṉań bił'ijóóníí doo baa natsídaałkees da: áí bee ádaanołt'ee doleeł ni', ła'ihíí doo baa daayołṉah dago.\n43 Phárisees daanołíni, nohwá góyéé doleeł! nohwíí Jews ha'ánáłséh nagozṉil yuṉe' nṉee ízisgo ádaat'eehíí dahnádinbįhyú itah dahnasółtąągo zhą́, ła'íí nahi'ṉiih nagoz'ąąyú nohwich'į' ádaach'iṉiigo nohwił daagozhǫ́ǫ́.\n44 Begoz'aaníí ye'ik'eda'iłchíhi ła'íí Phárisees daanołíni, daanołshǫǫ ádaagonoł'íni, nohwá góyéé doleeł! łe'ch'izhjeegíí doo daat'įį dahíí ga'ádaanołt'ee, áí łe'ch'izhjeegíí biká' ch'ích'ihikáh, dá doo bídaagoch'iłsinégo.\n45 Ła' Jews bich'į' begoz'aaníí nłt'éégo yígółsini Jesus gáyiłṉii, Iłch'ígó'aahíí, ágánṉiiyú nohwíí ałdó' ánohwiłnṉii.\n46 Jesus gáṉíí, Begoz'aaníí nłt'éégo bídaagonołsini, nohwíí ałdó' nohwá góyéé doleeł! heeł ndaazi nṉee biká' dahda'ohołheeh, áíná' nohwihíí dázhǫ́ da'ayą́hágo ndi doo bich'odaałṉii da.\n47 Nohwíí nohwá góyéé doleeł! nohwitaa n'íí Bik'ehgo'ihi'ṉań binkááyú nada'iziidi nadaistseedi łe'shijeegíí biká' dahat'íhíta bee bínádaach'ilṉihíí ádaagołe'.\n48 Nohwitaa n'íí ánádaat'įįł n'íí nohwił dábik'ehgo ch'í'ṉah ádaał'įį: daanohwitaa n'íí Bik'ehgo'ihi'ṉań binkááyú nada'iziidíí nadaistseed, nohwíí łe'shijeegíí biká' dahat'íhíta bee bínádaach'ilṉihíí ádaagołe'.\n49 Áí bighą Bik'ehgo'ihi'ṉań bigoyą'íí gánṉiid lę́'e, Binkááyú nada'isiidíí ła'íí shinadaal'a'á koch'į' daadish'aa, ła' nadaach'iłtseed doleeł, ła'íí biniidaagoch'idile' doleeł:\n50 Áík'ehgo ni'gosdzáń alzaagé' godezt'i'go Bik'ehgo'ihi'ṉań binkááyú nada'iziidi dawa bidił nada'ijóółíí, daałinolt'įįłíí bik'izhį' didot'aał,\n51 Ábel zesdįįgé' Zekarías zesdįįzhį' nnágont'i'go, Zekaríasíí bech'okąąhíí biká' dahnási'ṉiłíí goz'aaníí ła'íí kįh biyi' da'ch'okąąhíí bigizhgee daztsąą lę́'e: da'aṉii ádaanohwiłdishṉii, daałinolt'įįłíí bik'izhį' didot'aał.\n52 Begoz'aaníí nłt'éégo bídaagonołsini, nohwá góyéé doleeł! nohwíí igoyą' bich'į' bená'igisé nádaadołtąą: nohwíí doo ha'ałkáh daná' nṉee ha'akáh doleeł n'íí t'ąązhį' ádaanołsį.\n53 Jesus ágáṉííná' begoz'aaníí ye'ik'eda'iłchíhi ła'íí Phárisees daanlíni bá daagoshchįįdgo łą́ą́go nayídaadiłkid:\n54 Yá nakída'ił'áágo, k'izé hadzii daanzįgo, dahat'íhíta yik'izhį' daidi'aahíí bighą.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK11.html","date":"2024-04-15T05:52:02Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816942.33\/warc\/CC-MAIN-20240415045222-20240415075222-00827.warc.gz","language":"apw","language_score":1.0000013113,"language_script":"Latn","minhash_cluster_size":1,"top_langs":"{\"apw_Latn_score\": 1.000001311302185}","num_words":971,"character_repetition_ratio":0.056,"word_repetition_ratio":0.0,"special_characters_ratio":0.221,"stopwords_ratio":0.137,"flagged_words_ratio":0.0,"lang_id_score":0.896,"perplexity_score":500.0,"cluster_detection":1} {"text":"9\n1 Ya' doo Christ binal'a'á itah nshłįį da gá? Ya' doo dawahá shá bił ch'í'otąą da gá? Ya' doo Jesus Christ nohweBik'ehń biláhyú shinasdziid daanohłįį da gá?\n2 Ła' bich'į' doo Christ binal'a'á nshłįį dayúgo, nohwíí nohwich'į' áí nshłįį go'į́į́: nohweBik'ehń biyati' bee nohwich'į' yashti' n'íí biláhyú hasdánohwido'ṉilhíí bighą Christ binal'a'á nshłįįgo shígózį.\n3 Díí bee ádáyáshti', hadíń nashídiłkidyúgo:\n4 Ya' néé Christ binal'a'á daandliiníí da'iidąągo doo nohwá goz'ąą da gá?\n5 Ya' isdzán ínashood daanlíni bił ndaan'ṉehgo bił nahiikaigo doo nohwá goz'ąą da gá, ła' nadaal'a'ihíí, nohweBik'ehń bik'isyú, hik'e Céphas ádaadzaahíí k'ehgo?\n6 Ła'íí ya' shíí hik'e Barnabas zhą́ behihi'ṉaahíí bighą doo na'idziid da ndi doo hago'at'éé dago nohwá goz'ąą gá?\n7 Hadíń dabíí na'izṉilgoshą' silááda nlįį? Hadíń dahts'aa k'eidnláágo binest'ą'íí doo yiyąą dashą'? Hadíń dibełį́į́ yiṉádez'iiníí bibe' doo yidlą́ dashą'?\n8 Ya' dashíí zhą́ ádishṉii gá? Bik'ehgo'ihi'ṉań yegos'aaníí ałdó' áṉíí go'į́į́.\n9 Bik'ehgo'ihi'ṉań yegos'aaníí Moses binkááyú nohwich'į' alzaahíí gáṉíígo bek'e'eshchįį, Iłch'íhgee magashi tł'oh nagháí nyí'ił'eesíí doo bizé' na'iłt'éh da, ṉii. Ya' díí dá magashi zhą́ yaa natsekeesgo aṉíí née?\n10 Dagohíí néé nohwaa natsekeesgo aṉíí née? Da'aṉii nohwá bek'e'eshchįį: nṉee nágodzįįzíí nest'áń nyohołíígo nágodzįįz, ła'íí iłch'ihíí ałdó' tł'oh nagháí nyohołíígo at'į́į́.\n11 Áík'ehgo nohwitahyú Holy Spirit bits'ą́'dí' nłt'ééhíí bee nohwił ch'ídaagosiit'ąądá', ni'gosdzáń biká' nandeehíí nohwaa daanohné'yúgo, ya' nohwił dík'eh ádaagot'ee née?\n12 Ła' nṉee dant'éhéta bídaandįhíí nohwaa daanohné' daanohwiłṉiigo bá goz'ąąyúgo, ya' nééhíí doo ágádaan'ṉiigo nohwá goz'ąą da gá? Da'ágát'éé ndi doo hak'i ída'ónkeed da ni', Christ baa yati' baa gozhóni bidáhgee doo nadaagonłtł'og da doleełhíí bighą dawahá bidag ádaant'ee.\n13 Kįh biyi' da'ch'okąąhíí biyi' dilzįhgo ádaagot'eehíí nayik'ída'iziidíí hidáń Bik'ehgo'ihi'ṉań baa hi'ṉiiłíí łahzhį' daayiyąąhíí ya' doo bídaagonołsį da née? Ła'íí dawahá beda'okąąhíí biká' dahi'ṉiiłgee nada'iziidíí hidáń Bik'ehgo'ihi'ṉań áígee baa hi'ṉiiłíí łahzhį' daayiyąą ałdó'.\n14 Áík'ehgo hadíń yati' baa gozhóni yaa nadaagolṉi'íí da'áí yits'ą́'dí' yedaahiṉaago nohweBik'ehń bándaagoz'ąą.\n15 Shíí ałdó' díí bee shá goz'ąą ndi doo hak'i be'asdzaa da: k'adíí doo ágádaashohłe' dishṉiigo nohwich'į' k'e'eshchii da: doo shich'į' nahi'ṉiiłgo da yati' baa gozhóni baa yashti'go be'ánsht'eehíí shits'ą́' náidoné' át'éé da, dahyúgohíí shiṉá' shizes‐hįį ndi nzhǫǫ.\n16 Yati' baa gozhóni baa nagoshṉi' ndi doo áí bighą ída'oshdlii da: áí na'idziidíí shaa det'ąąhíí bighą dáshíni'ąąyú áshłéhgo, yati' baa gozhóni doo baa nagoshṉi' dayúgo goyééhíí bee shich'į' goz'ąą!\n17 Díí na'idziidíí dashíí hásht'į́į́go ánásht'įįłyúgo, bighą shich'į' nahi'ṉiił: áídá' dashíí doo hasht'į́į́ da ndi ashłe'yúgo, díí na'idziidíí shaa det'ąąhíí bighą ashłe'.\n18 Nt'é shich'į' nahi'ṉííł áídá'? Díínko, Christ baa yati' baa gozhóni baa nagoshṉi'dá' doo áí bighą nahi'ṉííł da, áík'ehgo yati' baa gozhóni yaa yałti'íí nshłįįgo, áí bighą shich'į' nahi'ṉííłgo shá begoz'ąą ndi doo be'ánásht'įįł da.\n19 Nṉee doo ła' binal'a'á nshłįį da ndi, nṉee dawa binal'a'á nshłįįgo ádeshdlaa, nṉee łą́ą́go Christ bich'į'go honshbįįhíí bighą.\n20 Jews daanliiníí bich'į' Jew nṉeehíí k'ehgo ádeshdlaa, Jews daanlíni Christ bich'į'go honshbįįhíí bighą; Jews bich'į' begoz'aaníí yikísk'eh ádaat'eehíí k'ehgo ádeshdlaa, begoz'aaníí yikísk'eh ádaat'eehíí Christ bich'į'go honshbįįhíí bighą;\n21 Jews bich'į' begoz'aaníí doo yikísk'eh ádaat'ee dahíí k'ehgo ádeshdlaa, begoz'aaníí doo yikísk'eh ádaat'ee dahíí Christ bich'į'go honshbįįhíí bighą, (Bik'ehgo'ihi'ṉań yegos'aaníí doo bikísk'eh ánsht'ee da doo dishṉii da, ndi Christ yegos'aaníí be'ánsht'ee.)\n22 Doo daanłdzil dahíí bich'į' doo nłdzil dahíí k'ehgo ádeshdlaa, doo daanłdzil dahíí Christ bich'į'go honshbįįhíí bighą: nṉee dawa bich'į' dabíí k'ehgo á'denszį ni', dahagot'éégo ła' hasdakáh doleełhíí bighą.\n23 Áík'ehgo be'ánásht'įįł, yati' baa gozhónihíí bighą, áí bits'ą́'dí' shíí ałdó' nohwiłgo itah shiyaa gozhǫ́ǫ́ doleełhíí bighą.\n24 Iłhanách'idikahgee dawa hadíí iłhandeskaihíí dała'á aadilwodíí gonłṉéé goz'ąąhíí doo bídaagonołsį da née? Áík'ehgo daagonołṉeehíí bighą nádohkeeh.\n25 Itah nagolzéhíí dawahá bee ídaagodząą, ch'ah hobįįhíí daayołbįįhíí bighą. Áí ch'ah hobįįhíí da'as'ah hichǫǫhi ndi ágádaat'įįh; áídá' nééhíí doo hichǫǫhi daahonlbįįhíí bighą ádaahiit'įįh.\n26 Áík'ehgo hayú na'idzogíí doo bígonsį dahíí k'ehgo doo hishwoł da; na'íńłts'iníí da'adzaayú diłts'įhíí k'ehgo doo dists'įh da:\n27 Áídá' shits'í hát'ííníí dawa baa gonsąą, na'íńłts'įhíí k'ehgo shits'í ts'íyaa bił onasts'į beshik'ehíí bighą: doo ágásht'įįł dayúgo yati' baa gozhóni baa yásiłtihíí bikédí'go dánko shíí ndi ch'ínáshi'dilt'e'.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C19.html","date":"2024-04-22T02:38:35Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818072.58\/warc\/CC-MAIN-20240422020223-20240422050223-00065.warc.gz","language":"apw","language_score":1.0000076294,"language_script":"Latn","minhash_cluster_size":1,"top_langs":"{\"apw_Latn_score\": 1.0000076293945312}","num_words":608,"character_repetition_ratio":0.076,"word_repetition_ratio":0.0,"special_characters_ratio":0.228,"stopwords_ratio":0.225,"flagged_words_ratio":0.0,"lang_id_score":0.949,"perplexity_score":500.0,"cluster_detection":1} {"text":"10\n1 Díí bikédé'go Jesus ła' gosts'idin hanayíṉilíí bádn dá nakigo nlaago kįh nagozṉilyú hayú deyaa shįyú odaihes'a'.\n2 Jesus gádaabiłṉii, Nest'ą' dázhǫ́ łą́ą́go nest'ąąná' nada'iziidíí doo hwoi da: áík'ehgo nest'ą' yeBik'ehń bich'į' da'ołkąąhgo gádaabiłdołṉiił, Nada'iziidíí ninest'ą' nádaayihigeeshyú daadnł'áá.\n3 Dahdołkáh: ba' bitahyú dibełį́į́ bizhaazhé k'ehgo daanohwideł'a'.\n4 Bestso bizis, izis bena'iltiníí, dagohíí nohwikee ik'e'an dahdaadołné' hela': itínyú daahołkáhyú nṉee da'adzaayú doo bił nadaagołṉi' da.\n5 Gową yuṉe' ha'ałkaigee iłtsé gádaadołṉiih doleeł, Iłch'į'gont'ééhíí díí gową yuṉe' be'ágót'éé le'.\n6 Nṉee nłt'éégo at'ééhíí áígee sidaayúgo nohwił iłch'į'gont'ééhíí yił nlįį doo: áíná' nṉee doo hwaa ágát'éé da lę́'eyúgo, nohwił iłch'į'gont'ééhíí dánohwíí nohwíyéé nádodleeł.\n7 Gową yuṉe' ha'ałkaigee, da'áígee dinołbįh le'gá, áígee dahat'íhíta nohwá daach'idiné'íí daahołsąągo, ła'íí dahat'íhíta nohwá náda'ch'iłsįįhíí daahołdląągo: hadń na'iziidíí bich'į' na'i'ṉiiłgo goz'ąą. Doo daazhógo gotahkaigo da.\n8 Dahagee kįh gozṉilgee ha'ałkaigo, áígee hádaanohwich'it'įįyúgo, idáń nohwidáhgee daach'izné'íí daahołsąą doleeł:\n9 Áígee daanezgaihíí nádaahołsiihgo bich'į' gádaabiłdołṉiił, Bik'ehgo'ihi'ṉań bilałtł'áhgee daanliiníí itah daałeehgo nohwá ch'ígót'i'.\n10 Dahagee kįh gozṉilgee ha'ałkaigo, áígee doo hádaanohwich'it'įį dayúgo, áígee da'ditinyú nołkahgo gádaadidołṉiił,\n11 Daagonołįįgee dá łeezh zhą́ ndi nohwikee bídaahitł'į́híí k'eda'ildéh, áí bee doo hádaanohwiłt'įį da bígózįh doo, ndi díí bídaagonołsį, Bik'ehgo'ihi'ṉań bilałtł'áhgee daanliiníí itah daałeehgo nohwá ch'ígót'i' ni'.\n12 Shíí nohwił nagoshṉi', Bik'ehgo'ihi'ṉań yándaago'aahíí bijįį Sódom biniigodilṉe'íí bitisgo áí kįh gozṉilíí biniigodolṉiił.\n13 Korázingee daagonołiiníí, nohwá góyéé doleeł! Bethsáidagee daagonołiiníí, nohwá góyéé doleeł! Nohwitahyú ízisgo ánágot'įįłíí Tyre ła'íí Sídongee ágágodzaayúgo, áígee daagolííníí doo áníiná' nak'ą' dich'ízhé bik'inazlaaná' iłch'ii yiyi' naháztąągo binchǫ'íí yich'ą́'zhį' ádaasdzaa doleeł ni'.\n14 Bik'ehgo'ihi'ṉań nṉee yándaago'aahíí bijįį Tyre ła'íí Sídon bitisgo nohwiniigodidolṉiił.\n15 Nohwíí, Capérnaumgee daagonołiiníí, yaaká'zhį'go hanohwidi'ṉiiłíí, nohwíí ch'iidntahzhį'go nohwidido'ṉił.\n16 Hadń daanohwíyésts'aaníí shíí shíyésts'ąą ałdó'; hadń daanohwich'ołaahíí shíí ałdó' shich'ołaa; hadń shich'ołaahíí shides'a'ń ałdó' yich'ołáhi at'éé.\n17 Gosts'idinhíí bił daagozhǫ́ǫ́go nákaigo gádaaṉii, NohweBik'ehń, nizhi'íí binkááyú ch'iidn ndi benohwik'eh.\n18 Jesus gádaabiłṉii, Ch'iidn nant'án, Satan holzéhi, yaaká'gé' hada'didla'híí k'ehgo gódah ch'íńgo'go hish'įį ni'.\n19 Shíí tł'iish ła'íí ch'ígodahistas doo ła' łanohwile' dago, ła'íí nohwik'edaanṉiihíí binawod bitisgo nohwinawod golį́į́go nohwaa godini'ą́ą́; áík'ehgo doo hat'íí nohwiṉí'dółṉíh át'éé da.\n20 Da'ágát'éé ndi ch'iidn da'ádaadołṉiiyú ánádaat'įįłíí doo da'áí zhą́ baa nohwił daagozhǫ́ǫ́ da le'; áíná' yaaká'yú daanohwizhi' ágolaahíí baa nohwił daagozhǫ́ǫ́ le'.\n21 Áíná' Jesus Holy Spirit bee bił gozhǫ́ǫ́go gánṉiid, ShiTaa, yaaká'zhį' ła'íí ni'zhį' nant'án ńlínihi, díí iłch'ígót'aahíí nṉee daagoyą́ą́go bił ídaagozínihíí baa ch'ananł'į' n'íí mé' ga'ádaat'eehíí bich'į' ch'í'ṉah áńlaahíí ba'ahénsį: da'áík'ehgo ágot'ee, shiTaa; da'áík'ehgo háńt'įįgo ágónlaahi.\n22 ShiTaa bich'ą́'gé'go dawa shaa hi'ṉííł: doo hadń shíí Bik'ehgo'ihi'ṉań biYe' nshłíni shígółsini at'éé da, shiTaa zhą́; doo hadń shiTaa yígółsini at'éé da, shíí biYe' nshłíni zhą́, ła'íí dahadń shiTaa bich'į' bígózįhgo áshłe'íí ałdó' shiTaa yígółsį.\n23 Bitsiłke'yu zhą́ yich'į' adzaago gáyiłṉii, Hadń hat'íí daał'iiníí daayo'iiníí biyaa gozhǫ́ǫ́ doleeł:\n24 Shíí nohwił nagoshṉi', doo ałch'ídé Bik'ehgo'ihi'ṉań binkááyú nada'iziidi ła'íí nant'án daanlíni daał'iiníí daayiłtséh hádaat'įį ndi doo hwaa daayiłtsąą da; daadołts'agíí daidits'į́h hádaat'įį ndi doo hwaa daidezts'ąą da.\n25 Begoz'aaníí nłt'éégo yígółsini ła' Jesus hat'íí nayíntaahgo gáṉíígo hizį', Iłch'ígó'aahíí, hago ashṉe'go ihi'ṉaa doo ngonel'ąą dahíí bee hinshṉaa doleeł?\n26 Jesus gáṉíí, Begoz'aaníí hago'at'éégo k'e'eshchįį? Hóńzhiigo hat'íí nił'idi'ṉii?\n27 Nṉeehíí gáṉíí, Bik'ehgo'ihi'ṉań neBik'ehń nijíí dawa bee nił nzhǫǫ le', niyi'siziiníí dawa bee, ninawodíí ła'íí ninatsekeesíí dawa bee; na'ashhahgé' gólííníí nił nzhǫǫ le', dáni ídił njǫ́ǫ́híí k'ehgo.\n28 Jesus gánábiłdo'ṉiid. Da'áígee ádíńṉiid: díí bee áńt'ééyúgo hinṉáá doleeł.\n29 Begoz'aaníí nłt'éégo yígółsini nṉee binadzahgee nzhǫǫ ádil'įį hat'į́į́go Jesus gánáyiłdo'ṉiid, Na'ashhahgé' gólííníí nṉiihíí, hat'íí nṉiigo ánṉii?\n30 Jesus hananádziigo gáṉíí, Ła' nṉee Jerúsalemgé' Jériko yuyaa higaałyú nṉee da'n'įįhi bik'idahishjeedgo dawahá bíyééhíí bich'ą́' nádaidnṉilgo yóíyahgo biṉí'da'disṉihná' bich'ą́' onákai, k'azhą́ datsaahgo da'akú ndaabistįįná'.\n31 Okąąh yebik'ehi áí itín yuyaa higaałyú, áí nṉee sitiiníí yiłtsąą, ndi łahzhiṉéégo łédnyaago ch'ínyáá lę́'e.\n32 Ła' nṉee Levi hat'i'íí nlíni ałdó' áí nṉee sitiiníí yiłtsąą, ndi áń ałdó' łahzhiṉéégo ya'ishhah ch'ínánádzaa.\n33 Áíná' ła' nṉee Samáritan nlíni higaałyú, áí nṉee sitiiníí yiłtsąągo yaa nyáá; áík'ehgo yaa ch'oba'go,\n34 Ik'ah ła'íí wine biłgo hagee bídaant'oodgee yik'i yaa daayiziidgo yik'ída'disdiz, áígé' Samáritanhíí dabíí bitúlgayé yiká' dahyistįįgo ná'ch'injahyú yinłtį́į́, áík'ehgo nłt'éégo áyíłsį lę́'e.\n35 Iskąą hik'e bizhaali, penny holzéhi, naki hayiné'go ná'ch'injahíí yebik'ehń yaa yinné' gáyiłṉiigo, Díí nṉeehń shá nłt'éégo áńłsį: díí zhaali naa niné'íí bitisyú izlįįyúgo, nich'į' naná'dihishṉił, nánsdzaago.\n36 Áí nṉee taagihíí hayíihíí nṉee be'nest'įįdihíí ba'ashhahgé' gólį́į́híí k'ehgo ábíílaa ńnzį?\n37 Begoz'aaníí nłt'éégo yígółsiníí gáṉíí, Nṉee biłgoch'ozbaadíí. Jesus gábiłṉii, Dahnṉáh, ni ałdó' ágáńt'įį le'.\n38 Ch'okaahyú Jesus ła' gotahzhį' oyáá: áígee isdzán Martha holzéhi bigowąyú ńyáágo, ha'ánṉáh biłṉiigo ha'ayáá.\n39 Ákóṉe' Martha bik'isn, Mary holzéhi, Jesus yit'ahgé' nezdaa ni'yú, biłch'ígó'aahíí yíyésts'ąągo.\n40 Martha łą́ą́go nabi'dintł'ogo Jesus yaa nyáágo gáṉíí, SheBik'ehń, ya' shik'isn doo shich'oṉii dago dasahn na'isiidíí doo nił hago'at'éé da née? Nik'isn bich'onṉii, biłńṉe'.\n41 Jesus gábiłṉii, Martha, Martha, nani'dintł'ogíí zhą́ łą́ą́go baa natsíńkees:\n42 Áíná' dała'á zhą́ ízisgo ilíni; áí Mary nágodn'ąą, doo hago'at'éégo bich'ą́' nádi'né' da.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK10.html","date":"2024-04-14T23:03:33Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816904.18\/warc\/CC-MAIN-20240414223349-20240415013349-00676.warc.gz","language":"apw","language_score":0.9999988079,"language_script":"Latn","minhash_cluster_size":1,"top_langs":"{\"apw_Latn_score\": 0.9999988079071045}","num_words":725,"character_repetition_ratio":0.043,"word_repetition_ratio":0.0,"special_characters_ratio":0.22,"stopwords_ratio":0.142,"flagged_words_ratio":0.0,"lang_id_score":0.937,"perplexity_score":500.0,"cluster_detection":1} {"text":"5\n1 Áík'ehgo da'osiidląądhíí bighą nohwinchǫ'íí bits'ą́'zhį' ch'ínánohwiṉilgo Jesus Christ nohweBik'ehń biláhyú Bik'ehgo'ihi'ṉań nkegohen'ááníí yee nohwineł'į́į́:\n2 Jesus biláhyú nohwi'odlą'íí bee Bik'ehgo'ihi'ṉań biłgoch'oba'íí goz'ąą yuṉe' hah'agóót'i'go nohwá alzaa ałdó', áí biyi' yuṉe' nasiidzįį, ła'íí Bik'ehgo'ihi'ṉań ízisgo ye'at'ééhíí łahdí' nohwíyéé doleełíí ndaahóndliigo baa nohwił daagozhǫ́ǫ́.\n3 Doo da'áí zhą́ da, Christ bighą nohwiniidaagonłt'éé ndi baa nohwił daagozhǫ́ǫ́; koniigonłt'ééhíí kóni' k'eh ách'íłsiníí ákółsįhíí bídaagonlzįhíí bighą;\n4 Ła'íí kóni' k'eh ách'íłsiníí ko'at'e' nłt'éégo áyíłsį, ła'íí ko'at'e' nłt'ééhíí Bik'ehgo'ihi'ṉań ízisgo ye'at'ééhíí łahdí' kóyéé doleełíí nch'ołíígo ákółsį:\n5 Ła'íí Holy Spirit nohwaidin'ááníí biláhyú Bik'ehgo'ihi'ṉań bił daanjǫǫhíí nohwijíí behalk'iłhíí bighą áí ndaahóndliihíí begolṉe', áík'ehgo doo baa yádaandzį da doleeł.\n6 Doo hagot'éégo ích'odaahi'ṉii dadá', Bik'ehgo'ihi'ṉań t'ah doo daadinlzį dadá', da'áígee biká' ngonyáágo Christ nohwá daztsąą.\n7 Nṉee dábik'ehyú át'ééhíí ndi doo hadíń yá datsaah at'éé da; dagohíí ła' nṉee nłt'éégo at'ééhíí yá datsaah shįį.\n8 Áídá' t'ah nchǫ'go ádaant'eedá' Christ nohwá daztsąą, áí bee Bik'ehgo'ihi'ṉań bił daanjǫǫhíí nohwił ch'í'ṉah áyíílaa.\n9 Áík'ehgo bidił bee Bik'ehgo'ihi'ṉań binadzahgee dábik'ehyú ádaant'ee daasiidlįįgo, da'aṉiigo áń binkááyú Bik'ehgo'ihi'ṉań bihashke'íí bee nohwiniidaagodilṉe' doleeł n'íí bits'ą́'nohwide'ṉił.\n10 T'ah Bik'ehgo'ihi'ṉań bi'iṉa' daandlįįdá' biYe' daztsąąhíí bee bił k'íí nádaasiidlįį lę́k'eyúgo, áí bitisgo bił k'íí daasiidlįįgo biYe' nohwiyi' hiṉaahíí bighą hasdánohwiido'ṉił.\n11 Doo áí zhą́ da, Jesus Christ nohweBik'ehń biláhyú Bik'ehgo'ihi'ṉań baa nohwił daagozhǫ́ǫ́, da'áń biláhyú Bik'ehgo'ihi'ṉań bił k'íí nádaasiidlįį.\n12 Díí k'ehgo nko ágót'įįd, nṉee dała'á, Adam holzéhi, bee ni'gosdzáń biká' nchǫ'íí ła'íí nchǫ'íí biláhyú da'itsaahíí bengonyáá; áík'ehgo nṉee dawa da'itsaahíí bee bich'į' godeyaa, nṉee dawa nchǫ'go ánádaat'įįłhíí bighą:\n13 (Bik'ehgo'ihi'ṉań yegos'aaníí doo hwahá alṉe' dadá' nchǫ'íí ni'gosdzáń biká' benagowaa, ndi begoz'aaníí da'ádįhyú nṉee nchǫ'go ádáát'įįd ndi doo bándaagot'a' da.\n14 Áídá' Adam dehezṉa'dí' Moses naghaazhį' da'itsaahíí bik'ehgo nagowaa lę́k'e, nṉee Adam iłsiihíí k'ehgo doo da'iłsiih da ndi; Adam da'itsaah zhiṉéégo nṉee dawa yá sizįį lę́k'e, ndi ła' dogaał doleełíí ihi'ṉá zhiṉéégo nṉee dawa yá hizį'.\n15 Bik'ehgo'ihi'ṉań daazhógo kainé'íí doo Adam iłsiihíí bił łełt'ee da: nṉee dała'á, Adam holzéhi, iłsiihíí bighą nṉee łą́ą́go da'itsaahíí bee bich'į' godeyaa, áídá' áí bitisgo Bik'ehgo'ihi'ṉań biłgoch'oba'íí ła'íí áí biláhyú kainé'íí, nṉee dała'á Jesus Christ holzéhi biláhyú, nṉee łą́ą́go ihi'ṉaahíí yaa daidez'ąą.\n16 Ła'íí daazhógo kaa hi'né'íí doo áí nṉee nchǫ'go adzaa n'íí áile'íí bił łełt'ee da: áí nṉee dała'á iłsiihíí bił ch'ígódeehgo áile', ndihíí łą́ą́go nda'hesiidá' daazhógo kaa hi'né'íí Bik'ehgo'ihi'ṉań binadzahgee dábik'ehyú ádaach'it'éégo áile'.\n17 Áík'ehgo nṉee dała'á, Adam holzéhi, iłsiihíí bighą da'itsaahíí bik'ehgo nagowaa, áí nṉee dała'á binkááyú; áí bitisgo nṉee dała'á, Jesus Christ holzéhi, binkááyú nṉee Bik'ehgo'ihi'ṉań biłgoch'oba'íí dázhǫ́ ch'ída'izkaadíí daayit'įįh, ła'íí dábik'ehyú ágot'eehíí daazhógo kainé'íí ałdó' daayit'įįh, áík'ehgo dawahá yitis daanlįįgo daahiṉaa doleeł.)\n18 Áík'ehgo nṉee dała'á iłsiihíí bighą nṉee dawa baa yá'iti'go bił ch'ígódeeh; ła'íí nṉee dała'á dábik'ehyú át'ééhíí biláhyú Bik'ehgo'ihi'ṉań binadzahgee nṉee dawa dábik'ehyú ádaat'eego daahiṉaa doleeł, áí Bik'ehgo'ihi'ṉań daazhógo nṉee yaa daidez'áni at'éé.\n19 Nṉee dała'á doo áłdi'ṉiiyú át'éé dahíí bee łą́ą́go doo bik'ehyú ádaat'ee da daasilįį, da'áík'ehgo nṉee dała'á áłdi'ṉiiyú át'ééhíí bee łą́ą́go dábik'ehyú ádaat'eego ádaadolṉiił.\n20 Jews bich'į' begoz'aaníí bengonyáágo nda'iłsiihíí łą́ą́ silįį. Áídá' nda'iłsiihíí łą́ą́ silįįyú Bik'ehgo'ihi'ṉań biłgoch'oba'íí itisgo łą́ą́go begoz'ąą:\n21 Nda'iłsiihíí bighą da'itsaahíí bik'ehgo nagowaa lę́k'e, da'áík'ehgo dábik'ehyú ágot'eehíí bee Bik'ehgo'ihi'ṉań biłgoch'oba'íí bik'ehgo nagowaa, ła'íí nṉee Jesus Christ nohweBik'ehń biláhyú ihi'ṉá doo ngonel'ąą dahíí yee daahiṉaa doleeł.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM5.html","date":"2024-04-23T18:06:06Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818732.46\/warc\/CC-MAIN-20240423162023-20240423192023-00302.warc.gz","language":"apw","language_score":1.000009656,"language_script":"Latn","minhash_cluster_size":1,"top_langs":"{\"apw_Latn_score\": 1.0000096559524536}","num_words":498,"character_repetition_ratio":0.117,"word_repetition_ratio":0.0,"special_characters_ratio":0.223,"stopwords_ratio":0.229,"flagged_words_ratio":0.0,"lang_id_score":0.961,"perplexity_score":500.0,"cluster_detection":1} {"text":"5\n1 Nṉee daantį́į́gee Jesus, Christ nlįįgo yodlaaníí, Bik'ehgo'ihi'ṉań bizhaazhé nlįį: áík'ehgo dahadíń nohwiTaa bił nzhooníí, bizhaazhé ałdó' bił nzhǫǫ.\n2 Bik'ehgo'ihi'ṉań nohwił daanzhǫǫgo, ngon'ááníí bikísk'eh ádaant'eeyúgo, áí bee Bik'ehgo'ihi'ṉań bichągháshé nohwił daanzhǫǫgo bídaagonlzį.\n3 Bik'ehgo'ihi'ṉań ngon'ááníí bikísk'eh ách'ít'ééhíí, áń koł nzhóni at'éé: áń ngon'ááníí bikísk'eh ách'ít'ééhíí doo nyee da.\n4 Dahadíń Bik'ehgo'ihi'ṉań bizhaazhé nliiníí ni'gosdzáń biká' ágot'eehíí yitis nlįį: nohwi'odlą'íí bee ni'gosdzáń biká' ágot'eehíí bitis daandlįį.\n5 Hadíń ni'gosdzáń biká' ágot'eehíí yitis nlįį? Dahadíń Jesus Bik'ehgo'ihi'ṉań biYe' nlįįgo yodlaaníí zhą́.\n6 Jesus Christ tú hik'e dił biłgo bee nyáá, doo dá tú zhą́ bee da; tú hik'e dił biłgo bee nyáá. Holy Spirit da'aṉii nlįįhíí bighą da'aṉiigo baa nagolṉi'.\n7 Taagi yaaká'yú da'aṉiigo baa nadaagolṉi', nohwiTaa, hik'e Yati' nlíni, ła'íí Holy Spirit: áí taagihíí dała'áhi at'éé.\n8 Taagi ni'gosdzáń biká' da'aṉiigo baa nadaagolṉi', Holy Spirit, hik'e tú, ła'íí dił: díí taagihíí dáłełt'eego ádaaṉii.\n9 Nṉee nadaagolṉi'íí hódaayélts'ąą, áídá' Bik'ehgo'ihi'ṉań nagolṉi'íí itisgo ádaanzįgo hódaayélts'ąągo nłt'éé: áí nagolṉi'íí dabíí biYe' yaa nagolṉi'híí át'éé.\n10 Dahadíń Bik'ehgo'ihi'ṉań biYe' yodlaaníí, dabíí da'aṉii na'goṉi'go yígółsį: dahadíń Bik'ehgo'ihi'ṉań doo yodląą dahíí, łé'iłchoogo áyíłsį; biYe' yaa nagolṉi'íí doo yodląą dahíí bighą.\n11 Díínko yaa nagolṉi'íí át'éé, Bik'ehgo'ihi'ṉań ihi'ṉaa doo ngonel'ąą dahíí nohwaa daidez'ąą, díí ihi'ṉaahíí biYe' yiyi' golį́į́.\n12 Dahadíń Bik'ehgo'ihi'ṉań biYe' yigoyiłį́į́híí ihi'ṉaa doo ngonel'ąą dahíí yee hiṉaa; dahadíń Bik'ehgo'ihi'ṉań biYe' doo yigoyiłį́į́ dahíí doo áík'ehgo hiṉaa da.\n13 Díí k'e'eshchiiníí nohwíí, Bik'ehgo'ihi'ṉań biYe' daahohdlaaníí nohwich'į' k'e'eshchįį; ihi'ṉaa doo ngonel'ąą dahíí bee daahinohṉaa bídaagonołsį doleełhíí bighą, ła'íí Bik'ehgo'ihi'ṉań biYe' bizhi' dayúweh daahohdląą doleełgo.\n14 Díínko bee bada'óndlii, nt'éhéta biká da'ohiikąąh, bíí hát'ííníí bik'ehgoyúgo, nohwidits'ag:\n15 Nt'éhéta biká da'ohiikąąhgee nohwidits'ago bídaagonlziyúgo, biká da'ohiikąąhíí daasiit'įįdgo bídaagonlzį.\n16 Dahadíń bik'isn nchǫ'íí doo bighą da'itsaah dahíí ye'at'į́į́go yo'įįyúgo, yighą okąąh le', áík'ehgo nchǫ'íí doo bighą da'itsaah dahíí ye'ádaat'iiníí Bik'ehgo'ihi'ṉań ihi'ṉaahíí bá baa daide'aah doleeł. Nchǫ'híí bighą da'itsaahíí gólį́į́: áí bighą hadíń okąąh le' doo dishṉii da.\n17 Doo bik'ehyú ánách'ot'įįł dahíí dawa nchǫ'ihíí át'éé: áídá' nchǫ'íí doo bighą da'itsaah dahíí gólį́į́.\n18 Dahadíń Bik'ehgo'ihi'ṉań bizhaazhé nliiníí doo nchǫ'go at'į́į́ dago bídaagonlzį; Bik'ehgo'ihi'ṉań biYe' nłt'éégo bistįį, áík'ehgo nchǫ'i nlįįhń doo bíhi'náh dago ábíłsį.\n19 Bik'ehgo'ihi'ṉań bits'ą́'dí' daandlįįgo bídaagonlzį, áídá' ni'gosdzáń dágoz'ąą nt'éégo nchǫ'i nlįįhń yebik'eh.\n20 Bik'ehgo'ihi'ṉań biYe' nyáágo nohwił ídaagozįgo ádaanohwizlaahíí bídaagonlzį, Bik'ehgo'ihi'ṉań da'aṉii nlíni bídaagonlzį doleełgo; dabíí da'aṉii nlíni biyi' daagondlįį, biYe', Jesus Christ biyi' daagondlįį. Díí Bik'ehgo'ihi'ṉań da'aṉíhi, ła'íí ihi'ṉaa doo ngonel'ąą dahíí át'éé.\n21 Shichągháshé, nadn'áí bee daach'okąąhíí bits'ą́'zhį' ádaanoht'ee. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/J15.html","date":"2024-04-13T01:09:17Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816465.91\/warc\/CC-MAIN-20240412225756-20240413015756-00218.warc.gz","language":"apw","language_score":1.0000085831,"language_script":"Latn","minhash_cluster_size":1,"top_langs":"{\"apw_Latn_score\": 1.0000085830688477}","num_words":374,"character_repetition_ratio":0.128,"word_repetition_ratio":0.0,"special_characters_ratio":0.227,"stopwords_ratio":0.144,"flagged_words_ratio":0.0,"lang_id_score":0.918,"perplexity_score":500.0,"cluster_detection":1} {"text":"2\n1 Nohwik'ííyú, Jesus Christ nohweBik'ehń nádáhíí ła'íí bich'į' íła'ádaahi'ṉe' doleełíí baa yádaahiilti'go nánohwohiikąąh,\n2 Spirit at'éé daach'iṉiihíí bee, yati' bee, dagohíí naltsoos nohwits'ą́'dí' daach'iṉiihíí bee, Christ nadáhíí bijįį iłk'idá' bee nohwaa gonyáá ba'ikodaanohsiyúgo, doo nohwił nagoki da le', doo łą́ą́go natsídaahkees da le'.\n3 Doo hagot'éégo nṉee ła' nohwich'į' nach'aa da le': áí bijįį doo hwaa baa gowáh da, ntsé nṉee łáni nanánihidéh doleełgo zhą́, ła'íí nṉee dázhǫ́ nchǫ'i ye'at'éhi ch'í'ṉah hileeh, áń da'ílíí hileeh doleełgo gozlíni;\n4 Áń Bik'ehgo'ihi'ṉań daabidi'ṉiihíí ła'íí dawahá daach'okąąhíí dawa yich'į' na'iziidgo yitisgo ídéstįį doleeł, Bik'ehgo'ihi'ṉań daach'okąąh goz'ąą yuṉe' Bik'ehgo'ihiṉań ídiłdi'ṉiigo dahsdaa doleeł.\n5 Ya' doo bínádaałṉiih da, t'ah nohwił nashkaidá' díí baa nohwił nagoshṉi' ni'?\n6 Dázhǫ́ nchǫ'i ye'at'éhi t'ah nt'é t'ąązhį' botą'íí bídaagonołsį, ch'í'ṉah alṉe'íí t'ah doo hwahá biká' ngoṉáh da.\n7 Nchǫ'go ágot'eehíí doo bígózį da n'íí iłk'idá' na'iziid: t'ąązhį' botą'íí k'ihzhį' alzaazhį' t'ąązhį' botą' doleeł.\n8 Áníita dázhǫ́ nchǫ'i ye'at'éhi ch'í'ṉah hileeh, áń nohweBik'ehń biyol bee bidizołheeł, nádaałgee bits'ą́'dindláádíí bee bidizołheeł:\n9 Áí nchǫ'i ye'at'éhi, ch'iidn nant'án, Satan holzéhi, higháhgo ábile', áń binawod golį́į́go godiyįhgo be'ígóziníí ła'íí ízisgo áná'ol'įįłhíí k'ehgo áná'ol'įį ágodil'įį doleeł,\n10 Áí nchǫ'i ye'at'éhihíí na'ich'aahíí yił higháh, áí bee nṉee nadaach'aa doleełgo; áí nṉeehíí da'aṉii ágot'eehíí bił daanzhǫǫyúgo hasdakáh le'at'éhi, doo hádaat'įį dahíí bighą da'ílíí hileeh.\n11 Doo hádaat'įį dahíí bighą Bik'ehgo'ihi'ṉań natsekees k'izé'idiłteehíí biká'zhį' ádaile', áík'ehgo łé'ichoohíí daayodląą doleeł:\n12 Áík'ehgo nṉee da'aṉii ágot'eehíí doo daayodląą dago nchǫ'go ágot'eehíí bił daanzhooníí dawa ch'iidn bikǫ' diltłi' yuyaa bándaagodot'aał.\n13 Shik'ííyú, Bik'ehgo'ihi'ṉań bił daanohshóni, Holy Spirit hadaanohwihezṉilgo ła'íí da'aṉii ágot'eehíí daahohdląągo dantsé godeyaadá' Bik'ehgo'ihi'ṉań hasdánohwiṉiiłgo nohwá ngon'ą́ą́, áí bighą dábik'ehn nohwighą Bik'ehgo'ihi'ṉań ba'ihédaandzį doleełgo at'éé:\n14 Jesus Christ nohweBik'ehń bits'ą́'dindláádíí bił daanohwíyéé doleełgo yati' baa gozhóni bee nohwich'į' yádaahiilti'íí bee nohwíká ánṉiid.\n15 Áík'ehgo shik'ííyú, nłdzilgo nasozįį, nohwiyati' bee dagohíí nohwinaltsoos bee nohwił ch'et'ááníí daahohohtą'.\n16 Jesus Christ nohweBik'ehń dabíí, Bik'ehgo'ihi'ṉań nohwiTaa biłgo, bił daanjǫǫhíí, ła'íí biłgoch'oba'íí biláhyú dábik'ehn hadag ádaanohwiłsiníí ła'íí nzhǫǫgo ágot'eehíí nihóndliigo ádaanohwiłsiníí,\n17 Áń nohwijíí yuṉe' nkegohen'ą́ą́go ádaanohwiłsį, ła'íí nłt'éégo ánádaaht'įįł hik'e nłt'éégo yádaałti' doleełgo nadaanołwodgo ádaanohwile'.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/H22.html","date":"2024-04-21T21:32:59Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817819.93\/warc\/CC-MAIN-20240421194551-20240421224551-00024.warc.gz","language":"apw","language_score":1.0000082254,"language_script":"Latn","minhash_cluster_size":1,"top_langs":"{\"apw_Latn_score\": 1.000008225440979}","num_words":315,"character_repetition_ratio":0.08,"word_repetition_ratio":0.0,"special_characters_ratio":0.22,"stopwords_ratio":0.187,"flagged_words_ratio":0.0,"lang_id_score":0.941,"perplexity_score":500.0,"cluster_detection":1} {"text":"6\n1 Nt'é daan'ṉii doleeł áídá'? Ya' Bik'ehgo'ihi'ṉań biłgoch'oba'íí łą́ą́go begoz'ąą doleełhíí bighą nchǫ'íí dayúwehyú baa nahiikai doleeł née?\n2 Dah, da'aṉii doo ágát'éé da. Hagot'éégo nohwinchǫ'íí bich'į' dasiitsąądá' dayúwehyú nchǫ'íí biyi' nahiikai doleeł?\n3 Ya' díí doo bídaagonołsį da née? Daanohwigha baptize ádaanohwi'deszaahíí Jesus Christ bił dała'á daasiidlįįgo, baptism bee áń bił dasiitsąąhi at'éé.\n4 Áík'ehgo łebi'doltįįhíí k'ehgo baptism bee bił dasiitsąądí' bíí bił łenohwido'ṉil: áík'ehgo nohwiTaa binawod dák'a'at'éhi bee Christ daztsąądí' naadiidzaahíí k'ehgo néé ałdó' nohwe'iṉa' áníidégo ánálzaahíí bikísk'eh hiidaałgo dábik'eh.\n5 Áík'ehgo Jesus bił dała'á daasiidlįįgo bił dasiitsąądá' dabíí daztsąądí' naadiidzaagee ałdó' dała'á bił daandlįį doleeł:\n6 Díínko bídaagonlzį, nohwinchǫ'íí be'ádaant'eehíí dawa bił ch'íhideeh doleełgo, ła'íí nchǫ'íí doo dayúweh bi'isna' daandlįį da doleełhíí bighą nchǫ'íí be'ádaant'ee n'íí tsį'iłna'áhi biká' Christ bił bínohwi'deskał.\n7 Hadíń daztsąąhíí nchǫ'íí doo dayúweh bi'isna' nlįį da.\n8 Néé Christ bił dasiitsąąyúgo, bił daahin'ṉaa doleełgo daahohiidląą:\n9 Christ daztsąądí' naadiidzaago doo dananátsaah dago bídaagonlzį; da'itsaahíí doo dayúweh botą' da.\n10 Jesus nchǫ'go ágot'eehíí bighą daztsąą, dałandigee ąął łayiilaago: áídá' hiṉaahíí Bik'ehgo'ihi'ṉań zhiṉéégo hiṉaa.\n11 Da'áík'ehgo ídaa natsídaahkees, nohwíí ałdó' nchǫ'go ágot'eehíí bich'į' dasohtsąą, áídá' Jesus Christ biláhyú Bik'ehgo'ihi'ṉań bá daahinohṉaa.\n12 Áí bighą nohwits'í datsaahíí doo nchǫ'íí bich'į' bił ch'í'nótįįh hela', ágádaanoht'eeyúgo nchǫ'íí nohwebik'eh doleeł, nohwits'í nchǫ'go hádaat'iiníí doo bikísk'eh ádaanoht'ee da le'.\n13 Nohwits'í doo ła' ndi bee nchǫ'go ágot'eehíí bich'į' bídaałnaa da le', doo bee nchǫ'go ádaanoht'ee da le': áídá' nṉee nanezna'dí' naadiikaihíí k'a'at'éégo nohwinchǫ'híí bighą nanesona' ndi k'adíí hasdáhkaigo daahinohṉaa, áík'ehgo Bik'ehgo'ihi'ṉań bich'į' ídídaał'naa le', ła'íí nohwits'í dawa Bik'ehgo'ihi'ṉań bich'į' bídaałnaa le', áí bee dábik'ehyú ádaanoht'ee le'.\n14 Begoz'aaníí doo nohwebik'eh da, áídá' Bik'ehgo'ihi'ṉań biłgoch'oba'íí nohwebik'ehi at'éé: áík'ehgo nchǫ'íí doo dayúweh nohwebik'eh da le'.\n15 Hago'at'éé áídá'? Begoz'aaníí doo nohwebik'eh da, áídá' Bik'ehgo'ihi'ṉań biłgoch'oba'íí nohwebik'ehíí bighą ya' dayúweh nchǫ'go ánádaahiit'įįł née? Dah, da'aṉii doo ágát'éé da.\n16 Ya' díínko doo bídaagonołsį da née? Hadíń bikísk'eh ádaanoht'ee doleełhíí bighą baa ídaadesoht'ąąyúgo, áí bánada'ohsiidhi at'éé; nchǫ'íí baa ídaadesoht'ąąyúgo da'itsaahíí nohwidahyú begoz'ąą, áídá' Bik'ehgo'ihi'ṉań baa ídaadesoht'ąąyúgo dábik'ehyú ágot'eehíí nohwidahyú begoz'ąą.\n17 Áídá' Bik'ehgo'ihi'ṉań ba'ihégosį, łah nchǫ'go ágot'eehíí bánada'ohsiid ni', ndi yati' bee nohwił ch'ígót'ááníí nohwijíídí' bikísk'eh ádaanoht'ee daasolįį.\n18 Áík'ehgo nchǫ'íí doo hagot'éégo be'ádaanoht'ee da daasolįįhíí bighą dábik'ehyú ágot'eehíí bánada'ohsiidíí daasolįį.\n19 Yati' dabígózinéhi bee yashti', doo áík'ehgo yashti' dayúgo doo nohwił ígózį da doleeł ni': nohwits'í ła' bee nchǫ'go na'idáhi ła'íí nchǫ'go ágot'eehíí dayúweh iłk'edaahitł'į́į́łíí bich'į' ídídaał'naa ni'; k'adíí da'ágát'éégo nohwits'í dawa bee dábik'ehyú ágot'eehíí bich'į' ídídaał'naa le', áík'ehgo nłt'éégo hadaanohwidiléh doleeł.\n20 Nchǫ'go ágot'eehíí bánada'ohsiidá' dábik'ehyú ágot'eehíí doo hagot'éégo be'ádaanoht'ee da ni'.\n21 Ánádaaht'įįdíí k'adíí bik'ee ídaayádaanohdzįhíí nt'é bee daasoht'įįd? Ágádaat'eehíí ąąłgee da'itsaahíí begoz'ąą.\n22 Áídá' k'adíí nchǫ'íí doo hagot'éégo be'ádaanoht'ee da, ła'íí Bik'ehgo'ihi'ṉań bánada'ohsiidíí daasolįį, áík'ehgo nłt'éégo hadaanohwidile', áí ąąłgee yaaká'yú dahazhį' ihi'ṉaahíí begoz'ąą.\n23 Konchǫ'íí da'itsaahíí bideṉá nahi'ṉiił, áídá' Bik'ehgo'ihi'ṉań dahazhį' ihi'ṉaahíí kaidoné', Jesus Christ nohweBik'ehń biláhyú.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM6.html","date":"2024-04-18T10:14:37Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817206.28\/warc\/CC-MAIN-20240418093630-20240418123630-00453.warc.gz","language":"apw","language_score":1.0000091791,"language_script":"Latn","minhash_cluster_size":1,"top_langs":"{\"apw_Latn_score\": 1.0000091791152954}","num_words":434,"character_repetition_ratio":0.097,"word_repetition_ratio":0.0,"special_characters_ratio":0.224,"stopwords_ratio":0.212,"flagged_words_ratio":0.0,"lang_id_score":0.904,"perplexity_score":500.0,"cluster_detection":1} {"text":"3\n1 Áík'ehgo Jew nlíni nt'é bee itisgo at'éé? Circumcise áko'delzaahíí hant'é ílį́į́?\n2 Dawa bee dázhǫ́ ílį́į́hi at'éé: dantségee Jews daanliiníí Bik'ehgo'ihi'ṉań biyati' baa daadest'ąąhi at'éé.\n3 Ła' doo da'odląą dayúgohíí? Ya' doo da'odląą dahíí bighą Bik'ehgo'ihi'ṉań doo da'áłch'iṉiiyú át'éhi át'éé da née?\n4 Dah, da'aṉii doo ágát'éé da: nṉee daantį́į́gee łéda'iłchoo ndi Bik'ehgo'ihi'ṉań da'aṉiihi nlįįgo bígózį le'; bek'e'eshchiiníí Bik'ehgo'ihi'ṉań yich'į' yałti'go gáṉíí, Dábik'ehyú áńt'éégo niyati' bee nígózį doleeł, ła'íí dahagee dahadíń ni'iłtahyúgo bitis nnléeł, ṉii.\n5 Áídá' doo bik'ehyú ádaant'ee dahíí Bik'ehgo'ihi'ṉań dábik'ehyú át'ééhíí ch'í'ṉah áyíłsiyúgo hant'é daan'ṉii? Bik'ehgo'ihi'ṉań bidenáágo nohwiniidaagodile'yúgo, ya' áí bighą doo bik'ehyú nohwich'į' at'éé da daan'ṉii née? (Ágádishṉiigo ni'gosdzáń biká' nṉee k'ehgo yashti'.)\n6 Dah, da'aṉii doo ágát'éé da: Bik'ehgo'ihi'ṉań doo bik'ehyú át'éé dayúgo, hagot'éégo ni'gosdzáń biká' nṉee yándaago'áah doleeł?\n7 Łé'ishchoohíí Bik'ehgo'ihi'ṉań da'aṉiigo at'ééhíí ch'í'ṉah áyíłsįgo ízisgo at'ééhíí áí bee bígózįyúgo, nt'é bighą shíí nshchǫ'híí k'ehgo shaa yałti'go shángo'áah?\n8 (Ła' nṉee nohwiṉí'daadiłṉíhgo nohwaa ch'iṉii daaṉii,) Nłt'ééhíí bengowáhíí bighą nchǫ'go ádaahiit'įį le', daan'ṉiigo nohwá ádaagozlaa. Nṉee ádaanohwiłṉiihíí bándaagont'aahíí dábik'eh.\n9 Áík'ehgo hago'at'éé? Ya' néé Jews daandliiníí itisgo shinjééd née? Dah, doo ágát'éé da: nṉee dawa, Jews daanliiníí ła'íí doo Jews daanlįį dahíí nchǫ'íí bi'isna' daanlįįgo iłk'idá' ch'í'ṉah ádaasiidlaa;\n10 Bek'e'eshchiiníí gáṉíí, Doo hadíń dábik'ehyú át'éé da, dah, dała'á ndi doo ła' da:\n11 Doo hadíń bił ígózį da, doo hadíń Bik'ehgo'ihi'ṉań yiká déz'įį da.\n12 Dawa k'ihzhį'go ádaasdzaa, dawa doo da'ílį́į́ da daasilįį; doo hadíń nłt'éégo ánát'įįł da, dah, dała'á ndi doo ła' da.\n13 Bidayi'híí nṉee łe'sitįįhi bił ch'í'otąąhíí k'ehgo at'éé; bizaadíí bee k'izéda'diłteehgo yádaałti'; ch'osh bik'asda' yee na'iłtseedhi bizé' yuṉe' benagoz'ąą:\n14 Yati' be'okáałíí ła'íí yati' koṉí'daadiłṉi'íí bizé' bee hadaalk'ił:\n15 Da'dizołhééłzhį' daadijaadgo daahikéeh:\n16 Hayú nadaakaiyú biké'dinááyú da'iłchǫǫhíí hik'e iniidaagodile'íí benagoz'ąą:\n17 Nkegohen'ááníí begoz'ąąhíí doo yídaagołsį da:\n18 Bik'ehgo'ihi'ṉań doo daidnłsį da, doo yaa natsídaakees da, ṉii, bek'e'eshchiiníí.\n19 Jews bich'į' begoz'aaníí áṉííhíí nṉee da'áí bitł'ááhzhį' ádaat'eehíí yich'į' áṉíígo bídaagonlzį: áík'ehgo nṉee daantį́į́gee doo hagot'éégo ídaa yánádaalti' da doleeł, ła'íí ni'gosdzáń biká' nṉee dawa Bik'ehgo'ihi'ṉań binadzahgee doo dábik'ehyú ádaat'ee dago bándaago'áah doleeł.\n20 Nṉee doo ła' Jews bich'į' begoz'aaníí yikísk'eh ánát'įįłíí zhą́ bighą Bik'ehgo'ihi'ṉań binadzahgee dábik'ehyú át'éé da: begoz'aaníí áṉííhíí bighą nchǫ'go ánách'ot'įįłíí bígoch'iłsį.\n21 Nṉee Jews bich'į' begoz'aaníí doo yikísk'eh at'éé da ndi hagot'éégo Bik'ehgo'ihi'ṉań binadzahgee dábik'ehyú át'éé doleełíí k'adíí nohwił ch'í'ṉah alzaa, áí doo áníidá' begoz'aaníí bek'e'eshchiiníí baa na'goṉi', ła'íí Bik'ehgo'ihi'ṉań binkááyú nada'iziid n'íí yaa nadaagosṉi';\n22 Díínko yaa nadaagosṉi', Jesus Christ ch'odląągo Bik'ehgo'ihi'ṉań binadzahgee dábik'ehyú ách'ít'éé, da'odlaaníí dawa ágádaat'ee; nṉee ła' doo łahgo at'éé da, dawa dáłełt'ee:\n23 Nṉee dawa nchǫ'go ádaadzaago Bik'ehgo'ihi'ṉań ízisgo ye'at'éhíí dáyich'į' nihikáh;\n24 Áídá' binchǫ'íí bits'ą́'zhį' Christ Jesus ch'ínádaiṉil, áík'ehgo Bik'ehgo'ihi'ṉań baa daach'oba'go dábik'ehyú ádaat'éhi daayiłṉii, doo nt'é bighą nahi'ṉíłi da:\n25 Bik'ehgo'ihi'ṉań Jesus zideego bidiłíí bee nṉee binchǫ'íí yá nahi'ṉiił doleełgo yił'áad, áí daayodląągo binchǫ'híí bighą baa nágodet'aa doleełgo; áí bighą Bik'ehgo'ihi'ṉań dábik'ehyú át'ééhíí nṉee bich'į' ch'í'ṉah alzaa, áń ńzaadyú bádaagoho'aałgo nṉee nchǫ'go ánádáát'įįdíí doo yił ołtag da;\n26 Bik'ehgo'ihi'ṉań dabíí dábik'ehyú át'ééhíí díí goldohíí biyi' nṉee bich'į' ch'í'ṉah alṉe'go, dishṉii: dabíí dábik'ehyú át'éhi nlįįgo ch'í'ṉah alṉe'go, ła'íí dahadíń Jesus yodląąhíí dábik'ehyú át'éé yiłṉíhi at'éé.\n27 Ídaa ch'odlíígo yách'iłti'íí hayú begoz'ąą? Doo hayú begoz'ąą da. Hant'é bighą? Ya' dakó nłt'éégo ánách'ot'įįłhíí bighą Bik'ehgo'ihi'ṉań binadzahgee dábik'ehyú ách'ít'éé née? Dah, ki'odlą'íí zhą́ bighą.\n28 Áík'ehgo díí bídaagosiilzįįd, nṉee Jews bich'į' begoz'aaníí doo yikísk'eh at'éé da ndi bi'odlą'híí bighą Bik'ehgo'ihi'ṉań dábik'ehyú át'éhi biłṉii.\n29 Ya' Bik'ehgo'ihi'ṉań Jews daanliiníí zhą́ daabokąąhíí nlįį née? Doo Jews daanlįį dahíí ałdó' daabokąąhíí nlįį ya'? Ha'oh, doo Jews daanlįį dahíí ałdó':\n30 Bik'ehgo'ihi'ṉań dała'á nlįį, áík'ehgo nṉee circumcise ádaabi'deszaahíí bi'odlą'híí bighą Bik'ehgo'ihi'ṉań dábik'ehyú ádaat'éhi daabiłṉii doleeł, ła'íí doo circumcise ádaabi'deszaa dahíí ałdó' bi'odlą'híí bighą dábik'ehyú ádaat'éhi daabiłṉii doleeł.\n31 Ágádaan'ṉiigo begoz'aaníí doo ílį́į́ dago ádaahiidle' née? dah, da'aṉii doo ágát'éé da, áídá' begoz'aaníí nłdzilgo ádaanlzį.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM3.html","date":"2024-04-16T11:24:08Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817081.52\/warc\/CC-MAIN-20240416093441-20240416123441-00000.warc.gz","language":"apw","language_score":1.0000091791,"language_script":"Latn","minhash_cluster_size":1,"top_langs":"{\"apw_Latn_score\": 1.0000091791152954}","num_words":584,"character_repetition_ratio":0.119,"word_repetition_ratio":0.0,"special_characters_ratio":0.236,"stopwords_ratio":0.217,"flagged_words_ratio":0.0,"lang_id_score":0.869,"perplexity_score":500.0,"cluster_detection":1} {"text":"15\n1 K'adíí shik'ííyú, yati' baa gozhóni nohwich'į' baa nagosisṉi' n'íí nohwił ch'í'ṉah ánánáshdle'; áí nágodoh'ąą n'íí, áí bee ndaasozįį;\n2 Da'áí bee hasdánohwidi'ṉiił, baa nohwił nagosisṉi' n'íí bínádaałṉiihgo daahonohtą'yúgo; doo ágádaanoht'ee dayúgo doo da'aṉiigo da'osohdląąd da.\n3 Yati' shaa hi'né'íí itisgo at'éhi nohwaa daasiné' ni', gánohwiłdéṉiidgo, Christ nohwinchǫ'híí bighą daztsąą, Bik'ehgo'ihi'ṉań biyati' bek'e'eshchiiníí k'ehgo;\n4 Áídí' łehiiltįį, taagi hileehíí bijįį naadiidzaa, Bik'ehgo'ihi'ṉań biyati' bek'e'eshchiiníí k'ehgo.\n5 Áídí' Céphas bo'įį lę́k'e, áídí' binal'a'á nakits'ádahíí ałdó' daabo'įį lę́k'e:\n6 Áí bikédí'go nohwik'isyú, ínashood daanlínihíí, ashdla' gonenadín bitisyú dała' daabo'įį lę́k'e; áí dásdozhą́ dawa díí jįį t'ah daahiṉaa, áídá' ła' da'iłhaazh.\n7 Áí bikédí'go James bo'įį lę́k'e; áídí' nadaal'a'á dawa ałdó'.\n8 Da'iké'yú shíí ałdó' hiłtsąą ni', doo gonshłeeh dagee gosilį́į́híí k'ehgo.\n9 Nadaal'a'á dawago shíí doo bił ótag dahíí nshłįį, nal'a'híí k'ehgo doo shido'jíí bik'eh da, Bik'ehgo'ihi'ṉań daayokąąhgo ha'ánáłséhíí góyéégo bich'į' nagosh'áá lę́k'ehíí bighą.\n10 Bik'ehgo'ihi'ṉań biłgoch'oba'íí bee ánsht'eehíí k'ehgo ánsht'ee: biłgoch'oba'íí bee shaa godet'aaníí doo daazhógo shainé' da; áídá' da'des'a'íí dawa bitisgo nyeego nasízíid: áídá' doo shíí ásht'į́į́ da, Bik'ehgo'ihi'ṉań biłgoch'oba'íí shił nliiníí át'į́į́.\n11 Ágát'éé ndi shíí dagohíí ła' da'des'a'íí nohwich'į' yádaałti' ndi, díí k'ehgo yádaahiilti'go da'osohdląąd.\n12 Christ daztsąądí' naadiidzaago baa na'goṉi'dá', hagot'éégo nohwitahyú ła', nanezna'íí doo naadikáh da, daadohṉii?\n13 Nanezna'íí doo naadikáh dayúgo Christ doo naadiidzaa da:\n14 Ła'íí Christ doo naadiidzaa dayúgo, nohwił nadaagohiilṉi'íí doo ílį́į́ da silįį, ła'íí nohwi'odlą'íí ałdó' doo nt'é da silįį.\n15 Nanezna'íí doo naadikáh dayúgo Bik'ehgo'ihi'ṉań doo Christ naadiidzaago áyíílaa da, áík'ehgo Bik'ehgo'ihi'ṉań baa łéda'ilchoogo nohwígózį, Bik'ehgo'ihi'ṉań Christ naadiidzaago áyíílaa, daan'ṉiihíí bighą.\n16 Nanezna'íí doo naadikáh da lę́k'eyúgo, Christ ałdó' doo naadiidzaa da:\n17 Ła'íí Christ doo naadiidzaa dayúgo, nohwi'odlą' doo ílį́į́ da; áík'ehgo nohwinchǫ'íí t'ah biyi' nahkai.\n18 Áík'ehgo Christ bił dała'á daanlįįgo da'iłhaazhíí ałdó' ch'a'ondéeh.\n19 Dadíí ni'gosdzáń biká'gee daahin'ṉaago zhą́ Christ bee nłt'éégo ágot'eehíí ndaahóndliiyúgo, néé nṉee dawa bitisgo dénohwaagoch'oba'é.\n20 Áídá' da'aṉii Christ daztsąądí' naadiidzaa, da'iłhoshíí bitahdí' dantsé naadiidzáhi nlįį.\n21 Áík'ehgo nṉee dała'á biláhyú da'itsaahi bengonyááhíí k'ehgo nṉee dała'á biláhyú nanezna' n'íí naadikáh doo.\n22 Adam bits'ą́'dí' nṉee dawa nanne'híí k'ehgo Christ bił dała'á daanliiníí dawa nadaahi'ṉaa doleeł.\n23 Áídá' nṉee dała'á daantį́į́gee naahikáh doleeł, Christ dantsé naadiidzaahíí nlįį; áí bikédí'go Christ daabíyééhíí ałdó' naadikáh, dabíí nádzáágo.\n24 Nadaant'aahíí dawa, ła'íí yedaabik'ehgo binawod daagolį́į́ n'íí dawa Christ da'ílíí yiłchiihíí bikédí'go, áń bilałtł'áhgee begoz'ąą n'íí biTaa, Bik'ehgo'ihi'ṉań, yainádi'aahdá' goldohíí bengodogaał.\n25 Christ be'ina'íí dawa bikełtł'ááh nni'ṉilzhį' yebik'eh doleełi at'éé.\n26 Da'iké'yú be'ina' da'ílíí yiłchiihíí áí da'itsaahi.\n27 Bik'ehgo'ihi'ṉań dawahá Christ bikełtł'ááhzhį' nyinṉil. Áídá', Dawahá bikełtł'ááhzhį' nni'ṉil, ṉiidá' hadíń bikełtł'ááh dawahá nyinṉilíí doo itah nlįį dahíí nłt'éégo bígózį.\n28 Dawahá biyahzhį' alzaadá', Bik'ehgo'ihi'ṉań dawahá biYe' biyahzhį' áyíílaa n'íí biYe' ałdó' dabíí biyahzhį' ádedlaa, áík'ehgo Bik'ehgo'ihi'ṉań dawa yebik'eh doleeł.\n29 Doo ágát'éé dayúgo, daztsáni bá baptize ádaabi' — dilṉe'íí nt'é bighą ádaat'įį? Nanezna'íí doo naadikáh dadá' nt'éshą' bighą bá baptize ádaabi'dilṉe'?\n30 Ła'íí nt'éshą' bighą dawa jįį da'o'aałgee négodzidíí bidahzhį' nasiidzįį?\n31 Shik'ííyú, Christ Jesus biláhyú nohwee shił gozhǫ́ǫ́híí bighą gánohwiłdishṉii, Dawa jįį da'itsaahíí bee shich'į' goz'ąą.\n32 Nṉee ni'gosdzáń biká' zhiṉeehíí yádaałti'híí k'ehgo yashti'go gádishṉii, Dziłká'yú bégódzidi daagolííníí Ephesusgee bił nadaagonshkaad lę́k'eyúgo, nt'é bee hisht'įį, nanezna'íí doo naadikáh dadá'? Ła' gádaaṉii, Haląą da'idąą le', da'idląą le': hiską́ą́ dahiitsaahíí bighą.\n33 Nohwich'į' nadoch'aa hela'; nṉee daanchǫ'ihíí bił nach'ikaiyúgo nłt'éégo ách'ít'ééhíí yiłchǫǫh.\n34 Ch'ínádaanohdziid, nłt'éégo ihi'ṉaahíí baa nánohkáh, nchǫ'go ánádaahṉe' hela'; nohwitahyú ła' Bik'ehgo'ihi'ṉań doo yídaagołsį da: bik'ee ídaayádaanohdzį doleełhíí bighą ádaanohwiłdishṉii.\n35 Áídá' nṉee ła' na'ídaadiłkid, Hagot'éégo nanezna' n'íí naadikáh? Bits'í hago'at'éhi yee naadikáh doleeł? daaṉiigo.\n36 Ni, nṉee doo gonyáni, nt'éhéta k'edíńlaahíí ntsé datsaahíí k'ehgo alṉe'yúgo zhą́ hajéeh:\n37 Hant'é hajéédíí doo áí ga'at'éhi k'edíńlaa da, k'edilzíí zhą́ k'edíńlaa, tł'oh nagháí dagohíí łahgo at'éhihíí shį:\n38 Hant'é hajéédíí Bik'ehgo'ihi'ṉań dabíí hát'į́į́yú áile', áík'ehgo k'edilzíí dała'á n'ą́ą́go hajéédgo iłtah at'éégo ánolįgo áile'.\n39 Its'í doo dawa łełt'ee da: ła' nṉee bits'í, ła'íí dawahá nadaakaihíí, ła'íí łóg, ła'íí dlǫ́' ałdó'.\n40 Its'í ła' yaaká'yú daagolį́į́, ła'ihíí ni'gosdzáń biká' daagolį́į́: yaaká'yúhíí be'ízisgo at'éhi doo ni'gosdzáń biká'yúhíí be'ízisgo at'éhi łełt'ee da.\n41 Ya'áí dásahngo bits'ą́'dindláád, tł'é'gona'áí dásahngo ałdó' bits'ą́'dindláád, ts'iłsǫǫsé dásahngo bits'ą́'dindláád; ts'iłsǫǫsé dała'á n'ą́ą́go łahgo at'éégo bits'ą́'dindláád.\n42 Nanezna' n'íí naadikáhíí ałdó' ágát'éé. Its'í k'edilzíí k'ehgo łehi'né'íí hichǫǫh, its'í łahgo at'éhi yee naadikáh, doo daahichǫǫhi da.\n43 Its'í doo ílį́į́go łehi'né' n'íí ízisgo at'éégo nádidáhgo alṉe': doo nalwodgo łehi'né' n'íí binawod golį́į́go nádidáhgo alṉe'.\n44 Dá ni'gosdzáń biká'gee kots'íhihíí łehi'né' n'íí yaaká'dí'go kots'íhihíí bee nách'ididáh. Kots'í ni'gosdzáń biká'gee golį́į́, ła'íí yaaká'dí'go kots'í gólį́į́.\n45 Gáṉíígo bek'e'eshchįį, Dantsé nṉee alzaahíí Adam holzéhi hiṉaa silįį; Adam iké'yúhíí spirit be'ihi'ṉaahíí silįį.\n46 Áídá' its'í yaaká'dí' gólííníí doo ntsé begonyáá da, ndi its'í ni'gosdzáń biká' gólííníí ntsé begonyáá, áníita its'í yaaká'dí' gólííníí begonyáá.\n47 Dantsé nṉee alzaahi ni'gosdzáń bits'ą́'dí' nlįį, łeezh bee alzaa: iké'gee nṉeehíí yaaká'dí' nyáá, áń nohweBik'ehń nlįį.\n48 Ni'gosdzáń biká' nṉee łeezh be'ádaaszaahíí, dantsé nṉee łeezh be'alzaahíí k'ehgo ádaat'ee: ła'íí yaaká'yú daagolííníí, nṉee yaaká'dí' nyááhíí k'ehgo ádaat'ee.\n49 Nṉee łeezh be'alzaahíí k'a'ádaandlįįgo daagosiidlįįhíí k'ehgo yaaká'dí' nṉee ałdó' k'a'ádaandlįį doleeł.\n50 Shik'ííyú, díí nohwił nagoshṉi', nṉee daanliiníí bits'í hik'e dił biłgo Bik'ehgo'ihi'ṉań bilałtł'áhgee daanliiníí doo itah daaleeh da; its'í nanne' doleełíí ihi'ṉaa doo ngonel'ąą dahíí doo bíyéé daaleeh at'éé da.\n51 Isąą, doo bígózį da n'íí nohwił ch'í'ṉah ashłe'; doo daanohwigha da'iilwosh da doleeł, áídá' łahgo ádaant'eego ánohwi'dilṉe' doleeł,\n52 Dagoshch'į', ch'inesk'ołíí k'ehgo, iké'yú béshdilwoshé ánṉiidgee: béshdilwoshé áṉíí doleeł, ła'íí nanezna' n'íí its'í doo hichǫǫhíí bee naadikáhgo ádolṉiił, ła'íí néé łahgo ádaant'eego ánohwi'dilṉe' doleeł.\n53 Díí its'í hichǫǫhíí its'í áníidéhi doo hichǫǫh dahíí ík'eyidleeh doleeł, ła'íí díí its'í datsaahíí its'í áníidéhi doo datsaah dahíí ík'eyidleeh doleeł.\n54 Áík'ehgo díí its'í hichǫǫhíí doo hichǫǫh dahíí ík'eyiidlaago, ła'íí díí its'í datsaahíí doo datsaah dahíí ík'eyiidlaago, gáṉíígo bek'e'eshchiiníí begolṉe' doleeł, Da'itsaah n'íí baa gonezṉaago doo nt'é da silįį.\n55 Da'itsaahíí ńlíni, ninawod bee nohwighą́ą́ n'íí hayú begoz'ąą? Da'itsaahíí ńlíni, gonłṉéé n'íí hayú goz'ąą?\n56 Nohwinchǫ'híí bighą da'itsaahíí nalwod; ła'íí begoz'aaníí biláhyú nchǫ'íí nalwod.\n57 Áídá' Bik'ehgo'ihi'ṉań ba'ihégosį, áń nohweBik'ehń Jesus Christ biláhyú da'itsaahíí baa daagonlṉééhgo ánohwile'.\n58 Áí bighą, shik'ííyú, shił daanohshóni, nłdzilgo nasozįį, doo bits'ą́' daadiho'náhgo da, da'ákozhą́ łą́ą́go nohweBik'ehń bá nada'ohsiid, nohweBik'ehń biláhyú bá nada'ohsiidíí doo da'ílínéhi at'éé dago bídaagonołsįhíí bighą.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C115.html","date":"2024-04-22T02:19:54Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818072.58\/warc\/CC-MAIN-20240422020223-20240422050223-00312.warc.gz","language":"apw","language_score":1.0000052452,"language_script":"Latn","minhash_cluster_size":1,"top_langs":"{\"apw_Latn_score\": 1.0000052452087402}","num_words":938,"character_repetition_ratio":0.07,"word_repetition_ratio":0.0,"special_characters_ratio":0.233,"stopwords_ratio":0.16,"flagged_words_ratio":0.0,"lang_id_score":0.875,"perplexity_score":500.0,"cluster_detection":1} {"text":"5\n1 Nohwitahyú nant'į' na'ildeehíí be'ádaanoht'eego nohwaa ch'iṉii, agat'éégo nant'į' na'ildeehíí nṉee Bik'ehgo'ihi'ṉań doo daayokąąh dahíí bitahyú ndi doo hak'e begoz'ąą da, kotaa bi'aahíí ko'aago.\n2 Dázhǫ́ ídaadołkąąh ląą, baa daahchag le'at'éhi, díí ye'ánát'įįłíí nohwitahdí' ch'ilt'é' doleeł ni'.\n3 Doo nohwitahyú nashaa da ndi dashiini' zhą́ bee nohwitahyú nshłįį, áík'ehgo shiṉááł ánágot'įįłhíí k'ehgo iłk'idá' díí nṉee ánát'įįdíí baa yásíłti',\n4 Jesus Christ nohweBik'ehń bizhi'íí bee íła'ádaanoht'eeyú, doo shiṉááł da ndi shiini' bee shiṉááłhíí k'ehgo, Jesus Christ nohweBik'ehń binawod nohwił nlįįgo,\n5 Nṉee ágádzaahíí Satan baa daadinoh'aah, bits'í biṉí'diṉíh doleełhíí bighą, áík'ehgo biyi'siziiníí hasdágháh doleeł, Jesus nohweBik'ehń nadáhíí bijįį.\n6 Ídaada'ohdlííhíí doo nzhǫǫ da. Ya' báń benilzoołé da'ayą́hágo ik'áán nást'óódíí dahot'éhé daabíndiłsołííshą' doo bídaagonołsį da née?\n7 Nchǫ'go ánádaaht'įįłíí nohwitahyú begoz'aaníí báń beniłzoołé doo áníidá' n'íí yó'odaahné'híí k'ehgo yó'odaagodoh'aah, áík'ehgo áníidégo ná'ist'oodhíí k'ehgo daałeeh, báń benilzoołé da'ádįhgo báń alzaahíí k'a'ádaanoht'ee doleeł. Bitis‐hagowáh n'íí bee bínádaahiilṉiihgo dibełį́į́ bizhaazhé zesdįįhíí k'ehgo Christ nohwá zesdįį lę́k'e:\n8 Áík'ehgo haląą, łenágodáhgo náda'idįįhíí da'áík'ehgo begoz'ąą le', báń benilzoołé doo áníidá' be'alzaahíí doo daahiidąą dago, dagohíí báń benilzoołíí k'ehgo natsekees o'ṉí'híí ła'íí nchǫ'go ágot'eehíí bił alzaahíí doo daahiidąą dago; áídá' báń benilzoołé dá'ádįhgo báń alzaahíí nádaahiidįįh le', áí báńhíí nłt'éégo ła'íí da'aṉiigo natsíts'ikeesi golzeego ágot'ínihi.\n9 Nant'į' nakaihíí doo bił nahkai da, nohwiłdishṉiigo nohwich'į' k'e'eshiłchį́į́ ni':\n10 Áídá' nant'į' nakaihíí, dawahá dayúwehégo ídáhádaat'iiníí, daan'įįhíí, dagohíí k'e'eshchíń daayokąąhíí doo ínashood daanlįį dahíí doo ádáłdishṉii da; áí ádáłdishṉii lę́k'eyúgo, ni'gosdzáń bits'ą́' nohkáhyúgo zhą́ doo bił nahkai da doleeł ni'.\n11 Áídá' gánohwiłdishṉiigo nohwich'į' k'e'eshchii, Nṉee ła' ínashood daayiłṉiihíí nant'į' naghaa lę́k'eyúgo, dagohíí dawahá dayúwehégo ídáhát'ííníí, k'e'eshchíń yokąąhíí, yati' ye'okáałíí, da'idląą nt'ééhíí, dagohíí aháda'i'ṉiiłíí nlįį lę́k'eyúgo, doo bił nahkai da; ágádaat'eehíí doo bił daohsąą da.\n12 Hant'é nashinłtł'ogo yánáltihíí ádish'įįgo doo ínashood daanlįį dahíí baa yashti' doleeł? Ínashood daanliiníí zhą́ baa yádaałti'go goz'ąą.\n13 Doo ínashood daanlįį dahíí Bik'ehgo'ihi'ṉań zhą́ yánáltihíí nlįįgo yaa yádaałti'. Áík'ehgo nṉee nchǫ'go ánát'įįłíí nohwits'ą́' nołteeh.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C15.html","date":"2024-04-14T04:27:19Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816864.66\/warc\/CC-MAIN-20240414033458-20240414063458-00361.warc.gz","language":"apw","language_score":1.000005722,"language_script":"Latn","minhash_cluster_size":1,"top_langs":"{\"apw_Latn_score\": 1.0000057220458984}","num_words":296,"character_repetition_ratio":0.067,"word_repetition_ratio":0.0,"special_characters_ratio":0.209,"stopwords_ratio":0.206,"flagged_words_ratio":0.0,"lang_id_score":0.974,"perplexity_score":500.0,"cluster_detection":1} {"text":"4\n1 Shił daanohshóni, spirits doo dawa daahohdląą da, áídá' spirits bídaanohtahgo bídaagonołsįįh, Bik'ehgo'ihi'ṉań bits'ą́'dí' daanlįį shįhíí, dagohíí doo bits'ą́'dí' daanlįį da shįhíí: Bik'ehgo'ihi'ṉań binkááyú na'iziidi ádaadil'íni łą́ą́go ni'gosdzáń biká' niheskaihíí bighą.\n2 Díí bee Bik'ehgo'ihi'ṉań biSpirit bídaagonołsį: Spirit daantį́į́gee, Jesus Christ nṉee k'ehgo nyáá, ṉiihíí Bik'ehgo'ihi'ṉań bits'ą́'dí' nlíni at'éé:\n3 Áídá' spirit daantį́į́gee, Jesus nṉee k'ehgo nyáá, doo ṉii dahíí doo Bik'ehgo'ihi'ṉań bits'ą́'dí' nlíni at'éé da: díí Christ bich'į' nagonłkaadíí bispirit at'éé, hígháhgo ba'ikodaanohsį n'íí; da'áí iłk'idá' ni'gosdzáń yiká' nlįį.\n4 Shichągháshé, Bik'ehgo'ihi'ṉań bits'ą́'dí'hi daanohłįį, áík'ehgo Bik'ehgo'ihi'ṉań binkááyú na'iziidi ádaadil'íni bitis daasolįį: nohwiyi' golį́į́hń ni'gosdzáń biyi' golį́į́hń bitisgo at'ééhíí bighą.\n5 Ni'gosdzáń bits'ą́'dí' daanlįį: áí bighą ni'gosdzáń biká' ágot'eehíí yaa yádaałti', áík'ehgo ni'gosdzáń biká' nṉee daabidits'ag.\n6 Néé Bik'ehgo'ihi'ṉań bits'ą́'dí'hi daandlįį: dahadíń Bik'ehgo'ihi'ṉań yígółsiníí nohwidits'ag; áídá' dahadíń doo Bik'ehgo'ihi'ṉań yits'ą́'dí'hi nlįį dahíí doo nohwidits'ag da. Díí bee spirit da'aṉiihíí nlįį shįhíí, dagohíí spirit łé'iłchoohíí nlįį shįhíí bídaagonlzį.\n7 Shił daanohshóni, łił daanjǫǫ le': ił'ijóóníí Bik'ehgo'ihi'ṉań bits'ą́'dí'hi at'éé; dahadíń bił'ijóóníí Bik'ehgo'ihi'ṉań bizhaazhé nlíni at'éé, ła'íí Bik'ehgo'ihi'ṉań yígółsį.\n8 Dahadíń doo bił'ijǫǫ dahíí, doo Bik'ehgo'ihi'ṉań yígółsį da; Bik'ehgo'ihi'ṉań ił'ijóni nlįįhíí bighą.\n9 Díí k'ehgo Bik'ehgo'ihi'ṉań bił'ijóóníí nohwił ch'í'ṉah alzaa, Bik'ehgo'ihi'ṉań biYe' dała'áhi ni'gosdzáń biká'zhį' nkeyinł'a', áń bee daahin'ṉaa doleełgo.\n10 Díínko ił'ijóóníí át'éé, doo néé Bik'ehgo'ihi'ṉań nohwił daanzhǫǫhíí bighą da, ndi bíí bił daanjǫǫhíí bighą biYe' nohwá yínł'a', bidiłíí bee nohwinchǫ'híí bighą nohwá nahiṉiił doleełgo.\n11 Shił daanohshóni, Bik'ehgo'ihi'ṉań dázhǫ́ bił daanjǫǫhíí bighą, néé ałdó' łił daanjǫǫ le'.\n12 Doo hak'i hadíń Bik'ehgo'ihi'ṉań yo'įį da. Néé łił daanjǫǫyúgo Bik'ehgo'ihi'ṉań nohwiyi' golį́į́, nohwił nzhooníí dayúweh nłdzil hileehíí bighą łalzaa.\n13 Díí bee Bik'ehgo'ihi'ṉań biyi' daagondlįįgo, ła'íí bíí nohwiyi' golį́į́go bídaagonlzį, dabíí biSpirit nohwaa yiné'híí bighą.\n14 NohwiTaa biYe' ni'gosdzáń biká' nṉee hasdáyiṉiiłgo yinł'a'íí daahihiiltsąągo baa daagohiilṉi'.\n15 Dahadíń, Jesus Bik'ehgo'ihi'ṉań biYe' at'éé, ṉiihíí Bik'ehgo'ihi'ṉań biyi' golį́į́, bíí ałdó' yiyi' golį́į́.\n16 Bik'ehgo'ihi'ṉań bił daanjooníí bídaagonlzį ła'íí daahohiidląą. Bik'ehgo'ihi'ṉań ił'ijóni nlįį; áík'ehgo hadíń ił'ijóni yiyi' golííníí, Bik'ehgo'ihi'ṉań yiyi' golį́į́, ła'íí bíí ałdó' Bik'ehgo'ihi'ṉań biyi' golį́į́.\n17 Áí bighą nohwił'ijóóníí nłdzilgo nohwá łalzaa, Bik'ehgo'ihi'ṉań nṉee yándaago'aahíí bijįį doo daasiite' dago nasiidzįį doleełgo ni'gosdzáń biká' daagondlįį ndi áń ye'at'ééhíí néé ałdó' be'ádaant'eehíí bighą.\n18 Hadíń bił'ijóóníí doo neildzid da; ił'ijóóníí łalzaahíí bee négodzidíí nain'į: hadíń neildzidíí biniigodilṉe'. Hadíń neildzidíí bił'ijóóníí doo łalzaa da.\n19 Bik'ehgo'ihi'ṉań dantsé bił daanjǫǫhíí bighą nohwił daanzhǫǫ.\n20 Dahadíń, Bik'ehgo'ihi'ṉań shił nzhǫǫ, ṉiidá' bik'isn yik'enṉiihyúgo, áí łé'iłchóhi nlįį: dahadíń bik'isn yo'íni ndi doo bił nzhǫǫ dadá', hagot'éégo Bik'ehgo'ihi'ṉań, doo yo'įį dahíí, bił nzhǫǫ doleeł?\n21 Díí Bik'ehgo'ihi'ṉań nohwá ngon'áni at'éé, Dahadíń Bik'ehgo'ihi'ṉań bił nzhooníí bik'isn ałdó' bił nzhǫǫ le'.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/J14.html","date":"2024-04-23T00:45:53Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818452.78\/warc\/CC-MAIN-20240423002028-20240423032028-00067.warc.gz","language":"apw","language_score":1.0000070333,"language_script":"Latn","minhash_cluster_size":1,"top_langs":"{\"apw_Latn_score\": 1.0000070333480835}","num_words":396,"character_repetition_ratio":0.17,"word_repetition_ratio":0.0,"special_characters_ratio":0.227,"stopwords_ratio":0.169,"flagged_words_ratio":0.0,"lang_id_score":0.836,"perplexity_score":500.0,"cluster_detection":1} {"text":"7\n1 Shik'ííyú, (begoz'aaníí bídaagonołsini nohwich'į' k'e'eshchii,) begoz'aaníí nṉee dánehena'zhį' yebik'ehgo bídaagonołsį.\n2 Isdzán biką' t'ah hiṉaago yiké'zhį' nlįįgo begoz'ąą; áídá' biką'íí daztsąąyúgo dábiini'yú át'éé hileeh.\n3 Áík'ehgo biką'íí hiṉaadá' ła' nṉee yił naná'ṉááyúgo, nant'į' naghaa daayiłṉii doleeł: áídá' biką' daztsąąyúgo dábiini'yú át'éé; áík'ehgo ła' nṉee yił naná'ṉááyúgo doo nant'į' naghaa da.\n4 Áík'ehgo shik'ííyú, Christ daztsąąhíí bighą nohwíí bił dała'á daasolįįgo begoz'aaníí doo nohwenábik'eh dago bich'į' dasohtsąą; ła'ihíí bíyéé daanohłįį doleełgo, áń daztsąądí' naadiidzáhi nlįį, áík'ehgo nłt'éégo ágot'eehíí Bik'ehgo'ihi'ṉań bá ádaahiidle'.\n5 Nchǫ'go be'ádaant'eehíí nohwebik'ehgo daahi'ṉaadá' begoz'aaníí nchǫ'go hádaahiit'iiníí nohwiyi' hizį'go áyíílaahíí nohwits'í yiyi' na'iziid ni', áík'ehgo nchǫ'go ánádaahiit'įįłhíí bighą da'itsaahíí bee nohwich'į' goz'ąą ni'.\n6 Jews bich'į' begoz'aaníí bi'isna' daandlįįgo nohwotą' n'íí bits'ą́'zhį' nane'na'go, k'adíí begoz'aaníí bits'ą́'zhį' ch'ínánkai; doo begoz'aaníí iłk'idá' bek'e'eshchįį n'íí nanohwiłáágo Bik'ehgo'ihi'ṉań bá nada'idziid da, áídá' Holy Spirit nanohwiłáágo nada'idziid.\n7 Nt'é daan'ṉii doleeł áídá'? Begoz'aaníí nchǫ'íí bił dáłełt'ee née? Dah, da'aṉii doo ágát'éé da. Begoz'aaníí da'ádįhyúgo nchǫ'íí doo bígonsį da doleeł ni': begoz'aaníí, Doo dawahá ídáháńt'įį da le', doo shiłṉii dayúgo, dawahá ídáhách'ít'ííníí doo bígonsį da doleeł ni'.\n8 Áí bengot'ááníí, Doo dawahá ídáháńt'įį da le', shiłṉiigo dayúwehégo ídáhásht'į́į́go áshíílaa. Begoz'aaníí áṉííhíí doo hwahá bígonsįįh dadá' nshchǫ'yúgo ndi doo bígonsį dahíí bighą nchǫ'íí shich'į' daztsáni k'ehgo at'éé ni'.\n9 Łah begoz'aaníí doo bígonsį dago hinshṉaa ni': áídá' bengot'ááníí bígosíłsįįdá' nchǫ'íí hííṉa', áík'ehgo nchǫ'íí baa nanṉaayúgo ndizołhíłi at'éé shiłṉiigo shizes‐hįįhíí k'ehgo at'éé.\n10 Áík'ehgo bengot'ááníí, da'áí ihi'ṉaahíí shainé' doleeł n'íí, da'itsaahíí shá áyíílaago bígosíłsįįd.\n11 Bengot'ááníí nashiłáágo nchǫ'íí shich'į' nazhch'a', ła'íí bee shidizesdįį.\n12 Áík'ehgo begoz'aaníí dilzįh, ła'íí bengot'ááníí dilzįh, dábik'ehyú át'éé, ła'íí nłt'éhi at'éé.\n13 Áík'ehgo ya' áí nłt'éhihíí da'itsaahíí shá áyíílaa née? Dah, da'aṉii doo ágát'éé da. Áídá' nehiłsíídá' begoz'aaníí doo bikísk'eh ánsht'ee da ni', áík'ehgo begoz'aaníí da'itsaahíí shángot'ą́ą́, nchǫ'íí da'aṉii nchǫ'íí át'éégo bígózį doleełhíí bighą begoz'aaníí alzaa; áík'ehgo bengot'ááníí biláhyú nchǫ'íí dázhǫ́ itisyú nchǫ'go hileeh.\n14 Begoz'aaníí yaaká'dí'hi at'éégo bídaagonlzį: áídá' shíí nchǫ'go be'ánsht'eehíí bighą nchǫ'íí bich'į' nashi'dehezṉii.\n15 Nt'é bighą ánásht'įįłíí doo bígonsį da: doo hasht'į́į́yú ánásht'įįł da; áídá' shił nchǫ'íí be'ánásht'įįł.\n16 Doo hasht'į́į́yú ánásht'įįł dago begoz'aaníí bee nshchǫ'íí bígosíłsįįd, áík'ehgo begoz'aaníí áṉííhíí nłt'éé lą́ą́, dishṉii.\n17 Áík'ehgo doo dashíí ánásht'įįł da, ndi nchǫ'i shiyi' golííníí ánát'įįł.\n18 Doo nłt'ééhíí shiyi' golį́į́ dago bígonsį (dashíí she'at'e'íí áłdishṉii:) dábik'ehyú ánsht'eego hasht'į́į́ ndi be'ánásht'įįłíí doo hagot'éégo be'ánásh'ṉe' da.\n19 Nłt'ééhíí be'ánásht'įįłgo hasht'į́į́híí doo be'ánásht'įįł da: áídá' nchǫ'íí doo hasht'į́į́ dahíí zhą́ be'ánásht'įįł.\n20 Doo hasht'į́į́yú be'ánásht'įįł dayúgo doo dashíí ánásht'įįł hasht'į́į́gee nchǫ'íí shiyi' golííṅíí ánát'įįł.\n21 Díínko be'ánsht'eego bígosíłsįįd, nłt'ééhíí be'ánásht'įįł hasht'į́į́gee nchǫ'íí shidáhgee begoz'ąą.\n22 Shijíí yuṉe' Bik'ehgo'ihi'ṉań yegos'aaníí nłt'éé, ídiłdish'ṉii:\n23 Áídá' ídidistsąągo díínko bígosíłsįįd, shits'í nchǫ'go hádaat'iiníí shinatsékees nłt'ééhíí yił nagonłkaad, áík'ehgo shiyi'yú nchǫ'íí bi'isna' nshłįįgo áshíłsį.\n24 Nṉee débaagoch'oba'ihíí nshłíni ląą! Díí shijíí biyi' nchǫ'íí shiziłheehíí hadíń yits'ą́'shíłteeh?\n25 Bik'ehgo'ihi'ṉań zhą́, Jesus Christ nohweBik'ehń biláhyú lą́ą́, áí bighą Bik'ehgo'ihi'ṉań ba'ihénsį. Áík'ehgo dashíí shinatsékeesíí bee Bik'ehgo'ihi'ṉań yegos'aaníí bikísk'eh ánsht'ee; áídá' shits'í be'ánsht'eehíí nchǫ'íí zhą́ bikísk'eh ánsht'ee.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM7.html","date":"2024-04-23T17:53:12Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818732.46\/warc\/CC-MAIN-20240423162023-20240423192023-00604.warc.gz","language":"apw","language_score":1.0000078678,"language_script":"Latn","minhash_cluster_size":1,"top_langs":"{\"apw_Latn_score\": 1.0000078678131104}","num_words":451,"character_repetition_ratio":0.092,"word_repetition_ratio":0.0,"special_characters_ratio":0.231,"stopwords_ratio":0.151,"flagged_words_ratio":0.0,"lang_id_score":0.807,"perplexity_score":500.0,"cluster_detection":1} {"text":"9\n1 Christ binadzahgee da'aṉii ádishṉii, doo łéłishchoo da, da'aṉii ádishṉiigo Holy Spirit shijíí yuṉe' shił nagolṉi',\n2 Doo shił gozhǫ́ǫ́ da, shijíí dázhǫ́ nṉiih nt'éé.\n3 Bígonedząąyúgo shik'ííyú, bił hat'í'íí, hasdakáh doleełhíí bighą Christ bits'ą́'dí' shił ch'ígódeeh ndi nzhǫǫ doleeł ni':\n4 Áí Israel hat'i'íí daanlįį; Bik'ehgo'ihi'ṉań bichągháshé daanlįįgo baa daagodest'ąą, ła'íí Bik'ehgo'ihi'ṉań bits'ą́'idindláádíí yił daanlįį, ła'íí Bik'ehgo'ihi'ṉań bił łándaagost'ąą, yegos'aaníí ałdó' baa daidez'ąą, hagot'éégo da'okąąh doleełíí baa daadest'ąą, ła'íí Bik'ehgo'ihi'ṉań nłt'éégo ágot'eehíí nohwíyéé doleeł daayiłṉiigo yaa daagodez'ąą;\n5 Israel hat'i'íí iłk'idá' nṉee n'íí, Bik'ehgo'ihi'ṉań hadaabidezṉilíí, bits'ą́'dí' hadaałinolt'ąą, áí bits'ą́'dí' Christ gozlį́į́go nṉee silįį, áń dawa yitis nlįį, Bik'ehgo'ihi'ṉań nlįį, dahazhį' ba'ihégosį le. Doleełgo at'éé.\n6 Bik'ehgo'ihi'ṉań Israel hat'i'íí yángon'ááníí doo edełniigo baa natsekees da. Israel holzéhi bits'ą́'dí' hadaałinolt'aaníí Bik'ehgo'ihi'ṉań binadzahgee doo dawa da'aṉii Israel hat'i'ihíí daanlįį da:\n7 Ła'íí Bik'ehgo'ihi'ṉań Abraham bits'ą́'dí' hadaałinolt'aaníí doo dawa hadaihezṉil da: áídá' Abraham gáyiłnṉiid, Niye' Isaac bits'ą́'dí' łideshchiiníí zhą́ nichągháshé biłdi'ṉii doleeł.\n8 Díínko áłdishṉii, Abraham bits'ą́'dí' hadaałinolt'aaníí doo áí zhą́ bighą Bik'ehgo'ihi'ṉań bichągháshé bił otag da: áídá' Bik'ehgo'ihi'ṉań Abraham yángon'ááníí bik'ehgo hadaałinolt'aaníí, áí da'aṉii bichągháshé bił otag.\n9 Bik'ehgo'ihi'ṉań gáṉíígo Abraham yángon'ą́ą́, Kodí' łenágodzaago kú nánsdzaago ni'aa, Sarah, bizhaazhé ishkiin golį́į́ doleeł, ṉii lę́k'e.\n10 Doo áí zhą́ da; áídá' Rebecca ałdó' nṉee, Isaac holzéhi, bits'ą́'dí' daadihe'ṉa'i, yá hiltsąą silįį,\n11 (Bik'ehgo'ihi'ṉań dabíí bik'ehgo nṉee hadaayiṉiił, doo ánádaat'įįłhíí bighą da, áík'ehgo Rebecca bichągháshé doo hwahá daagoleeh dadá', ła'íí doo hwahá nłt'éégo dagohíí nchǫ'go ánádaat'įįł dadá', Bik'ehgo'ihi'ṉań Isaac hayiłtį́į́ bighanigolį́į́híí begolṉe' doleełgo,)\n12 Rebecca bił nagosṉi', Dantsé nagháhihíí iké'yú naghaahíí binal'a'á nlįį doleeł.\n13 Bek'e'eshchiiníí gáṉíígo, Jacob shił nzhǫǫ ni', áídá' Esauhíí doo hasht'į́į́ da ni'.\n14 Nt'é daan'ṉii áídá'? Ya' Bik'ehgo'ihi'ṉań doo dábik'ehyú át'éé da née? Dah, da'aṉii doo ágát'éé da.\n15 Bik'ehgo'ihi'ṉań Moses gáyiłṉii, Hadíí hádaasht'iiníí baa daach'oshba' doleeł, ła'íí hadíí hádaasht'iiníí baa tídaasht'ii doleeł, ṉii.\n16 Áík'ehgo nṉee nt'é hát'ííníí dagohíí nṉee binawodíí doo bighą Bik'ehgo'ihi'ṉań habíłtį́į́ da, ndi biłgoch'oba'íí ch'í'ṉah hileehíí bighą.\n17 Bik'ehgo'ihi'ṉań biyati'íí biyi' Pháraoh gáyiłṉii, Shinawodíí ninkááyú hit'įį doleełhíí bighą, ła'íí ni'gosdzáń biká' dágoz'ąą nt'éégo shizhi' bígózį doleełhíí bighá nant'aago ániishłaa, ṉii.\n18 Áík'ehgo Bik'ehgo'ihi'ṉań dabíí hát'į́į́go ła' yaa ch'oba', áídá' ła' bijíí ntł'izgo ádaile'.\n19 Gáshiłnṉii áídá', Nt'é bighą Bik'ehgo'ihi'ṉań t'ah nṉee nchǫ'go ánát'įįłgo yik'izhį' di'aah? Bik'ehgo'ihi'ṉań nt'é hát'ííníí doo hadíń hago áyoléh át'éé da.\n20 Dah, nṉee zhą́ ńlíni, hago'at'éégo Bik'ehgo'ihi'ṉań t'ąązhį' bich'į' yánáńltih? Ábi'deszaahíí ábíílaahíí, Nt'é bighą gát'éégo áshiinlaa, yiłṉii doleeł née?\n21 Nṉee goshtł'ish tús áile'íí goshtł'ish dała'á sitłégi yee tús ílínihíí áile', ła'íí da'áí bee tús doo ílį́į́ dahíí yee áile', ya' áí doo áile'go goz'ąą da née?\n22 Bik'ehgo'ihi'ṉań bihashke'íí ła'íí binawodíí ch'í'ṉah áile' hat'į́į́go nṉee bił ch'ígódeeh doleeł n'íí yá daagoho'aałgo ńzaad godeyaa lę́k'eyúgohíí, nt'é daan'ṉii áídá'?\n23 Ła'íí dabíí bits'ą́'dí' ízisgo ágot'eehíí ch'ída'izkaadíí ch'í'ṉah áile'híí bighą hadíń áí ízisgo ágot'eehíí dabíntsé yá iłch'į'golaahíí yaa ch'oba',\n24 Néé da'áí daandlįį, nohwiká ádaanṉiidíí, doo Jews daanliiníí yitahdí' zhą́ da, ndi doo Jews daanlįį dahíí yitahdí' ałdó'.\n25 Osee holzéhi binaltsoos biyi' Bik'ehgo'ihi'ṉań gáṉíí, Doo shichągháshé daanlįį da n'íí shichągháshé bildishṉii doleeł, ła'íí, Doo shił daanzhǫǫ da n'íí shił daanzhǫǫ biłdishṉii doleeł.\n26 Ła'íí, Shichągháshé doo daanohłįį da, yiłṉii n'gee, da'áígee, Bik'ehgo'ihi'ṉań hiṉaahíí bichągháshé daanlįį biłdi'ṉii doleeł, ṉii.\n27 Esaias ałdó' Israel hat'i'íí yaa yádaałti'go gáṉíí lę́k'e, Israel bits'ą́'dí' hadaałinolt'aaníí túnteel bahyú sáíhíí k'ehgo łą́ą́ ndi ayą́hágo zhą́ hasdádokah:\n28 NohweBik'ehń dábik'ehyú ánát'įįłgo binasdziidíí ąął áile' doleeł, doo nt'ahgo da, áń ni'gosdzáń biká' nṉeehíí bándaagot'ááníí dáhahgo bándaagot'aahgo áile', ṉii ni'.\n29 Esaias dabíntsédá' gánádo'ṉiidgo, Bik'ehgo'ihi'ṉań nṉee doo náhóltagyú biNant'a'íí doo bichągháshé ayą́hágo nohwá ánáisįįd dayúgo, Sódomgee daagolííníí k'ehgo ádaant'ee doleeł ni', ła'íí Gomórrah alzaahíí k'ehgo ádaanohwi'deszaa doleeł ni', nṉiid.\n30 Nt'é daan'ṉii áídá'? Doo Jews daanlįį dahíí dábik'ehyú ádaat'ee doleełíí doo yiká ádáát'įįd da ndi Bik'ehgo'ihi'ṉań binadzahgee dábik'ehyú ádaat'ee daasilįį, bi'odlą' daagolį́į́híí bighą.\n31 Áídá' Israel hat'i'íí begoz'aaníí biláhyú dábik'ehyú ádaat'ee doleełíí yiká ádáát'įįd ndi áí begoz'aaníí yikísk'eh ádaat'eego ch'éh ádáát'įįd.\n32 Nt'éshą' bighą? Doo bi'odlą'íí yee yiká ádáát'įįd dahíí bighą, áídá' begoz'aaníí bikísk'eh ádaant'eeyúgo dábik'ehyú ádaant'ee doleeł daanzįgo ch'éh yiká ádáát'įįd. Áí Christ doo daayodląą dahíí bighą tséé bighą nach'igeehíí daineztałhíí k'ehgo ye'ádaat'ee lę́k'e;\n33 Bek'e'eshchiiníí biyi' Bik'ehgo'ihi'ṉań gáṉíígo, Isąą, Sion gee tséé bighą nach'igeehíí, tséé ts'iztałgo nach'ikaadíí nnsh'aah: hadíń bodląąhíí doo hant'é yik'ee ídaayándzį doleeł, ṉii.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM9.html","date":"2024-04-13T16:07:23Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816820.63\/warc\/CC-MAIN-20240413144933-20240413174933-00006.warc.gz","language":"apw","language_score":1.0000038147,"language_script":"Latn","minhash_cluster_size":1,"top_langs":"{\"apw_Latn_score\": 1.0000038146972656}","num_words":654,"character_repetition_ratio":0.105,"word_repetition_ratio":0.0,"special_characters_ratio":0.229,"stopwords_ratio":0.185,"flagged_words_ratio":0.0,"lang_id_score":0.818,"perplexity_score":500.0,"cluster_detection":1} {"text":"4\n1 Christ yánada'iziidíí ła'íí Bik'ehgo'ihi'ṉań bits'ą́'dí' doo bígózį da n'íí nłt'éégo daineł'į́į́go yaa nadaagolṉi'íí daandlįįgo nohwaa natsí'ikees le'.\n2 Áík'ehgo nṉee nada'iziidíí binant'a' da'ábiłṉiiyú ánát'įįłgo goz'ąą.\n3 Nohwíí shaa yádaałti'yúgo, ła'íí nṉee aayánáltihíí shaa yałti' ndi, doo shił hago'at'éé da; shíí ndi doo ídaayashti' da.\n4 Dénchǫ'égo asdzaahíí doo bígonsį da, ndi áí bighą nłt'éégo shich'į' ch'ígowáh doo dishṉii da: áídá' nohweBik'ehń zhą́ shaa yałti'.\n5 Áí bighą doo hwahá biká' ngowáh dadá' doo aayádaałti' da, nohweBik'ehń nádzáágo zhą́, áń dawahá godiłhiłíí biyi' nanl'į' n'íí got'įįzhį' ch'í'ṉah áidoliił, ła'íí nṉee bijíí yuṉe' yaa natsídaakeesíí ch'í'ṉah áidoliił: áík'ehgo nṉee daantį́į́gee nłt'éégo ánádaat'įįł lę́k'eyúgo, Bik'ehgo'ihi'ṉań, Nłt'éégo ánádaaht'įįł ni', daabiłṉii doleeł.\n6 Shik'ííyú, shíí hik'e Apollos biłgo nohwe'ídaagonoł'aah doleełgo nohwich'į' ádaayásiilti'; bek'e'eshchiiníí áṉííhíí bitisgo nṉee doo baa natsídaahkees da doleełgo, ła'íí nohwíí nṉee doo dała'á bee ídaada'ohdlíídá' ła'ihíí nohwił daanchǫ' da doleełgo.\n7 Hagot'éégo lą́ą́ łahgo áńt'éégo síńlįį? Nt'é lą́ą́ níyéhi doo naa hi'né'hi da láń? Naa hi'né' lę́k'eyúgo, nt'é bighą ída'óńdlii? Doo naa hi'né'híí k'ehgo lą́ą́ áńt'ee.\n8 Iłk'idá' dawahá daanohwíyéé ya', iłk'idá' hadaanołdzil ya', nant'án k'ehgo nadaanoht'aa, daanohwídįh ndi: nadaanoht'aahí dázhǫ́ hásht'į́į́, néé ałdó' nohwił nadaant'aa doleełhíí bighą.\n9 Néé, Jesus binal'a'á daandliiníí, Bik'ehgo'ihi'ṉań iké'yú ch'ínohwiṉil shį nsį, nṉee natseedgo bándaagost'ąąhíí k'ehgo: ni'gosdzáń biká' daagolííníí, Bik'ehgo'ihi'ṉań binal'a'á yaaká'yú daagolííníí, ła'íí nṉee dawa daanohwineł'į́į́go ádaanohwi'deszaa.\n10 Néé Christ bighą nṉee déba'odlohé daandlįį, nohwihíí Christ binkááyú daagondząą daanohsį; néé doo daanłdzil dahíí k'ehgo nohwaa natsí'ikees, nohwihíí nadaanlwod daanohsį; nohwíí nṉee daanohwidnłsį, nééhíí daanohwich'ich'ołaa.\n11 Díí jįį t'ah shiṉá' ła'íí dibá' daandlįį, nohwidiyágé ádaadįh, da'adzaayú nanohwida'dindzil, nohwigową ádaagodįhgo da'ílį́į́ nahiikai;\n12 Danéé nohwigan bee nada'idziid: daanohwoch'iid lę́k'eyúgo bá da'ohiikąąh; nohwiniidaagonłsį ndi bich'į' dahdaanldǫh:\n13 Nchǫ'go nohwaa yádaałti'íí biyaa gozhǫ́ǫ́ doleełíí bá hádaahiit'įį: ni'gosdzáń biká' dawahá nchǫ'i ch'í'ídeehíí daandlįįhíí k'ehgo nohwaa nats'í'ikees, díí jįį ndi nohwił ch'ídaagosdínihíí k'ehgo nohwaa nats'í'ikees.\n14 Díí doo bik'ee ídaayádaanohdzįhíí bighą nohwich'į' k'e'eshchii da, áídá' shichągháshé shił daanzhooníí daanohłįįgo nohwił ch'ídaagonsh'aahíí bighą ádaanohwiłdishṉii.\n15 Christ bá nohwił ch'ídaago'aahíí gonenan doo náhóltag dayú gólį́į́shą' ndi nohwitaahíí dała'á: Christ Jesus baa yati' baa gozhóni baa nohwił nagoshṉi'go nohwitaa sílį́į́.\n16 Áí bighą nádaanohwoshkąąh, shedaał'į́į́ le'.\n17 Áí bighą Timotheus, nohweBik'ehń biláhyú shizhaazhé shił nzhǫǫgo ba'oshłíhi, nohwich'į' oł'a', Christ biláhyú shi'at'e'íí bínádaagonołzįgo áidoliił, dáhot'éhé ha'ánázéhyú be'iłch'ígosh'aahíí k'ehgo.\n18 Doo nohwaa higháh da daanzįhíí bighą ła' ídaada'odlíí.\n19 Ndi dét'įhégo nohwaa nsháh doleeł, nohweBik'ehń hát'į́į́yúgo, áík'ehgo áí nṉee ídaada'odlííhíí doo biyati' zhą́ bígonsįh da, ndi binawod golį́į́yúgo bígonsįh.\n20 Bik'ehgo'ihi'ṉań bilałtł'áhgee begoz'aaníí doo dáyati' zhą́ yee ch'í'ṉah hit'įį da, binawodíí yee ch'í'ṉah hit'įį.\n21 Hadíihíí be'ánsht'eego hádaaht'įį? Gish be'idiltłishé hishtįįłgo nohwaa nsháh née, dagohíí shił daanohshǫǫgo doo hashishkee dago nohwaa nsháh née?","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C14.html","date":"2024-04-23T05:47:59Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818464.67\/warc\/CC-MAIN-20240423033153-20240423063153-00210.warc.gz","language":"apw","language_score":1.0000069141,"language_script":"Latn","minhash_cluster_size":1,"top_langs":"{\"apw_Latn_score\": 1.000006914138794}","num_words":407,"character_repetition_ratio":0.06,"word_repetition_ratio":0.0,"special_characters_ratio":0.215,"stopwords_ratio":0.187,"flagged_words_ratio":0.0,"lang_id_score":0.974,"perplexity_score":500.0,"cluster_detection":1} {"text":"16\n1 K'adíí nṉee Bik'ehgo'ihi'ṉań báhadaadeszaahíí zhaali bá ndaahohṉiiłíí bee nohwich'į' yashti': Galatiayú ínashood ha'ánáłséhíí gábiłdishṉii n'íí k'ehgo nohwíí ałdó' ágádaahṉe'.\n2 Godilziníí bijįį dábik'ehń dała'á nohtįįgee Bik'ehgo'ihi'ṉań danelt'eego bee nohwich'ozṉi'híí k'ehgo zhaali ła' k'ihzhį' ndaahohṉiiłgo iłch'į' ndaahohṉiił, áík'ehgo níyáágee doo zhaali ndaahohṉiił da doleeł.\n3 Áík'ehgo akú níyáágo nṉee ła' nzhǫǫ daadohṉiihíí naaltsoos baa daanohṉiił, áí zhaali baa daasoné'íí Jerusalemyú daidiiné'híí bighą akú daadish'aał.\n4 Shíí ałdó' akú disháh dábik'ehyúgo, akú bił dishkah.\n5 Macedóniayú ch'íńsháh shį: Macedóniayú ch'íníyáágo nohwaa deshaał.\n6 Akú dét'įhézhį' nohwił nahashtą́ shį, dagohíí da'akú sheehai shį, áík'ehgo dahayú dahnáádishdáhyú bee shich'odaahṉii doleeł.\n7 Akú ch'íńsháhgo doo dét'įhézhį' nohwistsééh hásht'į́į́ da, áídá' nohweBik'ehń hát'į́į́yúgo nohwił nahashtą́ hásht'į́į́.\n8 Pentecost bengonyáázhį' Éphesusgee siidáa doo.\n9 Nłt'éégo na'isiidíí dahot'éhé bee shá ch'íńtą́ą́, ła'íí shich'į' nadaagonłkaadíí łą́ą́.\n10 Timótheus nohwaa nyáágo doo neldzidgo ádaanołsį da le': nohweBik'ehń binasdziidíí nayik'í'iziid, shíí na'isiidhíí k'ehgo.\n11 Doo hadíń da'ílínégo baa natsekees da le': áídá' bich'odaahṉiigo bił gozhǫ́ǫ́go shich'į' dowáh: bíí hik'e shik'isyú ła' ałdó' shaa hikáhíí nhoshłíí.\n12 Nohwik'isn Apollos holzéhi, nohwik'isyú ła' biłgo nohwaa hikáh dázhǫ́ hásht'į́į́ ndi k'adyúgo doo digháh hát'į́į́ da; ndi bá ch'ígót'i' gozlį́į́go nohwich'į' digháh ndi at'éé.\n13 Daadeh'į́į́, nohwi'odlą'íí bee nłdzilgo nasozįį, báyáń k'ehgo ádaanoht'ee, nadaałwodgo nadaasozįį le'.\n14 Dawa ánádaaht'įįłíí łił daanohjǫǫgo ánádaaht'įįł le'.\n15 Shik'ííyú, Stéphanas bigową dágoz'ąą nt'éégo Akéyagee dantsé da'osdląądgo bídaagonołsį, ła'íí ínashood daanliiníí yiṉádaadéz'įįgo yaa ádaadest'ąą,\n16 Nṉee ágádaat'eehíí hik'e nohwich'odaaṉiihíí, ła'íí Bik'ehgo'ihi'ṉań bánada'iziidíí dawa daadohts'ago nánohwoshkąąh.\n17 Stéphanas hik'e Fortunátas ła'íí Akéyas hikaihíí baa shił gozhǫ́ǫ́: nohwíí doo nohkáh dagee áí hikai.\n18 Shiyi'siziiníí hanáyołgo ádaashiilaa, ła'íí nohwíí ałdó' ágádaanohwislaa: nṉee ágádaat'eehíí daadinołsįgo ba'ihédaanohsį.\n19 Asiagee ínashood ha'ánáłséhíí dawa, Gozhǫ́ǫ́, daanohwiłṉii. Áquila hik'e Priscílla ła'íí bigową yuṉe' ha'ánáłséhíí ałdó' dawa nohweBik'ehń binkááyú, Gozhǫ́ǫ́, daanohwiłṉii.\n20 Christ biláhyú nohwik'ííyú daanliiníí dawa, Gozhǫ́ǫ́, daanohwiłṉii. Daagodinołsįgo daałohts'ǫs le'.\n21 Shíí, Paul, Gozhǫ́ǫ́, nohwiłdishṉiihíí dashíí shigan bee k'eshiłchį́į́.\n22 Nṉee ła' doo Jesus Christ nohweBik'ehń bił nzhǫǫ dayúgo, bił ch'ígodíni at'éé. NohweBik'ehń nánídáh.\n23 Jesus Christ nohweBik'ehń biłgoch'oba'íí bee nohwił goz'ąą le'.\n24 Christ Jesus binkááyú shił ijóóníí bee nohwich'į' goz'ąą le'. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C116.html","date":"2024-04-16T19:58:54Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817106.73\/warc\/CC-MAIN-20240416191221-20240416221221-00463.warc.gz","language":"apw","language_score":1.000002265,"language_script":"Latn","minhash_cluster_size":1,"top_langs":"{\"apw_Latn_score\": 1.0000022649765015}","num_words":316,"character_repetition_ratio":0.063,"word_repetition_ratio":0.0,"special_characters_ratio":0.211,"stopwords_ratio":0.142,"flagged_words_ratio":0.0,"lang_id_score":0.976,"perplexity_score":500.0,"cluster_detection":1} {"text":"3\n1 Da'ágát'éégo isdzáné daanohłíni, nohwiką' daadohts'ag; áík'ehgo Bik'ehgo'ihi'ṉań biyati' doo yikísk'eh ádaat'ee dayúgo, doo nt'é daabiłdohṉii da ndi, nłt'éégo ádaanoht'eehíí bee da'odląą daaleehgo daahonołbįįh doleeł;\n2 Nłt'éégo ánádaaht'įįłgo ła'íí Bik'ehgo'ihi'ṉań daadinołsįgo daayo'įįhíí bighą da'odląą daaleeh.\n3 Doo nohwiká'yú zhą́ ídaadołzhǫǫ da, daazhógo nel'į́į́híí bighą doo nohwitsizíl iłtah at'éégo daashbizh da le', ła'íí dawahá óodo ádaaszaahíí doo nohwaa dahnazṉilgo da, ła'íí diyágé łáń ílííníí doo nohwik'isilaago da:\n4 Áídá' nohwijíí yuṉe' nłt'éégo ágot'eehíí bee dénzhonégo ádaahłe', nohwijíí yuṉe' isht'edaagodnt'éégo, ła'íí dant'éheego be'ádaanoht'eego, áí be'ídaadołzhooníí doo da'ílíí daaleeh dahi, ła'íí Bik'ehgo'ihi'ṉań binadzahgee łáń ílíni.\n5 Da'ágát'éégo doo áníidá' isdzáné daagodnłsiníí Bik'ehgo'ihi'ṉań yaa da'ołííhíí ídaadilzhǫǫ lę́k'e, biką' daidits'ago:\n6 Sarah ágát'éégo Abraham yidits'ag lę́k'e, shinant'a' yiłṉiigo: da'osodląądhíí bighą áń bich'eke'yú k'ehgo daasolįį, nłt'éégo ádaanoht'eeyúgo, ła'íí doo nt'é bik'e nadaałyiz dayúgo.\n7 Da'ágát'éégo nṉee daanohłíni, nohwi'aa baa natsídaahkeesgo bił daagonohłįį, bits'í doo nłdzil dahíí bighą daadinołsį, Bik'ehgo'ihi'ṉań biłgoch'oba'íí nohwi'ihi'ṉa' nohwá ágołsiníí da'ánohła nohwíyééhíí bighą; áík'ehgo da'ohkąąhgee doo nohwich'į' nagontł'og da.\n8 Da'iké'yú goz'aaníí, daanohwigha nohwinatsekees dała'á ádaanołsį, łaa daach'ohba' le', odlą' bee iłk'isyú daanohłįįgo łił daanohjǫǫ le', nohwijíídí' nohwił daagoch'oba' le', k'édaanohsį le':\n9 Ła' doo bik'ehyú ádaanohwizlaa dayúgo doo iké'déṉá ágánádaahdle' da, daanohwóch'iid lę́k'eyúgo doo t'ąązhį' daahóhch'iid da: áídá' gozhóóníí bá hádaaht'įį; díí bighą Bik'ehgo'ihi'ṉań nohwich'į' ánṉiid bídaagonołsį, ła'íí áí bee gozhóóníí nohwíyéé doleeł.\n10 Hadíń ihi'ṉá bił nzhooníí, ła'íí nłt'éégo bíyołkaał hat'ííníí, áń doo nchǫ'go yałti' da le', doo łé'iłchoo da le':\n11 Áń nchǫ'íí yits'ą́'zhį' anṉe'go nłt'ééhíí ye'at'į́į́ le'; iłch'į'gont'ééhíí yiká hát'į́į́go nłdzilgo yikádéz'įį le'.\n12 NohweBik'ehń nṉee dábik'ehyú ádaat'eehíí yik'idéz'įį, áí bi'okąąhíí yíyésts'ąą: áídá' nṉee doo bik'ehyú ánádaat'įįł dahíí yits'ą́'zhį'go dahnot'aał.\n13 Nłt'éégo ádaanoht'eedá', hadíńshą' nohwiṉí'diłṉíh?\n14 Dánzhǫǫgo zhą́ ágot'eehíí bighą nohwiniidaagonłt'éé ndi, nohwá gózhǫ́ǫ́ doo: nṉee nohwik'edaanṉiihíí doo bédaałdzid da, doo nohwił nadaagontł'og da le';\n15 Áídá' nohweBik'ehń, Bik'ehgo'ihi'ṉań nlįįgo, nohwijíí yuṉe' daadinołsį le': nłt'ééhíí nohwádįhyú goz'aaníí nohwijíí biyi' yuṉe' nda'ołííhíí nṉee ła' yighą nanohwídíłkidyúgo, hagot'éégo bich'į' hahdziihíí t'ah bíntsé bídaagonołsį le', tąądégo ła'íí daadinołsįgo baa nadaagołṉi' le':\n16 Nłt'éégo ánádaaht'įįłgo ídédaagososįįdgo, Christ biláhyú nohwi'at'e' nłt'éé ndi łéda'iłchoogo nchǫ'go ánádaat'įįł daanohwiłṉiihíí ídaa yádaandzį doleeł.\n17 Bik'ehgo'ihi'ṉań bik'ehgoyúgo nłt'éégo ánádaaht'įįł ndi nohwiniidaagonłt'ééhíí dábik'eh, áídá' nchǫ'go ánádaaht'įįł zhiṉééhíí bighą nohwiniidaagonłt'ééyúgohíí doo nzhǫǫ da.\n18 Christ dałahńdi nohwinchǫ'híí bighą biniigodelzaa, áń dábik'ehyú át'ééhíí doo bik'ehyú ádaat'ee dahíí yá biniigodelzaa, Bik'ehgo'ihi'ṉań yaa nnohwiṉííłhíí bighą, bits'í zhą́ zesdįį, áídá' biyi'sizíni doo zesdįį da, áí bee naadiidzaa:\n19 Áí bee spirits ha'áshijeedyú ńyáágo yich'į' yałti';\n20 Áí spirits‐híí doo áníidá' dabízhą́ daabik'eh ndi Bik'ehgo'ihi'ṉań bágoho'aał lę́k'e; Noah hiṉaadá' tsina'eełíí áile'dá' tsina'eełíí biyi' tsebíí hilt'eego zhą́ hasdákai, tú biláhyú.\n21 Áí túhíí tú bee baptize ánohwi'delzaago Jesus Christ daztsąądí' naadiidzaahíí biláhyú hasdáhiikaihíí bee nohwił ch'í'ṉah ágolzaa, (baptism doo koká' chiníí naił'eełgo ágolzee da, áídá' Bik'ehgo'ihi'ṉań binadzahgee dábik'ehyú ách'ít'éégo ídégoch'iłsįgo ágolzee.)\n22 Christ yaaká'yú onádzaago Bik'ehgo'ihi'ṉań bigan dihe'nazhiṉéégo dahsdaa; Bik'ehgo'ihi'ṉań binal'a'á yaaká'yú daagolííníí, ła'íí yedaabik'ehíí, ła'íí spirits binawodíí dawa daabidits'ago ádaabi'deszaa.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/P13.html","date":"2024-04-22T09:17:14Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818105.48\/warc\/CC-MAIN-20240422082202-20240422112202-00686.warc.gz","language":"apw","language_score":1.0000090599,"language_script":"Latn","minhash_cluster_size":1,"top_langs":"{\"apw_Latn_score\": 1.0000090599060059}","num_words":442,"character_repetition_ratio":0.076,"word_repetition_ratio":0.0,"special_characters_ratio":0.216,"stopwords_ratio":0.188,"flagged_words_ratio":0.0,"lang_id_score":0.948,"perplexity_score":500.0,"cluster_detection":1} {"text":"8\n1 Áík'ehgo k'adíí Christ Jesus biyi' daanlíni, bighą bił ch'ígódeeh doleełíí da'ádįh, áí doo bi'at'e' nchǫ'íí yikísk'eh ádaat'ee da, áídá' Holy Spirit zhą́ yikísk'eh ádaat'ee.\n2 Christ Jesus biyi' nshłįįgo, Holy Spirit behinshṉaahíí binawodíí nchǫ'íí binawodíí bee dastsaah doleeł n'íí yits'ą́' shinłtį́į́.\n3 Jews bich'į' begoz'aaníí nchǫ'go be'ádaant'eehíí bighą doo nalwod da silįį, áík'ehgo begoz'aaníí doo áyóléh át'éé da n'íí Bik'ehgo'ihi'ṉań áyíílaa, áń dabíí biYe' nohwits'í nda'iłsiihíí k'ehgo at'éégo nohwinchǫ'híí bighą yinł'a', áík'ehgo nchǫ'íí nohwits'í yiyi' golííníí bił ch'ígódeeh doleełgo bángot'ą́ą́:\n4 Néé doo nohwi'at'e' nchǫ'íí bikísk'eh ádaant'ee da, áídá' Holy Spirit zhą́ bikísk'eh ádaant'eehíí bighą begoz'aaníí dábik'ehgo aṉííhíí bikísk'eh ádaant'ee.\n5 Hadíí dabíí bi'at'e' yikísk'eh ádaat'eehíí bits'í hádaat'iiníí zhą́ yaa daabiini'; áídá' Holy Spirit yikísk'eh ádaat'eehíí Holy Spirit hádaat'iiníí yaa daabiini'.\n6 Ko'at'e' nchǫ'íí bikísk'ehyú ágot'eehíí baa koni'íí da'itsaahíí bee ká goz'ąą; áídá' Holy Spirit bikísk'ehyú ágot'eehíí baa koni'íí ihi'ṉaahíí ła'íí iłch'į'gont'ééhíí bee ká goz'ąą.\n7 Hadíń bi'at'e' nchǫ'íí yikísk'ehyú ágot'eehíí yaa biini'íí Bik'ehgo'ihi'ṉań yik'enṉiih: Bik'ehgo'ihi'ṉań yegos'aaníí doo ye'at'éé da, da'aṉii doo áoṉéh át'éé da.\n8 Áík'ehgo hadíń dabíí bi'at'e'íí yikísk'eh ádaat'eehíí doo hagot'éégo Bik'ehgo'ihi'ṉań yił daagoyiłshóni at'éé da.\n9 Áídá' nohwíí doo nohwi'at'e' nchǫ'i bikísk'eh ádaanoht'ee da, áídá' Holy Spirit yikísk'eh ádaanoht'ee, Bik'ehgo'ihi'ṉań biSpirit da'aṉii nohwiyi' golį́į́yúgo. Nṉee ła' Christ biSpirit doo da'aṉii biyi' golį́į́ dayúgo, áń doo Christ bíyéé nlįį da.\n10 Christ nohwiyi' golį́į́yúgo, nohwits'í nanne' ndi Holy Spirit biláhyú daahinohṉaa, dábik'ehyú ádaanoht'eego ánohwilaahíí bighą.\n11 Jesus daztsąądí' naadiidzaago áyíílaahíí biSpirit nohwiyi' golį́į́yúgo, Christ daztsąądí' naadiidzaago áyíílaahíí biSpirit nohwiyi' golííníí biláhyú nohwits'í datsaah doleełíí ałdó' hiṉaago ánáidle'.\n12 Áí bighą, shik'ííyú, doo nt'é bighą nohwi'at'e' nchǫ'íí bikísk'eh ádaant'ee da.\n13 Dánohwíí nohwi'at'e' bikísk'eh ádaanoht'eeyúgo nanohne': áídá' nohwi'at'e' nchǫ'íí Holy Spirit bee nadaałtseedyúgo da'aṉii daahinohṉaa.\n14 Bik'ehgo'ihi'ṉań biSpirit nadaabiiłaahíí dawa, áí da'aṉii Bik'ehgo'ihi'ṉań bichągháshé daanlíni ádaat'ee.\n15 Holy Spirit biláhyú Bik'ehgo'ihi'ṉań bichągháshé daasiidlįį, áík'ehgo k'adíí doo isnah binant'a' yédaaldzidhíí k'ehgo Bik'ehgo'ihi'ṉań bédaahiildzid da, áídá', Ábba, shiTaa, daabiłn'ṉii.\n16 Bik'ehgo'ihi'ṉań bichągháshé daandlįįgo nohwijíí yuṉe' Holy Spirit dabíí nohwił nadaagolṉi':\n17 Bichągháshé daandlįįyúgo Bik'ehgo'ihi'ṉań bíyééhíí nohwíyéé doleeł, néé hik'e Christ biłgo; Christ bił nohwiniidaagonłt'éé lę́k'eyúgo, dabíí bił dała' ízisgo be'ádaant'eego ádaanohwi'dolṉiił.\n18 Yuṉáásyú baa gozhóóníí nohwádįhyú goz'aaníí ch'í'ṉah ádolṉiił, áí baa natseskeesgo díí jįįgo nyee'i biyi' nashaahíí doo shił hago'at'éé da.\n19 Dawa Bik'ehgo'ihi'ṉań áyíílaahíí Bik'ehgo'ihi'ṉań bichągháshé da'aṉii bíyéégo ch'í'ṉah ádolṉiiłíí dázhǫ́ yiká daadéz'įįgo biba' ádaat'ee.\n20 Dawahá alzaahíí doo nt'é da'ílį́į́ dago alzaa, doo hádaat'įįhíí bighą da, áídá' ágádaat'eego Bik'ehgo'ihi'ṉań bándaagoz'ąą, ágát'éé ndi díínko Bik'ehgo'ihi'ṉań nyołíí;\n21 Dawahá alzaahíí da'ílíí hileeh di'ṉii ndi bits'ą́'zhį' hasdádokah, Bik'ehgo'ihi'ṉań bichągháshé baa gozhǫ́ǫ́ doleełgo da'itsaahíí yits'ą́'káhíí k'ehgo dawahá alzaahíí ałdó' da'ílíí hileehíí yits'ą́'dokah.\n22 Dawa alzaahíí dała' bił na'diṉi'go ík'idi'ṉii, díí jįį t'ah ágát'éégo bídaagonlzį.\n23 Áídá' doo áí zhą́ da, néé dó', Bik'ehgo'ihi'ṉań bichągháshé daandlįįgo ch'í'ṉah ádaanohwi'dolṉiiłgo nohwits'í ła'i ánálṉéh doleełíí biba' ádaant'eedá' ík'ida'n'ṉii, néé Holy Spirit nohwiyi' na'iziid nkegonyaahíí ndi ík'ida'n'ṉii.\n24 Díí nłt'éhi ndaahóndliigo hasdánohwi'do'ṉil: nłt'éhi ch'o'įįyúgo doo nt'é bighą nnach'ódlíí da: hadíń nt'éhéta yiłtsąąyúgo nt'é bighą dayúweh nyihołíí doleeł?\n25 Áídá' nt'éhéta doo daahiit'įį dahíí ndaahóndliiyúgo, hada'ólṉiigo biba' ádaant'ee.\n26 Ágát'éégo doo daanldzil dagee Holy Spirit nohwich'oṉiih: nt'é bighą da'ohiikąąh doleełíí doo bídaagonlzį da ndi Holy Spirit dabíí nohwá okąąh, néé ch'éh ádaan'ṉiihíí bighą ík'eda'n'ṉiigo.\n27 Holy Spirit nṉee Bik'ehgo'ihi'ṉań báhadaadeszaahíí yá okąąh, Bik'ehgo'ihi'ṉań hát'į́į́híí k'ehgo okąąhíí bighą Bik'ehgo'ihi'ṉań, kojíí yuṉe' nantaahíí, Holy Spirit binatsekeesíí yígółsį.\n28 Díínko bídaagonlzį, hadíí Bik'ehgo'ihi'ṉań bił daanzhooníí, ła'íí dabíí ngonłchį́į́go yiká ádaanṉiidíí dawa dała' nłt'éégo bá ádaalṉe'go áyíłsį.\n29 Bik'ehgo'ihi'ṉań nṉee bíyéé doleełíí dabíntségo yídaagołsį, áí biYe' yedaałt'éégo ádaabidilṉe'go dabíntsé yengon'ą́ą́, biYe' bik'isyú łą́ą́go bíí dantsé naghaa doleełhíí bighą.\n30 Bik'ehgo'ihi'ṉań bíyéé doleełíí dabíntsé yídaagołsiníí yiká ádaanṉiid: yiká ádaanṉiidíí binchǫ'íí yits'ą́'zhį' ch'ínádaayizṉil: ła'íí ch'ínádaayizṉilíí iłch'į'daabi'dolṉiiłgo yángon'ą́ą́.\n31 Áík'ehgo nt'é daan'ṉii áídá'? Bik'ehgo'ihi'ṉań bił daagohiit'įįyúgo, hadíńshą' nohwich'į' na'iziidgo nohwaa gonłṉee doleeł?\n32 Bik'ehgo'ihi'ṉań dabíí biYe' ndi doo t'ąązhį' yotą' dago daanohwigha nohwá nyinłtííníí, da'áń bił dała' dawahá daazhógo nohwainé' go'į́į́.\n33 Nṉee Bik'ehgo'ihi'ṉań yita'hazlaahíí hadíń nt'é yik'izhį' yidi'aah? Bik'ehgo'ihi'ṉań dábik'ehyú ádaat'éhi yiłnṉiidi at'éé.\n34 Hadíń nohwił ch'ídaagógheehgo nohwándaago'aah áídá'? Christ Jesus doo nohwándaago'aah da, áń nohwá daztsąą, áídí' daztsąądí' naadiidzaa, áń Bik'ehgo'ihi'ṉań bigan dihe'nazhiṉéégo dahsdaa, da'áń ałdó' nohwá ná'okąąhi at'éé.\n35 Hadíńshą' Christ bił daanjǫǫhíí yits'ą́'zhį' ánohwile'? Doo hadíń da go'į́į́. Ya' nyee'íí biyi' hiikahíí Christ bił daanjǫǫhíí yits'ą́'zhį' ánohwile' née, ya' nohwich'į' nagontł'ogíí née, ya' nohwiniidaagonłt'ééhíí née, ya' shiṉá' góyéé'íí née, ya' nohwidiyágé ádįhíí née, ya' ńgodzidíí née, dagohíí ya' bésh be'idiltłishé bee nohwidizideehíí née?\n36 Bek'e'eshchiiníí gáṉíígo, Níyéé daandlįįhíí bighą nadaanohwi'ditseedgo o'i'ááh; dibełį́į́ natseedgo bágoz'ąąhíí k'ehgo nohwaa natsídaats'ikees.\n37 Dah, díí dawa bee nohwich'į' ánágot'įįł ndi, Christ bił daanjǫǫhíí biláhyú doo adząąyú itisgo daagonelṉaa da.\n38 Da'aṉii bígonsį, doo nt'é Bik'ehgo'ihi'ṉań bił daanjǫǫhíí yits'ą́'zhį' nohwinoṉííł át'éé da, da'itsaahíí ndi, ihi'ṉaahíí ndi, Bik'ehgo'ihi'ṉań binal'a'á yaaká'yú daagolííníí ndi, spirits nchǫ'íí binadaant'a'íí ndi, spirits binawodíí ndi, dák'ad be'ágot'eehíí ndi, yuṉáásdí' nohwich'į' goldohíí ndi,\n39 Yudahyú ágot'eehíí hik'e yuyahyú ágot'eehíí ndi, nt'éhéta alzaahíí ndi, díí dawa doo Bik'ehgo'ihi'ṉań bił daanjǫǫhíí yits'ą́'zhį' nohwinoṉííł át'éé da, Christ Jesus nohweBik'ehń biláhyú Bik'ehgo'ihi'ṉań bił daanjǫǫ.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM8.html","date":"2024-04-19T17:40:48Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817442.65\/warc\/CC-MAIN-20240419172411-20240419202411-00755.warc.gz","language":"apw","language_score":1.0000082254,"language_script":"Latn","minhash_cluster_size":1,"top_langs":"{\"apw_Latn_score\": 1.000008225440979}","num_words":767,"character_repetition_ratio":0.112,"word_repetition_ratio":0.0,"special_characters_ratio":0.221,"stopwords_ratio":0.159,"flagged_words_ratio":0.0,"lang_id_score":0.886,"perplexity_score":500.0,"cluster_detection":1} {"text":"21\n1 Jesus hadag déz'įįgo nṉee ízis da'it'iiníí zhaali biyi' ohilkaadíí biyi' yuyaa bizhaali odaayihiłkaadgo yiłtsąą.\n2 Áígé' isdzán itsaa nlíni tét'iyéhi zhaali naki doo ílį́į́ le'at'éhi oyíłkaadgo yiłtsąą.\n3 Áík'ehgo gáṉíí, Da'aṉiigo gádaanohwiłdishṉii, áí itsaa tét'iyéhíí nṉee dawa zhaali odaiheskaadíí bitisgo zhaali oyíłkaad:\n4 Nṉee ízis da'it'iiníí bizhaali Bik'ehgo'ihi'ṉań yaa daayiṉiiłgo zhaali biyi' ohilkaadíí biyi' yuyaa odaiheskaad: áíná' itsaahń tét'iyé ndi bizhaali da'áí zhą́ goyiłíni oyíłkaad.\n5 Nṉee ła' da'ch'okąąh goz'aaníí tséé dénzhónéhi ła'íí dawahá dénzhónéhi ndaayihezṉilíí be'ágolzaahi yaa yádaałti'ná' Jesus gáṉíí,\n6 Díí daoł'iiníí tséé iłká' dahnagozṉilíí doo ła' iłká' dahnast'ą́ą́ da doleeł, dawa nanehiłkaad doleeł.\n7 Áík'ehgo nabídaadiłkidgo gádaabiłṉii, Iłch'ígó'aahíí, da'os'ah ágoṉéhi, dawa be'ágoṉe'go hat'íí bee bígózį doleeł?\n8 Áík'ehgo gábiłṉii, Ádaa daagonołdząą, nṉee ła' ch'a'onohołt'e' hela': łą́ą́go shizhi' yee daahikáh doleeł, Shíí Christ nshłįį; ałk'iná' Christ nádaałíí biká' ngonyáá, daaṉiigo: áí biké' dahdołkáh hela'.\n9 Áígé' nagonłkaadíí ła'íí iłch'į' nadaagontł'ogíí baat'ídaanołsį ndi doo ńdaałdzid da: áí iłtsé begolṉe'hi at'éé; ndi nnágodáhíí doo dagoshch'į' begolṉe' da.\n10 Áígé' gánádaabiłdo'ṉiid, Nṉee iłtah at'éégo hadaazt'i'íí iłch'į' nanágonłkaad doleeł, ła'íí nṉee dała'á binant'a' daagolínihíí ałdó' iłch'į' nanágonłkaad doleeł:\n11 Da'adzaayú ízisgo ni' nagohi'naa doleeł, shiṉá' góyééhíí benagowaa doo, ła'íí nadaagontł'ogíí iłtah at'ééhíí benadaagowaa doleeł; dázhǫ́ négodzidíí ła'íí godiyįhgo be'ígóziníí yaaká'gé'go bee ádaagot'įį doleeł.\n12 Áí dawa t'ah doo hwahá begolṉe' daná' nṉee daanohwiłtsoodgo nohwiniidaagodile' doleeł, Jews ha'ánáłséhíí bich'į' odaanohwiłt'e' doleeł, ła'íí ha'ádaanohwiłkaad doo, ła'íí shizhi' bee daanohwich'ozhííhíí bighą ízisgo nant'án ła'íí nant'ánchań biyahzhį' nádaanohwiłt'eeh doo, nohwaa yádaałti'go.\n13 Dząągee shá nadaagołṉi' doleeł.\n14 Doo iłtsé hat'íí dishṉiih shįhíí baa natséskees dago nohwiini' ładaałe':\n15 Shíí yati' nohwaa hishṉiił doo, góyą́ą́go ádaanohwish'įį doleeł, hayíí nohwaa dahdaagoz'aaníí doo nohwitisgo hanádaadziih dago, doo nohwaa daagodiit'aah dago.\n16 Dá daanohwitaa, nohwimaa, nohwik'isyú, nohwik'íí, ła'íí nohwit'eké ndi nohwaa yáda'iti'go ndaanohwiṉiił doleeł; ła'íí ádaaṉiigo nohwíí ła' nadaanohwiłtseed doleeł.\n17 Shizhi' bee daanohwich'ozhííhíí bighą nṉee dawa nohwik'edaanṉiih doleeł.\n18 Da'ágát'éé ndi nohwitsits'in biká'gé' nohwitsizílíí dała'á ndi doo ch'a'odeeł da doleeł.\n19 Daagoyéégo nohwich'į' na'idziid ndi hadag ádaanołt'ee, áík'ehgo nohwiyi'siziiníí bídaagowa'.\n20 Jerúsalemyú silááda biṉaa łeednt'i'go daoł'įįyúgo, daagołchǫǫhíí biká' ngoṉáhgo bídaagonołsį doo.\n21 Nṉee Judéa golzeeyú daagolííníí dził naz'aaníí yich'į' okeeh doo; Jerúsalem yuṉe' daagolííníí ch'ínókáh; ła'íí da'dáńyú daagolííníí Jerúsalem yuṉe' dáko ha'aokáh hela'.\n22 Iłk'ínágodildǫǫhíí goldoh biká' ngowaa, baa k'e'eshchiiníí dawa begolṉe' doleeł.\n23 Áígee goldohíí daaltsaaníí ła'íí isdzáné mé' daabiłbe'íí bá góyéé doleeł! Ni'gosdzáń biká' góyéégo nagowaa doo, díí hat'i'íí áígee biniidaagodidolṉiił.\n24 Bésh be'idiltłishé bee nabi'ditseed doo, ła'íí nṉee iłtah at'éégo hadaazt'i'íí bi'isna' daanlįį doo: doo Jews daanlįį dahíí Jerúsalem yiká' nakai doleeł, doo Jews daanlįį dahíí ąął bengonyaazhį'.\n25 Ch'ígona'áí, tł'é'gona'áí, ła'íí ts'iłsǫǫsé biyi' godiyįhgo be'ígóziníí hit'įį doo; ni'gosdzáń biká' nṉee iłtah at'éégo hadaazt'i'íí hat'íí bighą ánágot'įįł doo yídaagołsį dago bitah góyéégo nagowaa doo; túnteel ła'íí túnteel nádidáhíí díyat'éégo áṉíí doleeł;\n26 Ni'gosdzáń biká' hago ágoṉéh shįhíí bik'e nṉee natsídaalyiz doleeł: yaagé' benagowodíí ndi nahi'naa doo.\n27 Áígee áníita shíí, nṉee k'ehgo Niyááhíí, yaak'os biyi'gé' shinawod bee, ła'íí dázhǫ́ shich'ą́'idindláádgo náshdaałgo daashidołtseeł.\n28 Díí benagowaahíí bee nkegonyaaná' hadag yaa daanołt'ąągo hadag daadeł'į́į́; hasdánohwidi'ṉiiłíí biká' ngonyááhíí bighą.\n29 Iłch'ígót'aahgo na'goṉi'íí yee yił nagolṉi'; Fig bitsiníí ła'íí tsį dawa daanoł'į́į́;\n30 Bit'ąą nádaagodleełgo daał'įįná' k'ad shįį nágodleehgo bídaagonołsį.\n31 Da'áík'ehgo áí be'ádaagoṉe'íí goldohgo daał'įįná' Bik'ehgo'ihi'ṉań nant'aahíí biká' nagowaago bídaagonołsį doo.\n32 Da'aṉii gádaanohwiłdishṉii, Díí daałinolt'įįłíí doo nohwee ch'ígoṉáh da, díí ádaanohwiłdéṉiidíí dawa begolzaago zhą́'\n33 Yáá ła'íí ni'gosdzáń biłgo bech'ígoṉáh doleeł, áíná' shiyati'íí doo bech'ígowáh da doleeł.\n34 Ídádaadesół'įį, daazhógo anákeełíí, bił nádaagodiyisíí, ła'íí ni'gosdzáń biká' ágot'eehíí doo bee ádaanołt'ee da le'; ágádaanołt'eeyúgo dánohwinats'ą́ą́ná' áí bijįį dánko bee nohwiká ngododaałi at'éé.\n35 Áí bijįį be'ijizhé iłjizhíí k'ehgo nṉee dawa ni'gosdzáń biká' daagolííníí bee biká' ngowáh.\n36 Áík'ehgo dákozhą́ daadoł'į́į́ ła'íí da'ołkąąh, áík'ehgo nohwidziilíí nohwá ágolzaahíí bee áí ágoṉe'íí dawa bich'ą́'zhį' ádaałṉe' doleeł, ła'íí shíí, nṉee k'ehgo Niyááhíí, shidáhzhį' daadołsįįł.\n37 Dajįį biigha Jesus da'ch'okąąh goz'ąą yuṉe' iłch'ígó'aah; tł'é'gohíí dził Olives golzéhi si'ąąyú bee náiłkáhyú onadáh lę́'e.\n38 Dázhǫ́ t'ałbį nṉee dawa da'ch'okąąh goz'ąąyú nihikáh lę́'e, bídaayésts'ąąyú.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK21.html","date":"2024-04-15T00:29:40Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816904.18\/warc\/CC-MAIN-20240414223349-20240415013349-00160.warc.gz","language":"apw","language_score":1.0000050068,"language_script":"Latn","minhash_cluster_size":2,"top_langs":"{\"apw_Latn_score\": 1.0000050067901611}","num_words":601,"character_repetition_ratio":0.047,"word_repetition_ratio":0.0,"special_characters_ratio":0.215,"stopwords_ratio":0.191,"flagged_words_ratio":0.0,"lang_id_score":0.953,"perplexity_score":500.0,"cluster_detection":1} {"text":"15\n1 Néé nohwi'odlą' daanldzilíí, hadíí biini' nakigo bi'odlą' doo daanłdzil dahíí bich'odaahi'ṉii le', doo danéé ídaa natsídaahiikeesíí bighą da.\n2 Áídá' néé dała'á daantįįgee nohwit'ahdí' daagolííníí bá nłt'éé doleełíí baa natsídaahiikees le', bi'odlą' nłdzil hileehíí bighą.\n3 Christ ndi doo dabízhą́ ídaa natsekees da ni'; bek'e'eshchiiníí biyi' biTaa gáyiłṉii, Hadíí bee daanich'o'ṉi' n'íí shik'izhį' nasdlįį, ṉii.\n4 Doo áníidá' Bik'ehgo'ihi'ṉań biyati' bek'e'eshchiiníí bee nohwił ch'ígót'aahíí bighą alzaa, nohwi'odlą' nłdzilgo áile'go hadah ádaanohwiłsįgo, nohwádįhyú nłt'éhi goz'aaníí ndaahóndlii doleełhíí bighą alzaahi at'éé.\n5 Bik'ehgo'ihi'ṉań, kóni' k'eh ách'íłsįgo ła'íí ko'odlą' nłdzilgo áyíłsiníí, dałełt'eego natsídaahkeesgo nohwaa daidino'áah, Christ Jesus be'ádaanoht'eego:\n6 Áík'ehgo nohwinatsekees dała'ágo, nohwiyati' dała'ágo Bik'ehgo'ihi'ṉań, Jesus Christ nohweBik'ehń biTaahíí, ba'ihédaanohsį doleeł.\n7 Christ k'ínoho'ṉiihíí k'ehgo k'ídaałoh'ṉii, áík'ehgo nṉee Bik'ehgo'ihi'ṉań ya'ihédaanzį doleeł.\n8 Gánohwiłdishṉii, Jesus Christ nṉee circumcise ádaabi'deszaahíí binal'a'á silįį, Bik'ehgo'ihi'ṉań bits'ą́'dí' da'aṉiihíí baa bił ch'í'ṉah ágoléhgo, ła'íí daanohwitaa n'íí Bik'ehgo'ihi'ṉań nt'é bee yángon'ááníí begolṉe' doleełgo:\n9 Ła'íí doo Jews daanlįį dahíí Bik'ehgo'ihi'ṉań biłgoch'oba'íí ya'ihédaanzį doleełgo; bek'e'eshchiiníí gáṉíígo, Díí bighą doo Jews daanlįį dahíí naa bił nadaagoshṉi', ła'íí nizhi' baa idish'aałgo na'ihénsį doleeł.\n10 Gánádi'ṉii, Doo Jews daanohłįį dahíí, Bik'ehgo'ihi'ṉań bichągháshé bił nohwił daagozhǫ́ǫ́ le'.\n11 Ła'íí gánádi'ṉii, Doo Jews daanohłįį dahíí dawa, nohweBik'ehń ba'ihédaanohsį le'; nṉee dawa ałdó' ba'ihédaanohsį le'.\n12 Esaias ałdó' gáṉíí, Ch'il bikeghad bits'ą́'dí' hanajéédíí k'ehgo Jesse bits'ą́'dí' hanádaałołchiiníí dała'á doo Jews daanlįį dahíí yá nant'aa doleełíí hígháh; áń doo Jews daanlįį dahíí bada'ołíí doleeł.\n13 Holy Spirit binawod biláhyú nłt'éhi nohwádįhyú goz'aaníí ndaahohłííhíí itis odaazlįį doleełhíí bighą Bik'ehgo'ihi'ṉań, nłt'ééhíí ndaahołíígo ádaanohwile'íí, daahohdląągo koł gozhóóníí ła'íí iłch'į'gont'ééhíí nohwee halk'ił le'.\n14 Shik'ííyú, nłt'ééhíí be'ádaanoht'eego, dázhǫ́ daagonohsąągo nohwígonsį, ła'íí łił ch'ídaagonoht'aahgo bídaagonoł'ąą.\n15 Da'ágát'éé ndi doo shiini' hą́h dago ła' nohwich'į' bek'e'shiłchį́į́, bínádaadołṉíh doleełgo, Bik'ehgo'ihi'ṉań biłgoch'oba'íí shik'izhį' áyíílaahíí bighą,\n16 Okąąh yedaabik'ehi Bik'ehgo'ihi'ṉań yánada'iziid n'íí k'ehgo Jesus Christ bá na'isiidgo Bik'ehgo'ihi'ṉań bits'ą́'dí' yati' baa gozhóni doo Jews daanlįį dahíí bił nadaagoshṉi', áík'ehgo doo Jews daanlįį dahíí Holy Spirit bee hadaadelzaago Bik'ehgo'ihi'ṉań baa nánshṉiiłgo naidiiṉiił doleeł.\n17 Bik'ehgo'ihi'ṉań bána'isiidhíí bighą Jesus Christ biláhyú ída'oshdlíí.\n18 Christ shiláhyú ánát'įįłíí zhą́ doo shiini' hą́h dago baa nagoshṉi' doleeł, shinkááyú doo Jews daanlįį dahíí Bik'ehgo'ihi'ṉań biyati'íí yikísk'eh ádaat'eego ádaayiłsį, shinkááyú yałti'go hik'e ánát'įįłgo, ła'íí\n19 Godiyįhgo be'ígóziníí hik'e ígozisgo ánágot'įįłíí Christ shinkááyú ánát'įįłgo, ła'íí Bik'ehgo'ihi'ṉań biSpirit binawodíí shinkááyú na'iziidgo Jerusalemdí' Ilírikamzhį' daagotahyú Christ nłt'éégo baa na'goṉi'íí ąął baa yásíłti' ni'.\n20 Áík'ehgo Christ doo bígózį dayú yati' baa gozhóni baa yashti'go nabik'í'isiid ni', Christ iłk'idá' bígózįyú baa yashti'yúgo, ła' nṉee kįh bitł'ááh si'aaníí áyíílaahíí biká'gee na'ishtł'įhíí k'ehgo ashṉe' doleeł ni':\n21 Áídá' bek'e'eshchiiníí gáṉíígo, Hadíń doo hwahá baa bił nagoṉi' dahíí bił ch'í'ṉah daaleeh: hadíń doo hwahá ya'ikodaanzį dahíí yídaagołsį doo, ṉii.\n22 Áík'ehgo yashti'go nashi'dintł'ogíí bighą ch'éh nohwich'į' disháhgo asht'įį ni'.\n23 Áídá' k'adíí dząągee doo hayú yánánáshtih dago, ła'íí doo ałch'ídé łegodzaa da nohwich'į' disháh hásht'į́į́go,\n24 Spainyú déyáágo nohwini'gee ch'ínsháhgo daanohwidistseełíí hásht'į́į́, áígee dét'įhézhį' nohwił daagozhǫ́ǫ́go nahétąą hik'e Spainyú naadesdzaago shich'odaadohṉiił nsį.\n25 K'adíí Jerusalemyú Jesus daayokąąhíí bich'odaashṉiihyú déyáá.\n26 Macedóniayú ła'íí Akéyayú daagolínihíí bił daagozhǫ́ǫ́go Jerusalemgee Jesus daayokąąhíí tédaat'iyéhíí zhaali yich'į' ádaile'.\n27 Da'aṉii yaa bił daagozhǫ́ǫ́go ádaile'; áí da'aṉii baa hadais'áhi daanlįį. Áígee Jesus daayokąąhíí yaaká'dí' begoz'áni daabíyééhíí łahzhį' doo Jews daanlįį dahíí yaa daizné'híí bighą ni'gosdzáń biká'gee nandeehíí ła' yee yich'odaaṉiihgo dábik'eh.\n28 Díí ąął ashłaago zhaali bá łenáhesdlaahíí baa daadeni'ą́ą́go nohwaa deshaał, Spainyú déyáágo.\n29 Nohwaa níyáágo Christ nłt'éégo baa na'goṉi'íí bee gozhóóníí ch'ída'izkaadgo bee nohwaa nsháhíí bígonsį.\n30 Áí bighą shik'ííyú, Jesus Christ nohweBik'ehń, ła'íí Holy Spirit bee łił daanjǫǫhíí bighą nánohwoshkąąh, Bik'ehgo'ihi'ṉań shá nádaahohkąąhgo dała' nohwił dahdaanshdǫh le'.\n31 Áík'ehgo Judéagee doo da'odląą dahíí doo hago ádaashile' dago shá da'ohkąąh; ła'íí zhaali Jerusalemgee Jesus daayokąąhíí bá íła'áshłaahíí yaa biłdaagozhǫ́ǫ́go nádaidoné'go ałdó' shá da'ohkąąh;\n32 Áík'ehgo Bik'ehgo'ihi'ṉań bik'ehgo shiłgozhǫ́ǫ́go nohwaa nsháh, ła'íí nohwigotahgee dét'įh nohwista' nsháhgo nohwił hanasół.\n33 Bik'ehgo'ihi'ṉań be'iłch'į'gont'ééhíí nohwił nlįį le'. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM15.html","date":"2024-04-19T18:26:14Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817442.65\/warc\/CC-MAIN-20240419172411-20240419202411-00767.warc.gz","language":"apw","language_score":1.0000070333,"language_script":"Latn","minhash_cluster_size":1,"top_langs":"{\"apw_Latn_score\": 1.0000070333480835}","num_words":588,"character_repetition_ratio":0.093,"word_repetition_ratio":0.0,"special_characters_ratio":0.212,"stopwords_ratio":0.16,"flagged_words_ratio":0.0,"lang_id_score":0.945,"perplexity_score":500.0,"cluster_detection":1} {"text":"14\n1 Hadíń bi'odlą' doo nłdzil dahíí bich'į' daanohshǫǫ le', doo bił ładaadoht'áhgo da.\n2 Nṉee ła' bi'odlą' golííníí hidáń da'adzaahíí yiyąą, áídá' ła' bi'odlą' doo nłdzil dahíí hidáń hadaajeehíí zhą́ yiyąą.\n3 Nṉee hidáń dawa yiyąąhíí ła' nṉee doo dawa yiyąą dahíí doo da'ílínégo yaa natsekees da le'; ła'íí nṉee doo dawa yiyąą dahíí ła' nṉee dawa yiyąąhíí ałdó' doo da'ílínégo yaa natsekees da le': bíí ałdó' Bik'ehgo'ihi'ṉań nábinłtíni at'éé.\n4 Nihíí hant'é ńlį́į́go ła'i yána'iziidíí baa yáńłti'go? Binant'a'íí nłt'éégo yána'iziidyúgo dá na'iziid doleeł, doo nłt'éégo yána'iziidíí ch'ínált'e'. Binawod bá ágolzį doo, Bik'ehgo'ihi'ṉań zhą́ binawod golį́į́go sizįįgo ábile'.\n5 Nṉee ła' ła'jįį ła'ihíí yitisgo yidnłsį: ła'íí dawa dałełt'eego yidnłsį. Nṉee dała'á daantį́į́gee doo bił nagokigo yaa natsekees da le'.\n6 Hadíń ła'jįį yidnłsįhíí nohweBik'ehń yidnłsįgo at'į́į́; hadíń ła'jįį doo yidnłsį dahíí bíí ałdó' nohweBik'ehń yidnłsįgo at'į́į́. Hadíń hidáń dawa yiyąąhíí nohweBik'ehń yidnłsįgo iyąą, Bik'ehgo'ihi'ṉań ya'ihénzįgo; nṉee doo dawa yiyąą dahíí ałdó' nohweBik'ehń yidnłsįgo at'į́į́, bíí dó' Bik'ehgo'ihi'ṉań ya'ihénzįgo iyąą.\n7 Nṉee hiṉaayúgo doo dabíí ídebik'ehgo hiṉaa da, datsaahyúgo doo dabíí bik'ehgo datsaah da.\n8 Daahin'ṉaayúgo nohweBik'ehń daanohwineł'į́į́go daahin'ṉaa; daahiitsaahyúgo nohweBik'ehń daanohwineł'į́į́go daahiitsaah: áík'ehgo daahin'ṉaa ndi dagohíí daahiitsaah ndi nohweBik'ehń bíyéé daandlįį.\n9 Díí bighą Christ daztsąą, áídí' naadiidzaago naahi'ṉa', nanezna'íí hik'e daahiṉaahíí biłgo yeBik'eh doleełgo.\n10 Nt'é bighą nohwik'isyú baa yádaałti'? Nt'é bighą nohwik'isyú da'ílínégo baa natsídaahkees? Néé Christ ndaago'a'go dahsdaagee daanohwigha bich'į' daahiidzįįh doleeł.\n11 Bek'e'eshchiiníí gáṉíígo, NohweBik'ehń gáṉíí, Da'aṉii hinshṉaago da'aṉii gádishṉii, dakowa kogod bee shich'į' daach'ilzhíísh, dakowa kozé' bee Bik'ehgo'ihi'ṉań ba'ihédaach'inzį doleeł, ṉii.\n12 Áík'ehgo daanohwigha dała'á daantį́į́gee Bik'ehgo'ihi'ṉań bich'į' ídaa nadaagohiilṉi' doleeł.\n13 Áí bighą kodí' godezt'i'go doo łaa yádaahiilti' da le': díí k'ehgo nko nohwiini' łaadaahiidle', doo nohwik'ííyú yighą nadokałíí bádįhyú begoz'ąągo ádaahiidle' da, dagohíí dant'éhéta yeni'iłsiihíí doo bádįhyú begoz'ąągo ádaahiidle' da.\n14 Díí bígonsį, Jesus nohweBik'ehń shił ígózįgo áshíłsį, hidánhíí doo nchǫ' da; áídá' hadíń hidáń nchǫ' nzįhíí bíí bich'į' nchǫ'.\n15 Nt'é nnaahíí bighą nik'isn biṉi'ńṉihyúgo doo kołijóóníí be'áńt'éé da. Nt'é nnaahíí nṉee ła' bee bił ch'ígonoghéeh hela', áń Christ bá daztsáni at'éé.\n16 Nt'éhéta nłt'éé ńńzį ndi, dénchǫ'égo baa yá'iti'yúgo, doo be'ánádaaht'įįł da le':\n17 Bik'ehgo'ihi'ṉań bilałtł'áhgee itah ch'ilįįyúgo, doo nt'éhéta ch'iyąąhíí ła'íí ch'idląąhíí zhą́ bighą da; áídá' Holy Spirit binkááyú dábik'ehyú ách'ít'ééhíí, ła'íí kił nkegohen'ą́ą́híí, ła'íí kił gozhǫ́ǫ́híí bighą itah ch'ilįįhi at'éé.\n18 Hadíń díí ye'at'éégo Christ yána'iziidíí, Bik'ehgo'ihi'ṉań bił dábik'eh, nṉee ałdó' bił dádaabik'eh.\n19 Áík'ehgo haląą nt'éhéta nkegohen'ą́ą́go áyíłsiníí biká hádaahiit'įį le', ła'íí nt'éhéta daanldzilgo be'ádaałiidle'íí biká hádaahiit'įį le'.\n20 Doo nt'éhéta daahsąąhíí bighą Bik'ehgo'ihi'ṉań binasdziidíí daałchǫǫh da. Hidáń dawa nłt'éé; ndi hadíń nt'éhéta yiyąąhíí bighą ła' nanakaadyúgo, áí yee ni'iłsiih.\n21 Itsį' nnaahíí dagohíí wine ndląąhíí dagohíí dahago ánánt'įįłhíí bighą nik'isn nanakaadyúgo, dagohíí nt'éhéta nchǫ'go ánát'įįłgo ábile'yúgo, dagohíí nt'éhéta bighą bi'odlą' doo nłdzil dago ábile'yúgo doo be'ánánt'įįł dago nzhǫǫ.\n22 Ni'odlą' nłdzil née? Bik'ehgo'ihi'ṉań binadzahgee nłt'éégo áńt'ééhíí bígonłsį́ le'. Hadíń áík'ehgo ánát'įįłíí doo ídángot'aa dago biyaa gozhǫ́ǫ́ doleeł.\n23 Hadíń biini' nakigo da'adzaahíí yiyąąhíí, áí bighą ídángot'áni at'éé, doo bi'odlą' ye'at'į́į́ dahíí bighą: doo ki'odlą' be'ánách'ot'įįł dahíí nchǫ'go ánách'ot'įįłi at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM14.html","date":"2024-04-12T20:16:36Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816070.70\/warc\/CC-MAIN-20240412194614-20240412224614-00616.warc.gz","language":"apw","language_score":1.0000064373,"language_script":"Latn","minhash_cluster_size":1,"top_langs":"{\"apw_Latn_score\": 1.0000064373016357}","num_words":469,"character_repetition_ratio":0.077,"word_repetition_ratio":0.0,"special_characters_ratio":0.224,"stopwords_ratio":0.192,"flagged_words_ratio":0.0,"lang_id_score":0.901,"perplexity_score":500.0,"cluster_detection":1} {"text":"3\n1 Binant'a' ła'íí daabik'ehíí da'ádaaṉiiyú ádaat'eego yínádaalṉiihgo ádaanłsį́, binadaant'a' daadits'ago, ła'íí nłt'éégo ánádaat'įįłíí dawa dagoshch'į' ádaile'go,\n2 Doo hadíń nchǫ'go yaa yádaałti'go da, doo iłch'į' hadaashkeego da, áídá' nzhǫǫgo ádaat'eego, ła'íí nṉee dawa bich'į' nłt'éégo ádaat'eego yíṉádaalṉiihgo ádaanłsį́.\n3 Néé ałdó' doo daagondząą da ni', doo daadihiits'ag da ni', nohwich'į' na'deshch'a' ni', nchǫ'íí biká hágot'iiníí ła'íí gonedliiníí iłtah at'ééhíí bik'eh isnáh daandlįį ni', iyodaandzįgo daahii'ṉaa ni', ła' bíyééhíí ídáhádaat'įį ni', nṉee bik'edaan'ṉiih ni' ła'íí iłk'edaadin'ṉiih ni'.\n4 Áídá' Bik'ehgo'ihi'ṉań Hasdánohwiṉiiłíí nṉee yaa ch'oba'íí ła'íí bił daanzhooníí ch'í'ṉah silįįdá',\n5 Nohwaa ch'oba'go hasdánohwiṉil, doo nłt'éégo ánádaahiit'įįłhíí bighą da, áídá' nohwinchǫ'íí nohwá nal'eeldá' nadaagosiidlįį, ła'íí Holy Spirit áníidégo ánádaanohwisdlaa, áí bee Bik'ehgo'ihi'ṉań hasdánohwiṉil;\n6 Bik'ehgo'ihi'ṉań, Jesus Christ Hasdánohwiṉiiłíí biláhyú Holy Spirit ch'ída'izkaadgo nohwaa daidez'ąą;\n7 Áík'ehgo biłgoch'oba'íí bee dábik'ehyú ádaanoht'ee nohwiłnṉiidgo, dahazhį' ihi'ṉaahíí bee daahin'ṉaa doleełíí ndaahóndlii.\n8 Díí ágolzeehíí da'aṉii ágolzéhi, díí ádishṉiihíí dayúweh baa yánánltihgo hasht'į́į́, áík'ehgo Bik'ehgo'ihi'ṉań daayosdląądíí nłt'éégo ánádaat'įįłíí dayúweh ye'ánádaat'įįł doleeł. Áí nłt'éé ła'íí nṉee bá nzhǫǫ.\n9 Doo daagoyą́ą́ dago łaha'dit'áhíí, hadaałishchiiníí baa na'goṉi'íí, łił nadaagonlkaadíí, ła'íí begoz'ąąhíí bighą hadaashkeego łaha'dit'áhíí doo baa nanṉáá da; áí doo ílį́į́ da, doo nt'é bee alṉéh da.\n10 Nṉee dabíí hát'į́į́yú odlaaníí nakidn bich'į' yásíńłti'dá', doo nidits'ag dayúgo yó'odn'áah;\n11 Nṉee ágát'ééhíí da'aṉii ágot'eehíí yits'ą́'zhį' dahiyaago, doo bik'ehyú át'éé dago, dabíí ídángot'áni at'éé bígonłsį́.\n12 Ártemas dagohíí Tíkikas nich'į' deł'a'dá' dáhadnlṉíhgo Nicópolisyú shaa nṉáh: akú shehaigo ngoni'ą́ą́.\n13 Zénas, begoz'áni nłt'éégo yígółsini, ła'íí Apóllos biłgo dahdi'aashyú bich'oṉiihgo doo nt'é yídįh daanlįį da le'.\n14 Bił ínashood daandliiníí nłt'éégo nada'iziidgo yídaagoł'aah le', áík'ehgo dabíí ídeedaahi'ṉaa, ła'íí dawahá yídįh daanliiníí yich'odaaṉii doleeł.\n15 Nṉee bił nahashtááníí dawa, Gozhǫ́ǫ́, daaniłṉii. Bił dała' da'ohiidląągo bił daanjooníí, Gozhǫ́ǫ́, shá biłnṉii. Daanohwigha Bik'ehgo'ihi'ṉań biłgoch'oba'íí bee nohwich'į' goz'ąą le'. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/TT3.html","date":"2024-04-21T19:58:28Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817819.93\/warc\/CC-MAIN-20240421194551-20240421224551-00445.warc.gz","language":"apw","language_score":1.0000052452,"language_script":"Latn","minhash_cluster_size":1,"top_langs":"{\"apw_Latn_score\": 1.0000052452087402}","num_words":270,"character_repetition_ratio":0.06,"word_repetition_ratio":0.0,"special_characters_ratio":0.222,"stopwords_ratio":0.181,"flagged_words_ratio":0.0,"lang_id_score":0.805,"perplexity_score":500.0,"cluster_detection":1} {"text":"7\n1 Baa shich'į' k'eda'shołchįį n'íí bee nohwich'į' k'e'ná'ishchii: Nṉee doo nanṉee dayúgo bá nłt'éé.\n2 Áídá' dánko nant'į' nakáhíí bighą nṉee dała'á daantį́į́gee dabíí bi'aa golį́į́ le', ła'íí isdzáné dała'á daantį́į́gee dabíí biką' golį́į́ le'.\n3 Isdzán biką' yił nteesh hat'į́į́yúgo nṉeehíí doo dah ṉii da le': ła'íí nṉee ałdó' da'áík'ehgo bi'aa áidoliił.\n4 Isdzán doo dabíí bik'ehgo ánát'įįł da le', ndi biką' bik'ehgo: nṉee ałdó' da'áík'ehgo doo dabíí bik'ehgo ánát'įįł da le', ndi bi'aa bik'ehgo.\n5 Doo iłch'į' a'nohchį' da, dahagee dáshiṉá' ohkąąhgeeyúgo zhą́ daazhógo ngonoh'aah; áí bikédí'go łaa naht'aash, doo ágáhoht'įįł dayúgo dánko nohwits'í yiká hát'ííníí doo bidag ánoht'ee da doleełhíí bighą Satan nanohwíntaah doleeł.\n6 Díí nohwił ch'íńsh'aahíí bighą nohwich'į' yashti', doo bee nohwá ngonsh'aahgo da.\n7 Shíí ánsht'eehíí k'ehgo nṉee dawa ałdó' ádaat'eego hasht'į́į́. Áídá' nṉee dała'á ntį́į́gee bi'at'e'ihíí Bik'ehgo'ihi'ṉań bits'ą́'dí' begoz'ąą, ła' nadaaṉeedá' ła'ihíí doo nadaaṉee dago.\n8 Áík'ehgo doo nadaaṉee dahíí ła'íí isdzáné itsaa daanliiníí gádaabiłdishṉii, Shíí k'ehgo doo nadaahṉee da ndizhǫǫ.\n9 Áídá' na'i'ṉeehíí bich'į' doo ích'idildįh dayúgo, ch'ík'eh nadaach'iṉéh ndizhǫǫ: nach'iṉeehíí shich'į'yúgo doo nłt'éé da ndi na'i'ṉeehíí bidáhzhį' ch'ilį́į́yúgo dánko nant'į' ch'idigháhíí itisgo doo nzhǫǫ da.\n10 Áídá' nadaaṉeehíí gádaałdishṉii, doo shíí da, nohweBik'ehń gáyiłṉii, Isdzán biką' yił iłk'ínáot'aash hela':\n11 Áídá' yił iłk'ínát'aazh lę́k'eyúgo, daazhógo naghaa le', dagohíí biką' yaa nánódáh: ła'íí nṉee bi'aa yił iłk'ínáot'aash hela'.\n12 Ła'ihíí shíí gádaałdishṉii, nohweBik'ehń doo gáṉíí da, Ła' nṉee Christ biláhyú nohwik'isn, bi'aa doo da'odląą da ndi, biką' odláni yił golį́į́go bił dábik'ehyúgo, yó'ayółt'e' hela'.\n13 Ła'íí isdzán odláni biką' doo odląą da ndi yił golį́į́go bił dábik'ehyúgo yó'ayółt'e' hela'.\n14 Nṉee doo odląą dahíí bi'aa bi'odlą'híí bighą Bik'ehgo'ihi'ṉań bits'ą́'dí'go hakodilṉe'íí bee bich'į' goz'ąą, ła'íí isdzán doo odląą dahíí biką' bi'odlą'híí bighą Bik'ehgo'ihi'ṉań bits'ą́'dí'go hakodilṉe'íí bee bich'į' goz'ąą ałdó': áík'ehgo nohwichągháshé da'ch'odląązhį' bił da'otag doleeł, doo ágát'éé da lę́k'eyúgo doo da'ch'odląązhį' bił da'otag da doleeł ni'.\n15 Ła' doo odląą dahíí nádilwod lę́k'eyúgo ch'ík'eh nádilgheed. Christ biláhyú nohwik'isn dagohíí nohwilah, bi'aa dagohíí biką' bits'ą́' ńyááyúgo doo daabihestł'ǫǫ da, áídá' Bik'ehgo'ihi'ṉań, Nkegohen'ą́ą́go nahkai, daanohwiłṉii.\n16 Isdzán, ínashood ńlíni, díí baa natsíńkees, ninkááyú niką' dánko hasdábi'didołteeł. Nṉee, ínashood ńlíni, díí baa natsíńkees, ninkááyú ni'aa dánko hasdábi'didołteeł.\n17 Nṉee daantį́į́gee Bik'ehgo'ihi'ṉań baa daagodez'ąąhíí k'ehgo hikaah le', nohweBik'ehń bich'į' ánṉiidíí k'ehgo yikísk'eh hikaah le'. Ádishṉiigo ínashood ha'ánáłséh nagozṉilíí dawa baa goni'ą́ą́.\n18 Nṉee ła' Bik'ehgo'ihi'ṉań bich'į' ánṉiidá' iłk'idá' círcumcise ábi'delzaa lá née? Áí shidíí doo k'ena'óshdéh nzį da le'. Nṉee ła' Bik'ehgo'ihi'ṉań bich'į' ánṉiidá' doo círcumcise ábi'delzaa da lá née? Áń circumcise ábi'dolṉe' hela'.\n19 Circumcise áko'delzaahíí dagohíí doo circumcise áko'delzaa dahíí doo hago'at'éé da, Bik'ehgo'ihi'ṉań yengon'ááníí bikísk'eh ách'ít'ééyúgo zhą́ ílį́į́.\n20 Nṉee daantį́į́gee Bik'ehgo'ihi'ṉań bich'į' ánṉiidá' nt'é binasdziid láń shį n'íí dayúweh nayik'í'iziid le'.\n21 Ya' nich'į' ánṉiidá' isnáh ńlíni lą́ née? Áí doo nił hago'at'éé da le': ndi ná ch'í'otąą lę́k'eyúgo ch'ínáńdáh.\n22 Dahadíń nohweBik'ehń bich'į' ánṉiidá' isnáh nlįį ndi, nohweBik'ehń binadzahgee doo isnáh nlíni at'éé da: áídá' dahadíń bich'į' ánṉiidá' doo isnáh nlįį da ndi, Christ bi'isna' silįį.\n23 Łáń izlįįgo nadaanohwi'dehezṉiihi ádaanoht'ee; nṉee zhą́ bi'isna' nádaahdleeh hela'.\n24 Shik'ííyú, nohwich'į' ánṉiidá' daanohtįįgee hagot'éégo nohwich'į' goz'ąą lę́k'eyúgo, da'ágádaanoht'eego Bik'ehgo'ihi'ṉań bił daanohłįį le'.\n25 K'adíí ch'ikíí doo hwahá nṉéh dahíí baa yashti', doo nohweBik'ehń yegos'aaníí bee da, ndi nohweBik'ehń biłgoch'oba'íí shaa yiné'go shada'ołíígo áshíílaahíí bighą bee yashti'.\n26 Nagontł'ogíí bengonyááhíí bighą dahadíń da'at'ééhíí k'ehgo naghaago bá nzhǫǫ shį nsį.\n27 Ya' nanṉee née? Hagot'éégoshą' bił k'ínásht'aazh doo ńńzį da. Ya' doo nanṉee da née? Doo isdzán biká díń'įį da le'.\n28 Áídá' nńṉaayúgo, doo isíńłsii da; ła'íí na'ilíhn nṉááyúgo doo isiih da. Áídá' hadíí łił nnádaasaaníí ni'gosdzáń biká' nagontł'ogíí bee bich'į' nagoz'ąą doleeł: áí bits'ą́'zhį' daanohwoshtą' hasht'į́į́.\n29 Shik'ííyú, goldohgo nohwá ngont'aaníí hileehgo ayą́hágo godziih, nohwiłdishṉiigo ádishṉii: áík'ehgo kodí' godezt'i'go hadíí bi'aa daagolííníí, bi'aa doo daagolį́į́ dahíí k'ehgo ádaat'ee le', bi'aa doo nohweBik'ehń bitisgo yaa natsídaakees dago;\n30 Hadíí daachagíí doo daachag dahíí k'ehgo ádaat'ee le', nt'é bighą daachagíí doo itisgo yaa natsídaakees dago; hadíí bił daagozhóóníí doo bił daagozhǫ́ǫ́ dahíí k'ehgo ádaat'ee le'; hadíí nada'iłṉiihíí doo nt'é daabíyééhíí k'ehgo ádaat'ee le';\n31 Ła'íí hadíí ni'gosdzáń biká' ágot'eehíí nabik'í'iziidíí, doo áí zhą́ nabik'í'iziidhíí k'ehgo ádaat'ee da le', díí ni'gosdzáń biká' benagowaahíí bech'ígowáhi at'ééhíí bighą.\n32 Doo nohwiini' łą́ą́ dago nohwá hásht'į́į́. Hadíń doo naṉee dahíí nohweBik'ehń bich'į' zhiṉéégo ágot'eehíí zhą́ yaa natsekeesgo, nohweBik'ehń hagot'éégo yił goyiłshǫ́ǫ́go áile'íí yaa natsekees:\n33 Áídá' nṉee naṉeehíí ni'gosdzáń bich'į' zhiṉéégo ágot'eehíí zhą́ yaa natsekees, hagot'éégo bi'aa yił goyiłshǫ́ǫ́go áile'go yaa natsekees.\n34 Isdzán naṉeehíí hik'e isdzán doo naṉee dahíí biłgo doo łełt'ee da. Isdzán doo naṉee dahíí nohweBik'ehń bich'į' zhiṉéégo ágot'eehíí yaa natsekees, hagot'éégo bits'í hik'e biyi'siziiníí godilzįhgo at'éégo áyíłsį doleełgo: áídá' isdzán naṉeehíí ni'gosdzáń bich'į' zhiṉéégo ágot'eehíí yaa natsekees, hagot'éégo biką' yił goyiłshǫ́ǫ́go áile'íí yaa natsekees.\n35 Díí daanohwíí nohwá nzhǫǫgo yashti'; doo nohwishjizhgo da, ndi nohwá nłt'ééhíí bighą, doo nakigo nohwiini'go da nohweBik'ehń bá nada'ohsiidhíí bighą.\n36 Nṉee ła' bitsi' doo nniiṉéh hát'į́į́ dahíí bighą, doo sitsi' bich'į' nłt'éégo ánsht'ee da, nzį lę́k'eyúgo, ła'íí na'ilíhn bayáńzhį' dahiyaayúgo, ła'íí na'i'ṉeehíí bá nłt'éé nziyúgo, áí doo hago'at'éé da, doo nchǫ'go ánát'įįł da, ch'ík'eh nniiṉéh ndi nzhǫǫ.\n37 Áídá' nṉee ła' nłdzilgo tsídezkeezgo, ła'íí doo nt'é daabíni'ąąyúgo, dabíí hát'ííníí yitis nlįįgo, bitsi' doo nniiṉéh dago biini' łayiiláa lę́k'eyúgo nłt'éégo adzaahi at'éé.\n38 Áík'ehgo nṉee bitsi' ła' nṉee yaa yinłtį́į́yúgo nłt'éégo adzaa; áídá' doo ła' nṉee yaa yinłtį́į́ dayúgo itisgo nłt'éégo adzaa.\n39 Isdzán biką' danihi'ṉáázhį' begoz'aaníí bee łíbi'deztł'ǫǫ, ndi biką' daztsąąyúgo daazhógo naghaa, dabíí hát'ííníí yił niiṉéh doleeł; nohweBik'ehń bił dábik'ehyúgo zhą́.\n40 Ndi itsaa nliiníí doo nnaná'ṉáá dayúgo zhą́ bił gozhǫ́ǫ́ shį nsį: Bik'ehgo'ihi'ṉań biSpirit áík'ehgo nashítsiyiłkees shį nsį.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C17.html","date":"2024-04-12T20:27:49Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816070.70\/warc\/CC-MAIN-20240412194614-20240412224614-00663.warc.gz","language":"apw","language_score":1.0000083447,"language_script":"Latn","minhash_cluster_size":1,"top_langs":"{\"apw_Latn_score\": 1.0000083446502686}","num_words":870,"character_repetition_ratio":0.075,"word_repetition_ratio":0.0,"special_characters_ratio":0.234,"stopwords_ratio":0.202,"flagged_words_ratio":0.0,"lang_id_score":0.896,"perplexity_score":500.0,"cluster_detection":1} {"text":"3\n1 Iké'yúhíí, shik'ííyú, nohwá da'ohkąąh, nohweBik'ehń biyati'íí dagoshch'į' dahot'éhé nṉee bitah dididlaadgo ya'ihédaanzį doleełgo, akú nohwitahyú ágot'eehíí k'ehgo bá da'ohkąąh;\n2 Ła'íí nṉee dabíí zhą́ bik'ehgo ádaat'eehíí, ła'íí doo bik'ehyú ádaat'ee dahíí bits'ą́' nohwide'ṉiił doleełgo bá da'ohkąąh ałdó': nṉee doo dawa bi'odlą' daagolį́į́ da.\n3 NohweBik'ehń da'áṉííyú át'éhi nlįį, áń nłdzilgo nasozįįgo ánohwiłsį, ła'íí nchǫ'íí bits'ą́'zhį' ánohwiłsį.\n4 Hadíí bee nohwá ndaagosiit'ąąhíí bikísk'eh ádaanoht'ee, ła'íí dayúweh begoldohgo ágádaanoht'ee doleełgo nohweBik'ehń biláhyú nohwaa da'óndlii.\n5 NohweBik'ehń nohwijíí dawa bee Bik'ehgo'ihi'ṉań nohwił daanzhǫǫ ánohwiłsį le', ła'íí bidag ádaanoht'eego Christ biba' ádaanoht'eego ánohwiłsį le'.\n6 Shik'ííyú, Jesus Christ nohweBik'ehń bizhi' biláhyú nłdzilgo nohwich'į' hahiidziigo gádaanohwiłn'ṉii, Nohwik'isn, ínashood nlíni, doo na'iziid dahíí, nohwił ch'ídaagosiit'aaníí doo yikísk'eh at'éé dahíí bits'ą́'zhį'go ádaanoht'ee.\n7 Dánohwíí bídaagonołsį, nohwedaanołt'eego nzhǫǫ: nohwitahyú nahiikaidá' néé nada'idziid ni';\n8 Dá doo bich'į' nadaahi'ṉííłé doo hadíń bił da'iidąą da ni'; áídá' tł'é'gee hik'e jįįgee nyeego nada'idziid ni', doo ła' nadaanohwinłtł'og da doleełhíí bighą:\n9 Doo nohwá goz'ąą dahíí doo áí bighą ágádaahiit'įį da, ndi nohwedaanolt'ee doleełhíí bighą nohwiṉááłádaahiit'įį ni'.\n10 Nohwitahyú nahiikaidá' gádaanohwiłn'ṉii ni', Hadíń doo na'iziid dahíí doọ iyąą da le'.\n11 Nohwíí ła' doo nłt'éégo ádaanoht'ee dago nohwa'ikodaandzį, doo nada'ohsiid dago, doo nohwidildoo dahíí nadaanohwinłtł'og ląą.\n12 Nṉee ágádaat'eehíí Jesus Christ nohweBik'ehń biláhyú nłdzilgo bich'į' hahiidziigo gádaałn'ṉiigo bidag yádaahiilti', Nłt'éégo nada'ohsiidgo dánohwíí nohwihidáń daahsąą.\n13 Nohwíí shik'ííyú, nłt'éégo ádaanoht'eehíí bik'e hohkáh hela'.\n14 Díí naltsoosíí biyi' nohwiyati'íí nṉee ła' doo yikísk'eh at'éé dayúgo, áí nṉeehíí dabídaagonohsįgo bits'ą́'zhį' ádaanoht'ee, áí bighą ídaayándzį doleeł.\n15 Ágát'éé ndi doo bik'edaadinohṉiihgo baa natsídaahkees da, ndi nohwik'isnhíí k'ehgo bich'į' yádaałti'go bił ch'ídaagonoh'aah.\n16 NohweBik'ehń, bits'ą́'dí' iłch'į'gont'ééhíí, dabíí dábik'ehn dawa bee iłch'į' gont'ééhíí nohwiká' áyíłsį le'. Daanohwigha nohweBik'ehn nohwił daanlįį le'.\n17 Shíí Paul, Gozhǫ́ǫ́, daanohwiłdishṉiigo dashíí shigan bee k'e'eshchii, díí k'ehgo shinaltsoos dawa biká' daasdzoh: áí k'ehgo k'e'eshchii.\n18 Jesus Christ nohweBik'ehń biłgoch'oba'íí daanohwigha bee nohwich'į' goz'ąą le'. Doleełgo at'éé.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/H23.html","date":"2024-04-25T10:28:28Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712297292879.97\/warc\/CC-MAIN-20240425094819-20240425124819-00175.warc.gz","language":"apw","language_score":1.0000091791,"language_script":"Latn","minhash_cluster_size":1,"top_langs":"{\"apw_Latn_score\": 1.0000091791152954}","num_words":286,"character_repetition_ratio":0.07,"word_repetition_ratio":0.0,"special_characters_ratio":0.219,"stopwords_ratio":0.171,"flagged_words_ratio":0.0,"lang_id_score":0.986,"perplexity_score":500.0,"cluster_detection":1} {"text":"12\n1 Shik'ííyú, Bik'ehgo'ihi'ṉań biłgoch'oba'híí bighą nádaanohwoshkąąh, dant'éhéta natseedgo Bik'ehgo'ihi'ṉań baa daach'iné'híí k'ehgo nohwíí t'ah daahinohṉaadá' nohwits'íhíí hadaadesdzaago baa daadenoh'aah, áí Bik'ehgo'ihi'ṉań bił gozhǫ́ǫ́, áík'ehgo daadinołsįgo daahohkąąhgo dábik'eh.\n2 Díí ni'gosdzáń biká' doo bik'ehyú ágot'ee dahíí doo be'ádaanoht'ee da: áídá' dawa bee nohwinatsekeesíí áníidégo ánálṉe'go łahgo ádaanoht'ee le', áík'ehgo Bik'ehgo'ihi'ṉań nohwá hát'ííníí nłt'éégo at'ééhíí, bił goyiłshóóníí, ła'íí dázhǫ́ nzhooníí bídaagonołsįįh.\n3 Bik'ehgo'ihi'ṉań biłgoch'oba'íí biláhyú báyáshti'go shaa godet'ąą; áík'ehgo dała'á notįįgee gádaanohwiłdishṉii, Doo itisgo ídaa daagonohdząągo dała'á notįįgee Bik'ehgo'ihi'ṉań odlą' dahołąągo nohwainé'íí dábik'ehgo ídaa natsídaahkees.\n4 Nohwits'í dała'á ndi łąąyú henláá ndi doo dała' dáłełt'eego nada'iziid da:\n5 Da'ágát'éégo néé hiidląą ndi its'í dała'á k'ehgo ádaant'ee, Christ bił dała'á daandlįįgo, ła'íí its'í dała'á ndi łąąyú henlááhíí k'ehgo daandlįįgo iłch'odaahii'ṉii.\n6 Nt'éhéta Bik'ehgo'ihi'ṉań biłgoch'oba'íí nohwainé'íí iłtah ádaat'ee; Bik'ehgo'ihi'ṉań nohwinkááyú yałti' nohwaa det'ąąyúgo haląą nohwi'odlą' dahołąągo nohwainé'íí dábik'ehgo bee yádaahiilti' le';\n7 Ła' bich'odaahii'ṉiigo nohwaa det'ąąyúgo haląą ágánádaahiit'įįł le'; hadíń iłch'ígót'aahgo baa det'ąąyúgo nłt'éégo iłch'ígó'aah le';\n8 Hadíń idag yałti'go baa det'ąąyúgo áík'ehgo nṉee yidag yałti' le'; hadíń dawahá nayiṉiihíí doo yaanchį' dago nayiṉiih le'; hadíń dawahá yebik'ehíí nłt'éégo nabi'dinłtł'og le'; ła'íí hadíń ła' yaa ch'oba'íí yaa bił gozhǫ́ǫ́go ánát'įįł le'.\n9 Da'aṉii nohwił'ijǫǫ le', doo daazhógo da. Nchǫ'go ágot'eehíí bik'edaadinohṉiih; nzhooníí zhą́ nłdzilgo daahinohtą'.\n10 Łił daanohjǫǫ le', iłk'ííyú łił daanjǫǫhíí k'ehgo; daałidinołsigo nṉee ła'íí ntsé sitįįgo ádaanołsį le';\n11 Doo nohwił daagoyéé'go nada'ohsiid da; Holy Spirit nohwijíí yuṉe' diltłi'go ádaanohwiłsį le'; nohweBik'ehń bá nada'ohsiid;\n12 Nohwádįhyú nłt'ééhíí ndaahóndliihíí bighą nohwił daagozhǫ́ǫ́ le'; nohwiniidaagonłt'ééyúgo bidag ádaanoht'ee le'; dáda'ohkąąh nt'éé le';\n13 Bik'ehgo'ihi'ṉań daayokąąhíí hant'é yídįh daanliiníí bitaadaahṉiih; nohwista' nakáhíí baa nohwił daagozhǫ́ǫ́ le'.\n14 Nohwik'edaanṉiihíí biyaa gozhǫ́ǫ́ le' daadohṉiigo bá da'ohkąąh; doo yati' bee daahohkáał da.\n15 Bił daagozhóóníí dába'ashhah nohwił daagozhǫ́ǫ́ le', ła'íí daachagíí ałdó' dába'ashhah daahchag le'.\n16 Dáłełt'eego natsídaahkees. Doo itisgo ádaadisoł'ṉil da, débaagoch'oba'ihíí doo biṉááł ídaadołkąąh da. Doo ídaa natsídaahkees da le'.\n17 Dahadíń doo bik'ehyú ádaanohwizlaa dayúgo doo iké'déṉá ágánádaahdle' da. Nṉee dawa binadzahgee dawahá nłt'ééhíí zhą́ baa nahkai le'.\n18 Bígonedząą lę́k'eyúgo nṉee dawa nkegohen'ą́ą́go bił daagonohłįį.\n19 Shił daanohshóni, hadíń doo bik'ehyú ádaanohwizlaa dayúgo, doo k'enaahné' da, áídá' Bik'ehgo'ihi'ṉań nohwá k'ena'né'íí biba' goz'ąągo ádaagonołsį le': gáṉíígo bek'e'eshchįį, Goyéégo koch'į' godish'aahi ánsht'ee, ík'enashné' ndi at'éé, nohweBik'ehń áṉíí.\n20 Áí bighą, nik'enṉiihíí shiṉá' silįįyųgo bá'ńné'; dibá' silįįyúgo tú bá ná'íłsįįh: áík'ehgo ágáńt'įįyúgo bitsit'á' tsiid dahnásííkaahíí k'ehgo ánle'.\n21 Nchǫ'íí doo nohwitis hileeh da le', áídá' nłt'ééhíí bee nchǫ'íí bitis daahłeeh.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/RM12.html","date":"2024-04-13T16:29:29Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816820.63\/warc\/CC-MAIN-20240413144933-20240413174933-00314.warc.gz","language":"apw","language_score":1.0000087023,"language_script":"Latn","minhash_cluster_size":1,"top_langs":"{\"apw_Latn_score\": 1.0000087022781372}","num_words":371,"character_repetition_ratio":0.075,"word_repetition_ratio":0.0,"special_characters_ratio":0.219,"stopwords_ratio":0.154,"flagged_words_ratio":0.0,"lang_id_score":0.958,"perplexity_score":500.0,"cluster_detection":1} {"text":"3\n1 Bik'ehgo'ihi'ṉań nohwiTaa ntsoląą bił daanjǫǫ, bichągháshé daanohwiłdi'ṉiigo: ni'gosdzáń biká' nṉee doo bídaagołsį dahíí bighą néé ałdó' doo nohwídaagołsį da.\n2 Shił daanohshóni, k'adíí Bik'ehgo'ihi'ṉań bichągháshé daandlįį, hago ádaant'ee doleełíí doo hwahá bígozįįh da: ndi díí bídaagonlzį, áń hiltséhíí bijįį áń ga'ádaant'ee doleeł; da'át'ééhíí k'ehgo daadidiiltséh doleełhíí bighą.\n3 Nṉee daantį́į́gee áík'ehgo Jesus yich'į' biini' tédaat'iiyúgo, Jesus dázhǫ́ nzhǫǫhíí k'ehgo nzhǫǫgo ádilzį.\n4 Dahadíń doo bik'ehyú át'éé dahíí, Bik'ehgo'ihi'ṉań yegos'aaníí ałdó' doo yee iłsį́ da: doo bik'ehyú ágot'ee dahíí Bik'ehgo'ihi'ṉań yegos'aaníí doo be'ch'ilsį́ dahíí át'éé.\n5 Díínko bídaagonołsį, Jesus nohwinchǫ'íí yó'oyidi'aahgo nyáá; ła'íí nchǫ'íí doo ła' ye'at'éé da.\n6 Dahadíń áń biyi' nliiníí doo nchǫ'go at'į́į́ da: ła'íí dahadíń nchǫ'go at'ííníí doo hak'i biłtsąą da, doo bígółsį da.\n7 Shichągháshé, hadíń nohwich'į' naoch'aa hela': dahadíń da'áígee ánát'įįłíí dábik'ehyú át'éé, Bik'ehgo'ihi'ṉań dábik'ehyú át'ééhíí k'ehgo.\n8 Dahadíń nchǫ'go ánát'įįłíí ch'iidn nant'án bits'ą́'dí'hi at'éé; ch'iidn nant'án godeyaadí' godezt'i'go nchǫ'go at'į́į́. Ch'iidn nant'án ánát'įįłíí íídołdįįłhíí bighą Bik'ehgo'ihi'ṉań biYe' nyáá.\n9 Dahadíń Bik'ehgo'ihi'ṉań bizhaazhé nliiníí doo nchǫ'go at'į́į́ da; Bik'ehgo'ihi'ṉań ye'at'éhi biyi' nlįįhíí bighą: doo hago'at'éégo nchǫ'go at'į́į́ da, Bik'ehgo'ihi'ṉań bizhaazhé nlįįhíí bighą.\n10 Díí Bik'ehgo'ihi'ṉań bichągháshé dagohíí ch'iidn nant'án bichągháshé bee bígózį doleeł: dahadíń doo dábik'ehyú át'éé dahíí, ła'íí doo bik'isn bił nzhǫǫ dahíí doo Bik'ehgo'ihi'ṉań bits'ą́'dí'hi at'éé da.\n11 Díí na'goṉi'íí yati' baa gozhóni dantsé daadesots'ąądí' godezt'i'go daadesots'ąąhíí át'éé, daanohwigha łił daanjǫǫgo dábik'eh.\n12 Doo Cain k'ehgo ádaant'ee da, nchǫ'i nlįįhń yits'ą́'dí' nlįįgo bik'isn náizesdįį. Nt'é bighą yizes‐hį́į́? Dabíí bi'at'e' nchǫ'dá' bik'isn dábik'ehyú át'ééhíí bighą.\n13 Shik'ííyú, ni'gosdzáń biká' nṉee nohwik'edaanṉiihyúgo, doo nohwił díyadaagot'ee da le'.\n14 Nohwik'isyú nohwił daanzhǫǫhíí bighą da'itsaah bits'ą́'dí' ihi'ṉaazhį' daasiikaihíí bídaagonlzį. Dahadíń doo bik'isn bił nzhǫǫ dahíí, da'itsaahíí yiyi' golį́į́.\n15 Dahadíń bik'isn yik'enṉiihń iłk'idá' nṉee yizes‐hįįhíí k'ehgo at'éhi at'éé: dahadíń nṉee yizes‐hįįhíí 'ihi'ṉaa doo ngonel'ąą dahíí doo yee hiṉaa dago bídaagonołsį.\n16 Jesus bi'ihi'ṉa' nohwá nyinné'íí bee Bik'ehgo'ihi'ṉań bił'ijóóníí bídaagonlzį: áík'ehgo néé ałdó' nohwi'ihi'ṉa' nohwik'isyú bá ndaan'né' dábik'eh.\n17 Dahadíń ni'gosdzáń biká' be'ihi'ṉaahíí dawa yígoyiłį́į́dá', bik'isn tét'iyéégo yígółsį ndi doo yaa ch'oba' dayúgo, hagot'éégo Bik'ehgo'ihi'ṉań bił'ijóóníí bijíí biyi' golį́į́?\n18 Áídá' shichągháshé, da'aṉiigo łił daanjǫǫgo iłch'odaahi'ṉii le', doo daazhógo ádaan'ṉiigo da, doo daazhógo baa nadaagohiilṉi' da.\n19 Díí bee da'aṉii ágot'eehíí bits'ą́'dí' daandlįįgo bídaagonlzį doleeł, ła'íí Bik'ehgo'ihi'ṉań binadzahgee nohwijíí biyi' nkegohen'ááníí begoz'ąą doleeł.\n20 Nohwijíí yuṉe' doo bik'ehyú ádaant'ee da daandzįyúgo, Bik'ehgo'ihi'ṉań nohwijíí bitisgo at'ééhíí dawa yígółsį.\n21 Shił daanohshóni, nohwijíí yuṉe' dábik'ehyú ádaant'eehíí bídaagonlzįyúgo, Bik'ehgo'ihi'ṉań binadzahgee doo ńdaahiildzid da.\n22 Áík'ehgo nt'éhéta bídaahónkeedíí nohwaa yiné', ngon'ááníí bikísk'eh ádaant'ee, ła'íí dábił bik'ehyú ádaant'eehíí bighą.\n23 Díínko ngon'áni at'éé, BiYe', Jesus Christ, daahohdląą le', ła'íí łił daanohjǫǫ le', Bik'ehgo'ihi'ṉań nohwá ngon'ą́ą́híí k'ehgo.\n24 Hadíń Bik'ehgo'ihi'ṉań ngon'áni yikísk'eh at'ééhń, Bik'ehgo'ihi'ṉań biyi' golį́į́, ła'íí Bik'ehgo'ihi'ṉań yiyi' golį́į́. Holy Spirit nohwaa daizné'íí bee Bik'ehgo'ihi'ṉań nohwiyi' golį́į́go bídaagonlzį.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/J13.html","date":"2024-04-13T01:23:50Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816465.91\/warc\/CC-MAIN-20240412225756-20240413015756-00816.warc.gz","language":"apw","language_score":1.0000084639,"language_script":"Latn","minhash_cluster_size":1,"top_langs":"{\"apw_Latn_score\": 1.000008463859558}","num_words":422,"character_repetition_ratio":0.113,"word_repetition_ratio":0.0,"special_characters_ratio":0.231,"stopwords_ratio":0.18,"flagged_words_ratio":0.0,"lang_id_score":0.84,"perplexity_score":500.0,"cluster_detection":1} {"text":"4\n1 Christ bits'í bee nohwá biniigodelzaahíí k'ehgo nohwíí ałdó' binatsekeesíí k'a'at'éégo nohwinatsekeesíí ádaahłe'go nohwíí ałdó' bá nohwiniigodilṉe'go dábik'eh: hadíń bits'í bee biniigodelzaahíí nchǫ'íí yits'ą́' ńyáá;\n2 Áík'ehgo neheṉa'zhį' kots'í zhiṉéégo nchǫ'i ánádaat'įįłíí doo yaa biini' da, áídá' Bik'ehgo'ihi'ṉań hát'ííníí zhą́ ánát'įįłgo yaa biini' doleeł.\n3 Bik'ehgo'ihi'ṉań doo daayokąąh dahíí bił daanzhǫǫgo ánádaat'įįłhíí k'ehgo ánádaahiit'įįł n'íí ąął bech'ígóyáá; díínko be'ánádaahiit'įįł ni': nchǫ'íí doo bich'į' t'ąązhį' ádaant'ee da ni', nohwits'í zhiṉéégo nchǫ'íí zhą́ hádaahiit'įį ni', nohwił nádaagodeyis ni', da'iidląągo daagodnlch'aad ni', da'iidląągo nohwił daagonedlįį ni', ła'íí da'ílínéhíí daahohiikąąh ni':\n4 Bił nchǫ'go ánádaaht'įįł n'íí, k'adíí nchǫ'go ánádaat'įįłyú doo bił aanáhkeeł dahíí bighą nohwída'iłtah:\n5 Bik'ehgo'ihi'ṉań, nṉee daahiṉaahíí hik'e nanezna'íí biłgo iłk'idá' yaa yałti'go siziiníí, biṉááł áí nṉeehíí ánádaat'įįł n'íí dabíí ídaa nadaagolṉi' doleeł.\n6 Nṉee nanezna' n'íí t'ah daahiṉaadá' nt'é bighą yati' baa gozhóni bee bich'į' ya'ííti'? Yati' baa gozhóni daayodląągo biyi'siziiníí Bik'ehgo'ihi'ṉań yił daadoleełhíí bighą, dabíntsédá' góyéégo bándaagost'ąą ndi.\n7 Ágot'eehíí dawa k'ad bengoṉáh: áí bighą nohwiini' daagolį́į́go, ídaa daagonohdząągo da'ohkąąh le'.\n8 Díínko itisgo begoz'áni, dázhǫ́ łił daanohjǫǫ le': ił'ijóóníí nohwitah begoz'ąąyúgo, ła' ni'iłsiih ndi nohwił'ijóóníí áí bee bił ya'istsooz.\n9 Iłdeṉáágo hasta' nahkáh, doo bik'e daashołch'iigo da.\n10 Nṉee bána'iziidíí nt'é bíyééhíí yá yiṉádéz'įįgo yita'iṉiihíí k'ehgo Bik'ehgo'ihi'ṉań biłgoch'oba'íí dała'á daanotįįgee nohwaa daizné'íí iłtah ádaat'eehíí bee łił ch'odaahṉiih.\n11 Nṉee ła' yałti'yúgo, Bik'ehgo'ihi'ṉań bits'ą́'dí'íí zhą́ yee yałti' le'; nṉee ła' ich'oṉiiyúgo, Bik'ehgo'ihi'ṉań nłdzilgo ábíłsįgo ich'oṉii le': Jesus Christ biláhyú Bik'ehgo'ihi'ṉań ba'ihégosį doleełgo, áń dázhǫ́ ba'ihégosį le', ła'íí dawa yebik'eh le', doo ngonel'ąą dayú dahazhį'. Doleełgo at'éé.\n12 Shił daanohshóni, nohwi'odlą' bee bígodzįįhgo nanohwíńtaahi nyé'i bee nohwich'į' godeyaayúgo, dilidgo nṉiihíí k'ehgo, doo nohwił díyadaagot'ee da le', doo ágondzįįyú bee shich'į' ágodzaa doo daanohsį da le':\n13 Ndi Christ biniigodelzaagee nohwíí ałdó' itah daanohłįįhíí bighą nohwił daagozhǫ́ǫ́ le'; áík'ehgo áń bits'ą́'idindláádíí ch'í'ṉah alzaago dázhǫ́ nohwił daagozhǫ́ǫ́ doleeł.\n14 Christ bizhi'híí bighą nchǫ'go nohwaa yádaach'iłti'yúgo, nohwá gózhóni at'éé; Bik'ehgo'ihi'ṉań biSpirit, bee bits'ą́'idindláádíí, nohwiká'zhį' nlįįhíí bighą: nchǫ'go nohwaa yádaałti'íí Bik'ehgo'ihi'ṉań nchǫ'go yaa yádaałti', áídá' nohwich'į' zhiṉéégo Bik'ehgo'ihi'ṉań dázhǫ́ ba'ihégosį.\n15 Áídá' nohwiniidaagonłt'ééyúgohíí, nṉee naiłtseedíí doo daanohłįįgo da le', in'įįhíí dagohíí nchǫ'go at'ííníí, dagohíí doo bidildoo dahíí nabinłtł'ogíí ałdó' doo daanohłíígo da le'.\n16 Áídá' nṉee ła' Christ yodląąhíí bighą biniigonłt'ééyúgo doo yik'e ídaayándzį da le'; áídá' áí bighą Bik'ehgo'ihi'ṉań ya'ihénzį le'.\n17 Bik'ehgo'ihi'ṉań nṉee yándaago'aah doleełíí biká' ngonyáá, bichągháshéhíí dantsé begodigháh: dantsé nohwegodeyaa lę́k'eyúgo, nṉee Bik'ehgo'ihi'ṉań baa nłt'éégo na'goṉi'íí doo yikísk'eh ádaat'ee dahíí hagot'éégoshą' bendaagoṉáh doleeł?\n18 Nṉee dábik'ehyú ádaat'éhi nyeego hasdákai lę́k'eyúgo, áídá' nṉee doo daagodnłsį dahíí ła'íí nchǫ'go ádaat'iiníí hagoshą' ádaaṉe'?\n19 Áík'ehgo Bik'ehgo'ihi'ṉań hát'į́į́go biniidaagonłt'ééhíí nzhǫǫgo ánádaat'įįłgo biyi'siziiníí Bik'ehgo'ihi'ṉań yaa daide'aahgo biṉádaadéz'įį le', áń dawa áyíílaahíí ła'íí da'áṉííyú át'éhi nlįį.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/P14.html","date":"2024-04-13T01:35:09Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816465.91\/warc\/CC-MAIN-20240412225756-20240413015756-00837.warc.gz","language":"apw","language_score":1.0000082254,"language_script":"Latn","minhash_cluster_size":1,"top_langs":"{\"apw_Latn_score\": 1.000008225440979}","num_words":410,"character_repetition_ratio":0.082,"word_repetition_ratio":0.0,"special_characters_ratio":0.221,"stopwords_ratio":0.173,"flagged_words_ratio":0.0,"lang_id_score":0.919,"perplexity_score":500.0,"cluster_detection":1} {"text":"14\n1 Ił ijóóníí be'ádaanoht'eego biká hádaaht'įį, ła'íí Holy Spirit bits'ą́'dí' kaa hi'né'íí hádaaht'įį, ndi Bik'ehgo'ihi'ṉań nohwinkááyú yałti'íí itisgo hádaaht'įį.\n2 Hadíń Holy Spirit binkááyú yati' doo bígózį dahíí yee yałti'íí doo nṉee yich'į' yałti' da, ndi Bik'ehgo'ihi'ṉań zhą́ yich'į' yałti': nṉee doo ła' yígółsį dago; áídá' doo bígózį dahíí biyi'siziiníí yee yaa yałti'.\n3 Áídá' hadíń Bik'ehgo'ihi'ṉań binkááyú yałti'íí nṉee yich'į' yałti', nṉee bi'odlą' nłdzilgo áile' doleełgo, ła'íí yidag yałti'go, ła'íí yił goyiłshǫ́ǫ́go ánádaahidle'go.\n4 Hadíń yati' doo bígózį dahíí yee yałti'íí dabíí bi'odlą' nłdzilgo áile', áídá' Bik'ehgo'ihi'ṉań binkááyú yałti'íí ínashood ha'ánáłséhíí bi'odlą' nłdzilgo ádaile'.\n5 Daanohwigha Holy Spirit nohwinkááyú yati' doo bígózį dahíí yee yałti'go hádaanohwisht'įį, ndi Bik'ehgo'ihi'ṉań nohwinkááyú yałti'íí itisgo nohwá hásht'į́į́: hadíń Bik'ehgo'ihi'ṉań binkááyú yałti'íí hadíń yati' doo bígózį dahíí nt'é ṉiigo aṉííhíí yaa nanágolṉi'yúgo zhą́ nłt'éé, ínashood ha'ánáłséhíí bi'odlą' nłdzilgo áile' doleełhíí bighą.\n6 Shik'ííyú, Holy Spirit shinkááyú yati' doo bígózį dahíí yee yałtigo nohwaa níyááyúgo, doo nt'é bígonołsįįh at'éé da, Bik'ehgo'ihi'ṉań shił ch'í'ṉah áyíílaahíí nohwił ch'í'ṉah ádaashłe'yúgo zhą́, dagohíí bígonsįhíí nohwił nagoshṉi'yúgo zhą́, dagohíí Bik'ehgo'ihi'ṉań shinkááyú yałti'yúgo zhą́, dagohíí nohwił ch'ígonsh'aahyúgo zhą́.\n7 Be'idaadot'áłé, áí tsįsólta ła'íí béshts'ǫǫséta, doo daahiṉaa da ndi áṉííhíí dits'ag, áídá' doo áígee aṉíí dayúgo, hagot'éégo nt'é idot'áłéhíí bídaagoch'iłsį?\n8 Ła'íí silááda bibéshdilwoshé doo áígee aṉíí dayúgo, hadíńshą' nagonłkaadhíí bighą iłch'į'ídidle'?\n9 Nohwihíí ágádaanoht'ee, yati' doo bígózį dahíí bee yádaałti'yúgo, hagot'éégo nt'é daadohṉiihíí yádaagołsį doleeł? Daazhógo da'ilįįzhį' yádaałti'.\n10 Ni'gosdzáń biká' yati' iłtah at'éégo doo áłch'ídé da shą' ndi, dawa bígózįgo yádaałti'.\n11 Áík'ehgo yati' doo bígonsį dayúgo, nṉee áṉííhíí nṉee łahgo hadaazt'i'híí k'ehgo bich'į' ánsht'ee doleeł, ła'íí da'áík'ehgo shich'į' at'éé doleeł.\n12 Áík'ehgo nohwíí Holy Spirit bits'ą́'dí' kaa hi'né'íí dázhǫ́ hádaaht'įįgo, ínashood ha'ánáłséhíí bi'odlą' nłdzilgo ádaile'íí itisgo hádaaht'įį, áík'ehgo bee nada'ohsiid.\n13 Áík'ehgo hadíń Holy Spirit binkááyú yati' doo bígózį dahíí yee yałti' lę́k'eyúgo, nt'é ṉiigo aṉííhíí yaa nanágolṉi'híí bighą okąąh le'.\n14 Yati' doo bígózį dahíí bee oshkąąh lę́k'eyúgo, shiyi'siziiníí okąąh ndi nt'é dishṉiigo ádishṉiihíí doo bígonsį dago, doo shiini' bee oshkąąh da.\n15 Hagolá ashṉe' áídá'? Shiyi'siziiníí bee oshkąąh, ła'íí bígonsįgo oshkąąh ałdó'; shiyi'siziiníí bee idish'aał, ła'íí bígonsįgo ałdó' idish'aał.\n16 Dagohíí niyi'siziiníí zhą́ bee Bik'ehgo'ihi'ṉań ba'ihénńzįyúgo, nṉee Christ doo hwahá nłt'éégo yígołsįįd dahíí onkąąhgo ánṉiihíí doo yígółsį dadá', hagot'éégo, Da'aṉii doleełgo at'éé, ṉii doleeł?\n17 Nłt'éégo ihénńzįgo onkąąh ndi nidits'agíí doo bich'odaasíńṉi' da.\n18 Daanohwigha nohwitisgo Holy Spirit shinkááyú yati' doo bígózį dahíí yee yałti'go Bik'ehgo'ihi'ṉań ba'ihénsį:\n19 Ágát'éé ndi ínashood ha'ánáłséhgee goneznán doo náhóltag dayú yati' doo bígózį dahíí bee yashti'shą' ndi, yati' ashdla' yídaagołsiníí nṉee ła' bee bił ch'ígonsh'aahíí bighą bee yashti'íí itisgo shił nłt'éé.\n20 Shik'ííyú, nohwił ídaagozį zhiṉéégo doo chągháshé k'ehgo zhą́ be'ádaanoht'ee da le': áídá' nchǫ'íí zhiṉéégo mé'híí k'ehgo be'ádaanoht'ee, nohwił ídaagozį zhiṉéégo nṉee báyáń daasilįįhíí k'ehgo be'ádaanoht'ee le'.\n21 Bik'ehgo'ihi'ṉań yegos'aaníí biyi' gáṉíígo bek'e'eshchį́į́, Nṉee biyati' łahgo at'éhi, ła'íí nṉee nanidí'íí biyati' bee díí nṉeehíí bich'į' yashti' doo; ágát'éé ndi doo daashidits'ag da doleeł, ṉii, nohweBik'ehń.\n22 Áík'ehgo Holy Spirit binkááyú yati' doo bígózį dahíí godiyįhgo be'ígóziníí át'éé, áí da'odlaaníí doo bá alzaa da, áídá' doo da'odląą dahíí bá alzaa: ndi Bik'ehgo'ihi'ṉań binkááyú yati'íí doo da'odląą dahíí doo bá alzaa da, áídá' da'odlaaníí bá alzaa.\n23 Áík'ehgo ínashood dawa íła'adzaadá' dawa yati' doo bígózį dahíí yee yádaałti' lę́k'eyúgo, ła'íí nṉee ła' Christ doo hwahá nłt'éégo yídaagołsįįd dahíí, dagohíí doo da'odląą dahíí hah'ákaiyúgo, Nohwiini' ádaadįh, daanohwiłṉii doleeł go'į́į́.\n24 Áídá' dawa Bik'ehgo'ihi'ṉań binkááyú yádaałti' lę́k'eyúgo, ła' nṉee doo odląą dahíí, dagohíí Christ doo hwahá nłt'éégo yígołsįįd dahíí hah'ayááyúgo, binchǫ'íí bił ch'í'ṉah áile', ła'íí yá'iti'íí yidezts'ąąhíí bighą ídinél'įį doo:\n25 Áík'ehgo bijíí biyi' nainł'į' n'íí ch'í'ṉah áyíílaago, Bik'ehgo'ihi'ṉań yich'į' hishzhiizhgo yokąąh doleeł, Da'aṉii Bik'ehgo'ihi'ṉań nohwił nlįį lá, ṉiigo.\n26 Hagolá ádaahṉe' áídá', shik'ííyú? Íła'ánáht'įįhgee daanohtįįgee ła' ido'aał, ła' iłch'ígó'aah, ła' Holy Spirit binkááyú yati' doo bígózį dahíí yee yałti', ła' bił ch'í'ṉah ágólzįgo yaa nagolṉi', ła' yati' doo bígózį dahíí nt'é ṉiigo aṉííhíí yaa nanágolṉi'. Áí dawa ínashood nłdzilgo nazįį doleełhíí bighą ánádaaht'įįł le'.\n27 Nṉee ła' yati' doo bígózį dahíí yee yádaałti' lę́k'eyúgo, naki dagohíí taalt'éégo zhą́ begoz'ąą, áí bitisgo dah, dáłiké'go yádaałti' le'; ła'íí nt'é ṉiigo aṉííhíí dała'á yaa nanágolṉi' le'.\n28 Áídá' nt'é ṉiigo aṉiihíí yaa nanágolṉi'íí doo hak'i dayúgo, doo yádaałti' dago nłt'éé, ha'ánázéh yuṉe', ích'į' yádaałti'go zhą́, ła'íí Bik'ehgo'ihi'ṉań yich'į' yádaałti'go nłt'éé.\n29 Bik'ehgo'ihi'ṉań binkááyú yádaałti'íí naki dagohíí taalt'éégo yádaałti' le', ła'ihíí nt'é daaṉiigo yádaałti'íí yaa natsídaakees le'.\n30 Ła' itah dahsdaahíí nt'éhéta Bik'ehgo'ihi'ṉań bits'ą́'dí' bił ch'í'ṉah alzaayúgo, dantsé yałti'íí dant'éheego at'éé le'.\n31 Áík'ehgo daanohwigha Bik'ehgo'ihi'ṉań nohwinkááyú yałti'íí nohwá bił ch'í'otąą, dáłiké'go, daanohwigha bídaagonoł'aah doleełgo, ła'íí daanohwigha nohwił daagoyiłshǫ́ǫ́ doleełgo.\n32 Bik'ehgo'ihi'ṉań binkááyú yádaałti'íí ídaa daagodząągo dábik'eh.\n33 Godikishíí doo Bik'ehgo'ihi'ṉań bits'ą́'dí'hi at'éé da, áídá' nkegohen'ááníí zhą́, Bik'ehgo'ihi'ṉań bá hadaadeszaahíí, ínashood daanliiníí, ha'ánáłséhgee ágágot'ee.\n34 Ha'ánázéh yuṉe' isdzáné dant'éheego ádaat'ee le': doo ákóṉe' yádaałti' dago bágoz'ąą; da'dits'ago bágoz'ąą, begoz'aaníí ałdó' áṉííhíí k'ehgo.\n35 Dant'éhéta yídaagoł'aah hádaat'įįyúgo yił nadaanṉeehíí gowąyú nayídaadiłkid le': isdzáné ha'ánázéh yuṉe' yádaałti'yúgo bik'e ídaayágosį.\n36 Ya' ádishṉiihíí doo nohwił dábik'eh da née? Ya' Bik'ehgo'ihi'ṉań biyati'íí nohwíí nohwits'ą́'dí' begodeyaahi daanohsį née? Dagohíí dánohwízhą́ nohwaa hi'né'i daanohsį née?\n37 Nṉee ła' Bik'ehgo'ihi'ṉań shinkááyú yałti', dagohíí Holy Spirit be'ánsht'ee nzįyúgo, nohwich'į' k'e'eshchiihíí nohwe Bik'ehń yegos'ánihi at'ééhíí yígółsį doleeł.\n38 Ła' nṉee díí doo yígółsį hát'į́į́ dahíí, dayúwehégo doo yígółsį da le'.\n39 Áík'ehgo shik'ííyú, Bik'ehgo'ihi'ṉań nohwinkááyú yałti'íí dázhǫ́ hádaaht'įį, ła'íí Holy Spirit nohwinkááyú yati' doo bígózį dahíí bee yałti'íí dah doo daabiłdohṉii da.\n40 Ha'ánázéh yuṉe' doo godikish dago ła'íí iłch'į'daagodinołsįgo goz'aaníí k'ehgo ánádaaht'įįł le'.","id":"","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C114.html","date":"2024-04-17T09:54:04Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817146.37\/warc\/CC-MAIN-20240417075330-20240417105330-00161.warc.gz","language":"apw","language_score":1.0000085831,"language_script":"Latn","minhash_cluster_size":1,"top_langs":"{\"apw_Latn_score\": 1.0000085830688477}","num_words":848,"character_repetition_ratio":0.128,"word_repetition_ratio":0.0,"special_characters_ratio":0.23,"stopwords_ratio":0.151,"flagged_words_ratio":0.0,"lang_id_score":0.851,"perplexity_score":500.0,"cluster_detection":1}